
“Kugira ngo abahungu bacu babe nk’ibiti 
byikuririza bakiri abasore. N’abakobwa bacu 
bamere nk’amabuye akomeza imfuruka, abajwe 
nk’uko babaza amabuye arimbisha inyumba.” 
Zaburi 144: 12,13. 


ABO DUTUYE IKI GITABO 

Iki gitabo tugituye ababyeyi, abarezi n’abigishwa bose bigira mu 
ishuri ryo ku isi ritegurira abayituye gutaha ijuru. Turifuza ko 
cyazabafasha kugera ku nyungu ntagereranywa mu buzima, 
bakagera ku iterambere n’ibyishimo kuri iyi si, bityo bakaba 
abantu bakwiriye kuzakora wa murimo wagutse cyane uzakorerwa 
mu “ISHURI RY’IKIRENGA ” rikinguriwe buri muntu wese mu 
ishuri ryo mu buzima buzaza. 


4 


IRIBURIRO 


Mu by’ukuri, si kenshi igitabo nk’iki cyibanda ku byerekeye uburezi gisomwa n’abantu 
benshi cyane cyangwa ngo gikomeze kwihagararaho mu isuzumwa n’ijorwa bizanwa 
n’imihindagurikire y’ibihe nk’uko byagendekeye iki gitabo mubona ubu mu ngano yacyo 
nshya kandi izwi na benshi cyane. Amahame shingiro avugwa muri iki gitabo mu buryo 
bweruye yatumye mu myaka myinshi iki gitabo kiba igitabo gihora mu ntoki z’ababyeyi 
n’abarezi ibihumbi byinshi mu myaka amagana ashize. Muri iki gihe, kugira ngo kirusheho 
gukwirakwizwa no gusomwa cyane, byabaye ngombwa ko gisohorwa mu icapiro ari kimwe 
mu bitabo byagenewe Urugo rwa Gikristo, ariko nta mpinduka zakozwe ku myandikire 
yacyo cyangwa impapuro zikigize. {Ub 7.1} 

Byanze bikunze, umuntu wese agomba guhura n’ibibazo bifatika biranga amateka 
y’ubuzima n’imibereho. Muri byo twavuga: Amahirwe aba mu buzima, inshingano 
zibubamo, gutsindwa ndetse n’intsinzi biburangwamo. Uko uwo muntu agomba guhangana 
n’ibyo, yashobora gutegeka ibimubaho cyangwa se bikaba byamwiganzura, byose 
bishingira cyane ku myiteguro yagize kugira ngo abashe guhangana na byo. Iyo myiteguro 
ni uburere yahawe. {Ub 7.2} 

Uburezi nyakuri busobanurwa neza ko ari uburezi butuma ubushobozi ngiramuntu bwose 
bukura neza kandi bugakorana mu bwuzuzanye. Uburezi nyakuri ni ukwitegura iby’ubu 
buzima n’iby’ubugingo buhoraho bwo mu gihe kizaza mu buryo bwuzuye kandi 
bunonosoye. Ikindi kandi, birazwi neza ko gukura mu byerekeye ubwenge cyangwa 
imitekerereze, kubana n’abandi ndetse no kugira imico mbonera, umuntu abyiga akiri muto, 
akabyigira mu muryango no mu ishuri. {Ub 7.3} 

Kubera gusobanukirwa neza agaciro gafitanye isano kandi karamba k’ibigize uburezi 
nyakuri mu busobanuro bwabwo bwagutse, umwanditsi w’iki gitabo yerekana inzira 
ugomba kunyuramo kugira ngo ubigereho. Muri iki gitabo havugwamo neza iby’uburezi 
butuma ubushobozi ngengamitekerereze bukura mu buryo bukwiriye. Muri cyo kandi, 
umwanditsi ashimangira cyane uburezi bwigisha gukoresha amaboko agahinduka 
ibikoresho by’ingirakamaro. Uburezi buzirikana ko Imana ari yo soko y’ubwenge bwose no 
gusobanukirwa kose ni bwo bushimangirwa kandi bugomba gukurikizwa. {Ub 8.1} 

Impamvu shingiro yatumye umwanditsi w’iki gitabo yandika byinshi ku nsanganyamatsiko 
y’uburezi, ni uko yarebye agasanga urubyiruko rugitangira ubuzima rugomba kuba 
rwiteguye guhagarara mu mwanya warwo nk’abaturage b’ingirakamaro, bateguriwe neza 
ibyo bazanyuramo bifatika mu buzima, baratejwe imbere ku gihagararo mu buryo bwuzuye, 
bubaha Imana, barangwa n’imico izira amakemwa kandi imitima yabo ntiteshuke ku 

mahame y’ukuri. Iki gitabo ni igitabo cy’agahebuzo mu bitabo byose byanditswe biri muri 
iri tsinda, ahavugwa amahame yose y’ingenzi yafasha abafite inshingano yo kuyobora 
urubyiruko mu mashuri no mu miryango yabo ngo barusheho gusobanukirwa n’inshingano 
bafite. {Ub 8.2} 

Umwanditsi w’iki gitabo yahoze ari incuti y’urubyiruko rw’abasore n’inkumi. Yamaze 
imyaka myinshi akorana cyane n’ibigo by’amashuri kandi yari asobanukiwe neza ibibazo 
by’urubyiruko mu rwego rwo kurutegurira umurimo rugomba gukora mu kubaho kwarwo. 
Ikiruseho ni uko yari afite ubumenyi n’ubuhanga budasanzwe nk’umwanditsi n’umuntu 
wari uzi kuvugira mu ruhame. {Ub 8.3} 

Kubera ko iki gitabo cyibanda cyane ku mahame ngenderwaho akomeye ntikijye mu 
gusesengura integanyanyigisho cyangwa ibyagezweho na gahunda zagutse z’uburezi, 
imbaraga n’ububasha by’iki gitabo byakwiriye hirya no hino ku isi, kandi ingeri zitari nke 
zacyo zagiye zicapwa mu ndimi nyinshi zikoreshwa cyane mu yindi migabane y’isi. Icyifuzo 
gikomeye cyane cy’abacapyi n’abagize itsinda rishinzwe kurinda ubusugire bw’inyandiko 
za Ellen G. White, ni uko iki gitabo cyakomeza kurushaho gukwirakwiza amahame 
akomeye y’uburezi buboneye. {Ub 9.1} 


6 


I. AMAHAME Y’IBANZE 


“Ariko twebwe twese, ubwo tureba ubwiza bw’Umwami, tubureba nko mu ndorerwamo, 
mu maso hacu hadatwikiriye, duhindurirwa gusa na we, tugahabwa ubwiza buruta ubundi 

kuba bwiza, nk’ubw’Umwami w’Umwuka.” 

2 Abakorinto 3:18 

1. ISOKO Y’UBUREZI NYAKURI N’UMUGAMBI WABWO 

” Kumenya Uwera ni ubuhanga. ”(Imigani 9:10). 

‘‘Noneho iyuzuze na yo ubone amahoro ” 

(Yobu 22:21) 

Ibitekerezo dufite ku byerekeye uburezi ntibyagutse kandi biri ku rwego rwo hasi cyane. 
Dukeneye kwagura ibitekerezo no kugira intego ihanitse. Uburezi nyakuri busobanuye 
ibirenze gukurikira amasomo runaka mu ishuri. Burenze imyiteguro y’ubuzima bw’iki gihe 
turimo. Ni uburezi bugenewe gutegura umuntu n’impagarike ye yose kandi bukagira icyo 
bukora ku gihe cyose cyo kubaho kwe. Ni iterambere mu bwuzuzanye ry’imbaraga 
z’umubiri, iz’ubwenge n’iz’umwuka. Ubwo burezi butegurira umwigishwa kwishimira 
umurimo akora kuri iyi si no kurangamira umunezero w’agahebuzo azagira mu murimo 
mugari, mu isi izaza. {Ub 13.1} 

Isoko ya bene ubwo burezi nyakuri tuyisanga mu magambo y’Ibyanditswe Byera byerekana 
“Imana Ihoraho.” “Muri we ni mo ubutunzi bw’ubwenge no kumenya bwahishwe.” 
(Abakolosayi 2.3). “Ubwenge n’imbaraga bifitwe n’Imana. Igira inama no kumenya.” Yobu 
12.13. {Ub 13.2} 

Ku isi hagiye habaho abigisha b’ibyamamare, bakaba abantu b’intiti kandi bakoraga 
ubushakashatsi bwinshi. Bari intyoza kandi amagambo yabo yateraga abantu gutekereza 
ndetse agatuma abantu babona ahantu hagutse bakura ubwenge. Abo bantu bahabwaga 
icyubahiro kandi bakabarwa nk’abayobozi b’abagezaga ibyiza ku nyokomuntu; nyamara, 
hari INTITI ihebuje abo bose babayeho. Dushobora gukora urutonde rw’abigisha babaye ku 
isi tugasanga barahereye igihe amateka ya muntu yatangiriye; ariko Soko y’umucyo ni We 
wabayeho mbere y’abo bose. Nk’uko ukwezi n’inyenyeri bitumurikishiriza umucyo 
bikomora ku zuba, ni na ko mu gihe inyigisho zabo aba ari ukuri, abahanga bakomeye bo 
ku isi nabo bamurika imirasire ituruka kuri Zuba ryo Gukiranuka. Umucyo wose uva mu 
ntekerezo, kumurika k’ubwenge kose, bikomoka kuri Mucyo w’isi. {Ub 13.3} 

Muri iyi minsi havugwa byinshi byerekeye imiterere n’akamaro k’uburezi bwo mu rwego 
rwo hejuru. Ariko uburezi nyakuri busumba ubundi bwose ni ubutangwa n’Imana Yo 

“nyir’ubwenge n’imbaraga” (Yobu 12:13), kandi akanwa kayo kakavamo “kumenya no 
kujijuka.” Imigani 2:6 {Ub 14.1} 

Kumenya Imana ni byo soko y’ubumenyi nyakuri bwose no gutera imbere nyako. Aho 
twakwerekera hose, haba mu bijyanye n’umubiri, intekerezo n’iby’umwuka; ibyo 
twitegereza byose, uretse ibyatewe n’ingaruka z’icyaha, byose biduhishurira kumenya 
Imana. Ubushakashatsi twakora ubwo ari bwo bwose dufite umugambi uhamye wo kugera 
ku kuri, duherako dusabana na Bwenge ushobora byose, utarebeshwa amaso ari na we 
ukorera muri bose. Ubwenge bwa muntu busabana n’ubwenge bw’Imana maze umuntu upfa 
agasabana n’Imana ihoraho. Bene uko gusabana mu by’umubiri, mu by’ubwenge no mu 
by’umwuka, bigira akamaro katarondorwa. {Ub 14.2} 

Muri uko gusabana ni ho haboneka uburezi bw’ikirenga. Ubwo ni uburyo bwihariye Imana 
ubwayo ikoresha bwo guteza umuntu imbere. Ubutumwa Imana yahaye umuntu ni ubu ngo: 
“Noneho iyuzuze na yo ubone amahoro: Ubwo ni bwo ibyiza bizakuzaho” (Yobu 22:21). 
Uburyo bw’imyigishirize bwavuzwe muri aya magambo ni bwo bwakurikizwaga mu burezi 
bwahabwaga umubyeyi w’inyokomuntu. Ubwo yari agifite ubwiza bw’umuntu 
utararangwaho icyaha, Adamu yari muri Edeni yera, kandi Imana ni yo yamwigishaga. {Ub 
14.3} 

Kugira ngo dusobanukirwe n’ibikubiye mu murimo w’uburezi, dukeneye kubanza 
kuzirikana tugomba kamere ya muntu n’umugambi Imana yari imufitiye imurema. 
Dukeneye kandi kuzirikana ihinduka ry’imibereho y’umuntu ryabayeho rizanwe no 
kumenya ikibi, ndetse na gahunda y’Imana mu gusohoza umugambi wayo uhebuje mu 
byerekeye uburezi bwagenewe inyokomuntu. {Ub 14.4} 

Igihe Adamu yavaga mu biganza by’Umuremyi yari yambaye ubwiza bw’Umuremyi we mu 
by’umubiri, mu ntekerezo no mu by’umwuka. “Imana irema umuntu ngo agire ishusho 
yayo” (Itangiriro 1:27), kandi byari umugambi wayo ko uko umuntu azajya arushaho 
kuramba ari na ko azajya arushaho kugaragaza rwose iyo shusho - akarushaho kugaragaraho 
ikuzo ry’Umuremyi. Ubushobozi bwose bw’umuntu bwashoboraga gukura, kandi 
ubushobozi bwe n’imbaraga bigahora byiyongera. Imana yari yarateganyirije ababyeyi bacu 
ba mbere ahantu hagari cyane ho kwigira, kandi aho bagombaga gukorera ubushakashatsi 
hari ahantu heza cyane. Ubwiru bw’ibyaremwe biri mu isanzure ari byo “bitangaza 
by’imirimo y’Iyo ifite ubwenge butunganye” (Yobu 37:16), byararikaga umuntu ngo agire 
inyota yo kwiga. Amahirwe ahebuje umuntu yari afite yari ayo gusabana n’Imana imbona 
nkubone no mu buryo butaziguye. Iyo Adamu akomeza kuba indahemuka ku Mana, ibyo 
byose byari kuba ibye by’iteka ryose. Mu bihe bihoraho iteka ryose, Adamu aba yarakomeje 
kunguka ubutunzi bushya bw’ubwenge, akavumbura amasoko afutse y’umunezero, kandi 

akagira imyumvire isobanutse y’ubwenge, ububasha n’urukundo by’Imana. Yari kurushaho 
gusohoza rwose umugambi wo kuremwa kwe, aba yaragaragaje rwose ikuzo ry’Umuremyi. 
{Ub 15.1} 

Ariko kubwo kutumvira, ibi byose yarabinyazwe. Kubera icyaha, ishusho y’Imana 
yarangiritse, kandi ijya guhanagurika burundu. Ubushobozi bw’umubiri w’umuntu bwacitse 
intege, ubushobozi mu mitekerereze buragabanuka kandi imirebere ye mu by’umwuka 
irijima. Nta kindi yari ategereje uretse urupfu. Nyamara inyokomuntu ntiyaretswe nta 
byiringiro ihawe. Kubera urukundo rw’Imana n’imbabazi zayo bitarondoreka, inama yo 
gukiza umuntu yari yarateguwe, kandi igihe cyo kwihana ngo ababarirwe cyaratanzwe. 
Umurimo wo gucungura umuntu wari kuba uwo kugarura mu muntu ishusho y’Umuremyi 
we, gusubiza umuntu ubutungane yari yararemanwe, guteza imbere imikurire y’umubiri, 
intekerezo n’ubugingo bye kugira ngo umugambi w’Imana mu kumurema ubashe 
kugerwaho. Uyu ni wo mugambi w’uburezi n’intego ikomeye y’ubuzima bw’umuntu. {Ub 
15.2} 

Urukundo ni rwo rufatiro rw’igikorwa cyo kurema no gucungura umuntu, ni na rwo rufatiro 
rw’Uburezi nyakuri. Ibi bisobanurwa neza mu mategeko Imana yatanze ngo ayobore 
ubuzima bwa muntu. Itegeko rya mbere kandi riruta ayandi ni iri ngo: “Ukundishe Uwiteka 
Imana yawe umutima wawe, n’ubugingo bwawe bwose, n’imbaraga zawe zose, n’ubwenge 
bwawe bwose.” (Luka 10:27). Gukunda Imana ihoraho kandi izi byose, ukayikundisha 
imbaraga zawe n’ubwenge bwawe bwose n’umutima wawe, bisobanura ko imbaraga zawe 
zose ziba zakuze, zageze ku rugero ruhanitse. Ibi bishatse kuvuga ko ishusho y’Imana 
yongera kugarurwa mu muntu wese uko yakabaye. {Ub 16.1} 

Itegeko rya kabiri ni nk’irya mbere. Riravuga riti: “Ukunde mugenzi wawe nk’uko 
wikunda.” Matayo 22:39. Itegeko ryerekeye urukundo risaba ubwitange bw’umubiri, 
ubwenge n’ubugingo bikegurirwa gukorera Imana na bagenzi bacu. Kandi nubwo uyu 
murimo utuma tubera abandi umugisha, natwe ubwacu utuzanira umugisha ukomeye cyane. 
Kutikanyiza ni ryo shingiro ryo gukura nyakuri kose. Binyuze mu gikorwa cyo kutikanyiza, 
habaho gukura k’ubushobozi bwose bw’umuntu ku rwego ruhanitse. Tugenda turushaho 
rwose kuba abasangiye kamere n’Imana. Tuba twizihiye ijuru kuko turyakira mu mitima 
yacu. {Ub 16.2} 

Kubera ko Imana ari yo Soko y’ubumenyi nyakuri bwose, nk’uko twamaze kubibona, 
umugambi wa mbere w’uburezi ni ukuyobora intekerezo zacu ku kuyihishurirwa. Adamu 
na Eva bungukaga ubwenge binyuze mu gusabana n’Imana mu buryo butaziguye; kandi 
baylgiragaho bifashishije ibyo yaremye. Mu butungane bwabyo bw’umwimerere, 
ibyaremwe byose byagaragazaga igitekerezo cy’Imana. Iyo Adamu na Eva bitegerezaga 

ibyaremwe basangaga byuzuye ubwenge mvajuru. Ariko kubwo gucumura, umuntu 
yatandukanyijwe rwose no kwigishwa n’Imana binyuze mu gusabana na Yo imbona 
nkubone, ndetse no kwigira kubyo yaremye ku rwego rukomeye cyane. Isi yahindanijwe 
kandi yahumanyijwe n’icyaha igaragaza icyubahiro cy’Umuremyi ku rwego ruto cyane. Ni 
iby’ukuri ko ibyigisho Imana yateguriye umuntu kwigira ku byaremwe bitasibanganye 
burundu. Kuri buri rupapuro rwose rw’umuzingo munini cyane w’ibyo Imana yaremye 
haracyariho ikimenyetso cy’inyandiko yayo. Ibyaremwe biracyavuga iby’Umuremyi 
wabyo. Ni koko uko guhishurirwa ni ukw’igice kandi ntigutunganye. Kandi kubwa kamere 
yacu yacumuye, ndetse n’intege nke zacu no kutagira ubushobozi bwo kureba nk’uko 
bikwiriye, usanga tudashoboye gusobanura ibintu mu buryo butunganye. Dukeneye 
kuyihishurirwa mu buryo bwuzuye bwa bundi Imana yatanze mu ijambo ryayo yandikishije. 
{Ub 16.3} 

Ibyanditswe Byera ni byo rugero ngenderwaho rutunganye rw’ukuri, kandi kubw’ibyo 
bigomba guhabwa umwanya w’ikirenga mu burezi. Kugira ngo tubashe kubona uburezi 
bufite ireme, dukwiriya kumenya Imana, Umuremyi wacu, kandi tukamenya Yesu Kristo, 
ari we Mucunguzi wacu nk’uko byahishuriwe mu Ijambo Ryera. {Ub 17.1} 

Umuntu wese waremwe ku ishusho y’Imana, yahawe ubushobozi busa n’ubw’Umuremyi 
we: Imyitwarire y’umwihariko n’ubushobozi bwo gutekereza no gukora. Abantu iyi 
mbaraga igaragariramo ni abantu bahabwa inshingano, bakaba abayobozi mu gutangira 
imirimo mishya kandi bagateza impinduka nziza mu mico. Umurimo w’uburezi nyakuri ni 
uguteza imbere izi mbaraga, gutoza abasore bakaba abantu bitekerereza batagendera ku 
bitekerezo by’abandi kandi ngo abe ari byo bagaragaza gusa. Aho kugira ngo mubahamblre 
ku nyigisho zavuzwe cyangwa zanditswe n’abantu, nimureke bayoborwe inzira igana ku 
masoko y’ukuri, ahantu hagutse bakorera ubushakashatsi mu byaremwe no mu byahishuwe. 
Nimubareke batekereze ku bihamya bikomeye by’inshingano bafite n’aho ibaganisha, bityo 
bizatuma ubwenge bwabo bwaguka kandi burusheho gukomera. Aho kugira ngo ibigo 
by’amashuri bisohore abigishwa b’abanebwe kandi badafite imico ihamye, bikwiriye 
gusohora abantu bafite imbaraga zo gutekereza no gukora, abantu bategeka ibibaho 
ntibabyemerere ko bibategeka, abantu bafite impumeko y’ubwenge, ibitekerezo biboneye 
n’ubutwari mu byo bizera kandi bemera. {Ub 17.2} 

Uburezi nk’ubwo butanga ibirenze ubumenyi bw’iby’ubwenge; n’ibirenze gutoza umubiri. 
Bene ubwo burezi bukomeza imico kugira ngo ukuri n’ubunyangamugayo bitaguranwa 
ibyifuzo by’inarinjye cyangwa kurangamira iby’isi. Bukomeza intekerezo zigashobora 
guhangana n’ikibi. Aho kugira ngo ahe icyo ararikiye kumutegeka bityo kigahinduka 
imbaraga irimbura, impamvu yose itera umuntu gukora ndetse n’icyifuzo cyose byubahiriza 

amahame y’ukuri akomeye. Uko umuntu arushaho gutekereza ku butungane bw’imico 

• • • 

y’Imana ni ko intekerezo ze zihindurwa nshya, kandi ubugingo bukongera kuremwa bundi 
bushya mu ishusho y’Imana. {Ub 18.1} 

None se ni burezi ki bwaba ari ubw’ikirenga kurenze ubu? Mbese uramutse ubuhaye agaciro 
wabuhwanya n ’ iki? {Ub 18.2} 

“Ntibuboneshwa izahabu; 

Kandi nta feza igererwa kuba ikiguzi cyabwo. 

Ntabwo bugereranywa n’izahabu ya Ofiri 
Cyangwa shohamu y’igiciro cyinshi, haba na safiro. 

Izahabu n’ibirahuri ntibihwanye na bwo, 

Kandi ntibwaguranwa imyambaro y’izahabu nziza. 

Fezaruka n’ibirahuri ntibizavugwa; 

Ni ukuri igiciro cy’ubwenge kiruta marijani.” {Ub 18.3} 

Yobu 28:15-18 

Umugambi mwiza Imana ifitiye abana bayo urahanitse cyane kurusha igitekerezo gihanitse 
umwana w’umuntu ashobora kugira. «Gusa na yo,» gusa n’Imana ni yo ntego tugomba 
guharanira kugeraho. Imbere y’umwigishwa hari inzira ikinguye agomba kunyuramo kugira 
ngo akomeze gukuza amajyambare ubudahwema. Afite intego agomba kugeraho, afite 
urwego agomba kugeraho, kandi urwo rwego rukubiyemo ikintu cyiza cyose, kiboneye 
kandi cyubahwa. Azatera imbere yihuta mu buryo bushoboka bwose mu ishami ryose 
ry’ubumenyi nyakuri. Ariko nk’uko ijuru ryitaruye isi, ni na ko n’imbaraga ze zose 
zizerekezwa ku bintu by’igiciro gihanitse kiruta inyungu zo kwikanyiza n’iz’igihe gito. {Ub 
18.4} 

Umuntu ukorana n’umugambi w’Imana mu murimo wo kumenyesha urubyiruko Imana, 
kandi akagorora imico yarwo igasa n’iy’Imana, aba akora umurimo mwiza w’agahebuzo. 
Iyo ahwituriye urubyiruko kugira inyota yo kugera ku rugero Imana ishaka, aba arugezaho 
uburezi buhanitse nk’ijuru kandi bwagutse nk’isanzure. Ni uburezi budashobora 
kurangirizwa muri ubu buzima bwa none, ahubwo buzakomereza no mu buzima buzaza. Ni 
uburezi buhesha umwigishwa umaze gutsinda urwandiko rw’inzira rumukura mu ishuri 
ategurirwamo ryo ku isi rumujyana mu ishuri risumbyeho, ari ryo ryo mu ijuru. {Ub 19.1} 


11 


2. ISHURI RYO MURI EDENI 


“Hahirwa umuntu ubonye ubwenge.” Imigani 3:13 

Gahunda y’uburezi yashyizweho isi ikimara kuremwa yagombaga kubera umuntu 
icyitegererezo mu bihe byose byakurikiyeho. Nk’urugero rugaragariramo amahame y’ubwo 
burezi, ishuri ry’icyitegererezo ryashinzwe muri Edeni ari yo yari urugo rw’ababyeyi bacu 
ba mbere. Umurima wa Edeni wari icyumba cyigirwamo, maze ibyaremwe bikaba igitabo 
gikubiyemo ibyigwa, kandi Umuremyi ubwe ni we wari Umwigisha, naho ababyeyi 
b’umuryango w’inyokomuntu bakaba abigishwa. {Ub 20.1} 

Kubera ko baremewe kuba “ishusho y’Imana n’ubwiza bwayo” (1 Abakorinto :11:7), 
Adamu na Eva bari barahawe umurage cyangwa se impano yagombaga kubageza ku rwego 
ruhanitse bari barateganirijwe kugeraho. Bari bateye neza, bafite ubwiza, uburanga 
n’igikundiro. Bari bafite mu maso harabagirana kandi hafite ishusho igaragaza ubuzima 
buzira umuze ndetse harangwa umucyo w’ibyishimo n’ibyiringiro. Uko bagaragaraga 
inyuma, basaga n’Umuremyi wabo. Ntabwo uko gusa n’Imana kwagaragaraga ku mubiri 
n’igihagararo gusa, ahubwo ubushobozi bwose ngengamuntu, ari ubwerekeye intekerezo 
n’ubugingo, byagaragazaga ikuzo ry’Umuremyi. Kubera ko Adamu na Eva bari barahawe 
impano z’ubwenge n’iby’umwuka ku rwego rwo hejuru, “bari hasi y’abamarayika ho hato» 
(Abaheburayo 2 :7), ku buryo batashoboraga gusobanukirwa n’ibitangaza byo mu isanzure 
riboneshwa amaso gusa, ahubwo bagombaga no gusobanukirwa n’inshingano zerekeye 
imyitwarire mbonera n’ibyo basabwa gukora. {Ub 20.2} 

“Uwiteka Imana ikeba ingobyi mu Edeni mu ruhande rw’iburasirazuba: iyishyiramo umuntu 
yaremye. Uwiteka Imana imezamo igiti cyose cy’igikundiro cyera imbuto ziribwa: imeza 
n’igiti cy’ubugingo hagati muri iyo ngobyi.” Itangiriro 2 :8,9. Ahongaho, hagati y’ibintu 
byiza bihebije byabaga mu byaremwe bitari byaragezweho n’icyaha, ni ho ababyeyi bacu 
ba mbere bagombaga kwigishirizwa. {Ub 20.3} 

Kubw’inyungu z’abana be, Data wo mu ijuru ubwe ni we wayoboraga ishuri bigiragamo. 
Incuro nyinshi basurwaga n’intumwa yabaga yohereje, ari bo bamarayika bera, kandi 
babagiraga inama ndetse bakabigisha. Ibihe byinshi, iyo ababyeyi bacu babaga 
bagendagenda mu murima wa Edeni mu mafu ya nimunsi, bumvaga ijwi ry’Imana, maze 
bagasabana n’Ihoraho imbona nkubone. Ibyo yibwiraga kuri bo byari amahoro si ibibi. 
(Yeremiya 29 :11). Ibyo Imana yagambiriraga kuri bo byose byari ibyiza bihebuje. {Ub 
21 . 1 } 

Adamu na Eva bahawe inshingano yo kwita kuri uwo murima: “ngo (bahingire] ibirimo, 
ayirinde” (Itangiriro 2 :15). Nubwo bari abakungu bafite ibintu byose Nyirisanzure 

yashoboraga gutanga, ntibagombaga kuba abanebwe. Imana yabahaye icyo bagombaga 
gukora buri munsi kugira ngo bibabere umugisha, bitume bagira imbaraga z’umubiri, bagure 
intekerezo kandi imico yabo ikomeze gukura. {Ub 21.2} 

Igitabo cy’ibyaremwe cyahoraga kibumburiwe imbere yabo kirimo inyigisho zifatika, 
kibahindukira isoko idakama bavomamo amabwiriza n’ibyishimo. Izina ry’Imana ryari 
ryanditswe ku kibabi cyose cyo mu ishyamba no ku ibuye ryose ryo ku misozi, ku nyenyeri 
yose imurika, mu isi no mu nyanja ndetse no ku bicu. Ibyaremwe bihumeka n’ibidahumeka, 
ari ibibabi n’uburabyo, ibiti n’icyaremwe cyose gifite ubuzima, kuva ku kintu kinini cyane 
kiba mu mazi ukageza ku kantu gato cyane ko ku murasire w’izuba, abaturage bo muri Edeni 
baganiraga nabyo, ikintu cyose bakagikuramo amabanga y’ubuzima bwacyo. Icyubahiro 
cy’Imana kigaragara mu majuru yose, imibumbe itabarika ihora izenguruka mu kirere, «uko 
ibicu bireretse» (Yobu 37:16), amayobera y’umucyo n’amajwi, ay’ibisikana ry’amanywa 
n’ijoro, ibyo byose byari bigize inyigisho abigishwa bo mu ishuri rya mbere ku si bahoraga 
biga. {Ub 21.3} 

Amategeko n’imikorere y’ibyaremwe, amahame akomeye y’ukuri agenga iby’umwuka mu 
isanzure, byose babisobanurirwaga n’Umuremyi wa byose uhoraho. Imbaraga zabo 
z’ubwenge n’iz’umwuka zakuriraga mu kumurikishirizwa “[...] ubwenge bwo kumenya 
ubwiza bw’Imana” (2 Abakorinto 4:6), kandi babashaga kugera ku binezeza bihebuje byo 
kubaho kwabo kwaziraga inenge. {Ub 22.1} 

Uretse Ingobyi ya Edeni ubwayo, n’isi yose ikiva mu biganza by’Umuremyi, yari nziza 
bitangaje. Nta kizinga cy’icyaha cyangwa igicucu cy’urupfu byangizaga ibyaremye byari 
bitunganye. Ubwiza bw’Imana «bwakwiriye ijuru, kandi isi yuzuye gusingizwa kwayo» 
“Igihe inyenyeri zo mu ruturuturu zaturagaraga ziririmba, abana b’Imana bose 
barangururaga ijwi ry’ibyishimo” (Habakuki 3:3); (Yobu 38 :7). Muri ubwo buryo, isi yari 
ikirangantego nyacyo cyerekana Imana Yo “ifite kugira neza kwinshi n’umurava mwinshi” 
(Kuva 34 :6), kandi ikaba icyigisho nyacyo ku bantu baremwe ku ishusho y’Imana. 
Umurima wa Edeni wari ikimenyetso cyerekana uko Imana yashakaga uko isi yose 
yahinduka, kandi umugambi w’Imana wari uko, uko umuryango wa muntu wari kugenda 
waguka, abantu bagombaga kugira indi miryango n’amashuri nk’ibyo yari yarashyizeho. 
Uko ni ko uko igihe cyari kugenda gihita isi yose yagombaga kuba iriho imiryango myinshi 
n’amashuri aho amagambo y’Imana n’imirimo yayo byagombaga kwigirwa, kandi 
kubw’ibyo abigishwa bagakura ubushobozi butuma bashobora kumurikisha umucyo 
bakesha kuba baramenye icyubahiro cy’Imana mu bihe bidashira. {Ub 22.2} 

3. KUMENYAICYIZA N’IKIBI 


“Kandi ubwo banze kumenya Imana, ni cyo cyatumye Imana ibareka ngo bagire 
imitima yabaye akahebwe.” Abaroma 1:28 

Nubwo ababyeyi bacu ba mbere bari bararemwe ari abaziranenge kandi bera, ntibari 
barashyizwe aho bidashoboka ko bakora ikibi. Imana yashoboraga kuba yarabaremanye 
ubudahangarwa ku buryo batashoboraga kurenga kubyo yabasabaga, ariko iyo biza kugenda 
bityo, ntibajyaga gukura mu mico; ibyo bajyaga gukora ntibyari kuba bivuye ku bushake 
bwabo, ahubwo byari kuba agahato. Ni cyo cyatumye Imana ibaha ubushobozi bwo 
kwihitiramo kuyubaha cyangwa kuyigomera. Kandi mbere y’uko bahabwa imigisha Imana 
yifuzaga kubasenderezaho, byari ngombwa ko urukundo rwabo n’ubuyoboke bwabo 
bibanza kugeragezwa. {Ub 23.1} 

Mu murima wa Edeni hari “igiti kimenyekanisha icyiza n’ikibi... Uwiteka Imana imutegeka 
iti: ‘Ku giti cyose cyo muri iyi ngobyi ujye urya imbuto zacyo uko ushaka, ariko igiti 
cy’ubwenge kimenyekanisha icyiza n’ikibi ntuzakiryeho” Itangiriro 2:9, 16, 17. Imana 
ntiyashakaga ko Adamu na Eva bamenya ikibi. Kumenya icyiza bari barabihawe mu 
mudendezo usesuye; ariko kumenya ikibi, - icyaha n’ingaruka zacyo, imirimo ivunanye, 
guhagarika umutima, ishavu n’agahinda, kwicuza n’umubabaro n’urupfu- , ibyo byose 
Imana yashatse kubibarinda kubera urukundo rwayo. {Ub 23.2} 

Uko Imana yashakiraga umuntu ibyiza, Satani we yahirimbaniraga kumurimbura. Igihe Eva 
yasuzuguraga umuburo Imana yari yarabahaye werekeye igiti kibuzanyijwe maze 
agahangara kucyegera, yaje guhura n’umwanzi we. Gutwarwa kwe ndetse n’amatsiko 
bimaze gukangurwa, Satani yakurikijeho guhinyura ijambo ry’Imana, gupfobya ubwenge 
bwayo no kugira neza kwayo. Ku magambo yerekeye igiti cy’ubwenge Eva yasubiriyemo 
inzoka, Imana yari yaravuze iti: “Ntimuzazirye, ntimuzazikoreho, mutazapfa.” 
Umushukanyi yaramusubije ati: “Gupfa ntimuzapfa, kuko Imana izi yuko ku munsi 
mwaziriyeho, amaso yanyu azahweza, mugahindurwa nk’Imana, mukamenya icyiza 
n’ikibi.” Itangiriro 3:3-5. {Ub 23.3} 

Satani yashakaga kugaragaza ko uko kumenya icyiza kivanze n’ikibi ari byo bizaba ari 
umugisha kuri bo, kandi ko kuba Imana yarababujije gukora ku mbuto z’icyo giti bwari 
uburyo bwo kubavutsa ibyiza bitarondoreka. Yashimangiye ko Imana yababujije kurya kuri 
icyo giti kuko yari izi neza ko imbuto zacyo zifite ubushobozi butangaje butuma uziriye 
agira ubwenge n’ubushobozi, avuga ko kubw’ibyo Imana yashakaga kubabuza gukura no 
gutera imbere bakagera ku rugero ruhanitse kandi rushimishije kandi ko yashakaga 
kubabuza kugera ku munezero mwinshi. Inzoka yabwiye Eva ko na yo ubwayo yariye 

imbuto z’icyo giti cyabuzanijwe bigatuma yunguka ubushobozi bwo kuvuga neza. 
Yakomeje imubwira ko na bo nibaramuka bariye kuri icyo giti, bazagera ku rugero ruhanitse 
rw’isumbwe mu kubaho kwabo, kandi bakagira ubwenge bwagutse cyane. {Ub 24.1} 

Ariko nubwo Satani yavugaga ko yungutse ibyiza byinshi kubera ko yariye imbuto z’igiti 
cyabuzanijwe, ntiyigeze amuhingukiriza ko yaciwe mu ijuru bitewe n’icyaha yakoze. 
Ikinyoma cyari gihishwe munsi y’umwenda w’ukuri ku buryo Eva atashoboye gutahura icyo 
ikinyoma bitewe n’uko yari yatwawe n’utugambo two kumushyeshya no kumushukashuka. 
Yararikiye igiti Imana yari yarababujije; ntiyiringira ubwenge bwayo. Yazibukiye kwizera 
kandi ari ko rufunguzo rw’ubwenge. {Ub 24.2} 

Eva “abonye yuko icyo giti gifite ibyokurya byiza kandi ko ari icy’igikundiro, kandi ko ari 
icyo kwifuriza kumenyesha umuntu ubwenge, asoroma ku mbuto zacyo arazirya.” Iryo 
tunda ryaramuryoheye cyane, maze ubwo yariryaga, yabaye nk’uwiyumvamo imbaraga 
zibeshaho maze atangira gutekereza ko yinjiye mu rwego rw’ubuzima bw’ikirenga. Eva 
ubwe amaze gucumura, na we yahindutse umushukanyi, ashuka umugabo we, “aha 
n’umugabo we, arazirya.” Itangiriro 3:6. {Ub 24.3} 

Umwanzi yari yamubwiye ati: “Amaso yanyu azahweza, muzahindurwa nk’Imana, 
mukamenya icyiza n’ikibi.” (Itangiriro 3:5). Mu by’ukuri, amaso yabo yarahweje; ariko 
mbega ngo barabona ishyano aho kubona ibyiza bari bariburiwe! Kumenya ikibi 
n’umuvumo w’icyaha ni byo abari bamaze gucumura ku Mana babonye. Mu itunda ubwaryo 
nta burozi bwarimo, kandi n’icyaha cyabo nticyari icyo kunezeza irari ry’inda gusa. Ahubwo 
kutiringira kugira neza kw’Imana, kutizera ijambo ryayo no kwanga ubutegetsi bwayo, ni 
byo byatumye ababyeyi bacu ba mbere bahinduka abanyabyaha; kandi ni byo byazanye mu 
isi ingorane zo kumenya ikibi. Ibi ni byo byakinguriye amarembo ibinyoma by’amoko yose 
ndetse n’ubuyobe. {Ub 25.1} 

Umuntu yabuze byose bitewe n’uko yateze amatwi umushukanyi aho kumvira Umunyakuri 
ari na we mutunzi w’ubwenge. Kubwo kwivanga kw’icyiza n’ikibi, intekerezo za muntu 
zagiye mu rujijo, maze imbaraga ze z’ubwenge n’iz’umwuka zigwa ikinya. Ntiyongeye 
kugira ubushobozi bwo gushimishwa n’ibyiza Imana yari yaratangiye ubuntu. {Ub 25.2} 

Adamu na Eva bari bahisemo kumenya ikibi, kandi iyo bongera kugarurirwa umwanya bari 
bamaze gutakaza, bari kuwugarurirwa batamerewe neza kuko ari bo bari babyikururiye. 
Ntabari kongera gutura muri Edeni; kubera ku mu bwiza bwayo buzira amakemwa 
ntiyashoboraga kubigisha ibyigisho bari bakeneye kwiga muri icyo gihe. Nuko basezera kuri 
iyo ngobyi itagira uko isa bafite umubabaro utavugwa, bajya gutura ku isi yariho umuvumo 
w’icyaha. {Ub 25.3} 

Imana ibwira Adamu iti: “Ubwo wumviye umugore wawe, ukarya ku giti nakubujije ko 
utazarya, uzaniye ubutaka kuvumwa iminsi yose yo kubaho kwawe uzajya urya ibibuvamo, 
ugombye kubiruhira, buzajya bukumereramo imikeri n’ibitovu, nawe uzajya urya imboga 
zo mu murima, gututubikana kwawe ni ko kuzaguhesha umutsima, urinde ugeza ubwo 
uzasubira mu butaka, kuko ari mo wakuwe, uri umukungugu mu mukungugu, ni mo 
uzasubira.” Itangiriro 3:17-19. {Ub 25.4} 

Nubwo isi yari imaze kwibasirwa n’umuvumo, ibyaremwe byagombaga gukomeza kubera 
umuntu igitabo yigiramo. Ntabwo isi yashoboraga gukomeza kugaragaza ubwiza gusa, kuko 
ikibi cyari cyamaze gukwira ahantu hose, cyangiza isi, inyanja ndetse n’ikirere. Ahantu 
higeze kwandikwa imico y’Imana gusa no kumenya icyiza, noneho hari handitswe n’imico 
ya Satani ndetse no kumenya ikibi. Mu byaremwe noneho byagaragazaga kumenya icyiza 
n’ikibi, umuntu yagombaga guhora abikuramo umuburo umwereka ingaruka y’icyaha. {Ub 
26.1} 

Adamu n’umugore we baboneye ibimenyetso bya mbere byo kubora ku kugwa k’uburabyo 
no guhunguka kw’amababi. Intekerezo zabo zasobanukiwe neza n’igihamya 
kidashidikanywaho cy’uko ikintu cyose gifite ubuzima kigomba gupfa. Ndetse n’umwuka 
ubwawo, ari na wo ubuzima bwabo bwari bushingiyeho, warimo imbuto z’urupfu. {Ub 
26.2} 

Iteka bahoraga bibuka n’ubutware bwabo batakaje. Adamu yari yaragizwe umwami 
w’ibyaremwe byose, kandi igihe cyose yari gukomeza kugandukira Imana, ibyaremwe 
byose byagombaga kumuyoboka. Ariko igihe yacumuraga, ubwo butware yarabwambuwe. 
Umwuka wo kwigomeka we ubwe yari yakinguriye amarembo, wakwirakwiye mu 
nyamaswa n’amatungo yose. Bityo ubuzima bwa muntu bwonyine si bwo bwagaragazaga 
icyigisho kibabaje cyo kumenya ikibi, ahubwo na kamere y’inyamaswa, ibiti byo mu 
ishyamba, ibyatsi byo mu gasozi ndetse n’umwuka umuntu yahumekaga. {Ub 26.3} 

Ariko umuntu ntiyatereranywe ngo aheranwe n’ingaruka z’ikibi yari yihitiyemo. Mu iteka 
Satani yaciriweho, harimo isezerano ryo gucungurwa. Imana yaravuze iti: “Nzashyira 
urwango hagati yawe n’uyu mugore, no hagati y’urubyaro rwawe n’urwe: ruzagukomeretse 
umutwe, nawe uzarukomeretsa agatsinsino” Itangiriro 3:15. Iri teka ryaciwe ababyeyi bacu 
ba mbere bumva, kuri bo ryari isezerano. Mbere y’uko bumva iby’imikeri n’amahwa 
n’ibitovu, umuruho n’umubabaro byari bibategereje, cyangwa iby’umukungugu bagombaga 
kuzasubiramo kuko ari ho bavuye, Adamu na Eva bumvise amagambo yashoboraga kubaha 
ibyiringiro. Ibintu byose bari bamaze kunyagwa kubera kumvira Satani, babwiwe ko 
bazabikomorerwa binyuze muri Yesu Kristo. {Ub 26.4} 

Natwe ibyaremwe bihora bidusubiriramo iryo tangazo. Nubwo byahindanijwe n’icyaha, 
ntibivuga gusa ibyerekeye iremwa, ahubwo binatubwira ibyerekeye gucungurwa. Nubwo isi 
igaragaraho igihamya cy’umuvumo kiboneka mu bimenyetso byo kubora biyibonekaho, 
iracyakungahaye kandi irimbishijwe ibimenyetso by’imbaraga itanga ubugingo. Ibiti 
bihunguka ibibabi byabyo ari ukugira ngo bibone uko byambara ibibabi bitoshye, uburabyo 
buruma kugira ngo bwiyuburure ngo burusheho kuzana ubwiza bushya; kandi mu 
kwigaragaza kose kw’imbaraga irema tuhakura ibyiringiro by’uko natwe dushobora 
kuremwa bushya, “mu byo gukiranuka no kwera bizanywe n’ukuri.” Abefeso 4:24. Uko ni 
ko ibintu ndetse n’imirimo y’ibyaremwe bihora bitwibutsa igihombo gikomeye twagize, 
biduhindukira intumwa zituzaniye ubutumwa budutera ibyiringiro. {Ub 27.1} 

Uko ikibi kirushaho gukwira ni na ko ijwi rya Data wa twese ryumvikana hose, rihwiturira 
abana Be kubonera ingaruka z’ikibi muri kamere y’icyaha, ribaburira kwanga ikibi, kandi 
ribararikira kwakira icyiza. {Ub 27.2} 

4. ISANO IRI HAGATI Y’UBUREZI NO GUCUNGURWA 


“• • Kugira ngo imurikishe ubwenge bwo kumenya ubwiza bw’Imana buri mu maso ha 
Yesu Kristo.” 2 Abakorinto 4:6 

Icyaha cyatandukanije umuntu n’Imana. Iyo hatabaho inama y’agakiza, gutandukana 
n’Imana by’iteka ryose ndetse n’umwijima w’ijoro ritagira iherezo byari kuba umurage 
w’umuntu. Ariko kubw’igitambo cy’Umukiza, gushyikirana n’Imana byongeye gushoboka. 
Twe ubwacu ntidushobora guhagarara imbere yayo; kubera icyaha dufite ntabwo dushobora 
kureba mu maso hayo; ariko dushobora kuyitegereza no gushyikirana na yo binyujijwe muri 
Yesu Kristo, Umukiza wacu. “Imana yategetse umucyo kuva uturutse mu ijuru, ni yo 
yaviriye mu mitima yacu kugira ngo imurikishe ubwenge bwo kumenya ubwiza bw’Imana 
buri mu maso ha Yesu Kristo.” “Kuko muri Kristo ari mo Imana yiyungiye n’abari mu isi.” 
2 Abakorinto 4:6, 5,19. {Ub 28.1} 

“Jambo uwo yabaye umuntu, abana natwe, yuzuye ubuntu n’ukuri.” “Muri we harimo 
ubugingo, kandi ubwo bugingo bwari Umucyo w’abantu.” Yohana 1:14, 1:4. Ubuzima bwa 
Kristo n’urupfu rwe, ari byo kiguzi cyo gucungurwa kwacu, ntabwo ari isezerano kuri twe 
n’ingwate y’ubugingo bwacu bw’igihe kizaza gusa, nta n’ubwo ari uburyo bwo kongera 
kudukingurira ngo tubone ubutunzi bw’ubwenge, ahubwo ni no guhishurirwa imico y’Imana 
ku buryo bwuzuye kandi buhanitse kurenze uko byari bimeze ku babyeyi bacu bataracumura 
mu murima wa Edeni. {Ub 28.2} 

Iyo Kristo akinguriye umuntu irembo ry’ijuru, ubugingo amuhaye bukingurira umutima 
ijuru. Icyaha ntikidutandukanya n’Imana gusa, ahubwo cyongeraho no gusenya mu bugingo 
bw’umuntu icyifuzo n’ubushobozi byo kumenya Imana. Umurimo wa Kristo ni ukuvanaho 
iyo ngaruka y’icyaha. Afite ubushobozi bwo kutwongera imbaraga no gusana ubushobozi 
bw’ubugingo bwacu bwaremajwe n’icyaha, akamurikira intekerezo zijimishijwe n’icyaha 
ndetse n’umutima w’ubushake wahumanijwe na cyo. Adusesekazaho ubutunzi bwo mu 
isanzure ry’ijuru, kandi ni we utanga ubushobozi bwo gusobanukirwa no kwakira ubwo 
butunzi tukabugira ubwacu. {Ub 28.3} 

Kristo ni we “Mucyo nyakuri, kandi ubwo ni bwo yatangiraga kuza mu isi ngo amurikire 
umuntu wese.” Yohana 1:9. Nk’uko umuntu wese afite ubugingo muri Kristo, ni nako kubwe 
umuntu wese yakira imirasire y’umucyo uva mu ijuru. Mu mutima wa buri wese ntihabamo 
ubushobozi mu by’ubwenge gusa ahubwo habamo n’ubushobozi mu by’umwuka, 
hakabamo gusobanukirwa ibyiza bitunganye n’icyifuzo cyo gukora ibyiza. Ariko rero, hari 
imbaraga y’umwanzi irwanya ayo mahame. Ingaruka zo kurya ku giti kimenyekanisha 
icyiza n’ikibi zigaragarira mu mibereho ya buri muntu. Mu muntu harimo imbaraga ituma 

abogamira ku kibi kandi ntashobora kuyitsinda aramutse atabonye ubufasha. Kugira ngo 
umuntu ashobore kurwanya iyo mbaraga, bityo agere ku mugambi mwiza uri imbere mu 
bugingo bwe ari na wo yemera wonyine ko ari uw’agaciro, nta handi ashobora kubonera 
ubufasha uretse mu mbaraga imwe rukumbi. Iyo mbaraga nta yindi ni Kristo. Ubukene 
bukomeye cyane umuntu afite ni ugufatanya n’iyo mbaraga. Mbese, ubwo bufatanye 
ntibwari bukwiriye kuba umugambi w’ikirenga ugomba guhabwa umwanya muri gahunda 
zose z’uburezi? {Ub 29.1} 

Umwigisha nyakuri ntanyurwa no gukora umurimo udashyitse. Ntabwo anyurwa no 
kuyobora abigishwa ngo bagere ku rwego ruciye bugufi y’uruhanitse bari bashoboye 
kugeraho. Ntabwo ashobora kunezezwa no kubigisha iby’ubumenyi bwo mu rwego rwa 
tekiniki gusa, kubagira abacungamari b’intyoza, abanyabukorikori n’abanyabugeni 
b’abahanga, cyangwa se abacuruzi bagera ku ntego biyemeje. Umugambi we ni 
ukubacengezamo amahame yimakaza ukuri, kubaha, kumvira, ubupfura no kuba 
inziramakemwa. Ni amahame azabashoboza kuba imbaraga nziza ituma umuryango mugari 
w’abantu utekana kandi ugatera imbere. Ikiri hejuru y’ibindi byose, bene uwo mwigisha 
yifuriza abo yigisha kwiga isomo rikomeye mu buzima ryo gukora umurimo utarangwamo 
kwikanyiza. {Ub 29.2} 

Ayo mahame ahinduka imbaraga nzima irema imico, binyuze mu kumenyana na Kristo 
k’ubugingo bw’umuntu, binyuze mu kwemera kuyoborwa n’ubwenge bwa Kristo, kandi 
akemera ko ububasha bwe bumubera imbaraga y’umutima n’ubugingo. Iyo ubwo bumwe 
bumaze gushinga imizi, umwigishwa aba abonye Soko y’ubwenge. Hafi ye aba ahafite 
imbaraga imubashisha kubona amahame atunganye y’agaciro yifitemo. Bimuha amahirwe 
yo kugera ku burezi buhanitse mu buzima bwo kuri iyi si. Kandi muri uko kwigishirizwa ku 
isi aba yinjira mu ishuri ritazagira iherezo. {Ub 30.1} 

Mu mvugo yumvikana kandi ihanitse, umurimo w’uburezi n’umurimo wo gucungurwa ni 
umurimo umwe, kuko mu burezi kimwe no mu gucungurwa, “nta rundi rufatiro umuntu 
abasha gushyiraho, keretse urwashyizweho, ni Yesu Kristo.” “Kuko Imana yashimye ko 
kuzura kwayo kose kuba muri we.” 1 Abakorinto 3:11; Abakolosayi 1:19. {Ub 30.2} 

Muri iki gihe aho ibintu byahindutse, uburezi nyakuri buracyakurikiza gahunda 
y’Umuremyi, ari yo gahunda y’ishuri ryo muri Edeni. Adamu na Eva bigishwaga binyuze 
mu gusabana n’Imana imbona nkubone. Muri iyi minsi, dushobora kubonera umucyo wo 
kumenya ubwiza bw’Imana mu maso ha Kristo. {Ub 30.3} 

Amahame akomeye y’uburezi ntarahinduka. “Yakomerejwe guhama iteka ryose” (Zaburi 
111:8); kuko ari amahame y’imico y’Imana. Umuhati w’ibanze n’intego ihoraho 
by’umwigisha bikwiriye kuba ibyo gufasha umwigishwa ngo asobanukirwe n’ayo mahame, 


19 


kandi agirane umubano na Kristo, bityo ibyo bikamugira imbaraga itegeka mu bugingo. Mu 
by’ukuri, umwigisha wemera iyi ntego ni umukozi ukorana na Kristo n’Imana. {Ub 30.4} 


II. INGERO Z’IBYABAYEHO 


“Ibyo . . . byandikiwe kuduhugura twebwe abasohoreweho n’imperuka y’ibihe.” 
1 Abakorinto 10:11. 

5. UBUREZI MU BWOKO BW’ABISIRAYELI 

“Arabugota, arabukuyakuya, aburinda nk’imboni y’ijisho rye.” Gutegeka kwa kabiri 
32:10. 

Gahunda y’uburezi yashyiriweho muri Edeni yari ishingiye ku muryango. Adamu yari 
“umwana w’Imana.” (Luka 3:36), kandi abana b’Isumbabyose bakiraga ubwenge 
bukomotse kuri Se. Mu magambo yumvikana neza cyane, ishuri ryabo ryari ishuri 
ry’umuyango. {Ub 32.1} 

Mu mugambi w’Imana w’uburezi nk’uko waje guhuzwa rwose n’uko umuntu yari ameze 
nyuma yo gucumura, Kristo ni we uhagarariye Se, akaba n’iteme rihuza Imana n’umuntu. 
Kristo ni Umwigisha mukuru w’inyokomuntu. Yategetse ko abagabo n’abagore bakwiriye 
kumuhagararira. Umuryango wari ishuri, naho ababyeyi bakaba abigisha. {Ub 32.2} 

Uburezi bushingiye mu muryango ni bwo bwari buganje mu gihe cy’abakurambere. 
Kubw’ayo mashuri yabaga yarahanzwe atyo, Imana ubwayo yatangaga ibikenewe byatuma 
imyigire igenda neza kugira ngo habeho gukura kw’imico. Abakurikizaga amabwiriza yayo 
bakurikiraga umugambi w’ubuzima Imana yari yarashyizeho mu itangiriro rya byose. 
Abitandukanyije n’Imana biyubakiye imijyi, bakajya bayiteraniramo, bakishimira ubwiza 
buhebuje, ubuzima bwuzuye umurengwe ndetse n’ingeso mbi bituma imijyi yo muri iki gihe 
iba impamvu y’ubwibone n’umuvumo ku isi. Nyamara abantu bashikamye ku mahame 
agenga ubuzima Imana yatanze bakomezaga gutura mu mirima no mu misozi. Bakoraga 
umurimo w’ubuhinzi, bakaragira amashyo n’imikumbi yabo, kandi muri ubwo buzima 
babagamo, burangwa n’umudendezo, ndetse n’amahirwe bwabahaga yo gukora no kwiga 
no gutekereza, bamenyaga iby’Imana kandi bakigisha abana babo iby’imirimo ya Yo 
n’inzira zayo. {Ub 32.3} 

Ubu ni bwo buryo bw’uburezi Imana yifuzaga kwinjiza mu Bisirayeli. Ariko igihe 
Abisirayeli bakurwaga muri Egiputa, muri bo harimo bake bari biteguye gukorana n’Imana 
mu burezi bw’abana babo. N’ababyeyi ubwabo bari bakeneye guhabwa amabwiriza no 
gutozwa kuyakurikiza. Bitewe n’ububata bari baravukiyemo, biberaga mu bujiji, nta burere 
bafite kandi barataye agaciro. Ubumenyi mu byerekeye Imana bari bafite bwari buke cyane 
kandi bayizeraga buhoro. Bari barashyizwe mu rujijo n’inyigisho kandi barangiritse [mu 
mico n’intekerezo] bitewe n’igihe kirekire babanye n’abapagani. Imana yashakaga 

kubazamura ikabageza ku rwego ruhanitse mu micombonera, kandi kubw’uwo mugambi 
yashakaga kubaha ubumenyi ngo barusheho kuyisobanukirwa. {Ub 33.1} 

Mu byo Imana yagiriraga Abisirayeli bari inzererezi mu butayu, mu ngendo zabo bakubita 
hirya no hino, ubwo basonzaga, bakicwa n’inyota n’umunaniro ari wose, mu kaga 
batezwaga n’abanzi babo b’abapagani, ndetse no mu kwigaragaza k’ubuntu bwayo ubwo 
yabagobokaga, Imana yashakaga gukomeza kwizera kwabo ibinyujije mu kubagaragariza 
imbaraga zayo zahoraga zihirimbanira kubazanira ibyiza. Kandi kubw’ubuntu bwayo, mu 
kubigisha kwiringira urukundo rwayo n’imbaraga zayo, byari umugambi wayo kubashyira 
imbere urugero rukwiriye rw’imico yifuzaga ko bageraho binyuze mu mabwiriza 
y’amategeko yayo. {Ub 33.2} 

Igihe Abisirayeli bari bari kuri Sinayi, bahigishirijwe ibyigisho by’agaciro kenshi. Icyo gihe 
cyabaye igihe cyo kwigishwa mu buryo bwihariye uko bazaba muri Kanani bari bagiye 
kuragwa. Ibyari bibazengurutse kuri uwo musozi byatumaga umugambi w’Imana usohora. 
Mu mpinga y’umusozi wa Sinayi, ahirengeye amataba Abisirayeli bari babambyemo 
amahema yabo, hari inkingi y’igicu yari yarabayoboye mu rugendo rwabo. Inkingi 
y’umuriro yabayoboraga nijoro yabahaga ubwishingizi ko uburinzi bw’Imana buri kumwe 
na bo; kandi igihe bari basinziriye, umutsima wavuye mu ijuru bucece, ugwa mu nkambi 
yabo. Impande zose hari imisozi miremire y’ibihanamanga, kandi kubw’ubunini bwayo 
n’uburyo itangaje, yagaragazaga guhoraho kw’Imana n’igitinyiro cyayo. Icyo gihe umuntu 
yabashishijwe gusobanukirwa n’ubujiji bwe n’intege nke ze imbere y’Imana yo “yashyize 
imisozi mu gipimo, n’udusozi [itugera] mu munzani.” Yesaya 40:12. Mu kwerekana ikuzo 
ryayo, Imana yashakaga gusobanurira Abisirayeli neza ukwera kw’imico yayo n’ibyo 
ibasaba, ndetse n’icyaha gikomeye cyo kwica amategeko yayo. {Ub 33.3} 

Ariko nubwo byari bimeze bityo, Abisirayeli bari bafite urutebwe mu kwiga icyo cyigisho. 
Kubera ko mu Misiri bari baramenyereye ibintu bifatika byerekana Imana, kandi byinshi 
muri byo byari amashusho yateshaga agaciro, ntibyari byoroshye ko bakwinjiza mu 
ntekerezo zabo ngo bemere ukubaho cyangwa imico y’Imana batarebesha amaso. Kubera 
impuhwe Imana yabagariye mu ntege nke zabo, yabahaye ikimenyetso cyerekana ko iri 
kumwe na bo. Yaravuze iti: “Kandi bandemere ubuturo bwera, nture hagati muri bo.” Kuva 
25:8. {Ub 34.1} 

Mu kubaka ubwo buturo bwera ari bwo Imana yagombaga guturamo, Mose yari yahawe 
amabwiriza yo gukora ibintu byose akurikije igishushanyombonera cy’ibyo mu ijuru. Imana 
ihamagara Mose mu mpinga y’umusozi, maze imuhishurira ibintu byo mu ijuru, kandi 
ihema ry’ibonaniro n’ibyajyaniranaga naryo byose byagombaga gusa n’ibyo yeretswe. {Ub 
34.2} 

Uko ni ko Abisirayeli abo Imana yifuzaga guturamo, nabo yabahishuriye urugero ruhebuje 
rw’imico mbonera yashakaga ko bageraho. Baherewe icyitegererezo ku musozi ubwo 
amategeko yatangirwaga kuri Sinayi n’igihe Imana yanyuraga imbere ya Mose maze 
ikavuga iti: “Uwiteka, Uwiteka, Imana y’ibambe n’imbabazi, itinda kurakara, ifite kugira 
neza kwinshi n’umurava mwinshi.” Kuva 34:6. {Ub 34.3} 

Ariko muri bo ubwabo, nta mbaraga bari bafite zo kugera kuri urwo rugero Imana 
ibashakira. Ihishurwa ryabereye ku musozi wa Sinayi ryashoboraga kubumvisha ubukene 
bwabo n’uburyo ari impezamajyo. Ikindi cyigisho ihema ry’ibonaniro ryagombaga kwigisha 
binyuze mu murimo wabukorerwagamo wo gutamba, ni icyigisho cyo kubabarirwa icyaha 
ndetse n’imbaraga zitangwa n’Umukiza zibashisha umuntu kumvira guhesha ubugingo. {Ub 
35.1} 

Muri Kristo ni ho hajyaga kuzasohorezwa umugambi w’icyo ihema ry’ibonaniro 
ryashushanyaga. Iyo nyubaho y’agahebuzo, yari ifite inkuta zisizwe izahabu yatunganijwe 
yarabagiranaga nk’umukororombya, amabara y’imyenda yo muri ryo ashushanijweho 
abakerubi, impumuro y’umubavu yatamaga mu buturo bwose, abatambyi babaga bambaye 
amakanzu yera de, atagira inenge. Ahera cyane hari ubwiru bukomeye: hejuru y’intebe 
y’ihongerero, hagati y’abamarayika bari bubitse imitwe baramya, hari ubwiza bw’Imana 
yera. Muri ibyo byose, Imana yashakaga ko ubwoko bwayo busoma bugasobanukirwa 
umugambi ifitiye ubugingo bw’umuntu. Hashize imyaka myinshi, uwo mugambi ni wo 
intumwa Pawulo yagaragaje ubwo yavugaga ashorewe n’Umwuka Wera agira ati: {Ub 
35.2} 

“Ntimuzi yuko muri urusengero rw’Imana, kandi ko Umwuka w’Imana aba muri mwe? 
Umuntu usenya urusengero rw’Imana, Imana izamutsemba, kuko urusengero rw’Imana ari 
urwera, kandi urwo rusengero ni mwe.” 1 Abakorinto 3:16,17. {Ub 35.3} 

Imana yahaye Abisirayeli amahirwe atangaje kandi ibahesha icyubahiro kidasanzwe igihe 
yabagiriraga icyizere ikabashinga kubaka ubuturo bwera. Inshingano yabo kandi nayo yari 
ikomeye cyane. Inyubako ifite ubwiza butagereranywa, yasabaga ibikoresho bihenze cyane 
n’ubuhanga buhanitse kugira ngo yubakwe, yagombaga guhagarikwa mu butayu n’abantu 
bari bavuye mu bubata bwo muri Egiputa. Icyo gikorwa cyasaga n’ikirenze ubushobozi 
bw’umwana w’umuntu. Ariko uwari watanze igishushanyombonera cy’iyo nyubako yari 
yasezeranye gufatanya n’abubatsi. {Ub 35.4} 

“Uwiteka abwira Mose ati: ‘Dore, mpamagaye mu izina Besaleli, mwene Uri, ya Huri, wo 
mu muryango wa Yuda: mwuzuza Umwuka w’Imana ngo agire ubwenge bwo guhimba 
n’ubwo gutora, n’ubuhangan’ubukorikori bwose.... Nanjye dore mushyiranyeho Oholiyabu, 

mwene Ahisamaki, wo mu muryango wa Dani. Kandi mu mitima y’abahanga bose 
nashyizemo ubwenge ngo bakore ibyo nagutegetse.” Kuva 31:1-6. {Ub 36.1} 

Mbega ishuri ry’ubukorikori ryari mu butayu, kandi abigisha muri ryo bakaba bari Kristo 
n’abamarayika! {Ub 36.2} 

Mu myiteguro yo kubaka ubwo buturo bwera no kunonosora inyubako, abantu bose 
bagombaga gufatanya. Wari umurimo usaba gukoresha intekerezo n’amaboko icyarimwe. 
Hari hakenewe ibikoresho byinshi kandi buri muntu wese yari yasabwe gutanga nk’uko 
umutima we umuhata. {Ub 36.3} 

Uko ni ko haba mu murimo ndetse no mu gutanga, abantu bigishijwe gukorana n’Imana 
ndetso no gukorana hagati yabo ubwabo. Na none kandi bagombaga gukorana mu kwitegura 
kubaka inyubako y’umwuka ari yo rusengero rw’Imana mu bugingo bw’umuntu. {Ub 36.4} 

Uhereye igihe batangiraga urugendo rwabo bava mu Misiri, hari haragiye hatangwa 
ibyigisho byinshi byo kubigisha no kubatoza. Na mbere y’uko bahaguruka mu Misiri, 
hashyizweho gahunda y’agateganyo bazagenderaho, kandi abantu bashyizwe mu matsinda 
afite abayobozi bashinzwe kuyayobora. Ku musozi wa Sinayi ni ho gushyirwa kuri gahunda 
y’uko bitwara byasorejwe. Gahunda idakebakeba yagaragariraga mu mirimo y’Imana yose, 
yagombaga gukurikizwa n’Abisirayeli. Imana ni yo yari ishingiro ry’ubutware n’ubutegetsi 
bw’Abisirayeli. Naho Mose, nk’uwari uhagarariye Imana, yari ashinzwe gushyira 
amategeko mu bikorwa mu izina ry’Imana. Hagakurikiraho inama yari igizwe n’abantu 
mirongo irindwi, hagakurikiraho abatambyi n’ibikomangoma, munsi yabo hakaba abandi 
nk’uko tubisanga mu Kubara 11:16,17 no mu Gutegeka 1:15 ngo: “Bamwe batware 
igihumbi igihumbi, abandi ijana ijana, abandi mirongo itanu itanu, abandi icumi icumi.” Ku 
iherezo hashyizweho abatware bafite inshingano zihariye. Inkambi yari yubatswe kuri 
gahunda inoze, hagati hari ihema ry’ubuturo bw’Imana, aharikikije hari amahema 
y’abatambyi n’Abalewi. Hirya y’ayo mahema, buri muryango waturaga iruhande 
rw’ibendera ryawo. {Ub 36.5} 

Amategeko adakebakeba yerekeye isuku yashyizweho kandi arashimangirwa. Ayo 
mategeko yahawe abantu atari uko ari ngombwa ku buzima bwabo gusa, ahubwo cyari 
icyangombwa kigomba kuba cyujujwe kugira ngo Imana yera ikomeze kuba hagati muri bo. 
Kubw’ububasha yari ahawe n’Imana, Mose yarababwiye ati: “Kuko Uwiteka Imana yawe 
igendera hagati y’aho muganditse kugira ngo igukize,... ni cyo gituma aho mu ngando 
hakwiriye kuba ahera kugira ngo itababonamo ikintu cyose giteye isoni, igahindukira 
ikabavuma.” Gutegeka kwa kabiri 23:14. {Ub 37.1} 

Uburezi bw’Abisirayeli bwari bukubiyemo ibyo bagombaga kugira akamenyero byose mu 
buzima. Ikintu cyose cyari cyerekeye imibereho myiza y’Abisirayeli cyari kimwe mu byo 
Imana yabasabaga, ndetse cyazaga mu bigize umugabane w’amategeko yayo. Ndetse 
n’igihe Imana yabahaga ibyokurya, yabatoranyirizaga ibibafitiye akamaro cyane. Manu 
Imana yabagaburiye mu butayu yari iteye ku buryo yatumaga bagira imbaraga z’umubiri, 
intekerezo n’ubwenge ndetse n’iz’imico mbonera. Nubwo benshi muri bo bigometse ku 
mabwiriza y’imirire bari bahawe maze bakifuza kubyo baryaga kera, bakavuga bati: 
“Tukicaye ku nkono z’inyama, tukirya ibyokurya tugahaga,” (Kuva 16:3), ubwenge Imana 
yari yakoresheje ubwo yabahitiragamo bwashyigikiwe ku buryo batashoboraga kugira icyo 
babuhinyura. Nubwo bahuye n’ubuzima butaboroheye bwo mu butayu, nta muntu n’umwe 
mu miryango yabo yose wari unanutse cyangwa ngo agire intege nke. {Ub 37.2} 

Mu ngendo zabo zose, isanduku yarimo amategeko y’Imana yabarangazaga imbere. Aho 
bagombaga kubamba amahema bahabwirwaga n’uko ya nkingi y’igicu yamanukaga. Igihe 
cyose igicu cyabaga kikiri hejuru y’ihema ry’ibonaniro, bakomezaga gukamblka. Iyo igicu 
cyazamukaga, barahagurukaga bagakomeza urugendo. Guhagarara no guhaguruka kwabo 
byagaragazwaga no gutakambira Imana. “Iyo isanduku yendaga guhaguruka, Mose 
yaravugaga ati: “Uwiteka, haguruka ababisha bawe batatane, abanzi bawe baguhunge. 
Yahagarara, akavuga ati: ‘Uwiteka, garukira inzovu z’ibihumbi by’Abisirayeli.” Kubara 
10:35,36. {Ub 38.1} 

Uko abantu bagendaga mu butayu, hari ibyigisho byinshi by’agaciro byacengeye mu 
bwenge bwabo binyujijwe mu ndirimbo baririmbaga. Igihe bari barokotse ingabo za Farawo, 
ingabo zose z’Abisirayeli zahanikiye amajwi icyarimwe ziririmba intsinzi. Hakurya 
y’ubutayu n’inyanja humvikanaga za nyiramubande z’amajwi y’abikiranyaga kubera 
ibyishimo, bityo imisozi nayo ikirangira amajwi yo gusingiza bagira bati: “Muririmbire 
Uwiteka, kuko yanesheje bitangaje.” Kuva 15:21. Akenshi iyo bagendaga, baririmbaga iyo 
ndirimbo, ikabamara ubwoba kandi igakomeza ukwizera kw’abagenzi. Amategeko uko 
yatangiwe ku musozi wa Sinayi, ndetse n’amasezerano y’uko Imana izabagirira ubuntu 
ndetse n’ibyanditswe bivuga imirimo itangaje Uwiteka yakoze abacungura, ibyo byose 
babwirijwe n’Imana kubicisha mu ndirimbo, ndetse babiririmbaga bacuranga n’ibikoresho 
bicurangwa, abantu bakagenda bakimbagira uko amajwi yungikanyaga basingiza Imana. 
{Ub 38.2} 

Uko ni ko ibitekerezo byabo byazamurwaga bikava ku bigeragezo no mu ngorane bahuraga 
na zo mu nzira, bityo umwuka wo kubura amahwemo ukoroshwa kandi ugatururukwa. 
Amahame y’ukuri yacengeraga mu ntekerezo zabo, bityo ukwizera kwabo kugakomera. 
Kumvikana ku bigomba gukorwa kwabigishije gahunda n’ubumwe, kandi abantu 

barushijeho kwegerezwa Imana no gusabana hagati yabo ubwabo. {Ub 38.3} 

• • • 

Ku byerekeye ibyo Imana yakoreye Abisirayeli mu myaka mirongo ine bazerera mu butayu, 
Mose yabivuzeho agira ati: “Emeza mu mutima wawe yuko Uwiteka Imana yawe 
iguhanisha ibihano, nk’uko umuntu ahana umwana we;” “Ujye witondera amategeko 
y’Uwiteka Imana yawe, ugendere mu nzira ikuyoboye, uyubahe.” “... Imenya ibyo mu 
mutima wawe, yuko wakwitondera amategeko yayo cyangwa utayitondera.” Gutegeka 8:5, 
2. {Ub 39.1} 

“Ubwo bwoko yabubonye mu gihugu kidaturwamo, mu butayu butarimo abantu, iwabo 
w’inyamaswa zihuma; arabugota, arabukuyakuya, aburinda nk’imboni y’ijisho rye. Nk’uko 
ikizu gikangura ibyana bacyo, kigahungiriza amababa hejuru yabyo, kigatanda amababa 
kikabijyana, kikabiheka ku mababa yacyo, ni ko Uwiteka yari umuyobora wabwo wenyine.” 
Gutegeka kwa Kabiri 32:10-12. {Ub 39.2} 

“Kuko yibutse ijambo rye ryera, na Aburahamu umugaragu we. Akurayo ubwoko bwe 
bwishimye, intore ze azikurayo ziraririmba. Abaha ubutaka bw’abanyamahanga, batwara 
iby’abanyamahanga baruhiye: bibera bityo kugira ngo bitondere amategeko ye, bakurikize 
ibyo yategetse.” Zaburi 105:42-45. {Ub 39.3} 

Imana yahaye Isirayeli ibyangombwa byose n’amahirwe yose ashoboka kugira ngo 
bashobore kubahisha izina ryayo no kubera umugisha amahanga abazengurutse. 
Yabasezeraniye kubasumbisha “ayandi amahanga yaremye yose,” bakayarusha “gushimwa 
no kogera no kubahwa”, igihe bari kugendera mu nzira zo kubaha. Uwiteka yaravuze ati: 
“Amahanga yo mu isi yose azabona ko witiriwe izina ry’Uwiteka, agutinye.” Amahanga 
azumva ayo mategeko yose, azavuga ati: “Ni ukuri iri shyanga rikomeye ni ubwoko 
bw’ubwenge n’ubuhanga.” Gutegeka 26:19; 28:10; 4:6. {Ub 39.4} 

Mu mategeko yahawe Isirayeli, harimo amabwiriza yerekeye uburezi asobanutse neza. 
Imana yari yarihishuriye Mose ku musozi wa Sinayi ko ari “Imana y’ibambe, n’imbabazi, 
itinda kurakara, ifite kugira neza kwinshi n’umurava mwinshi.” Kuva 34:6. Ababyeyi 
b’abagabo n’abagore bo mu Bisirayeli bagombaga kwigisha abana babo ayo mahame yari 
akubiye mu mategeko y’Imana. Mose abibwirijwe n’Imana yabwiye Abisirayeli ati: “Aya 
mategeko ngutegeka uyu munsi, ahore ku mutima wawe, ujye ugira umwete wo kuyigisha 
abana bawe. Ujye uyavuga wicaye mu nzu yawe, n’uko ugenda mu nzira, n’uko uryamye, 
n’uko ubyutse.” Gutegeka kwa kabiri 6:6,7. {Ub 39.5} 

Ntabwo ibyo bintu byagombaga kwigishwa nk’abigisha amabwiriza n’amategeko mu 
magambo gusa. Abagombaga kwigisha ukuri nabo basabwaga kuba intangarugero bashyira 
amahame yako mu bikorwa. Bashoboraga kugira impinduka bateza ku bandi binyuze gusa 
mu kugaragariza imico y’Imana mu butungane, kwiha agaciro no kutikanyiza birangwa mu 
mibereho yabo bwite. {Ub 40.1} 

Uburezi nyakuri si ugucengeza amabwiriza mu bwonko bw’abantu butiteguye kandi 
budashaka kuyakira. Imbaraga z’ubwenge zigomba gukangurwa, kandi umuntu 
agakundishwa ibyo agiye kwiga. Uburyo bw’Imana bwo kwigisha ni bwo bwagennye ibi. 
Uwaremye intekerezo kandi agashyiraho amategeko azigenga, yanagennye uburyo 
zishobora gukura hakurikijwe ayo mategeko azigenga. Mu muryango no mu buturo bwera, 
ku byaremwe no ku bintu by’ubukorikori, mu murimo no mu birori, ku nyubako yera no ku 
ibuye ry’urwibutso, mu buryo bwinshi n’imihango n’ibimenyetso bitabarika, ibyo byose 
Imana yarabyifashishaga ikigisha Abisirayeli amahame yayo no kugira ngo bajye bahora 
bibuka imirimo itangaza yakoze. Uko ni ko ubwo habagaho gusaba, amabwiriza yatanzwe 
yakoze ku ntekerezo no ku mutima. {Ub 40.2} 

Mu gutegura gahunda y’uburezi ku bwoko bwatoranyijwe, bigaragara neza ko ubuzima 
bushingiye ku Mana ari bwo buzima bwuzuye. Ikintu cyose cyifuzwa Imana yashyizeho, 
itanga n’uburyo bwo kugira ngo gikemuke; kandi ubushobozi bwose yahaye umuntu, ishaka 
uko bwatezwa imbere. {Ub 40.3} 

Umuremyi w’ibyiza byose, na we ubwe akunda ibyiza bibereye ijisho. Imana kandi 
yateguriye abana bayo gushimishwa no gukunda ibyiza bibereye ijisho. Yatanze 
ibyangombwa kandi bikwiranye n’ibyo bakenera mu mibanire yabo, iby’imikoranire yabo 
yuje urukundo no gufashanya kandi ikora ibikomeye cyane kugira ngo yimakaze 
ubugiraneza, ndetse no kugira ngo ubuzima burusheho kunezeza no kuryohera abantu. {Ub 
41.1} 

Nk’uburyo bumwe bwakoreshwaga mu burezi, iminsi mikuru yategurwaga mu Bisirayeli na 
yo yagiraga umwanya w’ingenzi. Mu buzima busanzwe, umuryango wabaga ishuri kandi 
ukaba n’urusengero. Icyo gihe ababyeyi babaga ari abigisha mu by’imibereho isanzwe no 
mu by’iyobokamana. Ariko hashyizweho ibihe bitatu mu mwaka byo guhura kw’abantu 
bakaganira kandi bakaramya Imana. Ayo materaniro yabanzaga kubera i Shilo, hanyuma 
akazakomereza i Yerusalemu. Ababyeyi b’abagabo n’abahungu bonyine ni bo bari basabwe 
kujya muri ayo materaniro; ariko nta muntu n’umwe wifuzaga gucikwa n’amahirwe yo 
kujya mu minsi mikuru, kandi uko bishoboka kose, ab’umuryango bose barayitabiraga; 
kandi bajyanaga n’umushyitsi, n’Umulewi n’umukene babaga bacumbikiye. {Ub 41.2} 

Urugendo rwo kujya i Yerusalemu rwari rushimishije cyane. Bagendaga barimbye mu buryo 
budasamaje nk’uko abakurambere babo bambaraga. Bagendaga mu gihe cyiza cy’itumba, 
mu gihe gikungahaye cyegera hagati mu mpeshyi, cyangwa mu bihe bishyira isarura 
rikurikira umuhindo. Kuva ku bana bato kugeza ku basaza bafite imvi, bose bazaga guhurira 
n’Imana mu ngoro yayo yera bitwaje amaturo yo gushima. Mu gihe babaga bagenda, 
ababyeyi b’Abaheburayo batekererezaga abana babo ubuzima bahuye na bwo mu bihe 

byashize, kandi abakuru n’abato bose bakundaga izo nkuru. Baririmbaga indirimbo zagiye 
zitera ubutwari abakurambere babo mu bihe bazereraga mu butayu. Kandi baririmbaga 
amategeko y’Imana, kandi izo ndirimbo zifatanije no kwitegereza ubwiza bw’ibyaremwe 
ndetse n’uko abantu bari bafatanyije mu mwuka wo kwiyoroshya, izo ndirimbo 
zaracengeraga zigashinga imizi mu bwenge bw’abana n’abasore benshi. {Ub 41.3} 

Imihango yaberaga i Yerusalemu yabaga ifitanye isano n’umuhango wakorwaga ku munsi 
mukuru wa Pasika, - byaba iteraniro rya nijoro, abagabo bakenyeje imikandara, bakwese 
inkweto, bafashe inkoni mu ntoki, byaba ibyokurya byaribwaga vuba vuba, umwana 
w’intama, umutsima udasembuwe n’imboga zirura, uko habaga ituza rikomeye maze muri 
ryo bakumva igitekerezo kivuga iby’amaraso yamishwaga ku nkomanizo z’umuryango, 
igitekerezo cya marayika murimbuzi, ndetse n’ukuntu bavuye mu gihugu cy’uburetwa, - 
ibyo byose byari bigamije gukangura intekerezo no gukora ku mitima yabo. {Ub 42.1} 

Iminsi mikuru y’Ingando, umunsi mukuru w’umuganura n’amaturo yawuturwagaho 
aturutse mu mirima y’imbuto n’indi myaka babaga bejeje, uko bamaraga icyumweru 
bakambitse mu tururi tw’ibyatsi, kongera guhura kw’abantu baturutse impande zose, 
umuhango wera wo kwibuka ndetse n’uko bagiriraga ubuntu abakozi b’Imana ari bo Balewi 
babaga mu buturo bwera kandi bakakira n’abana bayo ari bo banyamahanga n’abakene, ibyo 
byose byatumaga abantu bose bashima Imana yabagiriye neza mu mwaka wose, kandi 
kubw’inzira zayo ikaba yarabahaye gutunga no gutunganirwa. {Ub 42.2} 

Buri mwaka, Umwisirayeli wese witanze yamaraga ukwezi kose ari muri iyo mihango. 
Cyabaga ari igihe cyo guta umuruho kandi kitarangwa no guhagarika umutima, ndetse icyo 
gihe hafi ya cyose kigaharirwa ibyerekeye uburezi. {Ub 42.3} 

Muri gahunda yashyizweho yo kugabanya ubwoko bwayo umurage wabwo, Imana yari ifite 
umugambi wo kubigisha, ndetse no kubakoresha bakazigisha abo mu bisekuru iby’amahame 
atunganye yerekeye umutungo w’ubutaka. Igihugu cy’i Kanani cyagabanijwe Abisirayeli 
bose, uretse Abalewi gusa kuko bo bari bafite inshingano yo gukora mu buturo bwera. 
Nubwo umuntu yashoboraga kwatisha isambu ye igihe rukana, ntiyashoboraga kugurisha 
burundu gakondo y’abana be. Iyo umuntu yagiraga impamvu zituma agurisha gakondo ye, 
igihe cyose yabaga afite uburenganzira bwo kuyicungura. Buri mwaka wa karindwi wabaga 
umwaka wo guharira imyenda yose, kandi buri mwaka wa mirongo itanu, cyangwa umwaka 
wa Yubile, imitungo yose itimukanwa yasubizwaga bene yo. Uko ni ko umuryango wose 
wabaga utekaniye mu mutungo wawo, kandi hakabaho uburyo bwo kurinda abantu ngo 
batajya mu bukire bw’indengakamere cyangwa mu bukene bukabije. {Ub 42.4} 

Nk’uko byari bimeze ku baturage bo muri Edeni, mu kugabanya igihugu cy’i Kanani 
Abisirayeli bose, Imana yabahaye gukora umurimo w’ingezi wo kubafasha gutera imbere 

ari wo wo kwita ku bimera n’amatungo (cyangwa se ubuhinzi n’ubworozi). Hateganyijwe 
kandi n’umwanya w’uburezi aho imirimo y’ubuhinzi yahagararaga mu mwaka wose wa 
karindwi, amasambu akarazwa kandi ibyimezaga muri yo bikarekerwa abakene. Uko ni ko 
hatanzwe amahirwe kugira ngo abantu babone umwanya uhagije wo kwiga, bahure na 
bagenzi babo kandi baramye Imana, kandi bagire umwanya wo kwimenyereza ibikorwa 
by’ubugiraneza, kuko wasangaga akenshi bidahabwa umwanya bitewe no guhangayikishwa 
n’imibereho itoroshye n’imirimo ivunanye. {Ub 43.1} 

Iyaba mu isi ya none amahame yo mu mategeko ry’Imana yerekeye gusaranganya umutungo 
yubahirizwaga, mbega ukuntu imibereho y’abantu yahinduka! Gukurikiza ayo mahame 
byakumira ibibi bikabije byagiye bikomoka ku gukandamizwa kw’abakene mu bihe byose 
bikozwe n’abakire, ndetse no ku rwango abakene banga abakire. Nubwo ayo mahame 
yabangamira kwirundanyaho ubutunzi bwinshi, yahagarika ubujiji no gusigingira 
kw’abantu ibihumbi byinshi bakora imirimo ivunanye ariko bagahembwa intica ntikize 
hagamijwe kwirundanyaho imitungo. Gukurikiza ayo mahame byafasha mu gutanga umuti 
mwiza w’ibibazo bigiye gushyira isi mu kaga k’imiyoborere mibi no kumena amaraso. {Ub 
43.2} 

Kwegurira Imana icyacumi cy’ibyo wungutse, byaba bivuye mu mirima y’imbuto, ku 
musaruro w’indi myaka, ku matungo, ku gihembo cy’umurimo w’amaboko cyangwa uwo 
ukoresha ubwenge ndetse no gutanga icyacumi cya kabiri kikegurirwa kugoboka abakene 
no gukoreshwa mu bindi bikorwa by’ubugiraneza, byatumaga abantu bahora bibuka ko 
ibintu byose ari iby’Imana, kandi bakibuka n’amahirwe bafite yo kuba imiyoboro Imana 
inyuzamo imigisha yayo. Uko kwari ukwigishwa kwari kugamije kurandura ubwikanyize 
bwose, no kwimakaza imico myiza izirikana abandi kandi irangwa n’ubupfura. {Ub 44.1} 

Kumenya Imana, gusabana na Yo igihe umuntu yiga n’igihe ari ku murimo, gusa na Yo mu 
mico, ibyo byose byagombaga kuba isoko, uburyo ndetse n’intego by’uburezi 
bw’Abisirayeli. Bwari uburezi Imana yagezaga ku babyeyi; maze nabo bakabuha abana 
babo. {Ub 44.2} 

6. AMASHURI Y’ABAHANUZI 


“Bicaye imbere y’ibirenge byawe, umuntu wese wo muri bo azemera amagambo 
yawe.” Gutegeka kwa kabiri 33:3. 

Muri Isirayeli ahantu hose gahunda y’Imana yerekeye uburezi yashyirwaga mu bikorwa, 
umusaruro yatangaga wahamyaga ubuhanga bw’Uwayihanze. Nyamara mu miryango 
myinshi uburyo bwo kurera bwashyizweho n’Ijuru ndetse n’imico yakomokaga muri ubwo 
burezi byari inkehwe. Umugambi w’Imana wasohojwe by’igice no mu buryo budatunganye. 
Kubera kutizera ndetse no gusuzugura amabwiriza y’Imana, Abisirayeli bigotesheje 
ibishuko bikomeye ku buryo bake cyane ari bo bashoboraga kubitsinda. Bamaze gutura mu 
gihugu cy’i Kanani, “ntibarimbura amahanga Uwiteka yategetse kurimbura: Ahubwo 
bivanga n’amahanga, biga ingeso zayo. Bakoreraga ibishushanyo by’ibigirwamana byayo, 
bibahindukira ikigoyi. Imitima yabo ntiyari itunganye imbere y’Imana.” “Kuko imitima 
yabo itayitunganiye, kandi batari abanyamurava mu isezerano ryayo. Ariko yo kuko yuzuye 
imbabazi, ibabarira gukiranirwa kwabo, ntiyabarimbura, kandi kenshi isubiza inyuma 
uburakari bwayo, ntikangure umujinya wayo wose: Nuko yibuka ko ari abantu buntu, 
n’umuyaga uhita ntugaruke.” Zaburi 106:34-36; Zaburi 76:37-39. Ababyeyi b’abagabo 
n’ab’abagore muri Isirayeli babaye ba ntibindeba mu byerekeye inshingano yabo ku Mana 
no ku bana babo. Kubera kutubaha Imana mu miryango yabo ndetse n’ibyabareherezaga 
gusenga ibigirwamana byari ahabazengurutse, benshi mu rubyiruko rw’Abaheburayo 
rwafashe uburere butandukanye by’ihabya n’ubwo Imana yari yarabageneye. Bize 
gukurikiza inzira z’abapagani. {Ub 45.1} 

Mu rwego rwo guhangana n’icyo cyago cyarushagaho kwiyongera, Imana yashyizeho 
ubundi buryo bwo gufasha ababyeyi mu murimo w’uburezi. Kuva mu bihe bya kera, byari 
bizwi ko abahanuzi ari abigisha bashyizweho n’Imana. Mu mvugo yumvikana cyane, 
umuhanuzi yari umuntu wavugaga ibyo yeretswe n’Imana, akabwira abantu ubutumwa 
yahawe n’Imana. Ariko iryo zina ry’abigisha ryahabwaga n’abandi bantu, nubwo batabaga 
bahishuriwe n’Imana mu buryo butaziguye, babaga barahamagawe n’Imana kugira ngo 
bigishe ubwoko bwayo iby’imirimo n’inzira zayo. Kugira ngo itsinda rya bene abo bigisha 
ritozwe, Samweli abibwirijwe n’Imana, yashinze amashuri y’abahanuzi. {Ub 45.2} 

Ayo mashuri yashyiriweho kuba uruzitiro rukumira kononekara kwagendaga kuba gikwira, 
no kugira ngo asigasire imibereho myiza mu by’ubwenge n’iby’umwuka ku rubyiruko, 
kandi ateze imbere kugubwa neza kw’ishyanga binyuze mu kuriha abantu bujuje 
ibyangombwa byo gukora imirimo neza bubaha Imana nk’abayobozi n’abajyanama 
b’ishyanga. Kugira ngo ibyo bigerweho, Samweli yashyize hamwe urubyiruko rugizwe 
n’abasore bubahaga Imana, b’abahanga kandi bakunda kwiga. Abo basore bitwaga abana 

b’abahanuzi. Iyo bigaga Ijambo ry’Imana n’iby’imirimo yakoze, ububasha bwayo butanga 
ubugingo bwakanguraga imbaraga z’ubwenge n’ubugingo, bityo abigishwa bakakira 
ubwenge buva mu ijuru. Ntabwo abigisha babaga baracengewe n’ukuri kw’Imana gusa, 
ahubwo na bo ubwabo basabanaga n’Imana, kandi barasukiwe Mwuka Wera mu buryo 
budasanzwe. Abantu barabubahaga kandi bakabizera bitewe n’ubwenge babaga bafite 
ndetse no kubaha Imana. Mu gihe cya Samweli hariho amashuri abiri y’abana b’abahanuzi: 
Rimwe ryari i Rama irindi riri ahitwa Kirijati-Yerima. Hanyuma haje gushingwa n’andi 
mashuri. {Ub 46.1} 

Abigishwa bo muri ayo mashuri bikenuzaga ibivuye mu byo bakoraga ubwabo: Barahingaga 
cyangwa bagakora indi mirimo y’amaboko. Muri Isirayeli, bene ibyo ntibyari inzaduka 
cyangwa ngo bibe bigayitse; ahubwo kureka abana bagakura batazi gukora umurimo 
w’amaboko ufite akamaro byafatwaga ko ari icyaha. Buri mwana wese wo mu kigero 
cy’urubyiruko, nubwo yabaga afite ababyeyi bakize cyangwa se bakennye, byabaga 
ngombwa kumwigisha umwuga runaka. Nubwo umwana yagombaga kwigishwa ngo 
azakore umurimo wera, kumenya imirimo yo mu buzima busanzwe byabaga ari ingenzi 
kugira ngo azarusheho kuba ingirakamaro. Ndetse ba benshi mu bigisha batungwaga 
n’imirimo y’amaboko bikoreraga. {Ub 46.2} 

Mu miryango no mu mashuri, inyigisho nyinshi zatangwaga mu magambo gusa; ariko kandi 
urubyiruko rwigishwaga gusoma inyandiko z’Igiheburayo, kandi babaramburiraga 
n’imizingo y’Ibyanditswe byo mu Isezerano rya Kera kugira ngo babyige. Mu mashuri 
y’abana b’abahanuzi, amasomo y’ingenzi yari aya: Amategeko y’Imana, amabwiriza Mose 
yahawe, amateka yera, indirimbo zisingiza Uwiteka n’ibisigo. Mu nyandiko zavugaga 
iby’amateka yera hagaragaragamo ibimenyetso byerekana intambwe z’Uwiteka. 
Bibutswaga ukuri gukomeye kwagaragarizwaga mu byashushanywaga mu mihango 
yakorerwaga mu buturo bwera, kandi ukwizera kwabo kwasingiraga intego shingiro y’iyo 
gahunda yose ari yo: Ntama w’Imana wagombaga gukuraho ibyaha by’abari mu isi. 
Bamenyerezaga abigishwa kugira umutima wo kwiyegurira Imana. Ntibigishwaga 
inshingano bafite yo gusenga gusa, babigishaga n’uko basenga, uko begera Umuremyi 
wabo, uko bakwitoza kumwizera, ndetse n’ukuntu basobanukirwa kandi bakumvira 
inyigisho za Mwuka w’Imana. Ubwenge bwabaga bwejejwe bwavomaga mu nzu y’ubutunzi 
y’Imana bugakuramo ubumenyi bwa kera n’ubushya, kandi Mwuka w’Imana 
yigaragarizaga mu buhanuzi no mu ndirimbo zera. {Ub 47.1} 

Ayo mashuri yagaragaye ko ari bumwe mu buryo butanga umusaruro cyane mu kwimakaza 
kwa gukiranuka “gushyira ubwoko hejuru.” Imigani 14:34. Ayo mashuri yafashije cyane 
mu gushinga urufatiro rwa kwa kugubwa neza gutangaje kwaranze ingoma ya Dawidi n’iya 
Salomo. {Ub 47.2} 

Amahame yigishwaga muri ayo mashuri y’abahanuzi ni yo yatunganyije imico ya Davidi 
kandi igorora imibereho ye. Ijambo ry’Imana ryamubereye umwigisha. Yaravuze ati: 
“Amategeko wigishije ampesha guhitamo ... Nshyize umutima wanjye ku gusohoza 
amategeko yawe.” Zaburi 119:104, 112. Ibi ni byo byateye Uwiteka guhamagarira Dawidi 
kwima ingoma akiri umusore, kandi akavuga ko ari ” umuntu umeze nk’uko umutima [we] 
ushaka.” Ibyakozwe n’Intumwa 13:22. {Ub 48.1} 

Imyigishirize yo mu mashuri yahanzwe n’Imana igaragarira mu buzima bwa Salomo akiri 
muto. Salomo akiri umusore yahisemo nk’uko Dawidi yahisemo. Yasabye Imana umutima 
w’ubwenge no gusobanukirwa abirutisha ibindi bintu byiza byose byo ku isi. Nuko Imana 
nayo ntiyamuha ibyo yasabye gusa, ahubwo imwongereraho n’ibyo atayisabye: imuha 
ubutunzi n’icyubahiro. Ubwenge bwe, kwamamara k’ubumenyi bwe n’icyubahiro yagize 
ari ku ngoma, byahindutse ibitangarirwa mu bitangaza byo ku isi. {Ub 48.2} 

Ku ngoma y’umwami Dawidi no ku ya Salomo, Isirayeli yageze ku rwego ruhanitse rwo 
gukomera ihinduka ikirangirire ku isi. Isezerano Imana yahaye Aburahamu kandi rikaza 
gusubirwamo rinyujijwe muri Mose ryasohoye uko ryakabaye. Iryo sezerano ryaravugaga 
riti: “Nimugira umwete wo kwitondera ayo mategeko mbategeka yose, mukayumvira ngo 
mukunde Uwiteka Imana yanyu, mugendere mu nzira ibayoboye zose, mwifatanya na yo 
akaramata; Uwiteka azirukana ya mahanga yose imbere yanyu, muhindure amahanga 
abarusha gukomera kandi abarusha amaboko. Ahantu hose muzakandagira hazaba ahanyu, 
urugabano rwanyu ruzahera ku butayu, rugeze kuri Lebanoni, kandi ruzahera ku ruzi 
Ufurate, rugeze ku Nyanja y’iburengerazuba. Ntihazagira umuntu ubasha kubahagarara 
imbere. Uwiteka Imana yanyu izateza ubwoba igihugu muzakandagiramo cyose, ngo 
babatinye, uko yababwiye.” Gutegeka 11:22-25. {Ub 48.3} 

Ariko hari akaga kari kihishe muri uko kugubwa neza. Icyaha umwami Dawidi yakoze 
hanyuma, nubwo yacyihannye abikuye ku mutima kandi akagihanirwa bikomeye, cyatije 
ubwoko bw’Abisirayeli umurindi bituma bica amategeko y’Imana. Nyuma yo gutangirana 
ingoma isezerano rikomeye rityo, ubuzima bwa Salomo bwaje guhindanywa n’ubuhakanyi. 
Inyota yo kugira ububasha bukomeye mu bya politiki ndetse no kwishyira hejuru byamuteye 
kwifatanya n’amahanga y’abapagani. Nuko areka ubupfura bwe maze agambanira ibyera 
yaragijwe kugira ngo aronke ifeza z’i Tarushishi n’izahabo nziza ya Ofiri. Kwifatanya 
n’abasenga ibigirwamana no gushaka abagore b’abapagani byahindanyije ukwizera kwe. 
Uko ni ko inzitiro Imana yari yarubatse kugira ngo ikingire ubwoko bwayo zasenyutse maze 
Salomo yiyegurira gusenga ibigirwamana. Mu mpinga y’umusozi w’Imyelayo, ahateganye 
n’Ingoro y’Uwiteka, hari hubatswe amashusho manini cyane ndetse n’ibicaniro byagenewe 
imihango yo gusenga ibigirwamana by’abapagani. Ubwo Salomo yarekaga kubaha Imana, 

yananiwe kwitegeka. Ibyari imitekerereze ye myiza byaje guhinduka ibihuri. Umwuka 

w’ubushishozi no kwigengesera waranze itangira ry’ingoma ye waje guhinduka. Ubwibone, 
kurarikira, kwaya umutungo no gutwarwa n’ibyo ararikira byaje kubyara gusharirira 
abaturage no kubakoresha agahato. Umuntu wari warigeze kuba umuyobozi w’umunyakuri, 
umugwaneza kandi wubahaga Imana, yaje guhinduka utoteza ubwoko bwe ari na ko 
abutegekesha igitugu. Uwari warasabiye ubwoko bwe ko imitima yabwo yakwegurirwa 
Uwiteka burundu igihe batahaga ingoro y’Imana, ni we waje guhinduka umushukanyi 
w’ubwo bwoko yatakambiraga. Salomo yitesheje agaciro, asuzuguza Isirayeli ndetse 
n’Imana. {Ub 48.4} 

Ishyanga yari yarigeze kwishimira akarirata, ryaje gukurikiza inzira yariyoboye. Nubwo 
hanyuma yaje kwihana, ntibyabujije ko ikibi yabibye mu bantu cyera imbuto. Umurongo 
ngenderwaho Imana yari yarahaye Isirayeli wagombaga gutuma, mu mibereho yabo yose, 
Abisirayeli baba ubwoko butandukanye n’andi mahanga. Uku kuba abantu badasanzwe 
b’umwihariko byagombaga kuba byarafashwe nk’amahirwe adasanzwe n’umugisha ariko 
ntibakwakiriye. Kwicisha bugufi no kwitegeka byo rufatiro rw’iterambere rihanitse, 
bashatse kubigurana kwiyerekana, kwishyira hejuru no gusayisha byarangwaga mu moko 
y’abapagani. Umugambi wabo wari uwo “kuba nk’andi mahanga.” (Reba 1 Samweli 8:5). 
Umugambi w’Imana werekeye uburezi warirengagijwe, kandi ubutware bwayo 
barabugandira. {Ub 49.1} 

Kugwa kwa Isirayeli kwatangiriye mu kwanga inzira z’Uwiteka bagahitamo 
gukurikirainzira imigenzereze y’abantu. Byakomeje bityo, kugeza ubwo ubwoko 
bw’Abayuda buhinduka umuhlgo w’amahanga bwari bwarahisemo gukurikiza imigenzo 
yayo. {Ub 50.1} 

Nk’ishyanga, abana b’Isirayeli bananiwe kwakira imigisha Imana yashakaga kubaha. 
Ntabwo bashimishijwe n’umugambi yari ibafitiye cyangwa ngo bakorane na Yo mu 
kuwushyira mu bikorwa. Ariko nubwo abantu bamwe na bumwe (cyangwa amahanga atari 
amwe) bahitamo kwitandukanya na Yo, umugambi Imana ifitiye abayiringira ntuhinduka. 
“Nzi yuko icyo Imana ikora cyose kizahoraho iteka ryose.” Umubwiriza 3:14. {Ub 50.2} 

Nubwo hari intera zitari zimwe z’iterambere hakaba no kwigaragaza gutandukanye 
k’ububasha bw’Imana kugira ngo ikemure ubukene bw’abantu bo mu bihe bitandukanye, 
mu bihe byose umurimo w’Imana ntiwigeze uhinduka. Umwigisha aracyari wa wundi. 
Imico y’Imana n’imigambi idufitiye ni bimwe. Yakobo yavuze ibye ati: “Gutanga kose 
kwiza n’impano yose itunganye bituruka kuri Se w’imicyo udahinduka, cyangwa ngo agire 
igicucu cyo guhinduka,” Yakobo 1:17. {Ub 50.3} 

Ibyabaye ku Bisirayeli byandikiwe kugira ngo bitwigishe. “Ibyo byabereyeho kutubera 
akabarore kandi byandikiwe kuduhugura, twebwe abasohoreweho n’imperuka y’ibihe.” 1 

Abakorinto 10:11. Haba kuri twe kimwe n’uko byari bimeze ku Bisirayeli ba kera, kugera 
ku ntego mu burezi bishingira ku budahemuka mu gukurikiza umugambi w’Imana. 
Gukurikiza amahame y’ijambo ry’Imana bizatuzanira imigisha myinshi nk’uko byari 
kuyihesha ishyanga ry’Abaheburayo. {Ub 50.4} 

7. IMIBEREHO Y’ABANTU BABAYE IBIRANGIRIRE 


“Imbuto z’umukiranutsi ni igiti cy’ubugingo.” Imigani 11:30 

Amateka yera atwereka ingero nyinshi z’umusaruro wakomotse ku burezi nyakuri. 
Atwereka ingero nyinshi zikomeye z’abantu bari bafite imico yaremwe hakurikijwe 
amabwiriza y’Imana, abantu bari bafite imibereho yari umugisha kuri bagenzi babo kandi 
babaye mu isi bahagarariye Imana. Muri bo twavuga: Yosefu na Daniyeli, Mose, Elisa na 
Pawulo. Yosefu na Daniyeli babaye abategetsi bakomeye ku isi, Mose yabaye 
umunyamategeko w’umuhanga uhebuje, Elisa yabaye umwe mu bagorozi b’indahemuka, 
kandi uretse Imana yonyine, Elisa yavuze ibirenze uko abandi bantu bigeze bavuga, naho 
Pawulo we yabaye umwigisha w’ikirangirire ku isi kurenza abandi babayeho. {Ub 52.1} 

Yosefu na Daniyeli batandukanijwe n’imiryango yabo bakiri bato maze bajyanwa mu 
bunyage mu bihugu by’abapagani. By’umwihariko, Yosefu we yahuye n’ibigeragezo 
bijyana n’impinduka zikomeye z’amahirwe umuntu agira. Akiri kwa se, yari umwana 
ukunzwe cyane; ariko mu rugo rwa Potifari yari inkoreragahato, nyuma abitswa amabanga 
ye kandi aba igisonga. Yabaye umwe mu bategetsi, yari ajijutse kubera kwiga, kwitegereza 
ndetse no kubana n’abantu. Hanyuma yaje gufungirwa muri gereza ya Farawo, akatirwa 
kandi arengana, adafite ibyiringiro byo kurengerwa cyangwa kuzafungurwa. Yaje 
guhamagarirwa kuyobora igihugu igihe cyari kiri mu kaga gakomeye k’inzara. None se ni 
iki cyamushoboje gukomeza kuba inyangamugayo? {Ub 52.2} 

Nta muntu ushobora kuzamuka ngo agere mu rwego rwo hejuru ngo abure guhura n’akaga. 
Nk’uko umuyaga w’ishuheri urimbura ibiti mu mpinga y’umusozi, ariko ntugire icyo utwara 
uburabyo bwo mu kibaya, ni na ko ibigeragezo bikomeye bica ku boroheje ntibigire icyo 
bibatwara ariko byagera ku bantu bari mu myanya ikomeye y’icyubahiro ku isi, 
bikabacogoza. Ariko Yesefu we yihanganiye ikigeragezo cyo kwangwa n’icyo kugubwa 
neza. Yaranzwe no kuba indahemuka haba mu ngoro y’umwami Farawo ndetse no mu 
kumba ka gereza yafungiwemo. {Ub 52.3} 

Yosefu akiri muto yari yarigishijwe gukunda Imana no kuyubaha. Akenshi iyo yabaga 
yicaye mu ihema rya se cyangwa yitegereza inyenyeri zihundagaye ku ijuru rya Siriya, 
bamutekererezaga iby’inzozi se Yakobo yarose mu ijoro ubwo yari i Beteli. Bakamubwira 
iby’urwego rwavaga ku ijuru rukagera hasi ndetse n’abamarayika bajyaga barumanukiraho 
bakongera kuruzamukiraho. Bamubwiye kandi iby’uwavuye ku ntebe y’ubwami mu ijuru 
maze akihishurira Yakobo. Yari yarabwiwe iby’amateka y’ukuntu uwo mukambwe 
yakiranye na marayika ku cyambu cya Yaboki, ubwo yihanaga ibyaha yari yarihambiriyeho, 

maze Yakobo agahagarara atsinze, bityo bigatuma yitwa “igikomangoma cy’Imana.” {Ub 
53.1} 

Ubwo Yosefu yari akiri muto aragira imikumbi ya se, ubuzima bwera kandi bworoheje 
yagiraga bwatumye akuza imbaraga z’umubiri n’iz’ubwenge. Kubwo gusabanira n’Imana 
mu byaremwe no kwiga ibyerekeye ukuri gukomeye nk’indagizo yera ababyeyi baragaga 
abana babo, Yosefu yari yarungutse imbaraga z’ubwenge kandi bimuhesha gushikama mu 
mahame y’ukuri. {Ub 53.2} 

Igihe yari mu kaga, ubwo yakoraga rwa rugendo ruteye ubwoba, avuye mu rugo yarerewemo 
mu gihugu cy’i Kanani, ajyanwe mu bucakara bwari bumutegereje muri Egiputa, maze 
akanaga akajisho bwa nyuma ku misozi yari ikingirije amahema y’ab’umuryango we, 
Yosefu yibutse Imana ya se. Yibutse ibyo yigishijwe mu bwana bwe, bituma umutima ufata 
umwanzuro wo kuzagaragaza ko ari indahemuka akazahora yitwara nk’umugaragu 
w’Umwami w’ijuru. {Ub 53.3} 

Mu buzima butoroshye Yosefu yarimo ari umwimukira n’umuretwa, agoswe n’ibyo 
yabonaga n’amajwi byavugaga iby’imico mibi ndetse n’ibyamureherezaga gusenga kwa 
gipagani, aho basengaga bagoswe n’ibintu byiza byose bikurura, birimo ubukungu, umuco 
n’ikuzo rya cyami, Yosefu yakomeje gushikama. Yari yarigishijwe kumvira mu nshingano 
ahawe. Kuba inyangamugayo mu mirimo yose yabaga ashinzwe uhereye ku murimo 
woroheje cyane kugera ku ukomeye cyane, imbaraga ze zose zari zaratoj we gukora umurimo 
wo mu rwego ruhanitse. {Ub 53.4} 

Igihe Yosefu yahamagarwaga ngo ajye ibwami kwa Farawo, igihugu cya Egiputa cyari 
igihugu cy’igihangange. Mu byerekeye isanzuramuco, ubugeni, ubukorikori n’ubumenyi, 
nta kindi gihugu cyari gihwanye na Egiputa. Mu bihe by’ibibazo bikomeye n’akaga 
katavugwa, Yosefu ni we wari ushinzwe ubuyobozi bw’igihugu, kandi ibyo yabikoze mu 
buryo bwiza bwatumye umwami na rubanda bamugirira icyizere. Farawo yamugize 
“umutware w’urugo rwe, amubitsa ibintu bye byose. Ngo abohe abakomeye be uko ashaka. 
Yigishe abakuru be ubwenge.” Zaburi 105:21-22. {Ub 54.1} 

Ibyanditswe Byera bitubwira ibanga ry’imibereho ya Yosefu. Yakobo yahesheje abana be 
umugisha akoresheje amagambo afite imbaraga n’ubwiza mvajuru, maze ageze ku mwana 
we yakundaga cyane aravuga ati: {Ub 54.2} 

“Yosefu ni ishami ry’igiti cyera cyane, 

Ishami ry’igiti cyera cyane kiri hagati y’isoko. 

Amashami yacyo arenge inkike z’igihome. 

Abarashi bamugiriye iby’urwango, 

Bamurasa imyambi y’akarengane. 

Ariko umuheto we nturakabanguka, 

Amaboko ye n’intoki ze bikomezwa 
N’amaboko ya ya ntwari ya Yakobo. 

Ni yo yakomotsweho n’umushumba, Igitare cy’Abisirayeli. 

Ibyo byakozwe n’Imana ya so, izagufasha, 

Byakozwe n’Ishoborabyose, izagufasha, izaguha umugisha; 

Imigisha iva hejuru mu ijuru, N’ imigisha iva mu mazi y’ikuzimu, 

N’ imigisha iva mu mabere n’iyo mu nda. 

Imigisha so ahesha irenze iyaheshejwe na data na sogokuru. 

Igera ku rugabano rw’imisozi ihoraho 
Izaba ku mutwe wa Yosefu. 

Mu izingiro rye ni wo mutwe wa bene se.” {Ub 54.3} 

Itangiriro 49:22-26. 

Kuyoboka Imana no kwizera Itabonwa, ni byo byatsikaga imibereho ya Yosefu. Iryo ni ryo 
ryari ibanga ry’imbaraga ze. {Ub 55.1} 

“Amaboko ye n’intoki ze bikomezwa n’amaboko ya ya ntwari ya Yakobo.” Itangiriro 49:24. 
{Ub 55.2} 

Daniyeli, intumwa yari ihagarariye ijuru 

Igihe Daniyeli na bagenzi bari i Babuloni, mu busore bwabo, byasaga n’aho bari bafashwe 
neza cyane ugereranije n’uko Yosefu yari afashwe mu myaka ya mbere y’ubuzima bwe muri 
Egiputa. Nyamara n’ubwo byari bimeze bityo, ntibabuze guhura n’ibigeragezo bikomeye 
byibasira imico yabo. Abo basore b’Abayuda bakomokaga mu muryango wa cyami bakuwe 
iwabo hari horoheje maze bajyanwa mu mujyi uhebuje indi ubwiza mu mijyi y’i Babuloni. 
Babajyana mu ngoro y’umwami ukomeye cyane ndetse baza gutoranywa ngo bigishirizwe 
kuzakorera umwami imirimo ikomeye. Aho ibwami harangwaga ibibi bikabije ndetse no 
gusayisha, abo basore bari bakikijwe n’ibigeragezo byinshi kandi bikomeye. Kubera ko 
abasengaga Yehova bari barajyanyweho iminyago i Babuloni, ibikombe byo mu nzu 
y’Uwiteka byari byarashyizwe mu ngoro y’ibigirwamana by’ i Babuloni. Kuba umwami wa 
Isirayeli ubwe yari afunzwe n’Abanyababuloni, ibyo byose abari barabatsinze babivugaga 
birata ko ari igihamya kibagaragariza ko idini yabo n’imigenzo byabo bisumba idini 
y’Abaheburayo n’imigenzo yabo. Nyamara kandi mu bihe byari bimeze bityo, mu gukorwa 
n’isoni no gusuzugurwa byari byaratewe n’uko Isirayeli yari yarishe amategeko y’Imana, 
Imana yahaye Babuloni icyubahiro cy’isumbwe ryayo, ukwera kw’amategeko yayo ndetse 
n’imigisha itabura ikomoka ku kumvira. Ubu buhamya Imana yabutanze ibunyujije mu nzira 

imwe rukumbi bwagombaga kunyuramo, ibunyuza mu bantu bari barakomeje kuba 
indahemuka n’abizerwa. {Ub 55.3} 

Daniyeli na bagenzi bahuye n’ikigeragezo gikomeye mu itangira ry’umurimo wabo. Itegeko 
ryavugaga ko ibyokurya byabo bigomba kuva ku meza y’umwami ryagaragazaga ko 
umwami abishimiye ndetse n’uko yabifurizaga kugubwa neza. Ariko kubera ko umugabane 
umwe w’ibyo byokurya wabaga wabanje guturwa ibigirwamana, ibyokurya bivuye ku meza 
y’umwami byabaga byaterekerejwe. Iyo abo basore bemera kubirya, byari gufatwa ko 
bemeye kwifatanya n’umwami mu kubaha ibigirwamana. Kumvira Uwiteka kwabo 
kwababuzaga kugira uruhare na ruto muri uko kubaha ibigirwamana. Nta nubwo bahangaye 
kwikururira ingaruka mbi gukabya no gusayisha bigira ku gukura mu by’umubiri, 
iby’ubwenge n’iby’umwuka. {Ub 56.1} 

Daniyeli na bagenzi be bari barigishijwe neza amahame y’ijambo ry’Imana. Bari barize 
guhara iby’isi bakabigurana iby’umwuka, barize gushaka ubutunzi bw’agahebuzo, kandi 
babiboneye ingororano. Imico yabo yo kwirinda ndetse no gukomera ku nshingano yabo 
nk’abari bahagarariye Imana yatumye bakuza imbaraga z’umubiri, iz’ubwenge ndetse no 
mu by’umwuka ku rwego ruhanitse. Abo basore uko ari bane barangije inyigisho zabo, 
babasuzumiye hamwe na bagenzi babo biganaga kandi bategurirwaga kuzahabwa 
inshingano zikomeye mu bwami bwa Babuloni, ariko basanze “nta n’umwe uhwanye na 
Daniyeli, Hananiya, Mishayeli na Azariya.” Daniyeli 1:19. {Ub 56.2} 

Ibwami i Babuloni hari hateraniye intumwa zihagarariye ibihugu byose. Harimo intiti zifite 
impano zihebuje kandi zihariye, abafite impano kamere nyinshi, kandi babaga bajijutse 
cyane bafite amashuri ahanitse mu rwego rw’isi. Nyamara nta muntu n’umwe basanze 
ahwanye n’abo banyagano b’Abayuda. Haba mu by’imbaraga z’umubiri, uburanga, 
imbaraga z’ubwenge no mu bumenyi bw’indimi ntawashoboraga kugereranywa nabo. “Mu 
ijambo ryose ry’ubwenge no kumenya, icyo umwami yababazaga, yabonaga barusha 
abakonikoni n’abapfumu bose bari mu gihugu cye cyose inkubwe cumi.” Daniyeli 1:20. {Ub 
56.3} 

Kubwo kudateshuka ku kubaha Imana, ndetse no kutadohoka ku kwitegeka, ubupfura bwa 
Daniyeli n’uko yari atandukanye n’abandi mu kubaha n’ikinyabupfura byatumye mu busore 
bwe umwami w’umupagani yakoreraga amutonesha kandi aramukunda. Mu minsi yose 
y’ubuzima bwe, ntabwo iyo mico mbonera yigeze ihinduka. Bidatinze, umwami 
yamuzamuye mu ntera amugira Minisitiri w’Intebe w’ubwami bwa Babuloni. Ku ngoma 
z’abandi bami bakurikiyeho no kugeza igihe ubutegetsi bwa Babuloni bwasenywaga, 
ubwami bugahangurwa n’ubundi bwami, Daniyeli yakomeje kurangwa n’ubwenge, 
akomeza kuba umutegetsi ukomeye, afite imigenzereze izira amakemwa, agira 

ikinyabupfura n’umutima mwiza kandi ibyo byose bifatanye no kudakebakeba ku mahame 
agenderaho ku buryo byabaye ngombwa ko n’abanzi be ubwabo bahamije ko ” ... 
Bamuburaho impamvu cyangwa igicumuro, kuko yari umwiringirwa, ntabonekweho 
n’amafuti cyangwa igicumuro.” Daniyeli 6:4. {Ub 57.1} 

Uko Daniyeli yomatanaga n’Imana n’umutima we wose, ni ko umwuka w’ububasha bwo 
guhanura wamuzagaho. Mu gihe abantu bamuhaga icyubahiro kubw’inshingano yari afite 
z’ibwami no kubika amabanga yaho, Imana yaramukujije, imuha icyubahiro cy’ikirenga 
kuko yari intumwa yayo iyihagarariye, kandi imwigisha gusoma no gusobanura ubwiru 
bw’ibihe bizaza. Kubwo gukorana n’uwari uhagarariye Ijuru, byabaye ngombwa ko abami 
b’abapagani bamenya Imana ya Daniyeli. Umwami Nebukadinezari yaravuze ati: “Ni ukuri 
Imana yanyu ni yo Mana nyamana, ni umwami w’abami kandi ni yo ihishura ibihishwe.” 
N’umwami Dariyo mu itangazo yoherereje “abantu b’amoko yose y’indimi zitari zimwe, 
batuye isi yose,” yubashye “Imana ya Daniyeli” kuko ari yo Mana nzima ihoraho iteka ryose, 
ubwami bwayo ntibuzarimburwa kandi ubutegetsi bwayo buzahoraho iteka ryose;” .... Ni 
yo irokora igakiza , ikora ibimenyetso n’ibitangaza mu ijuru no mu isi.” Daniyeli 2: 47; 
6:25-27. {Ub 57.2} 

Abantu b’abanyakuri kandi b’inyangamugayo 

Kubera ubwenge bwabo no kuba intabera, ubutungane n’ubugwaneza byarangaga ubuzima 
bwabo bwa buri munsi, kubera kwitangira inyungu za rubanda bayoboraga kandi abo bantu 
basenga ibigirwamana, Yosefu na Daniyeli bahamije ko badateshuka ku mahame y’uburere 
bahawe bakiri bato, kandi ko ari indahemuka ku Mana bari bahagarariye. Abo bantu bombi, 
bubahwaga n’abaturage bose b’ibihugu barimo, haba muri Egiputa n’i Babuloni, kandi 
abaturage b’abapagani bo mu ishyanga ryose bakoreragamo, bababonagamo icyitegererezo 
cy’ineza y’Imana no kugira neza kwayo, kandi bakababonamo ishusho y’urukundo rwa 
Kristo. {Ub 58.1} 

Mbega umurimo utangaje wakozwe n’abo Baheburayo b’abanyacyubahiro! Igihe 
basezeraga aho barerewe mu buto bwabo, mbega ukuntu batashoboraga gutekerezaga cyane 
ku mibereho irushaho kuba myiza bazagira mu minsi iri imbere! Bari indahemuka kandi 
barangwaga no gushikama, biyeguriraga Imana ngo ibayobore kugira ngo isohoreze 
imigambi yayo muri bo. {Ub 58.2} 

Ukuri gukomeye nk’uko kwahishuriwe mu mibereho ya Yozefu na Daniyeli, Imana irashaka 
kuguhishurira mu rubyiruko n’abana bo muri iki gihe turimo. Amateka ya Yosefu na 
Daniyeli ni urugero rw’icyo Imana izakorera abayiyegurira kandi bagashaka gusohoza 
umugambi wayo n’umutima wabo wose. {Ub 58.3} 

Muri iki gihe, icyo isi ikeneye cyane kurusha ibindi ni abagabo nyabagabo, abagabo 
badashobora kugurwa cyangwa ngo bagurishwe, abagabo b’abanyakuri n’indahemuka 
imbere mu bugingo bwabo, abagabo badatinya kuvuga icyaha mu izina ryacyo, abagabo 
bafite umutimanama udateshuka ku nshingano bahawe nk’uko urushinge rwa diral rugenza, 
abagabo bahagararira ukuri nubwo ijuru ryagwa. {Ub 58.4} 

Ariko imico nk’iyo ntipfa kwizana; kandi ntizanwa n’amahirwe adasanzwe cyangwa 
impano Imana itanga. Imico y’ubupfura ni imbuto iva ku kwitegeka, ku kwemera ko kamere 
yasigingiye igengwa n’Imana- ku kuzibukira inarinjye ikegurirwa gukorera Imana n’abantu 
mu rukundo. {Ub 59.1} 

Urubyiruko rukeneye gusobanukirwa ukuri kuvuga ko impano rufite atari umutungo warwo 
bwite. Imbaraga zarwo, igihe n’ubwenge bwabo, byose ni ubutunzi batijwe. Izo mpano ni 
umutungo w’Imana, kandi ni cyo gituma buri musore n’inkumi bakwiriye kwiyemeza 
kuzikoresha iby’agaciro gahanitse. Buri wese ni ishami Imana itezeho amatunda; ni igisonga 
cyaragijwe umutungo ugomba kunguka; ni umucyo ugomba kumurikira mu mwijima 
ubundikiye isi. {Ub 59.2} 

Umusore wese n’inkumi ndetse n’umwana wese, bose bafite umurimo bagomba gukora 
kugira ngo baheshe Imana icyubahiro kandi bazahure ikiremwamuntu. {Ub 59.3} 

Elisa, Umwizerwa mu tuntu duto 

Umuhanuzi Elisa yamaze imyaka ibanza y’umirimo we yibereye ahantu hatuje kandi 
hatekanye mu cyaro, yigishwa n’Imana n’ibyaremwe, akanigira mu murimo w’ingirakamaro 
yakoraga. Mu gihe cy’ubuhakanyi bwasaga n’ubwari bwarakwiriye gihugu cyose, 
umuryango wa se wari mu mubare w’abantu batigeze bapfukamira ikigirwamana Bali. Mu 
muryango wabo bubahaga Imana kandi kuba umwizerwa ku nshingano uhawe ni ryo ryari 
itegeko bagenderagaho mu buzima bwabo bwa buri munsi. {Ub 59.4} 

Elisa yari umwana w’umuhinzi-mworozi w’umukungu, kandi yari yaratangiye kujya akora 
umurimo wakorerwaga hafi y’iwabo. Nubwo yari afite ubushobozi bwo kuyobora abandi, 
yari yarigishijwe gukora imirimo isanzwe ikenerwa mu mibereho y’abantu. Kugira ngo 
ashobore kuyoborana ubwenge, byari ngombwa ko yiga kubaha. Kubwo kuba umwizerwa 
mu tuntu duto, byamuteguriye guhabwa inshingano ziremereye. {Ub 59.5} 

Nubwo Elisa yari umugwaneza kandi akiyoroshya, yari afite n’imbaraga kandi ashikamye. 
Yihatiraga gukunda Imana no kuyubaha, kandi mu mirimo yakoraga buri munsi yicishije 
bugufi yagwizaga imbaraga mu ntego agira ndetse n’ubupfiira, akarushaho gukurira mu 
buntu bw’Imana no kuyimenya. Iyo yabaga afatanya na se mu nshingano za buri munsi 
z’imuhira, yabaga yiga gufatanya n’Imana. {Ub 60.1} 


40 



Elisa yahamagariwe kuba umuhanuzi igihe yari mu murima ahinga, ari kumwe n’abagaragu 
ba se. Igihe Eliya yagendaga ashorewe n’Imana ashaka uzamusimbura, akanaga umwitero 
we ku bitugu bya Elisa wari ukiri umusore, Elisa yasobanukiwe iby’uwo muhamagaro kandi 
arawumvira. “Aherako arahaguruka, akurikira Eliya, akajya amukorera.” 1 Abami 19:21. 
Elisa akigera kwa Eliya, ntiyahereyeko asabwa gukora imirimo ikomeye, ahubwo imirimo 
yo mu buzima bwa buri munsi ni yo yakomeje kwigiramo. Ibyanditswe bitubwira ko yajyaga 
asukira shebuja Eliya amazi mu ntoki igihe yabaga akaraba. Nk’umuntu wihariye wari 
ushinzwe kwita ku muhanuzi Eliya, Elisa yakomeje kugaragaza umurava n’ubudahemuka 
mu tuntu duto, ari nako kubwo kugambirira kunguka imbaraga buri munsi yirunduriye 
gukora umurimo yari yarahawe n’Imana. {Ub 60.2} 

Ubwo Elisa yahamagarwaga bwa mbere, gufata umwanzuro kwe kwarageragejwe. Igihe 
yahindukiraga ngo akurikire Eliya, umuhanuzi Eliya yamusabye kwisubirira imuhira. Elisa 
yagombaga kureba icyo bimusaba akifatira umwanzuro w’icyo yakorakwaba kwemera uwo 
muhamagaro cyangwa kuwanga. Nyamara Elisa yahereyeko asobanukirwa agaciro 
k’amahirwe yari agize. Nta nyungu y’iby’isi uko yaba imeze kose yari gutuma yivutsa kuba 
intumwa y’Imana cyangwa ngo yivutse amahirwe yo gukorana n’umugaragu wayo. {Ub 
60.3} 

Uko iminsi yahitaga kandi Eliya yitegura kujyanwa mu ijuru, ni ko Elisa na we yabaga 
yiteguye kumusimbura. Ariko na none ukwizera kwe n’icyemezo yafashe byongeye 
kugeragezwa. Ubwo yari aherekeje Eliya igihe yazengurukaga ngo arebe aho umurimo 
ugeze n’aho usigaye, kandi Elisa azi n’impinduka zari zigiye kubaho bidatinze, aho bageraga 
hose umuhanuzi Eliya yamurarikiraga gusubirayo. Eliya yaramubwiye ati: “Ndakwinginze, 
sigara hano, kuko Uwiteka antumye i Beteli.” 2 Abami 2:2. Nyamara mu mirimo yo 
kuyobora inka zihinga yakoze akiri muto, Elisa yari yarize kudacogora cyangwa ngo acike 
intege; kandi noneho ubwo yari yafashe isuka mu kindi cyerekezo cy’inshingano, ntabwo 
yashoboraga guteshurwa ku ntego ye. Igihe cyose umuhanuzi Eliya yamusabaga gusubira 
imuhira, yaramusubizaga ati: “Nkurahiye Uwiteka n’ubugingo bwawe, sinsigara.” 2 Abami 
2:2. {Ub 61.1} 

“Nuko barajyana bombi... Ariko ubwabo bombi bageze kuri Yorodani barahagarara. Eliya 
yenda umwitero we, arawuzinga, awukubita amazi, yigabanyamo kabiri, amwe ajya 
ukwayo, ayandi ukwayo, bombi bambukira ahumutse. Bageze hakurya, Eliya abwira Elisa 
ati: “Nsaba icyo ushaka cyose, ndakigukorera ntaratandukanywa nawe.” Elisa aramusubiza 
ati: “Ndakwinginze, ndaga imigabane ibiri y’umwuka wawe.” Eliya aramusubiza ati: 
“Uransaba ikiruhije cyane! Icyakora, numbona nkigukurwaho, birakubera bityo; ariko 
nutambona, si ko biri bube.” Bakigenda baganira haboneka igare ry’umuriro n’amafarashi 

y’umuriro birabatandukanya. Nuko Eliya ajyanwa mu ijuru muri serwakira. {Ub 61.2} 

• • • 

“Elisa abibonye arataka ati: “Data, data, wabereye Isirayeli amagare n’amafarashi!” Nuko 
ntiyongera kumubona ukundi. Maze afata umwambaro, we awutaburamo kabiri. Atoragura 
n’umwitero Eliya ataye, asubirayo; ageze ku nkombe ya Yorodani, arahagarara. Yenda wa 
mwitero Eliya ataye, awukubita amazi, aravuga ati: “Uwiteka Imana ya Eliya iri he?” Amaze 
gukubita amazi, yigabanyamo kabiri, amwe ajya ukwayo, ayandi ukwayo. Elisa aherako 
arambuka, maze ba bana b’abahanuzi b’i Yeriko bari bamwitegeye, bamubonye baravuga 
bati: “Umwuka wa Eliya wari muri Elisa.” Nuko baza kumusanganira, bamugezeho 
bamwikubita imbere.” 2 Abami 2: 6-15. {Ub 61.3} 

Guhera uwo mwanya Elisa asimbura Eliya ku nshingano ye y’umuhanuzi. Nuko wa muntu 
wakiranutse ku nshingano zoroheje agaragaza ko ari indahemuka no mu nshingano 
zikomeye. {Ub 62.1} 

Eliya, yari umuntu ufite ububasha, yari yarabaye igikoresho cy’Imana mu kurimbura ibibi 
bikabije [byakorerwaga mu bwoko bwa Isirayeli]. Umuco wo gusenga ibigirwamana wari 
warashyigikiwe na Ahabu n’umugore we w’umupagani Yezeberi, kandi wari waratumye 
igihugu cyose kigwa mu bishuko, umuhanuzi Eliya ni we wawuhangamuye. Abahanuzi ba 
Bali bari barishwe. Ishyanga ry’Abisirayeli ryose ryari ryarakangaranye bikomeye kandi 
benshi muri bo bahindukiriraga kuramya Imana. Mu gusimbura Eliya, hari hakenewe 
umuntu washoboraga kuzayobora Abisirayeli mu nzira nziza akoresheje kubaha amabwiriza 
adahubuka kandi abihanganira. Uko Elisa yatojwe akiri muto, yigishwa hakurikijwe 
amabwiriza y’Imana byari byaramuteguriye kuzakora uyu murimo. {Ub 62.2} 

Aya mateka ni icyigisho ku bantu bose. Nta muntu n’umwe wamenya igishobora kuba 
umugambi w’Imana mu byo imucishamo imwigishwa; ariko icyo twese dukwiriye kumenya 
tudashidikanya ni uko kuba umwizerwa mu tuntu duto ari ikimenyetso cyererekana ko 
umuntu yujuje ibyangombwa byo guhabwa n’inshingano zikomeye kurushaho. Icyo umuntu 
akora cyose mu buzima bwe kigaragaza imico ye, kandi ugaragariza mu nshingano nto ko 
ari “umukozi udakwiriye kugira ipfunwe,” (2 Timoteyo 2:15), Imana izamwubahisha imuha 
inshingano ziremereye kurutaho. {Ub 62.3} 

Mose, umunyambaraga kubwo kwizera 

Igihe Mose yatandukanywaga n’ababyeyi be yari akiri muto cyane umugereranyije na 
Yosefu na Daniyeli igihe nabo batandukanywaga n’imiryango yabo. Nyamara ibyagoroye 
ubuzima bwa Yosefu na Daniyeli bikabuha icyerekezo ni nabyo byagoroye ubwa Mose. 
Mose yamaranye n’ab’umuryango we imyaka cumi n’ibiri gusa; ariko muri iyo myaka ni ho 
umusingi wo gukomera kwe wubatswe. Uwo musingi wubatswe n’umuntu utari uzwi cyane. 
{Ub 63.1} 

Yokebedi yari umugore akaba n’umuja. Ubuzima bwe bwaranzwe no gucishwa bugufi no 
kwikorera umutwaro uremereye. Ariko uretse Mariya w’i Nazareti, nta wundi mugore 
wabayeho ku isi wigeze ahesha abandi imigisha itangaje nka Yokebedi. Amaze kumenya ko 
bidatinze umwana we agomba gutandukanywa na we, akajya kurerwa n’abatazi Imana, 
yarushijeho guharanira ko ubugingo bw’umwana we bwakomatana n’ijuru. Yashatse uko 
acengeza mu mutima w’umwana we gukunda Imana no kuyibera indahemuka. Uwo murimo 
wagenze nk’uko yabyifuzaga. Ayo mahame y’ukuri yari yarabaye ipfundo ry’imyigishirize 
ya nyina ndetse n’icyigisho yamwigishije mu buzima bwe, nta yindi mbaraga yajyaga kuza 
nyuma yaho ngo itere Mose kureka ayo mahame. {Ub 63.2} 

Mwene Yokebedi yavuye mu nzu ya gikene i Gosheni ajyanwa mu ngoro y’umwami 
Farawo, maze yakirwa n’umukobwa w’umwami wa Egiputa, amwakirana ubwuzu, 
amukunze kandi amwishimiye nk’umuhungu we yibyariye. Mu mashuri yo muri Egiputa, 
Mose yahigiye inyigisho zo mu rwego rwo hejuru mu bya gisivili n’ibya gisirikare. Kubera 
ubwiza yari asanganywe, igihagararo kibereye amaso, ubwenge butangaje, asa 
n’ibikomangoma ndetse azwiho kuba umugaba w’abasirikare, byatumye Abanyegiputa 
baterwa ishema nawe bakajya bamwirata. Umwami wa Egiputa yari umwe mu bagize itsinda 
ry’abatambyi b’ibigirwamana; kandi nubwo Mose yangaga kujya mu mihango yo gusenga 
kw’abapagani, yari yarigishijwe imihango n’ubwiru by’idini y’Abanyegiputa. Muri icyo 
gihe, igihugu cya Egiputa nicyo cyari igihangange kandi cyari cyarateye imbere cyane 
kurusha ibindi, bityo Mose, nk’umuntu wari utegerejweho kuzaba umutegetsi, yahabwaga 
icyubahiro giheranije gishobora gutangwa hano ku isi. Nyamara we yahisemo ibiruta ibyo. 
Kubw’icyubahiro cy’Imana no gucungura ubwoko bwayo bwari bwarakandamijwe, Mose 
yahaze icyubahiro cyose yari afite muri Egiputa, maze Imana imushyira mu ishuri, 
imwigisha mu buryo budasanzwe. {Ub 63.3} 

Mose yari ataritegura neza gukora umurimo yagombaga gukora mu buzima bwe. Yari 
agikeneye kwiga isomo ryo kwishingikiriza ku mbaraga z’Imana. Yibeshye ku mugambi 
w’Imana. Yiringiraga ko azarokoza Abisirayeli imbaraga z’amaboko ye. Kubera ibyo 
yigerejeho maze aratsindwa. Amaze gitsindwa no gucika intege, yahindutse impunzi, ajya 
mu kindi gihugu. {Ub 64.1} 

Mose yamaze imyaka mirongo ine mu butayu bw’i Midiyani aragira intama. Uko 
byagaragaraga yasaga n’uciye ukubiri rwose n’inshingano yagombaga gusohoza mu buzima 
bwe, ariko icyo gihe yahabwaga ibyangombwa by’ingenzi kugira ngo azasohoze iyo 
nshingano. Ubwenge bwo kuyobora imbaga y’abantu b’injiji kandi batagira ikinyabupfura, 
yagombaga kubwunguka binyuze mu kumenya kwitegeka ubwe. Kwita ku ntama no ku bana 
bazo, yagombaga kubikuramo ubunararibonye bwari kumugira umushumba wihangana 

kandi wiringirwa w’ubwoko bw’Abisirayeli. Kugira ngo azashobore guhagararira Imana, 
yagombaga kubanza kwigishwa na yo. {Ub 64.2} 

Ibyigisho yari yarakuye mu byari byaramukikije muri Egiputa, urukundo rwa nyina 
wamureze, umwanya ukomeye yari afite nk’umwuzukuru w’umwami, ubuzima bwo 
kudamarara ndetse n’ingeso mbi zareshyaga zihishe mu masura atabarika, ubucakura, 
amayeri n’amayobera menshi n’imihango y’idini ya gipagani, ibyo byose byari 
byarahinduye ubwenge bwa Mose n’imico ye. Ibyo byose byaje kuyoyokera mu mibereho 
yoroheje kandi iciye bugufi yagiriye mu butayu. {Ub 64.3} 

Igihe Mose yari ahitaruye abandi bantu ari mu mpinga z’imisozi, yari kumwe n’Imana 
yonyine. Iyo yarebaga ikintu cyose yasangaga cyanditsweho izina ry’Umuremyi. Mose 
yasaga n’aho ahagaze imbere y’Imana kandi akumva akikijwe n’imbaraga zayo. Ahongaho 
niho kumva ko yihagije no kwiyemera kwe byarangiriye. Ubwo yari imbere y’Imana 
ihoraho ni ho yamenyeye ko ari umunyantege nke, uko ntacyo yakwishoboza ndetse 
n’uburyo umuntu ubwe areba hafi cyane. {Ub 65.1} 

Aho ni ho Mose yigiye ikintu cyabanye muri we mu myaka yose y’umuruho no kuremererwa 
n’ubuzima. Yahigiye kumva no gusobanukirwa ko Imana iri kumwe na we. Ntiyarebye kure 
mu myaka yari kuzakurikiraho ngo abone Kristo wari kuzagaragara yambaye umubiri gusa; 
ahubwo yanabonye Kristo wari kujyana n’ingabo z’Abisirayeli, ari we mugaba wazo mu 
ngendo zabo zose. Igihe bene wabo bamusuzuguraga, bakamupfobya, igihe 
yahamagarirwaga kwihanganira gukwenwa no gutukwa, guhura n’akaga ndetse n’urupfu, 
yashoboraga kwihangana nk’ureba “Itaboneka.” Abaheburayo 11:27. {Ub 65.2} 

Mose ntiyatekerezaga iby’Imana gusa, ahubwo yayirebeshaga amaso. Mose yahoraga abona 
Imana imbere ye. Nta munsi n’umwe Mose yigeze areka guhanga Imana amaso. {Ub 65.3} 

Kuri Mose, ntabwo ukwizera kwe kwari mu cyuka, ahubwo kwari ukuri gufatika. Yizeraga 
ko Imana iyobora ubuzima bwe mu buryo bwihariye; kandi yazirikanaga Imana mu tuntu 
duto twose tugize ubuzima. Yiringiraga ko Imana ari yo imuha imbaraga ngo abashe 
gutsinda ikigeragezo cyose. {Ub 65.4} 

Yifuzaga ko umurimo ukomeye yahawe yawusohoza akawugeza ku rugero ruhanitse, kandi 
yishingikirizaga ku bubasha bw’Imana atizigamye. Yumvaga ko akeneye ubufasha, 
akabusaba, kandi kubwo kwizera akabwakira, ndetse agakomeza kujya mbere kubwo 
kwiringira imbaraga imukomeza. {Ub 65.5} 

Ubwo ni bwo bunararibonye Mose yungutse mu myaka mirongo ine yamaze yigishirizwa 
mu butayu. Kugira ngo ahabwe ubwo bunararibonye, Imana Nyirubwenge butagerwa 

ntiyitaye ku kuba byaratwaye igihe kirekire cyane kandi byarasabye ikiguzi gikomeye 
cyane. {Ub 66.1} 

Umusaruro wavuye muri uko kwigishwa, kandi ukava mu byigisho yahigishirijwe, 
ntufitanye isano n’amateka y’Abisirayeli gusa, ahubwo urifitanye n’abantu bose bagize 
uruhare mu iterambere ry’abatuye isi guhera icyo gihe kugeza uyu munsi. Ubuhamya 
butangaje bwavuzwe mu Ijambo ry’Imana bwerekeye ubuhangange bwa Mose ni ubu ngo: 
“Mu Bisirayeli ntihabonetse ukundi umuhanuzi uhwanye na Mose, uwo Uwiteka 
yamenyaga barebana.” Gutegeka kwa kabiri 34:10. {Ub 66.2} 

Pawulo, umuntu wakoraga abyishimiye 

Mu murimo wo kwamamaza ubutumwa bwiza, ku kwizera n’ubunararibonye by’abigishwa 
b’Abanyagalileya bari barabanye na Yesu, hiyongereyeho imbaraga zidasanzwe 
n’ubushobozi mu by’ubwenge by’umwigisha w’i Yerusalemu. Uyu yari umwenegihugu 
w’Umuroma, wavukiye mu mujyi w’Abanyamahanga. Yari n’Umuyuda, bidatewe n’uko ari 
ho nkomoko ye, ahubwo binatewe n’inyigisho yari yarigishijwe mu buzima bwe bwose, uko 
yakundaga igihugu cye n’imyizerere ye mu by’idini. Yari yarigishirijwe i Yerusalemu, 
yigishwa n’abigishamategeko b’ibirangirire, kandi bamwigishije amategeko yose 
n’imigenzo ya ba sekuruza. Sawuli w’i Taruso yirataga cyane ishyanga rye kandi akarangwa 
n’urwikekwe ku [waribangamira]. Akiri umusore, yatorewe kuba umwe mu bagize Urukiko 
Rukuru rw’Abayuda. Bamubonagamo umuntu witezweho byinshi, wari ufite ishyaka ryo 
kurengera ubusugire bw’ukwizera basigiwe n’abakurambere. {Ub 66.3} 

Mu mashuri yigishirizwamo iby’iyobokamana i Buyuda, Ijambo ry’Imana ryari 
ryarirengagijwe maze risimbuzwa ibitekerezo by’abantu. Ijambo ry’Imana ryari 
ryarambuwe ububasha bwaryo n’ubusobanuro n’imihango by’abigisha mu by’idini 
b’Abayahudi. Kwishyira hejuru, gukunda icyubahiro, ivangura rishingiye ku ishyari, 
urwikekwe n’agasuzuro kavanze no kwikakaza, ni byo byari bigize amahame abo bigisha 
bagenderagaho. {Ub 66.4} 

Abakuru b’idini birataga isumbwe bafite, atari ku baturage b’andi mahanga gusa, ahubwo 
no kuri bene wabo. Kubera urwango rukomeye bari bafitiye Abaroma bari barabakandamije, 
muri bo bagambiriye kuzasubiza ishyanga ryabo isumbwe bakoresheje intwaro. Bangaga 
kandi bakica abayoboke ba Yesu kuko bari bafite ubutumwa bw’amahoro bwari buhabanye 
n’imigambi mibisha bacuraga. Muri uko gutoteza, Sawuli yari umwe mu itsinda 
ry’abakoraga ubwo bugome badacogora. {Ub 67.1} 

Ubwo Mose yari mu ishuri rya gisirikare muri Egiputa, yigishijwe itegeko ryemerera 
umuntu gukoresha ingufu, kandi iyi nyigisho yari yarashinze imizi mu mico ye ku buryo 

kugira ngo ahinduke byamusabye kumara imyaka mirongo ine mu butayu, asabana n’Imana 
kandi yigira ku byaremwe kugira ngo yuzuze ibyangombwa bimubashisha kuyoboza 
Abisirayeli itegeko ry’urukundo. Pawulo na we yagombaga kwiga iryo somo. {Ub 67.2} 

Ageze ku irembo ry’i Damasiko, yabonekewe n’Umukiza wabambwe, maze kumubonekera 
kwe guhindura imibereho ye yose. Uwarenganyaga abayoboke ba Kristo yahindutse 
umwigishwa we, uwari umwigisha ahinduka uwiga. Iminsi yamaze i Damasiko ari impumyi 
kandi ari wenyine yamubereye nk’imyaka myinshi mu buzima bwe. Muri icyo gihe yigaga 
Ibyanditswe Byera byo mu Isezerano rya Kera byari bitekeye mu bwonko bwe, kandi Kristo 
ni we wari umwigisha we. Kuri we kandi, kuba muri ubwo bwigunge byamuhindukiye 
ishuri. Yagiye mu butayu bwa Arabiya maze ajya kuhigira Ibyanditswe no kwigishwa 
n’Imana. Yabonye igihe cyo koza ubugingo bwe, abukuramo urwikekwe rwose n’imihango 
yari igize imibereho ye, maze ahabwa inyigisho ziturutse kuri Soko y’ukuri. {Ub 67.3} 

Kuva ubwo, ubuzima bwe bwose bwagenderaga ku ihame ryo kwitanga no gukora umurimo 
ukomotse ku rukundo. Yaravuze ati: “Abagiriki n’abatari Abagiriki, abanyabwenge 
n’abaswa, mbafiteho umwenda.” Abaroma 1:14. “Urukundo rwa Kristo ruraduhata.” 2 
Abakorinto 5:14. {Ub 68.1} 

Nubwo Pawulo yari umwigisha ukomeye cyane urusha abandi bigisha b’abantu bose, 
yemeraga gukora inshingano zoroheje cyane atirengagije n’izikomeye cyane. Yazirikanaga 
ko ari ngombwa gukoresha amaboko n’ubwenge, kandi yakoraga umwuga wo kuboha 
amahema kugira ngo abone ibimubeshaho. Umurimo we wo kuboha amahema 
yawufatanyaga no kubwiriza ubutumwa bwiza buri munsi mu mujyi yari ikomeye mu gihe 
cye. Ubwo yatandukanaga n’abakuru bo muri Efeso yarababwiye ati: “Ubwanyu muzi yuko 
aya maboko yanjye ari yo yankenuraga ibyo nkennye n’abo twari turi kumwe.” Ibyakozwe 
n’Intumwa 20:34. {Ub 68.2} 

Nubwo Pawulo yari afite impano z’ubwenge buhanitse, imibereho ye yerekanaga ko yari 
afite ubwenge bugirwa na bake ku isi. Amahame akomeye kandi y’ingirakamaro abahanga 
benshi bo mu gihe cye batahaga agaciro, asesenguwe neza mu nyigisho ze kandi 
yagaragariye mu mibereho ye. Yari afite ubwenge bwo mu rwego ruhanitse bwatumaga 
asobanukirwa vuba, kandi akagira umutima wuje impuhwe utuma umuntu asabana n’abandi, 
kandi ukamubashisha gukangura kamere yabo nziza no kubatera kurangamira ubuzima 
busumbyeho. {Ub 68.3} 

Umva amagambo yavugiye imbere y’abapagani b’i Lusitira, ubwo yababwiraga iby’Imana 
yigaragariza mu byaremwe, yo Soko y’ibyiza byose, “ikatuvubira imvura ivuye mu ijuru, 
ikaduha imyaka myiza, ikaduhaza ibyokurya, ikuzuza imitima yacu umunezero.” Ibyakozwe 
n’Intumwa 14:17. {Ub 68.4} 

Nimumurebe ari mu nzu y’imbohe, afungiwe i Filipi. Aho nubwo yari yarembejwe n’inkoni 
bamukubise, indirimbo ye yo gusingiza Imana yumvikanye mu ijoro ryari rituje. Umushyitsi 
umaze gukingura inzugi za gereza, ijwi rya Pawulo ryongeye kumvikana, avuga amagambo 
ahumuriza kandi akomeza umurinzi w’inzu y’imbohe w’umupagani. Yaravuze ati: 
“Wikwigirira nabi, twese turi hano” (Ibyakozwe n’Intumwa 16:28). Kandi koko, imbohe 
zose zari zikiri mu myanya yazo, zahagumye bitewe na Pawulo imfungwa mugenzi wabo 
wari aho. Nuko wa murinzi w’inzu y’imbohe yemejwe no kwizera kwakomezaga Pawulo, 
asiganuza iby’inzira y’agakiza, kandi we n’ab’umuryango we bose bahita bifatanya 
n’itsinda ry’abayoboke ba Kristo ryatotezwaga. {Ub 68.5} 

Nimurebe Pawulo ari muri Atene, imbere y’inteko y’abahanga baho, ubwo yabagishaga 
impaka agereranya ubuhanga n’ubundi buhanga, ubwenge n’ubundi, ndetse 
n’ubucurabwenge n’ubundi. Nimurebe uburyo akoresheje ubwenge buva ku rukundo 
rw’Imana, yavuze Yehova ariko akoresha indi mvugo ngo: “Imana Itamenywa,” ari yo abari 
bamuteze amatwi basengaga batayizi. Yifashishije amagambo yavuzwe n’umusizi wabo, 
maze agaragaza ko Imana ari yo Se nabo bakayibera abana. Nimumwumve muri icyo gihe 
cyahaga agaciro ubwoko, aho uburenganzira bwa muntu nk’umuntu butitabwagaho rwose, 
maze Pawulo ashyira ahagaragara ukuri gukomeye k’uko abantu bose ari abavandimwe, 
ahamya ko Imana ubwayo “yaremye amahanga yose y’abantu, bakomoka ku muntu umwe, 
ibakwiza mu isi yose.” Yongeye kubereka uburyo mu byo Imana yagiye igirira umuntu 
byose, umugambi wayo w’ubuntu n’imbabazi ugenda ubigaragaramo nk’akadodo 
k’izahabu. Imana “yashyizeho ibihe by’imyaka ko bikuranwa uko yategetse, igabaniriza 
abantu ingabano z’aho batuye, kugira ngo bashake Imana, ngo ahari babashe kuyibona, 
bakabakabye; kandi koko ntiri kure y’umuntu wese muri twe.” Ibyakozwe n’Intumwa 17:23, 
26, 27. {Ub 69.1} 

Nimumwumve ari mu rukiko imbere ya Fesito, igihe umwami Agiripa ubwo yari amaze 
gutsindwa n’ukuri k’ubutumwa bwiza yavugaga ati: “Ubuze hato ukanyemeza kuba 
Umukristo.” Mbega uko Pawulo yamusubizanyije ikinyabupfura, yerekana iminyururu 
imuboshye, akavuga ati: “Ndasaba Imana kugira ngo, haba hato, haba hanini, uretse wowe 
wenyine, ahubwo n’abanyumva uyu munsi bose, bamere nkanjye, keretse iyi minyururu.” 
Ibyakozwe n’Intumwa 26:28,29. {Ub 69.2} 

Uko ni ko imibereho ya Pawulo yagenze nk’uko yayisobanuye mu magambo ye bwite ati: 
“Nari mu ngendo kenshi, mu kaga gatewe n’inzuzi, mu kaga gatewe n’abambuzi, mu kaga 
gatewe na bene wacu, mu kaga gatewe n’abapagani, mu kaga ko mu midugudu, mu kaga ko 
mu butayu, mu kaga ko mu nyanja, mu kaga ko muri bene Data b’ibinyoma, mu miruho 
n’imihati; mba maso kenshi, ngira inzara n’inyota, nirirwa ubusa kenshi, nicwa n’imbeho, 

nambara ubusa.” 2 Abakorinto 11:26,27. {Ub 70.1} 

• • • 

Yaravuze ati: “Iyo badututse, tubasabira umugisha; iyo turenganijwe, turihangana; iyo 
dushebejwe, turinginga. Kugeza ubu twagizwe nk’umwavu w’isi, n’ibiharurwa by’ibintu 
byose.” 1 Abakorinto 4:12,13. “Dusa n’abababara ariko twishima iteka; dusa n’abakene 
ariko, nyamara dutungisha benshi; dusa n’abatagira icyo dufite nyamara dufite byose.” 2 
Abakorinto 6.10. {Ub 70.2} 

Mu murimo ni ho Pawulo yaboneraga ibyishimo; ku iherezo ry’ubuzima bwe bw’imiruho 
n’imihati, asubije amaso inyuma akareba intambara yarwanye n’intsinzi yagezeho, 
yashoboye kuvuga ati “Narwanye intambara nziza.” 2 Timoteyo 4:7. {Ub 70.3} 

Ayo mateka yombi ni ingirakamaro cyane, ariko nta wundi afitiye akamaro kenshi cyane 
nk’urubyiruko. Mose yanze kuragwa ubwami bukungahaye, naho Pawulo yanga inyungu 
z’ubutunzi n’icyubahiro mu b’ubwoko bwe, ibyo byose babigurana imibereho yo kwikorera 
ibibaremerera mu murimo w’Imana. Ku bantu benshi, imibereho y’abo bantu ifatwa ko ari 
imibereho yo kwiyanga no kwitanga. Mbese mu by’ukuri, ni ko byari biri? Mose “yatekereje 
yuko gutukwa, bamuhora Kristo, ari ubutunzi buruta ubw’Abanyegiputa.” (Abaheburayo 11 
:26). Yabitekereje atyo kuko ari ko byari biri. Pawulo yaravuze ati: “Nyamara ibyari indamu 
yanjye, nabitekereje ko ari igihombo ku bwa Kristo. Ndetse n’ibintu byose mbitekereza ko 
ari igihombo kubw’ubutunzi butagira akagero, ni bwo kumenya Kristo Yesu. Ku bw’uwo 
nahombye ibyanjye byose, ndetse mbitereza ko ari amase, kugira ngo ndoke Kristo.” 
Abafilipi 3:7,8. Pawulo yari anyuzwe n’icyo yahisemo. {Ub 70.4} 

Mose yahawe ingoro yababwagamo n’abami ba Egiputa bitwaga ba Farawo, kandi ahabwa 
intebe ya cyami ; ariko ibinezeza by’ibyaha bitera abantu kwibagirwa Imana byari aho 
ibwami, maze Mose yiyemeza guhitamo “ubutunzi buhoraho no gukiranuka.» (Imigani 8 
:18). Aho kugira ngo yihambire ku gukomera ko muri Egiputa, yahisemo komatanya 
ubugingo bwe n’umugambi w’Imana. Aho kugira ngo ahe Abanyegiputa amategeko, 
abwirijwe n’Imana yashyiriyeho amategeko abatuye isi bose. Yahindutse igikoresho 
cy’Imana mu kugeza ku bantu ayo mahame abungabunga umutekano w’ingo n’umuryango 
mugari; akaba n’urufatiro rwo kugubwa neza kw’amahanga yose. Ni amahame muri iki 
gikomeye ku isi kuko ari yo rufatiro rw’ibintu byiza byose bihebuje mu butegetsi bwose 
bw’abantu. {Ub 71.1} 

Gukomera kwa Egiputa kwahambwe mu mukungugu. Imbaraga n’iterambere byayo 
byararangiye, ariko umurimo wa Mose ntushobora kuzima. Amahame akomeye yo 
gukiranuka yabereyeho gushyiraho azahoraho iteka ryose. {Ub 71.2} 

Imibereho ya Mose yaranzwe n’umuruho n’ibimuhagarika umutima yamurikiwe n’ubwiza 
bw’Imana yera “inyamibwa [iruta] abantu inzovu,” kandi ikaba “Mwiza uhebuje” 
(Indirimbo ya Salomo 5 :10, 16). Imibereho ya Mose yamubereye umugisha ku isi, kandi no 

mu ijuru aba uhiriwe, ndetse ahabwa icyubahiro mu ijuru kuko yabanye na Kristo mu 
rugendo rwo kuzerera mu butayu, abonekana na we ku musozi Yesu yahindukiyeho ishusho 
irabagirana, ndetse abana na Kristo mu bikari byo mu ijuru. {Ub 71.3} 

Pawulo na we mu mirimo myinshi yakoze yashyigikiwe n’imbaraga ikomeza yo kubana 
n’Imana. Yaravuze ati: “Nshobozwa byose na Kristo umpa imbaraga.” (Abafilipi 4:13). “Ni 
nde wadutandukanya n’urukundo rwa Kristo? Mbese ni amakuba, cyangwa ni ibyago? 
Cyangwa ni ukurenganywa, cyangwa ni inzara? Cyangwa ni ukwambara ubusa, cyangwa ni 
ukuba mu kaga, cyangwa ni inkota?...Ahubwo muri ibyo byose turushishwaho kunesha 
n’uwadukunze. Kuko menye neza yuko naho rwaba urupfii, cyangwa ubugingo, cyangwa 
abamarayika, cyangwa abategeka, cyangwa ibiriho, cyangwa ibizaba, cyangwa abafite 
ubushobozi, cyangwa uburebure bw’igihagararo, cyangwa uburebure bw’ikijyepfo, 
cyangwa ikindi cyaremwe cyose, bitazabasha kudutandukanya n’urukundo rw’Imana ruri 
muri Kristo Yesu Umwami wacu.” Abaroma 8:35-39. {Ub 71.4} 

Nyamara hari ibyishimo by’ahazaza Pawulo yari ategereje ho ingororano z’imirimo yakoze 
- ibyo ni nabyo byishimo byateye Kristo kwihanganira umusaraba, ntiyita ku isoni ryawo. 
Ni ibyishimo byo kubona imbuto zizava ku murimo yakoze. Pawulo yandikiye abizera b’i 
Tesalonike ati: “Ibyiringiro byacu ni iki, cyangwa ibyishimo, cyangwa ikamba ryo kwirata? 
Si mwebwe se, mu maso y’Umwami wacu Yesu, ubwo azaza? Kuko ari mwe cyubahiro 
cyacu n’ibyishimo byacu.” 1 Abatesalonike 2:19,20. {Ub 72.1} 

Ni nde washobora gupima umusaruro isi ikesha umurimo Pawulo yakoze mu mibereho ye? 
Ibyo byiza byose byoroshya imibabaro, bigahumuriza abafite agahinda, bigakumira ikibi, 
bikazahura umuntu bikamukura mu kwikanyiza no gutwarwa n’iby’umubiri, ndetse 
bikamutamiriza ibyiringiro byo kudapfa, mbega uburyo byose bituruka ku mihati ya Pawulo 
n’abakozi bagenzi be. Kandi ubwo bari batwaye ubutumwa bwiza bw’Umwana w’Imana, 
mbega uko bakoze urugendo rutitaweho n’abantu bakava muri Aziya bagera ku nkengero 
z’Uburayi? {Ub 72.2} 

Mbese bimariye iki umuntu uwo ari we wese kuba yarabaye igikoresho cy’Imana mu 
gutuma habaho bene izo mpinduka zizana umugisha? Mbese bizaba bifite gaciro ki mu 
buzima buzahoraho iteka kuzabona umusaruro wavuye muri bene iyo mirimo yakoze? {Ub 
72.3} 

III. UMWIGISHA MUKURU 


“Ntabwo higeze kuba umuntu uvuga nka we.” 
Yohana 7: 46 


8. UMWIGISHA WAVUYE KU MANA 

“Azitwa Igitangaza, Umujyanama, Imana ikomeye, Data wa twese Uhoraho, Umwami 
w’amahoro.” Yesaya 9:5. 

Ijuru ryahaye abantu ibyiza byaryo bihebuje kandi by’akataraboneka ribinyuza mu 
Mwigisha woherejwe n’Imana. Uwari warabaye mu nama z’Isumbabyose, Uwigeze gutura 
ahera cyane mu buturo bw’Uwiteka, ni we watoranyijwe kugira ngo mu bumuntu bwe 
yihishurire ikiremwamuntu kibashe kumenya Imana. {Ub 75.1} 

Binyujijwe muri Kristo, umurasire wose w’umucyo mvajuru wageze ku isi yacu yacumuye. 
Kuva kera kose, Kristo ni we wavugiraga mu muntu wese wagiye abwira abantu ijambo 
ry’Imana. Ibintu byose by’agahozo byagaragaye mu bantu b’ibirangirire kandi 
b’inyangamugayo babaye ku isi, byari ishusho imugaragaza. Ubutungane no kugira neza 
byarangaga Yosefu, ukwizera, ukwicisha bugufi no kwihangana byaranze Mose, 
ugushikama Elisa yari afite, ugukiranuka no gukomera mu byizerwa byaranze Daniyeli, 
umwete n’ubwitange bya Pawulo, ubushobozi mu by’ubwenge no mu by’umwuka byaranze 
abo bantu bose, ndetse no mu bandi bose babaye ku isi, burya ibyo byose byari ibishashi 
bivuye ku kurabagirana k’ubwiza bwa Kristo. Muri we ni ho basanze urugero ruzira 
amakemwa abantu bagomba kugeraho. {Ub 75.2} 

Kristo yaje ku isi guhishura uru rugero rwiza ko ari rwo rugero nyakuri abantu bose bagomba 
guharanira kugeraho. Yaje kwerekana icyo umuntu ashobora kugeraho aramutse yemereye 
Imana igatura muri we. Yaje kwerekana uko abantu bose bamwakira bashobora guhinduka, 
kuko icyazanye Yesu ku isi ari ukugira ngo bahinduke batyo. Yaje kwerekana uburyo 
bubereye abana b’Imana abantu bagomba kwigishwamo. Yaje kwerekana uko abantu 
bakwiriye gushyiramubikorwaamahame y’ijuruno kugiraimibereho y’ab’ijuru. {Ub 75.3} 

Impano ihebuje y’Imana yatangiwe kugira ngo ibe igisubizo cy’ubukene bukomeye 
bw’umuntu. Umucyo waje igihe isi yari igoswe n’umwijima w’icuraburindi. Hari hashize 
igihe kirekire ubwenge bw’abantu bwarateshuwe ku Mana n’inyigisho z’ibinyoma. Muri 
gahunda y’uburezi yariho, intekerezo n’ubucurabwenge bwa muntu byari byarasimbuye 
guhishurirwa n’Imana. Aho gukurikiza urugero rw’ukuri ngenderwaho rwatanzwe n’ijuru, 
bari baremeye urugero ngenderwaho bishyiriyeho ubwabo. Blmuye Mucyo w’ubugingo 
bahitamo kugendera mu dushashi tw’umuriro bicaniye ubwabo. {Ub 76.1} 

Abantu bamaze kwitandukanya n’Imana, basigaye bishingikirije ku mbaraga za muntu gusa, 
icyo bitaga imbaraga zabo nta kindi zari cyo uretse intege nke. Ndetse n’urugero 
ngenderwaho bishyiriyeho ubwabo ntibashoboraga kurugeraho. Ubukene bwo kuba ku 
rwego ruhanitse nyakuri babukenuje ibigaragarira amaso n’ibyo bavugaga mu magambo 
gusa. Kwishushanya kwasimbuye ukuri nyako k’uko bari bateye. {Ub 76.2} 

Uko ibihe byakuraga ibindi, hagiye haza abigisha berekezaga abantu kuri Soko y’ukuri. 
Amahame atunganye yashyizwe ku mugaragaro, kandi imbaraga zayo zigaragarije mu 
mibereho y’abantu benshi. Habayeho gukoma ikibi mu nkokora by’igihe gito, nyamara uko 
cyari cyarimbitse kikagera kure ntikwabashije guhagarikwa. Abagorozi bari nk’amatara 
yaka mu mwijima; ariko ntibashoboye kuwirukana burundu. “Umucyo waje mu isi, abantu 
[bakunda] umwijima, bawurutisha umucyo.” Yohana 3:19. {Ub 76.3} 

Igihe Kristo yazaga ku isi, inyokomuntu yasaga n’igiye gukomwa hasi cyane mu buryo 
bwihuse. Imfatiro z’umuryango mugari w’abantu zari zarashegeshwe. Ubuzima bwari 
bumaze guta agaciro kandi butagifite ireme. Abayuda bari baramaze gutakaza imbaraga 
ituruka mu Ijambo ry’Imana, bagezaga ku batuye isi imihango n’ibitekerezo bidafite ireme 
n’ishingiro byagushaga intekerezo ikinya kandi bikarindagiza ubugingo. Gusenga Imana 
“mu mwuka no mu kuri,” byasimbuwe no kwihimbaza kw’abantu mu mihango y’urudaca 
yashyirwagaho n’abantu. Ku isi yose, amadini yose yagendaga atakaza ubushobozi bwayo 
bwo guhindura intekerezo z’abantu n’ubugingo bwabo. Abantu bamaze kurambirwa 
ibitekerezo bihimbano n’ibinyoma byashakaga kuroha intekerezo zabo, bahise bayoboka 
ubuhakanyi no kwirundurira mu gushaka ubutunzi. Bamaze gukura amaso yabo 
kuby’ubugingo buhoraho, basigaye biberaho ubuzima bushingiye kuby’igihe barimo gusa. 
{Ub 76.4} 

Nuko abantu bamaze guhakana Imana, baretse guha umuntu agaciro. Ukuri, kubaha, 
gukiranuka, icyizere n’impuhwe, byose byahereyeko bikendera ku isi. Umururumba 
udashira no gutwarwa no kurarikira byabyaye urwikekwe no kutizerana mu batuye isi bose. 
Gutekereza iby’inshingano, gutekereza ibyo abishoboye bagomba gukorera abanyantege 
nke, gutekereza iby’agaciro ka muntu n’uburenganzira bwe byashyizwe ku ruhande biba 
nk’inzozi cyangwa imigani mihimbano. Rubanda rusanzwe rwafashwe nk’amatungo 
yikorera imitwaro cyangwa nk’ibikoresho n’amabuye abantu bakandagiraho bashaka 
gutambuka ngo bagere ku byo bifuza. Ubukungu n’icyubahiro, ubuzima bworoheje no 
kwinezeza ni byo abantu bahirimbaniraga nk’aho ari byo bintu byiza bihebuje. Gusigingira 
mu by’umubiri, kugwa ikinya mu by’ubwenge n’urupfu mu by’umwuka ni byo byarangaga 
ab’icyo gihe. {Ub 77.1} 

Igihe irari n’imigambi mibi by’abantu byari bimaze kwirukana Imana mu ntekerezo zabo, 
kwibagirwa Imana kwabo kwabateye kurushaho gushayisha mu bibi. Umutima w’umuntu 
ukunda icyaha wafashe ibiwuranga maze ubyambika Imana, bityo iyo myumvire irushaho 
guha icyaha imbaraga. Abantu bamaze gutwarwa n’ibibashimisha, barahangaye bigereranya 
n’Imana, bavuga ko ari Ikiremwa nka bo, ngo ifite umugambi wo kwishakira icyubahiro, 
bavuga ko ibyo ibasaba bigamije kwinezeza ubwayo; ngo ni ikiremwa giha abantu ikuzo 
cyangwa kikabababaza bitewe n’uko bafashije mu gusohoza imigambi ya Yo cyangwa 
bayibangamiye. Rubanda rugufi rwavugaga ko Imana itandukanye ho hato n’abakomeye 
babakandamiza, ariko ikaba ibarushaubushobozi. Iyo myumvire ni yo imyizerere n’amadini 
yose byashingiyeho. Buri dini n’imyizerere byari uburyo bwashyizweho bwo kwaka abantu 
ibintu ku gahato. Ku bwo gutanga impano no kwitabira imihango [y’idini], abazaga kuramya 
bashakaga kwiyunga n’Imana no kuyishimisha kugira ngo ibagirire neza kubw’inyungu 
zabo bwite. Bityo kuba bene iyo myizerere nta bushobozi yari ifite bwo kugira icyo ihindura 
ku mutima w’umuntu cyangwa ku mutimanama we, ahubwo ikaba yari urwunge 
rw’imihango yari iremereye abantu kandi uretse bene inyungu iyo mihango yashoboraga 
gutanga, bifuzaga cyane kuyibaturwamo. Uko ni ko ubwo ikibi cyari kidakomwe mu 
nkokora cyakomeje gukura kirakomera, mu gihe kunyurwa no kwifuza ibyiza byagiye 
bigabanuka. Abantu batakaje ishusho y’Imana muri bo maze bakira ikimenyetso 
cy’ubushobozi bwa Satani ngo bubategeke. Isi yose yaje kurohama mu byaha. {Ub 77.2} 

Inyokomuntu yari igifite ibyiringiro mu cyerekezo kimwe gusa. Ni uko muri iyo sayo 
y’umuvurungano n’ibintu byangiza hagombaga gushyirwamo umusemburo mushya, kugira 
ngo inyokomuntu ihabwe imbaraga z’ubugingo bushya; bityo kumenya Imana byongere 
guhemburwa mu isi. {Ub 78.1} 

Kristo yazanywe mu isi no kugira ngo asubizeho uko kumenya. Yaje mu isi kugira ngo 
akureho inyigisho z’ibinyoma abantu bavugaga ko bazi Imana bishingikirizagaho 
bayigaragaza uko itari. Yaje kwerekana kamere y’amategeko yayo no guhishurira abantu 
ubwiza bw’ubutungane bwayo buboneka mu mico yayo. {Ub 78.2} 

Kristo yaje ku isi yuje urukundo ruhoraho. Mu gukuraho ibyasabwaga by’amananiza abantu 
bari barashyizeho bigatwikira amategeko y’Imana, yerekanye ko amategeko y’Imana ari 
amategeko y’urukundo, kandi akaba agaragaza ukugira neza kw’Imana. Kristo yerekanye 
ko kumvira amahame y’ayo mategeko bihesha umuntu umunezero no gushyira umutima 
hamwe, kandi ibyo ni byo rufatiro n’inkingi zikomeza umuryango mugari w’abantu. {Ub 
78.3} 

Ibirenze kuba Imana yarashyizeho ibyo isaba bidahinduka, amategeko y’Imana yahawe 
abantu ngo ababere uruzitiro n’ingabo ibakingira. Umuntu wese wemera amahame y’ayo 

mategeko bimurinda ikibi. Byongeye kandi, kuba indahemuka ku Mana binasaba ko umuntu 
aba indahemuka kuri bagenzi be. Uko ni ko amategeko arengera uburenganzira 
n’umwihariko by’umuntu wese. Amategeko abuza umuntu wo ku rwego rwo hejuru 
gukandamiza uworoheje kandi akabuza uworoheje gusuzugura uwo ku rwego rwo hejuru. 
Atuma umuntu agubwa neza haba kuri iyi si ndetse no mu isi nshya dutegereje. Ku muntu 
uyakurikiza, amubera ingwate y’ubugingo buhoraho, kuko amategeko agaragaza amahame 
azahoraho iteka ryose. {Ub 79.1} 

Kristo yaje kwerekana agaciro k’amahame y’ijuru akoresheje guhishura ububasha bwayo 
bwo kuzahura umuntu kugira ngo yongere abe mushya. Yaje kwigisha abantu uburyo ayo 
mahame akwiriye gusobanurwa no gushyirwa mu bikorwa. {Ub 79.2} 

Ku bantu bo mu gihe Yesu yazaga, agaciro k’ibintu byose kagenwaga hashingiwe ku 
bigaragara inyuma. Uko idini yari yaratakaje ubushobozi bwayo, ni ko yari yararushijeho 
kugwiza ubwiza bugaragara inyuma. Abarezi bo muri icyo gihe bashakaga ko abantu 
babubaha bakoresheje kwiyerekana no kwigaragaza mu buryo bw’ubwirasi. Abantu bose 
babonye ko imibereho ya Yesu yari ihabanye rwose n’iyo migirire. Imibereho ye yagaragaje 
ko ibyo abantu babona ko ari iby’agaciro gakomeye mu buzima, mu by’ukuri nta gaciro 
bifite. Yavukiye hagati y’abantu bafite imico mibi cyane, yibera mu muryango ufite 
imibereho ya gikene, arya ibyokurya bya gikene, akora umwuga w’ububaji, agira ubuzima 
buruhije, yisanisha n’abantu batari bazwi bakoraga imirimo iruhije cyane kurenza abandi ku 
isi muri icyo gihe. Hagati muri iyo mibereho n’ibyari bimukikije ni ho Yesu yabaye 
agakurikiza umugambi w’Imana werekeye uburezi. Ntabwo yigeze ajya mu mashuri yo muri 
icyo gihe yahaga agaciro gakomeye utuntu duto maze agapfobya ibifite agaciro. Uburere 
yahawe bwavaga ku masoko yashyizweho n’Imana; bukava mu gukora umurimo 
w’ingirakamaro, mu kwiga Ibyanditswe n’ibyaremwe, ndetse n’ibyo yahuraga nabyo n’ibyo 
yabonaga mu mibereho isanzwe. Ibyo ni byo bitabo by’Imana byuzuye ibyigisho 
n’amabwiriza y’ingirakamaro ku bantu bose babikoraho babikuye ku mutima, babirebesha 
amaso, kandi bafite n’umutima ushaka gusobanukirwa. {Ub 79.3} 

“Nuko uwo mwana arakura, agwiza imbaraga, yuzuzwa ubwenge, kandi ubuntu bw’Imana 
bwari muri we.” Luka 2:40 {Ub 80.1} 

Amaze kwitegura, yagiye ku murimo we, kandi igihe cyose yabaga ari kumwe n’abantu, 
yabaheshaga umugisha, akabagezaho imbaraga ihindura mu buryo butigeze bubaho ku isi. 
{Ub 80.2} 

Ushaka guhindura ikiremwamuntu, nawe agomba kubanza kugisobanukirwa. Abantu 
bashobora kugerwaho kandi bakazahurwa binyuze gusa mu kubagaragariza impuhwe, 
ukwizera n’urukundo. Aha ni ho Kristo agaragarira ko ari we mwigisha mukuru. Mu bigisha 

bigeze kuba ku isi bose, Kristo wenyine ni we wari usobanukiwe ubugingo bw’umuntu mu 
buryo butunganye. {Ub 80.3} 

“Kuko tudafite umutambyi mukuru umeze utyo”. Yari Umwigisha w’abigisha, kuko 

n’abatambyi bari abigisha. “Kuko tudafite umutambyi mukuru utabasha kubabarana natwe 
mu ntege nke zacu, ahubwo yageragejwe uburyo bwose nkatwe, keretse yuko atigeze akora 
icyaha.” Abaheburayo 4:15. {Ub 80.4} 

“Kuko ubwo yababajwe no kugeragezwa ubwe, abasha no gutabara abageragezwa bose.” 
Abaheburayo 2:18. {Ub 80.5} 

Kristo wenyine ni we wagezweho n’imibabaro yose n’ibigeragezo byose bigera ku bantu. 
Nta wundi muntu wabyawe n’umugore wigeze yibasirwa n’ikigeragezo nka we; nta wundi 
wigeze yikorera umutwaro uremereye cyane w’icyaha cy’abatuye isi n’umubabaro wabo. 
Nta wundi muntu wigeze arangwa n’impuhwe ku bantu bose n’ubugiraneza butarondoreka 
nka we. Kubera ko yasangiye n’abantu ibyo bahura nabyo mu buzima byose, yashoboraga 
kubabarana n’abaremerewe n’abababazwa ndetse n’abahanganye n’amakuba. {Ub 80.6} 

Ibyo yigishaga ni byo byarangaga imibereho ye. Yabwiye abigishwa be ati: “Mbahaye 
icyitegererezo kugira ngo mukore nk’uko mbakoreye.” Yohana 13:15. Yongeye kubabwira 
muri Yohana 15:10 ati: “Nitondeye amategeko ya Data.” Uko ni ko mu mibereho ye 
amagambo ya Kristo yagaragazaga urugero rutunganye no kuyashyigikira gushyitse. Kandi 
ibirenze ibi; ibyo yigishaga nabyo yari byo. Amagambo ye ntiyagaragazaga ibyerekeye 
ubuzima bwe gusa, ahubwo yagaragazaga n’imico ye bwite. Ntiyigishaga abantu ibyerekeye 
ukuri gusa, ahubwo na we yari ukuri. Ibyo ni byo byatumaga inyigisho ze zigira imbaraga. 
{Ub 81.1} 

Kristo ni we wacyahaga abantu mu buryo buzira amakemwa. Ntihigeze habaho undi muntu 
wangaga ikibi nka we; kandi nta wundi wigeze acyamagana ashize amanga nka we. Kuba 
ahantu kwe gusa, byabaga gucyaha no guhana ibintu byose bidatunganye kandi bibi. Ubwo 
abantu babaga bari mu mucyo w’ubutungane bwe, babonaga ko banduye kandi 
bagasobanukirwa ko intego z’imibereho yabo ari mbi n’urukozasoni. Nubwo byari bimeze 
bityo, yakundaga kubiyegereza. Uwari yararemye umuntu, yari asobanukiwe n’agaciro 
k’inyokomuntu. Yamaganaga icyaha kuko yari azi ko ari cyo mwanzi w’abo yashakaga guha 
umugisha no gukiza. Umuntu uwo ari we wese, nubwo yacumuye, yamubonagamo ko ari 
umwana w’Imana ukwiriye kuzahurwa akongera kugira amahirwe yo kugirana isano n’ijuru. 
{Ub 81.2} 

“Kuko Imana itatumye Umwana wayo ku isi gucira abari mu isi ho iteka: ahubwo 
yabikoreye kugira ngo abari mu isi bakizwe na we.” Yohana 3:17. Ubwo Kristo yitegerezaga 

abantu mu mibabaro yabo no gusigingira kwabo, yabonye ko ahagaragara kwiheba no 
kurimbuka hari ibyiringiro. Ahabaga hagaragara ubukene runaka bwose, yahaboneraga 
amahirwe yo kubazahura. Abantu babaga bageragezwa, batsinzwe, bumva ko bazimiye 
kandi ko bagiye kurimbuka, yarabegeraga atagamije kubanenga no kubakoza isoni, ahubwo 
agendereye kubaha umugisha. {Ub 81.3} 

Iyo yahuraga n’abantu bose, indamutso ye yabaga ari imigisha gusa. Igihe yitegerezaga 
imbaga y’abantu bari baje kumva Ikibwirizwa cyo ku Musozi, hari igihe byabaye nk’aho 
yibagirwa ko atari mu ijuru, bityo akoresha indamutso yamenyerewe n’ababa ahaba 
umucyo. Mu kanwa ke hasohokagamo imigisha idudubiza nk’isoko imaze igihe kirekire 
ifunzwe . {Ub 82.1} 

Amaze kuvugana n’abari bafite ibyo bararikiye, abari banyuzwe n’ibinezeza by’iyi si, 
yabwiye inteko y’abantu bari aho ko, uko ubuneke bwabo bwaba bukomeye kose, abahirwa 
ari abakira umucyo abaha n’urukundo rwe. Kandi abakene mu mitima yabo, abashavura 
n’abarenganywa, yarambuye amaboko ye maze aravuga ati: “Nimuze munsange, . . . 
ndabaruhura.” Matayo 11:28. {Ub 82.2} 

Yarebaga umuntu wese akamubonamo ubushobozi butarondoreka ashobora kuzagira. 
Yitegerezaga abantu, akababona nk’uko bari kuzamera bamaze guhindurwa n’ubuntu bwe 
bagasa n’“ubwiza bw’Imana yacu.” Zaburi 90:17. Iyo yabitegerezanyaga ibyiringiro, 
yabateraga ibyiringiro. Ubwo yahuraga na bo afite icyizere, yabongeragamo kwizera. 
Kubera kugaragariza muri we urugero nyakuri umuntu akwiriye kugeraho, yakanguraga 
icyifuzo no kwizera kugera kuri urwo rwego. Ubwo babaga bari imbere ye, abantu 
b’insuzugurwa n’abasaye mu byaha, bumvaga noneho ko bakiri abantu, bityo bakifuza 
kugaragaza ko koko bakwiriye agaciro yabahaye. Imitima myinshi yasaga n’iyamaze kugwa 
ikinya ku byerekeye ibintu byose byera, yarayikanguraga igakora bundi bushya. Abantu 
benshi babaga bihebye yabakinguriraga amahirwe yo kubona ubuzima bushya. {Ub 82.3} 

Kristo yaziritse abantu ku mutima we akoresheje imirunga y’urukundo n’ubwitange; kandi 
akoresheje bene iyo mirunga, azirika abantu kuri bagenzi babo. Kuri we, urukundo ni rwo 
rwari ubuzima kandi ubuzima bwari ugukorera abandi. Yaravuze ati: “Mwaherewe ubuntu, 
mutangire ubundi.” Matayo 10:8. {Ub 82.4} 

Ku musaraba si ho honyine Kristo yitangiye ikiremwamuntu. Ubwo yagendaga “..agirira 
abantu neza” (Ibyakozwe 10:38), ibyo yakoraga buri munsi byose byabaga ari ugutanga 
ubugingo bwe. Ubwo buzima bwagombaga gushyigikirwa mu buryo bumwe gusa. Yesu 
yabagaho yishingikirije ku Mana ndetse no gusabana na Yo. Muri iki gihe abantu bajya 
ahiherereye h’Isumbabyose, bakajya mu gicucu cy’Ishoborabyose, bityo bakahamara igihe 
runaka maze umusaruro uvamo ukagaragarira mu bikorwa byiza bitagereranywa. Ariko 

nyuma y’igihe ukwizera kwabo kuracogora, maze kwa gusabana n’Imana kugahagarara 
bityo wa murimo bakoraga ukangirika. Nyamara ubuzima bwa Yesu bwari ubuzima 
burangwa no guhora yiringiye, bugakomezwa no guhorana umushyikirano uzira kidobya 
yari afitanye na Se, bityo umurimo yakoreraga ijuru n’isi ntiwigeze ugwabira cyangwa ngo 
ubemo guhuzagurika. {Ub 83.1} 

Nk’umuntu, yerekezaga gutakamba kwe ku ntebe y’ubwami y’Imana, kugeza ubwo 
ubumuntu bwe bushyizwemo imbaraga mvajuru yahuzaga ubumuntu n’ubumana. Yakiraga 
ubugingo buva ku Mana, maze yarangiza akabuha abantu. {Ub 83.2} 

“Yemwe, ntabwo higeze kuba umuntu uvuga nka we.” Yohana 7:46. Ibi byagombye kuba 
ari ukuri kuri Kristo iyo aba yarigishije ibijyana n’ibintu bifatika ndetse n’iby’ubwenge 
gusa, cyangwa ibyerekeye amahame mu magambo n’ibihimbano gusa. Iyo akora atyo aba 
yarahishuye ubwiru bwasabye imyaka amagana menshi yo gukora cyane no kwiga kugira 
ngo abantu basobanukirwe. Mu byerekeye ubumenyi, yashoboraga kuba yaratanze 
ibitekerezo byajyaga kugaburira intekerezo kandi bigakangurira abantu ubuvumbuzi bushya 
kugeza ku mperuka y’ibihe. Nyamara ntiyigeze akora bene ibyo. Nta kintu yigeze avuga 
agamije kumara abantu amatsiko cyangwa kubatera kurarikira ibijyanye na kamere yabo. 
Ntiyigeze ajya mu nyigisho z’amagambo y’amahamba atumvikana, ahubwo yigishaga 
ibintu by’ingenzi biganisha ku iterambere ry’imico; bya bindi bigamije kwagura ubushobozi 
bw’umuntu bwo kumenya Imana, kandi bikamwongerera imbaraga yo gukora icyiza. Yesu 
yavugaga ukuri gufitanye isano n’uburyo abantu bakwiriye kwitwara mu buzima kandi 
kwari ukuri guhuza abantu n’ubuzima bw’ibihe bidashira. {Ub 83.3} 

Aho kugira ngo ayobore abamwumvaga kwiga inyigisho zahimbwe n’abantu ku byerekeye 
Imana, ijambo ryayo n’ibikorwa byayo, Yesu yabigishaga kwitegereza Imana nk’uko 
yagaragariraga mu byo akora, mu ijambo rye ndetse no mu byo yagiriraga abantu. Yatumaga 
intekerezo zabo zihura n’iz’Imana itarondoreka. {Ub 84.1} 

Abantu “batangazwa no kwigisha kwe, kuko ijambo rye ryari rifite ubushobozi.” Luka 4:32. 
Mbere yaho, nta muntu n’umwe wari warigeze kuvugana imbaraga nk’ize zakanguraga 
intekerezo, zigatuma abantu bagira inyota yo kugira ibyo barangamira, zigakangura 
ubushobozi bwose bw’umubiri, intekerezo n’ubugingo. {Ub 84.2} 

Imyigishirize ya Kristo, kimwe n’impuhwe ze, byageraga ku bantu bose. Ntihashobora 
kugira ibintu bibaho mu mibereho y’abantu cyangwa ingorane izo ari zose mu mibereho 
y’umuntu bitigeze bivugwaho mbere mu myigishirize ye, kandi ngo amahame y’iyo 
myigishirize ye kuba icyigisho. Amagambo y’uwo Mwigisha w’abigisha azakomeza 
kuyobora abakorana na we bose kugeza ku mperuka y’ibihe. {Ub 84.3} 

Kuri we, igihe turimo n’igihe kizaza, hafi na kure, byose byari bimwe. Yabonaga ibyo 
inyokomuntu ikeneye. Imbere ye yahabonaga ibizaba byose umuntu azakora mu mbaraga 
ze n’ibyo azageraho, akabona imbere ye ibigeragezo n’intambara, guhagarika umutima 
n’amakuba. Yari azi imitima yose, imiryango yose, ibinezeza n’ibishimisha byose, ndetse 
n’ibyo abantu barangamira. {Ub 84.4} 

Ntiyavuganiraga abantu bose gusa ahubwo yanabwiraga bose. Ubutumwa bwe yabubwiraga 
bose: yaba umwana muto uri mu bihe binejeje by’ubuto; rwaba urubyiruko rugira ubwuzu 
n’umutima w’amatwara ya gisore; baba abagabo bageze mu kigero kirangwa n’imbaraga 
kandi baba bikoreye imitwaro y’inshingano no kwita ku bandi; baba abageze mu zabukuru 
mu ntege nke n’umunaniro w’izabukuru. Ubutumwa bwe yabugezaga ku bana b’abantu 
bose, bo mu bihugu byose no mu bihe byose. {Ub 84.5} 

Mu nyigisho ze harimo ibintu byerekeye igihe abantu babaga barimo ndetse n’iteka ryose 
(harimo ibintu bigaragara bifitanye isano n’ibitagaragara, ibyabaga mu buzima busanzwe 
bimara igihe gito ndetse n’ingingo zikomeye zerekeye ubuzima buzaza. {Ub 85.1} 

Ibintu bijyana n’ubu buzima yabishyiraga mu mwanya wabyo nyakuri, bikaza ku mwanya 
wa kabiri bikurikira iby’inyungu z’iteka ryose; ariko ntiyirengagije akamaro kabyo. 
Yigishije ko ijuru n’isi ari agati gakubiranije, kandi ko kumenya ukuri kw’Imana bitegurira 
umuntu kurushaho gukora neza inshingano ze zo mu buzima bwa buri munsi. {Ub 85.2} 

Kuri Kristo, nta cyakorwaga nta ntego igamijwe. Imikino y’abana, imirimo y’abagabo, 
ibinezeza mu buzima, ibitera guhagarika umutima ndetse n’imibabaro, ibyo byose byari 
bigamije ikintu kimwe ari cyo: Guhishurwa kw’Imana kubwo kuzahura ikiremwamuntu. 
{Ub 85.3} 

Ijambo ry’Imana ryasohokaga mu kanwa ke rikagera ku mitima y’abantu rifite imbaraga 
nshya n’ubusobanuro bushya. Inyigisho ze zatumye ibyerekeye irema byongera kugaragara 
mu mucyo mushya. Zatumye ibyaremwe byongera kugaragaraho imirasire ya kwa 
kurabagirana kwabyo icyaha cyari cyaranize. Mu bintu bifatika byose ndetse n’ibiba mu 
buzima hahishuriwemo icyigisho Imana yigisha kandi ko bigishoboka ko Imana igirana 
ubumwe n’abantu. Imana yongeye gutura ku isi; kandi imitima y’abantu yasobanukiwe ko 
Imana iri kumwe nabo. Isi yari igoswe n’urukundo rw’Imana. Ijuru ryari ryamanutse risanga 
abantu. Imitima y’abantu yabonye ko Kristo ari we wa wundi wari warabamenyesheje 
iby’ubugingo bw’iteka. - {Ub 85.4} 

” .... Imanweli, .... Imana iri kumwe natwe.” Matayo 1:23. {Ub 86.1} 

Umurimo wose w’uburezi nyakuri ushingiye ku Mwigisha woherejwe n’Imana. Haba 
iby’uyu murimo ukorwa muri iki gihe ndetse n’umurimo yatangije mu myaka isaga 
ibihumbi bibiri ishize, Umukiza abivugaho agira ati: {Ub 86.2} 

“Ndi uwa mbere kandi ndi uw’imperuka, kandi ndi Uhoraho” {Ub 86.3} 

“Ni jye Alufa na Omega, itangiriro n’iherezo.” Ibyahishuwe 1:7; 21:6. {Ub 86.4} 

Igihe hari Umwigisha nk’uwo, hakaba amahirwe nk’ayo yo guhabwa uburezi buva ku Mana, 
ni iki cyaba akaga karenze ubupfapfa bwo gushakira uburezi ku mwigisha utari Kristo. 
Ugashakira kuba umunyabwenge ku wundi usize Bwenge; ugashaka kuba umunyakuri 
wirengagije Kuri; ugashaka kumurikirwa usize Mucyo, kandi ugashaka kubaho usize 
Bugingo! [Mbega uburyo ari ubupfapfa] gusiga Soko y’amazi y’ubugingo ukajya 
kwifukurira ibitega bitobotse bitabasha kubika amazi! {Ub 86.5} 

Nimwumve uko Kristo akirarika agira ati: “Umuntu nagira inyota, aze aho ndi anywe. 
Unyizera, imigezi y’amazi y’ubugingo izatemba iva mu nda ye, nk’uko ibyanditswe 
bivuga.” “Ariko unywa amazi nzamuha, ntazagira inyota rwose iteka ryose, ahubwo amazi 
nzamuha azamuhindukiramo isoko y’amazi adudubiza kugeza mu bugingo buhoraho.” 
Yohana 7:37-38; 4:14. {Ub 86.6} 

9. URUGERO RW’UBURYO KRISTO YAKORESHAGA YIGISHA 


“Abo wampaye mu isi mbamenyesheje izina ryawe. bari abawe, urabampa, none dore 
bitondeye ijambo rwawe.” Yohana 17:6 

Uburyo bwuzuye rwose Kristo yakoreshaga nk’Umwigisha, buboneka mu nzira yakoresheje 
atoza abigishwa be ba mbere uko bari cumi na babiri. Abo bantu bagombaga guhabwa 
inshingano ziremereye. Umukiza wacu yari yarabatoranyije ngo abuzuze Umwuka we, 
kandi bagombaga kuba bujuje ibyangombwa byose ngo bakomeze umurimo we ku isi igihe 
yari kuyivaho. Abo yabahaye amahirwe barushije abandi bose yo kubana no gusabana na 
we mu buryo butaziguye. Imibereho ye yayicengeje muri abo yari yatoranyije ngo bakorane. 
Yohana ukundwa aravuga ati: “Kandi ubwo Bugingo bwarerekanywe, turabubona, 
turabuhamya.” 1 Yohana 1:2. {Ub 87.1} 

Kubw’uko gusabana konyine (gusabana kw’intekerezo z’umuntu n’iz’Imana, uk’umutima 
w’umuntu n’uw’Imana no gusabana k’umuntu n’Imana), ni ho ya mbaraga itanga ubugingo 
ishobora kugezwa ku bantu, kandi uyu ni wo murimo w’uburezi nyakuri. Ubugingo 
bwonyine ni bwo bubyara ubundi bugingo. {Ub 87.2} 

Igihe Umukiza yigishaga abigishwa be, yakurikizaga gahunda y’uburezi yahanzwe mbere 
na mbere. Ba bandi cumi na babiri batoranyijwe bwa mbere, ndetse n’abandi bantu bake 
bagiye bifatanya n’abigishwa binyuze mu murimo wo gukemura ubukene bwabo, abo bose 
bakoze umuryango wa Yesu. Babaga bari kumwe mu nzu, bagasangira, bakabana 
ahiherereye kandi bakajyana mu murimo. Bamuherekezaga mu ngendo yagiraga, 
bagasangira ibigeragezo n’imiruho, kandi iyo byabashobokeraga, bamwunganiraga mu 
murimo yakoraga. {Ub 87.3} 

Rimwe na rimwe yabigishaga igihe babaga bicaranye mu mpinga y’umusozi, cyangwa se 
ku nkombe y’inyanja, cyangwa mu bwato bw’abarobyi, cyangwa se ubundi akabigisha bari 
mu nzira bagenda. Igihe cyose yabaga avugana n’imbaga y’abantu benshi, abigishwa be ni 
bo babanzaga kumukikiza. Bahataniraga kumwegera kugira ngo hatagira ijambo na rimwe 
ryo mu nyigisho ze ribacika. Bamutegaga amatwi ubudakebakeba kandi bafite ubwuzu bwo 
gusobanukirwa ukuri bagombaga kuzigisha mu bihugu byose no mu bihe byose. {Ub 88.1} 

Abigishwa ba Yesu ba mbere yabatoranyije muri rubanda rugufi. Bari abantu bacishije 
bugufi, abantu batize, abarobyi b’i Galilaya; abantu batize iby’ubwenge n’imigenzo 
by’abigishamategeko. Ahubwo bari baratojwe no kwimenyereza gukora cyane ndetse 
n’umuruho. Bari abantu bafite ubushobozi kavukire kandi bakagira n’umutima wemera 
kwigishwa. Bari abantu bashoboraga kwigishwa no gutunganyirizwa gukora umurimo 
w’Umukiza. Ni na ko bimeze mu bisanzwe by’ubu buzima, hari abantu bakorana 

kwihangana bagasohoza inshingano zabo za buri munsi, batazi ko bafite imbaraga zuje 
impano zishobora gutuma bashyirwa mu bayobozi bakomeye b’isi igihe izo mbaraga 
zikanguwe maze zigakoreshwa. Abantu bahamagawe n’Umukiza ngo bafatanye umurimo 
ni ko bari bateye. Kandi abo bigishwa bagize amahirwe yo kumara imyaka itatu bigishwa 
n’Umurezi uhebuje abandi bose bigeze kuba ku isi. {Ub 88.2} 

Abo bigishwa ba Yesu ba mbere bari bafite ibintu byinshi kandi bikomeye batandukaniyeho. 
Bagombaga kuzigisha ku isi yose, kandi barimo abantu b’amaharakwinshi. Barimo Lewi 
Matayo wari umukoresha w’ikoro watoranyijwe akuwe mu buzima bw’ubucuruzi, kandi 
wakoreraga Abaroma; barimo Simoni wabarizwaga mu itsinda ry’Abayahudi bari 
barigometse ku ngoma y’ Abaroma, akaba yari intagondwa kandi yanga cyane Abaroma bari 
barabakandamije; barimo Petero, akaba yari igihubutsi, umuntu wiyemeraga ariko akaba 
umugwaneza; hari na Andereya umuvandimwe we, hari na Yuda wakomokaga mu ntara ya 
Yudeya wakoranaga ubwitonzi, akaba umuhanga, ariko ntarebe kure. Harimo Filipo na 
Tomasi, bakaba bari abantu b’abizerwa kandi bagira ubwuzu bakaba baratindaga kwizera; 
harimo Yakobo akaba yari muto muri bo na Yuda, ariko bombi bakaba batarakundaga 
kwigaragaza muri bagenzi babo, nyamara bari abanyambaraga bangaga kuba ibigwari haba 
mu mafuti bagiraga ndetse no mu mico myiza yabarangaga. Harimo Natanayeli, 
warangwaga no kuba umunyakuri no kwizera nk’umwana muto; kandi harimo na bene 
Zebedayo barangwaga no kurarikira ariko ndetse n’umutima w’urukundo. {Ub 88.3} 

Kugira ngo habeho gusohozwa neza k’umurimo bari barahamagariwe, abo bigishwa bari 
batandukanye cyane mu mico kamere yabarangaga, mu byo batojwe, ndetse no mu byo 
bamenyereye mu buzima, bari bakeneye kunga ubumwe mu buryo babona ibintu, mu 
bitekerezo ndetse no mu bikorwa. Ubwo bumwe ni bwo Kristo yari agamije gusigasira. 
Kugira ngo bazabashe kugera kuri ubwo bumwe, Kristo yashakaga ko baba umwe muri We. 
Umutwaro wari umuremereye werekeye umurimo yagombaga kubakorera ugaragarira mu 
isengesho yasenze Se agira ati: “Ngo bose babe umwe nk’uko uri muri jye, Data, nanjye 

nkaba muri wowe, ngo na bo babe umwe muri twe, . ngo ab’isi bizere ko ari wowe 

wantumye, ukabakunda nk’uko wankunze” Yohana 17:21-23. {Ub 89.1} 

Imbaraga ya Kristo ihindura 

Muri abo bigishwa cumi na babiri, bane bagombaga gukora umurimo ukomeye, kandi buri 
wese mu cyerekezo cyihariye. Mu rwego rwo gutegura ibyo, Kristo yabigishije nk’ubonera 
ibintu byose mbere y’igihe. Yakobo yagombaga kuzicwa urupfu rutunguranye yicishijwe 
inkota; Yohana waramye kurusha abandi bigishwa yagombaga gukurikira Umwami we mu 
murimo no mu karengane; Petero yagombaga kujya ku ruhembe rw’imbere arenga 
ibyatandukanyaga abantu byari bimaze igihe kirekire, maze akageza ubutumwa bwiza ku 

bapagani. Yuda wari ufite umurimo ukomeye mu bavandimwe be, yari afite umugambi 
yitaga ko ari mwiza, ariko ntiyatekerezaga ku musaruro azavanamo. Abo ni bo bahoraga 
bahangayikishije Kristo, kandi ni bo bakiraga amabwiriza adahwema ndetse arimo 
gushishoza yahoraga abagezaho. {Ub 89.2} 

Petero, Yakobo na Yohana bakoraga ibishoboka byose kugira ngo bahore hafi y’Umwigisha 
wabo kandi icyifuzo cyabo cyarasubijwe. Mu bigishwa bose uko bari cumi na babiri, abo 
batatu bari bomatanye na We cyane mu mubano bari bafitanye. Ariko Yohana we 
yashoboraga kunyurwa ari uko gusa agiranye na we ubusabane budasanzwe, kandi ibyo 
yabigezeho. Igihe yaganiraga na Yesu bwa mbere ku nkombe ya Yorodani, ubwo Andereya 
yari amaze kumva Yesu maze akihutira kujya guhamagara umuvandimwe we Yohana, 
Yohana uyu yicaye atuje, maze atwarwa no gutega amatwi insanganyamatsiko zitangaje 
[Yesu yigishaga]. Yakurikiye Umukiza kandi agahora amuteze amatwi abishishikariye. 
Ariko kandi Yohana ntiyari inziramakemwa. Ntabwo yari umugwaneza, yewe nta n’ubwuzu 
yagiraga. We n’umuvandimwe we bitwaga: “abana b’inkuba.” Mariko 3:17. Yohana yari 
umwibone, yakundaga icyubahiro kandi yari umunyamahane; ariko hirya y’izo nenge zose, 
Umwigisha wavuye mu ijuru yamubonagamo umutima urangwa n’umwete, ukuri 
n’urukundo. Yesu yacyashye kwishakira inyungu ze bwite kwe, ntiyamuha ibyo yari 
arangamiye, kandi agerageza ukwizera kwe. Nyamara Umukiza yamuhishuriye icyo 
umutima we wifuzaga cyane ari cyo: ubwiza bw’ubutungane, ndetse n’urukundo rwe 
ruhindura. Yesu yabwiye Se ati: “Abo wampaye mu isi mbamenyesheje izina ryawe” 
Yohana 17:6. {Ub 90.1} 

Yohana yari afite kamere yifuzaga urukundo cyane, akifuza kugirirwa impuhwe no kuba mu 
itsinda ry’incuti ze. Yiyegerezaga Yesu cyane, akamwicara iruhande maze akamwegamira 
mu gituza. Muri icyo gihe, umucyo n’ubugingo bivuye mu ijuru byamucengeragamo nk’uko 
izuba n’ikime bicengera mu rurabyo. Yitegerezaga Umukiza amuramya kandi 
amugaragariza urukundo kugeza ubwo gusa na Kristo no gusabana na We byaje guhinduka 
icyifuzo cye rukumbi, kandi mu mico ye hagaragariraga imico y’ Umwigisha we. {Ub 90.2} 

Yohana yaravuze ati: “Nimurebe urukundo ruhebuje Data wa twese yadukunze, rwatumye 
twitwa abana b’Imana: kandi ni ko turi. Ni cyo gituma ab’isi batatumenye, kuko 
batayimenye. Bakundwa, ubu turi abana b’Imana, ariko uko tuzamera ntikurerekanwa. 
Icyakora, icyo tuzi ni uko Yesu niyerekanwa, tuzasa na we, kuko tuzamureba uko ari. Kandi 
ufite ibyo byiringiro muri we, yiboneze, nk’uko uwo aboneye.” 1 Yohana 3:1-3. {Ub 91.1} 

Intege nke zasimbuwe n’imbaraga 

Iyo usesenguye cyane amateka y’abigishwa ba Yesu, usanga nta n’umwe ufite amateka 
asobanura neza uburyo bw’imyigishirize Kristo yakoreshaga kurenza amateka ya Petero. 

Yashiraga amanga, agashotorana, akiyemera, akagira ishyushyu ryo gusobanukirwa vuba 
no guhita ashyira mu bikorwa, akarangwa no kwihorera atazuyaje ariko kandi akaba 
umunyabuntu mu byo kubabarira. Petero yakoraga amafuti kenshi kandi ibihe byinshi 
yaracyahwaga. Nyamara umutima we wo kuba indahemuka kuri Kristo no kumuyoboka 
ntibyabuze kwitabwaho mu buryo bukomeye kandi ngo abishimirwe. Mu mwuka wo 
kwihangana n’urukundo rwihariye, Umukiza yagiraga icyo akorera uwo mwigishwa we 
wahubukaga, Umukiza akabikora ashaka gucogoza kwiyemera kwe ndetse no kumwigisha 
kwicisha bugufi, kumvira no kwiringira. Nyamara, iryo somo Petero yaryize by’igice. 
Ntabwo kwiyemera kwe kwaranduwe burundu. {Ub 91.2} 

Ibihe byinshi Yesu yabaga yikoreye umutwaro umuremereye cyane, utsika umutima we, 
kandi uwo mutwaro wari uwo uko yashakaga guhishurira abigishwa ibigeragezo no 
kubabazwa yari kuzanyuramo. Nyamara amaso yabo yari atarahumuka! Ntabwo bakiriye 
ibyo yababwiraga kandi ntibabisobanukirwaga. Impuhwe zaterwaga no kumva atafatanya 
na Kristo mu mubabaro we zateye Petero kubwira Yesu amuhana agira ati: “Biragatsindwa 
Mwami; ibyo ntibizakubaho na hato.” Matayo 16:22. Ayo magambo Petero yavuze 
yerekanye ibitekerezo by’abigishwa bose uko bari cumi na babiri. {Ub 91.3} 

Uko ni ko bakomeje gutekereza, akaga nako gakomeza kubasatira, bakomeza kwirata bajya 
impaka, barangamiye kwigabanya imyanya y’icyubahiro, ntibigere batekereza 
iby’umusaraba. {Ub92.1} 

Ibyo Petero yahuye nabyo byagize icyo byigisha buri mwigishwa wese. Iyo ikigeragezo 
kigeze ku muntu wiyemera, kimukubita incuro. Kristo ntiyashoboraga kuburizamo ingaruka 
z’icyaha cyari kitarazibukiriwe. Ariko uko yari yararamburiye ikiganza gukiza igihe Petero 
yari agiye kurengerwa n’imiraba, ni na ko urukundo rwa Kristo rwarambukiye kurokora 
Petero ubwo imuhengeri harengeraga ubugingo bwe. Incuro nyinshi, ubwo yari hafi cyane 
y’irimbukiro, Petero yakomeje kuvuga amagambo yo kwiyemera kugeza ku munota wa 
nyuma. Incuro nyinshi Petero yagiye aburirwa ngo: “Petero, ndakubwira yuko uyu munsi 
inkoko itaza kubika, utaranyihakana gatatu, ko utanzi.” Luka 22:34. Petero wari ufite 
umutima ubabaye kandi wuje urukundo ni we wasubizanyije ikiniga ati: “Mwami, niteguye 
kujyana na we mu nzu y’imbohe ndetse no mu rupfu.” (Luka 22:33); kandi Yesu usoma ibiri 
mu mutima yamuhaye ubutumwa bwahawe agaciro gake icyo gihe, ariko rero igihe 
umwijima wari kubudika, ubwo butumwa bwari gutanga imirasire y’ibyiringiro. 
Yaramubwiye ati: “Simoni, Simoni, dore Satani yabasabye ngo abagosore nk’amasaka; 
ariko weho ndakwingingiye ngo kwizera kwawe kudacogora. Nawe numara guhinduka, 
ukomeze bagenzi bawe.” Luka 22:31,32. {Ub 92.2} 

Igihe Petero yari amaze kuvuga amagambo yo kwihakanira Shebuja mu cyumba cy’urukiko; 
igihe urukundo no kuba indahemuka bya Petero byari bimaze gukangurwa n’uko n’Umukiza 
we wamurebanye impuhwe, urukundo n’umubabaro, ibyo byamuteye kujya mu gashyamba 
ka kandi Yesu yari yarasengeyemo arira. Igihe amarira yo kwicuza kwa Petero yagwaga ku 
butaka bwari bwaratohejwe n’ibitonyanga by’amaraso ya Kristo igihe yahasengeraga afite 
umubabaro mwinshi, ubwo ni bwo Petero yibutse amagambo Umukiza yari yamubwiye 
agira ati: “Ndakwingingiye.... ngo numara guhinduka, ukomeze bagenzi bawe.” Nubwo 
Kristo yari yabonye icyaha cya Petero rugikubita, ntabwo yamwirengagije ngo aheranwe no 
kwiheba. . {Ub 92.3} 

Iyo indoro ya Yesu iza kugaragarira Petero nk’imuciraho iteka aho kumwereka impuhwe; 
iyo igihe Kristo yamubwiraga icyaha ari bugwemo ataza kumubwira amagambo amutera 
ibyiringiro, mbega uburyo umwijima w’icuraburindi wari kugota Petero wari kuba umeze! 
Mbega ukuntu uwo mutima wari uremerewe wari kuba udafite ibyiringiro na mba! Muri iyo 
saha y’agahinda gakomeye no kwizinukwa, ni iki kiba cyaramubujije kunyura inzira Yuda 
yanyuzemo akiyahura? {Ub 93.1} 

Nyamara Kristo utararinze umwigishwa kugira umubabaro ukomeye, ntabwo yigeze 
amutererana ngo amusige wenyine mu kangaratete. Kristo ni urukundo rudacogora kandi 
rutagira uwo ruhana. {Ub 93.2} 

Abantu bafite kamere ibogamira mu cyaha, usanga ari bo batagaragariza impuhwe bagenzi 
babo bageragezwa ndetse n’abayoba inzira. Ntibashobora gusoma ibiri mu mitima kandi, 
ntibamenya intambara umutima uba urwana na yo ndetse n’umubabaro ufite. Bene abo 
bakeneye kwigira ku gucyaha kuje urukundo, bakiga uburyo bwo guhana bagakomeretsa 
ariko kandi bakomora, kandi bakiga ibyo gutanga umuburo urimo ibyiringiro. {Ub 93.3} 

Umukiza wacu amaze kuzuka, ntiyavuze izina rya Yohana wa wundi wari kumwe na we mu 
cyumba cy’urukiko, wa wundi wahagaze iruhande rw’umusaraba, kandi mu bigishwa cumi 
na babiri akaba yarabaye uwa mbere wageze ku gituro; ahubwo yavuze izina rya Petero. 
Marayika yaravuze ati: “Nimugende mubwire abigishwa be na Petero muti: ‘Arababanziriza 
kujya i Galilaya; iyo ni ho muzamubonera.” Mariko 16:7. {Ub 93.4} 

Igihe Kristo yari ari kumwe n’abigishwa be ubwa nyuma bari iruhande rw’inyanja, Umukiza 
yagerageje Petero incuro eshatu, amubaza ikibazo kimwe ati: “Simoni mwene Yohana, 
urankunda?” Petero yongeye gusubizwa mu mwanya mu bigishwa cumi na babiri. Petero 
yahawe umurimo agomba gukora; yagombaga kuragira umukumbi w’Uwiteka. Nuko Yesu 
amuha amabwiriza yihariye aheruka, aramubwira ati: “Nkurikira.” Yohana 21:17,22. {Ub 
94.1} 

Ubwo ni bwo Petero yashoboraga kunyurwa n’amagambo ya Yesu. Noneho Petero 
yabashije gusobanukirwa icyigisho Kristo yari yarabigishije igihe yahagarikaga umwana 
muto hagati y’abigishwa be maze akabasaba guhinduka nk’uwo mwana muto. Kubera ko 
Petero yari azi neza intege nke ze n’imbaraga za Kristo, yari yiteguye kwiringira no kumvira. 
Petero yashoboraga gukurikira Shebuja yishingikirije ku mbaraga Ze. {Ub 94.2} 

Ubwo yari ageze ku iherezo ry’ibyo yanyuzemo mu murimo we no kwitanga, Petero wari 
warigeze kugaragaza ko adasobanukiwe umusaraba, noneho yabonye ko ari umunezero kuri 
we guhara ubuzima bwe kubw’ubutumwa bwiza. Kuri we wari warigeze kwihakana 
Umwami we, noneho yiyumvisemo ko gupfa urupfu nk’urwo Shebuja yapfuye ari 
icyubahiro gihebuje. {Ub 94.3} 

Uguhinduka kwa Petero kwabaye igitangaza gikozwe n’urukundo mvajuru. Byongeye 
kandi, iki ni icyigisho mu buzima bwose bw’abantu bashaka kugera ikirenge mu 
cy’Umwigisha Mukuru. {Ub 94.4} 

Kwigishirizwa mu rukundo 

Kristo yakeburaga abigishwa be, akababurira kandi akababwira ibyo bagombaga 
kwitondera; ariko Yohana na Petero ndetse n’abavandimwe babo ntibigeze bamusiga. 
Nubwo Yesu yajyaga abacyaha, bahisemo kubana nawe. Kandi n’Umukiza nawe ntiyigeze 
yitandukanya nabo bitewe n’amafuti yabo. Umukiza afata abantu uko bari, n’inenge zabo 
zose n’intege nke zabo, maze akabatoza gukora umurimo we igihe bemeye gukurikiza 
amatwara ye no kwigishwa na we. {Ub 94.5} 

Nyamara kugeza hafi y’iherezo ry’umurimo we, hari umwe mu bigishwa be cumi na babiri 
atigeze abwira ijambo na rimwe ryo kumucyaha. {Ub 95.1} 

Yuda yazanye umwuka wo kutavuga rumwe mu bigishwa. Igihe Yuda yifatanyaga na Yesu, 
yari yarakuruwe n’imico myiza ya Yesu n’imibereho yamubonanye. Mu by’ukuri, Yuda yari 
yarifuje guhinduka muri we, kandi yari afite n’ibyiringiro byo guhinduka abikesheje 
komatana na Yesu. Nyamara iki cyifuzo nticyabaye nyambere muri we. Yagengwaga no 
kwiringira ko azabona indamu mu bwami bw’isi yari yiteze ko Kristo azlmika. Nubwo Yuda 
yari azi imbaraga mvajuru zigaragarira mu rukundo rwa Kristo, ntiyigeze areka ngo iyo 
mbaraga imutegeke. Yakomeje kwihambira ku myumvire ye n’ibitekerezo bye, yihambira 
ku mwuka umuranga wo kunenga no gucira abandi imanza. Kubera ko imigambi ya Kristo 
n’ibikorwa bye akenshi byari birenze kure imyumvire ya Yuda, byamuteraga gushidikanya 
kandi akabihinyura, kandi uwo mwuka wo kwibaza byinshi kwe no kurarikira yawinjizaga 
mu bandi bigishwa. Akenshi guhora barwanira kuba bakuru mu bandi ndetse no kutanyurwa 

n’uburyo Kristo yakoreshaga kwabo, Yuda ni we wabaga ari nyirabayazana wabyo. {Ub 
95.2} 

Yesu amaze kubona ko guhangana [na Yuda] nta kindi byageraho uretse kumunangira, 
yahisemo kutishora mu rugamba imbonankubone. Kristo yashatse gukiza Yuda umwuka 
warangaga imibereho ye wo kwikanyiza no kwishakira indamu akoresheje kumusanga 
amwereka urukundo Rwe rwitanga. Mu myigishirize ye, Kristo yashyize ahagaragara 
amahame yacengeraga akagera ku muzi wo kurarikira no kwishakira indamu warangaga 
Yuda. Icyigisho cyajyaga gisimburana n’ikindi, kandi incuro nyinshi Yuda yajyaga abona 
ko imico ye ari yo yagaragajwe n’icyaha cye cyashyizwe ku mugaragaro; ariko yanze 
kwihana. {Ub 95.3} 

Yuda akomeje kwinangira, imbaraga y’ikibi yaramwigaruriye burundu. Yuda arakajwe no 
kumva ko acyashywe kandi yumvise abuze amajyo kubwo gucibwa intege n’uko ibyo yari 
agambiriye bitagezweho, umutima we yaweguriye dayimoni uteza umururumba, maze afata 
icyemezo cyo kugambanira Shebuja. Nuko ava mu cyumba basangiriragamo ibya Pasika, 
asiga umunezero waturukaga ku bwiza bwa Kristo, kandi asiga n’umucyo watangaga 
ibyiringiro by’ubugingo buhoraho, maze Yuda aboneza inzira ajya gukora igikorwa 
cy’inkoramaraso - ajya hanze mu mwijima hatarangwaga ibyiringiro na bike. {Ub 96.1} 

“Kuko uhereye mbere na mbere, Yesu yari azi abatizera abo ari bo, n’uzamugambanira uwo 
ari we.” Yohana 6:64. Nubwo Umukiza yari azi ibyo byose, ntiyahwemaga kwinginga Yuda 
ngo yakire imbabazi ze n’impano y’urukundo. {Ub 96.2} 

Kristo wari warabonye akaga Yuda arimo, yari yaramwiyegereje, amushyira mu itsinda 
ry’abigishwa be yari yaratoranyije bamubaga bugufi. Uko iminsi yahitaga indi igataha, uko 
umutwaro warushagaho gutsikamira umutima w’Umukiza, Umukiza ubwe yari 
yarihanganiye umubabaro waturukaga ku guhorana n’uwo muntu wari winangiye, 
agahorana urwikekwe kandi agahora yubikiriye. Kristo yari yaramaze kubona ko mu 
bigishwa be harimo umwuka mubi udashira wo guhangana, ukora mu ibanga kandi 
utagaragarira buri wese, bityo yari yaragiye akora ibishoboka byose ngo awukumire. Ibi 
byose yabikoreraga kugira ngo uyu muntu wari mu nzira igana irimbukiro ye kubura uburyo 
na bumwe bwo gukira. {Ub 96.3} 

“Amazi menshi ntiyazimya urukundo, n’inzuzi zuzuye ntizarurenga hejuru.” {Ub 96.4} 

“Kuko urukundo rukomeye nk’urupfu.” Indirimbo ya Salomo 8:7,6. {Ub 96.5} 

Ku byerekeye Yuda, umurimo wa Kristo wuje urukundo wari wabaye impfabusa. Ariko si 
ko byari bimeze ku bandi bigishwa bagenzi be. Kuri bo umurimo wa Kristo wari 
warababereye icyigisho cy’imbaraga ihindura mu buzima bwabo bwose. Urugero 

rw’ubugwaneza no kwihangana yabahaga mu murimo we, rwagombaga guhindura uko 
bitwara ku bageragazwa n’abayobagurika. Umurimo we kandi wari ufite ibindi byigisho 
ubigisha. Igihe abigishwa cumi na babiri berezwaga gukora umurimo w’ibwirizabutumwa, 
abigishwa bari baragaragaje icyifuzo gikomeye cy’uko Yuda yaba umwe muri bo, kandi 
babonaga ko kuza mu bo kwe ari ikintu gitanga icyizere ku itsinda ry’intumwa. Yuda yari 
yarahuye n’abantu benshi kandi yaragenze henshi kurusha abandi bigishwa, yari intyoza, azi 
gushishoza kandi amenyereye iby’ubuyobozi. Kubera ko na we yumvaga afite agaciro 
kubw’ibyo byangombwa yari yujuje, yari yarateye abandi bigishwa kumufata batyo nabo. 
Ariko uburyo bw’imikorere yifuzaga kwinjiza mu murimo wa Kristo bwari bwubakiye ku 
mahame y’ab’isi kandi bwagengwaga n’amategeko y’ab’isi. Ubwo buryo bwe bwashakaga 
kuzana kumenyekana no kubahwa by’ab’isi, agamije ubutegetsi mu ngoma y’iyi si. 
Kwigaragaza kw’ibyo byifuzo mu buzima bwa Yuda kwafashije abigishwa gusobanukirwa 
n’ihangana ritajenjetse riri hagati y’ihame ryo kwikuza n’ihame rya Kristo ryo kwicisha 
bugufi no kwitanga, ari na ryo hame rigenga ubwami bw’umwuka. Uko Yuda yasoje 
ubuzima bwe babibonyemo iherezo umwuka wo kwishakira indamu uganishaho. {Ub 96.6} 

Kuri abo bigishwa bandi, amaherezo umurimo wa Kristo wasohoje umugambi wawo. 
Buhoro buhoro, urugero yatangaga n’inyigisho yabigishaga zerekeye kwiyanga byahinduye 
imico yabo. Urupfu rwe rwakuyeho ibyiringiro bari bafite byo gukomera kw’ab’isi. 
Gutsindwa kwa Petero, ubuhakanyi bwa Yuda, gutsindwa kwabo bwite ubwo bahanaga 
Kristo ari mu gihe cy’umubabaro n’amakuba, byakuyeho rwose umwuka wo kumva 
bihagije. Bahereyeko babona intege nke zabo, maze basobanukirwa n’uburemere 
bw’umurimo bahawe, bityo bumva uburyo bakeneye kuyoborwa na Shebuja mu ntambwe 
yose batera. {Ub 97.1} 

Bamenye ko atagikomeje kubana na bo bamureba imbonankubone, bityo, bitandukanye 
n’uko bari basanzwe babizi, basobanukirwa noneho n’uburemere bw’amahirwe bari 
baragize yo kugendana no kuvugana n’Uwo Imana yari yaratumye. Igihe yabigishaga 
byinshi mu byigisho bye ntibari barabyishimiye cyangwa ngo babisobanukirwe; ariko 
noneho bifuzaga cyane kwibukiranya ibyo byigisho, no kumva yongera kubibasubiriramo. 
Mbega ibyishimo bagiraga ubwo bibukaga isezerano rye rigira riti: {Ub 98.1} 

“Ariko ndababwira kuri yuko ikizagira icyo kibamarira, ari uko ngenda: kuko nintagenda, 
Umufasha atazaza aho muri: ariko ningenda, nzamuboherereza.” “Kuko ibyo numvise kuri 
Data byose mbibamenyesheje.” “Umufasha ni we Mwuka Wera, uwo Data azatuma mu izina 
ryanjye, ni we uzabigisha byose, azabibutse ibyo nababwiye byose.” Yohana 16:7; 15:15; 
14:26. {Ub 98.2} 

“Ibyo Data afite byose ni ibyanjye: ni cyo gitumye mvuga nti: “Azenda ku byanjye, 
abibabwire.” “Uwo Mwuka w’ukuri naza, azabayobora mu kuri kose: ... kuko azenda ku 
byanjye akabibabwira.” Yohana 16:15, 16:13,14. {Ub 98.3} 

Abigishwa bari barabonye Kristo ava hagati yabo azamuka ubwo bari ku musozi wa 
Elayono. Kandi igihe ijuru ryakiraga Kristo, abigishwa bumvise isezerano abahaye 
abasezeraho agira ati: “Kandi dore ndi kumwe namwe iminsi yose, kugeza ku mperuka 
y’isi.” Matayo 28:20. {Ub 98.4} 

Bari bazi ko impuhwe ze zikiri kumwe nabo. Bamenye ko bafite ubahagarariye, kandi 
akababera n’umurengezi imbere y’intebe y’ubwami y’Imana. Basabaga mu izina rya Yesu, 
bagasubiramo isezerano rye rigira riti: “Icyo muzasaba Data cyose mu izina ryanjye, 
azakibaha” Yohanal6:23. {Ub 98.5} 

Baramburaga ukuboko ko kwizera bakakugeza hejuru cyane, bishingikirije ku isezerano 
rikomeye rivuga riti: “Ni nde uzazicira ho iteka? Ni Kristo Yesu kandi ari we wazipfiriye; 
ndetse akaba yarazutse, ari iburyo bw’Imana adusabira?” Abaroma 8:34. {Ub 98.6} 

Kristo wari waratumwe n’Imana, akaba ari indahemuka ku isezerano rye, kandi akaba yari 
yahawe ikuzo mu ijuru, ukuzura kwe yaguhaye ku bayoboke be bari ku isi. Ukwimikwa kwe 
akicazwa iburyo bw’Imana kwamenyekanishijwe no gusukirwa Mwuka Muziranenge 
kw’abigishwa be. {Ub 99.1} 

Umurimo Kristo yari yarakoze ni wo wari warateye abigishwa kumva uburyo bakeneye 
Mwuka Muziranenge. Kubwo kwigishwa na Mwuka, bateguwe ubuheruka maze bajya ku 
murimo bagombaga gukora mu buzima bwabo bwose. {Ub 99.2} 

Ubujiji bwose n’ubunyamusozi bari bamaze kubusezeraho. Ntibari bakiri itsinda rigizwe 
n’udutsinda duto duto twigenga cyangwa ngo ribe rigizwe n’abantu babusanya kandi 
bafitanye amakimbirane. Ntabwo ibyiringiro byabo byari bigishingiye ku gukomera kw’isi. 
Bari bahuje rwose, bahuje umutima n’umwuka. Kristo yari yuzuye ibitekerezo byabo. Intego 
yabo yari iyo guteza imbere ubwami bwe. Haba mu ntekerezo ndetse no mu mico, bari 
barahindutse nka Shebuja; maze abantu “bibuka ko babanaga na Yesu.” Ibyakozwe 
n’Intumwa 4:13. {Ub99.3} 

Icyo gihe habayeho uguhishurwa kw’ikuzo rya Kristo birenze uko ryigeze ribonwa n’abantu 
bapfa. Imbaga y’abantu bajyaga batuka izina rye kandi bagasuzugura ububasha bwe, 
baratuye bahamya ko babaye abigishwa b’Uwabambwe. Binyuze mu gukorana na Mwuka 
w’Imana, imirimo y’abantu bacishije bugufi Kristo yari yaratoranyije yanyeganyeje isi. Mu 
gisekuru kimwe gusa, ubutumwa bwiza bwabwirijwe mu mahanga yose yo munsi y’ijuru. 
{Ub 99.4} 

Wa Mwuka woherejwe mu cyimbo cya Kristo kugira ngo wigishe abakoranaga na We ba 
mbere, ni na We Kristo yatumye ngo ajye kwigisha abakozi bakorana na We muri iki gihe. 
Isezerano Kristo yatanze ni iri ngo: “Kandi dore ndi kumwe namwe iminsi yose, kugeza ku 
mperuka y’isi.” Matayo 28:20. {Ub 99.5} 

Kuboneka k’uwo muyobozi mu murimo w’uburezi muri iki gihe bizatanga umusaruro 
nk’uwabonetse muri icyo gihe cya kera. Uwo ni wo mugambi uburezi nyakuri bwerekezaho; 
kandi uyu ni wo murimo Imana ishaka ko urangizwa. {Ub 99.6} 

IV. KWIGIRA KU BYAREMWE 


10. IMANA MU BYAREMWE 

“Ubwiza bwayo bwakwiye ijuru, kandi isi yuzuye gusingizwa kwayo.” Habakuki 3:3. 

Ibyaremwe byose bigaragaraho ikimenyetso cy’Ubumana. Ibyaremwe bihamya ko Imana 
iriho. Umuntu wese ushyira mu gaciro iyo yitegereje ibitangaza n’amayobera aboneka mu 
isanzure, ntabura kubona imikorere y’ububasha butagira iherezo. Ntabwo isi itanga 
ubukungu butunze abantu kandi ngo izenguruke izuba buri mwaka biturutse mu mbaraga 
zayo bwite. Ahubwo hari ukuboko kutaboneshwa amaso y’abantu kuyobora imibumbe mu 
rugendo ikora mu kirere. Hari ufite ubuzima bw’amayobera ku bantu wuzuza isi ibiyiriho: 
ni We ubeshaho imibumbe itabarika; ubuzima atanga ni bwo buba mu gasimba gato cyane 
gahuhwa n’umuyaga wo mu cyi; ni bwo buha intashya amababa igashobora kugururuka, 
kandi bukagaburira utwana tw’igikona dutaka, ndetse ubwo buzima atanga ni bwo butera 
ururabyo kumbura, rugasohoka mu mugengararo maze imbuto zarwo zikajya ahagaragara. 
{Ub 102.1} 

Ubwo bubasha bubeshejeho ibyaremwe, ni nabwo bukorera mu muntu. Ya mategeko 
akomeye agenga imikorere y’inyenyeri n’utuntu duto cyane, ni nayo agenga ubuzima bwa 
muntu. Amategeko agenga imikorere y’umutima, akagenga imitemberere y’imbaraga izana 
ubuzima mu mubiri wose, ayo ni amategeko ya Nyirubwenge buhebuje, We ufite ubutware 
ku bugingo. Ubuzima bwose bukomoka kuri We. Imikorere nyakuri y’ubugingo ishobora 
kubonerwa gusa mu kutabusanya na We. Igisabwa kigomba kuzuzwa kubyo yaremye byose 
ni kimwe ari cyo iki: ubuzima bukomezwa kubwo kwakira ubugingo bw’Imana kandi 
bugakoreshwa mu bihuje n’ubushake bw’Umuremyi. Kwica amategeko y’Umuremyi, yaba 
ari agenga umubiri, ubwenge n’imibereho y’abantu muri rusange, ni ukwitandukanya na 
gahunda y’imikoranire n’isanzure, ni ukuzana ukubusanya, umuvurungano no kurimbuka. 
{Ub 102.2} 

Bityo, ku muntu wiga gusobanura ibyigisho ibyaremwe bimwigisha, asanga ibyaremwe 
byose bifite icyo bisobanura. Icyo gihe isi iba igitabo yigiramo naho ubuzima bukaba ishuri. 
Kunga ubumwe k’umuntu n’ibyaremwe ndetse n’Imana, ubutware bukwiriye isi 
bw’amategeko ndetse n’ingaruka zo gucumura, ibyo byose ntibyananirwa gukora ku 
ntekerezo z’umuntu no guhindura imico ye. {Ub 103.1} 

Ibyo ni byo byigisho abana bacu bakwiriye kwiga. Ku mwana muto utarashobora kwigira 
mu bitabo cyangwa ngo yinjizwe muri gahunda yo kwiga y’akamenyero ikorerwa mu ishuri, 
ibyaremwe ni isoko idakama itanga inyigisho n’umunezero. Umutima utaranangirwa no 
guhura n’ibibi usobanukirwa vuba n’Imana igaragarira mu byaremwe byose. Ugutwi 

kutarazibwa n’urusaku rw’iby’isi kuba kwiteguye kumva Ijwi rivugira mu byaremwe. Naho 
ku bana bisumbuye, bakeneye guhora bibutswa iby’umwuka n’iby’iteka ryose ibyaremwe 
byigisha bucece, ibyigisho ibyaremwe bitanga biba isoko y’umunezero n’amabwiriza. Uko 
abaturage bo muri Edeni bigiraga ku byaremwe, uko Mose yashoboye gusobanukirwa 
n’inyandiko y’Imana yari ku bibaya no mu mpinga z’imisozi ya Arabiya, kandi na Yesu 
akiri umwana akabona iyo nyandiko mu mabanga y’imisozi y’i Nazareti, ni ko abana bo 
muri iyi minsi bashobora kumwigiraho. Ibitagaragara byerekanwe hakoreshejwe 
ibigaragara. Ku kintu cyose kiri ku isi, uhereye ku biti by’inganzamarumbo byo mu 
ishyamba ukageza ku tumera duto cyane turandaranda ku rutare, kuva ku nyanja ngari 
ukugeza ku bikonoshwa by’ikinyamujonjorerwa bitakara ku nkombe, abana bashobora 
kubibonaho ishusho y’Imana n’inyandiko yayo. {Ub 103.2} 

Uko bishoboka kose, nimutyo umwana ashyirwe ahantu iki gitabo gitangaje kiba 
kibumburiwe imbere ye uhereye akiri muto cyane. Mureke umwana yitegereze ibintu 
by’agahozo biri mu kirere byashushanyijwe n’Umunyabugeni uhebuje abandi. Mureke 
umwana yimenyereze ibitangaza biri ku isi no ku nyanja, mumureke yitegereze ubwiru 
bwerekeye uko ibihe by’umwaka bikurikirana, kandi yigire iby’Umuremyi mu mirimo 
yakoze yose. {Ub 103.3} 

Nta bundi buryo hashyirwaho urufatiro rutajegajega kandi rwizewe rw’uburezi nyakuri 
uretse ubwo. Nyamara n’umwana ubwe, igihe ari mu byaremwe, azibonera intandaro 
y’ibihangayikisha abantu. Azatahura imikorere y’imbaraga zihanganye. Iyo bigeze aha ni 
ho ibyaremwe bikenera ubisobanura. Iyo witegereje ukuntu icyaha cyangije ibyaremwe, 
usanga byose bitwigisha amasomo ateye agahinda. “Umwanzi ni we wagize atyo” Matayo 
13:28. {Ub 104.1} 

Ibyo ibyaremwe byigisha bishobora gusomwa mu buryo bukwiriye bisomewe gusa mu 
mucyo umurika uva i Kaluvari. Binyuze mu gitekerezo cy’ i Betelehemu n’icy’umusaraba, 
mureke hagaragazwe uburyo gutsinda ikibi ari byiza, ndetse n’ukuntu umugisha wose 
utugeraho ari impano ituruka ku gikorwa cyo kuducungura. {Ub 104.2} 

Ikibi cyonona kandi cyangiza kigaragarizwa mu mikeri n’amahwa n’urukungu. Ariko 
urukundo rw’Imana ruzahura rugaragarira ku nyoni ziririmba, ku ndabyo zirabya, ku mvura 
no mu mirasire y’izuba. Urukundo ruzahura rugaragarira no mu kayaga gatuje ko mu 
mpeshyi, ku kime cyiza, ku bintu bitabarika biri mu byaremwe, uhereye ku biti binini 
by’inganzamarumbo byo mu ishyamba ukageza ku rurabo rwiza rumera ku mizi yacyo. Ni 
ukuri, no muri iki gihe, ibyaremwe biracyatubwira ibyo kugira neza kw’Imana . {Ub 104.3} 

“Erega nzi ibyo nibwira nzabagirira, ni amahoro, si bibi.” Yeremiya 29:11. Ubu ni bwo 
butumwa bushobora gusomwa ku byaremwe byose busomwe mu mucyo umurika uva ku 
musaraba. Ijuru rivuga icyubahiro cy’Imana, kandi isi yuzuye ubutunzi bwayo. {Ub 104.4} 

11. INYIGISHO DUKURA MU MIBEREHO 


“Uvugane n’isi na yo izakwigisha.” Yobu 12:8. 

Umwigisha Mukuru yajyanaga abamuteze amatwi akabigishiriza mu byaremwe kugira ngo 
babashe gutega amatwi ijwi ryumvikanira mu byaremwe byose. Kandi uko imitima 
yagendaga yoroha n’ubwenge bwabo bukaba bwiteguye kumva, yabafashaga gusobanura 
inyigisho z’iby’umwuka ziri mu byo babaga bitegereza. Imigani yakundaga kwigishirizamo 
ibyerekeye ukuri yerekana uburyo yahaga agaciro ubushobozi bw’ibyaremwe ndetse n’uko 
yishimiraga gukura ibyigisho by’ibya Mwuka mu bintu byabaga bimukikije mu mibereho 
ya buri munsi. {Ub 105.1} 

Kristo yifashishaga inyoni zo mu kirere, uburabyo bwo mu mirima, umubibyi n’imbuto, 
n’umushumba n’intama kugira ngo yerekane ukuri kudapfa. Yakuraga imfashanyigisho no 
mu bintu bisanzwe biba mu buzima, mu bintu bifatika ababaga bamuteze amatwi bari 
bamenyereye harimo: Umusemburo, ubutunzi bwahishwe, imaragarita, urushundura, igiceri 
cyazimiye, umwana w’ikirara, inzu yubatswe ku rutare n’iyo ku musenyi. Mu byigisho bye 
habaga harimo ikintu kinejeje buri wese kandi kigakora ku mitima ya bose. Uko ni ko aho 
kugira ngo inshingano ya buri munsi ibe umurimo uhoraho kandi ugoranye, ndetse 
utarangwamo ibitekerezo byagutse, ibiramambu yabaga inejeje kandi igahabwa agaciro 
n’ibyahoragabimwibutsaiby’umwukan’ibitagaragara. {Ub 105.2} 

Ubwo ni bwo buryo dukwiriye gukoresha mu myigishirize yacu. Nimutyo twigishe abana 
bacu kurebera urukundo rw’Imana n’ubwenge bwayo mu byaremwe. Nimutyo kureba 
inyoni n’uburabyo ndetse n’ibiti bihuzwe no gutekereza Imana. Nimureke ibintu byose 
bigaragara bihindukire abana imfashanyigisho zibasobanurira ibitagaragara, kandi n’ibindi 
bintu byose bibaho mu buzima bihinduke uburyo bwo kwifashisha mu nyigisho zituruka ku 
Mana. {Ub 105.3} 

Mu gihe abana bamenya batyo kwigira ku byaremwe byose, ndetse n’ibintu byose biba mu 
buzima, ujye ubereka ko amategeko agenga ibyaremwe n’ibibaho mu buzima ari na yo 
agomba kutugenga. Bereke ko ayo mategeko yatangiwe kugira ngo tugubwe neza, kandi ko 
dushobora kubona umunezero nyakuri no kugera ku byo turangamiye binyuze mu 
kuyubahiriza gusa. {Ub 106.1} 

Itegeko ryo gukorera abandi 

Ibintu byose byaba ibyo mu ijuru n’ibyo mu isi bihamya ko itegeko rikuru rigenga ubuzima 
ari itegeko ryo gukorera abandi. Imana Data wa twese ihoraho yita ku buzima bw’ibintu 
byose bifite umwuka. Kristo yaje ku isi ari “umuhereza” Luka 22:27. N’abamarayika ni 

“imyuka iyikorera, itumwa gukora umurimo wo gufasha abazaragwa agakiza?” 

• • • 

Abaheburayo 1:14. Iryo tegeko kandi ryo gukorera abandi ryanditswe ku bintu byose biri 
mu byaremwe. Inyoni zo mu kirere, inyamaswa zo mu gasozi, ibiti byo mu ishyamba, 
ibibabi, ibyatsi n’uburabyo, izuba n’inyenyeri zitanga umucyo; ibyo byose bifite umurimo 
wabyo bigomba gusohoza. Ibiyaga n’inyanja, imigezi n’amasoko y’amazi, ibyo byose 
byakiraamazi bigahindukira bikayatanga. {Ub 106.2} 

Uko ikintu cyose kiri mu byaremwe gikora gityo ngo kibungabunge ubuzima ku isi, ni ko 
nacyo ubwacyo kiba cyigirira neza. “Mutange, namwe muzahabwa” (Luka 6:38), iryo ni ryo 
somo ryanditswe mu byaremwe nk’uko ryanditswe mu Byanditswe Byera. {Ub 106.3} 

Iyo amabanga y’imisozi n’ibabaya bihaye inzira utugezi dutemba tuva mu misozi tukajya 
mu Nyanja, icyo bitanga kibigarukira incuro zisaga ijana. Akagezi gatemba karirimba gasiga 
inyuma yako impano yako y’ubwiza n’uburumbuke. Igihe imirima yumishijwe n’izuba ryo 
ku mpeshyi, umurongo w’ubwatsi butoshye ni wo uranga aho umugezi utemba unyura; 
kandi igiti cyose cy’inganzamarumbu, buri mugondoro na buri rurabyo, byose biba 
ibihamya bigaragaza ingororano ubuntu bw’Imana bugenera abantu bose bahinduka 
imiyoboro ibugeza isi yose. {Ub 106.4} 

Kubiba ufite kwizera 

Mu nyigisho zitabarika zigishirijwe ku ntambwe zinyuranye z’imikurire, zimwe mu 
nyigisho z’ingirakamaro cyane ni izigishirijwe mu mugani Umukiza wacu yaciye werekeye 
kubiba imbuto. Uyu mugani ufite inyigisho zireba abakuze n’urubyiruko. {Ub 107.1} 

“Ubwami bw’Imana bugereranywa n’umuntu ubibye imbuto mu butaka, akagenda, 
agasinzira, akabyuka nijoro na ku manywa, n’imbuto ziramera zigakura, atazi uko zikuze. 
Ubutaka bwimeza ukwabwo, ubwa mbere habanza kuba ubwatsi, maze hanyuma zikaba 
imigengararo, hagaheruka amahundo afite imbuto.” Mariko 4:26-28. {Ub 107.2} 

Urubuto rwifitemo agatimatima kandi ako gatimatima ni ihame Imana ubwayo yashyize mu 
rubuto; nyamara urwo rubuto ururekeye aho gusa rwonyine ntirwashobora kumera. Umuntu 
afite uruhare rw’icyo agomba gukora kugira ngo urwo rubuto rukure; ariko kandi hari aho 
ubushobozi bwe bugarukira. Umuntu agomba kwishingikiriza ku Mana yahuje ibiba 
n’isarura ikoresheje imbaraga zibihuza kandi zitangaje z’ububasha bwayo. {Ub 107.3} 

Mu rubuto hari ubuzima, kandi mu butaka hari imbaraga; ariko imbaraga itagerwa 
idakoreshejwe ku manywa na nijoro, urubuto ntirushobora kumera. Imvura igomba 
kubobeza imirima yumagaye; izuba naryo rigomba gukwirakwizamo ubushyuhe; kandi 
ingufu ziva ku bushyuhe nazo zigomba kwinjizwa muri rwa rubuto ruri mu butaka. Ubuzima 
Umuremyi ubwe yashyize mu rubuto ni we wenyine ushobora kubuhamagara bugasohoka 
muri rwo. Urubuto rwose n’ikimera cyose bikuzwa n’imbaraga y’Imana. {Ub 107.4} 

“Imbuto ni ijambo ry’Imana.” “Nk’uko ubutaka bumera umumero, kandi nk’uko umurima 
umeramo imbuto ziwuhinzwemo, ni ko Umwami Imana izameza gukiranuka n’ishimwe 
imbere y’amahanga yose.” Luka 8:11; Yesaya 61:11. Nk’uko bigenda ku ibiba risanzwe ni 
na ko biri mu by’umwuka; imbaraga yonyine ishobora gutanga ubugingo ni imbaraga 
ituruka ku Mana. {Ub 107.5} 

Umurimo w’umubibyi ni umurimo ukoranwa kwizera. Umubibyi ntashobora 
gusobanukirwa n’ubwiru bwerekeye kumera no gukura k’urubuto; ariko aba yiringiye 
ubushobozi Imana ikoresha ikameza urubuto kandi igatuma rwera. Umubibyi anyanyagiza 
imbuto yiteze ko azajya gusarura byinshi cyane birenze ibyo yabibye. Uko ni ko ababyeyi 
n’abigisha bagomba gukora, bagategereza umusaruro uzava mu mbuto babiba. {Ub 108.1} 

Bishoboka ko imbuto nziza yaterwa mu mutima ikigumiramo igihe runaka ntawe uyibona, 
ntiyigere igaragaza ko yashoye imizi; ariko hanyuma, iyo Mwuka w’Imana ahumekeye uwo 
muntu, ya mbuto yihishe iramera maze amaherezo ikera imbuto. Mu murimo dukora mu 
buzima bwacu, ntabwo tuzi imburo izera iyo ari yo. Ntabwo dushinzwe gutanga umuti w’iki 
kibazo. “Mu gitondo ujye ubiba imbuto zawe, kandi nimugoroba ntukaruhure ukuboko 
kwawe, kuko utazi ikizera, ari iki cyangwa kiriya, cyangwa yuko byombi bizahwanya kuba 
byiza.” Umubwiriza 11:6. Isezerano rikomeye Imana yatanze riravuga riti: “Isi ikiriho, ibiba 
n’isarura, n’imbeho n’ubushyuhe, n’impeshyi n’urugaryi, n’amanywa n’ijoro ntibizashira.” 
Itangiriro 8:22. Kubwo kwiringira iri sezerano, umuhinzi ahinga ubutaka maze akabiba 
imbuto. Mu ibiba ry’iby’umwuka, natwe dukwiriye kugira icyizere cyinshi, tugakora 
twiringiye isezerano ry’Imana rigira riti: “Ni ko ijambo ryanjye riva mu kanwa kanjye 
rizamera. Ntirizagaruka ubusa ahubwo rizasohoza ibyo nshaka, rizashobora gukora icyo 
naritumye.” “Nubwo umuntu agenda arira asohoye imbuto, azagaruka yishima, azanye 
imiba.” Yesaya 55:11; Zaburi 126:6. {Ub 108.2} 

Ukumera kw’akabuto kugereranya itangira ry’ubuzima bw’iby’umwuka, naho gukura 
kw’igihingwa kukagereranywa no gukura kw’imico. Nta buzima bwabaho ngo gukura kwe 
kubaho. Igihingwa kigomba gukura cyangwa kigapfa. Nk’uko igihingwa gikura bucece, 
ntube wabibona ariko kigahora gikura, ni ko n’imico ikura. Kuri buri ntambwe yose yo 
gukura imibereho yacu ishobora gutungana; nyamara umugambi w’Imana kuri twe 
nusohora, hazabaho iterambere rihoraho. {Ub 108.3} 

Igihingwa gikura bitewe n’uko cyakira ibyo Imana yatanze bigomba gutunga ubuzima 
bwacyo. Uko ni ko gukura mu by’umwuka kugerwaho binyuze mu gufatanya n’intumwa 
z’ijuru. Uko igihingwa gishinga umuzi mu butaka, ni ko natwe tugomba gushinga imizi muri 
Kristo. Uko igihingwa cyakira umucyo uvuye ku izuba, kikakira ikime n’imvura, ni ko 
natwe dukwiriye kwakira Mwuka Wera. Nitwerekeza imitima yacu kuri Kristo, azaza muri 

twe. “Nk’imvura, nk’imvura y’itumba isomya ubutaka.” “Izuba ryo gukiranuka rizabarasira, 
rifite gukiza mu mababa yaryo” “Azarabya nk’uburabyo” Tuzashibuka “nk’ingano kandi 
dutohe nk’umuzabibu.” Hoseya 6:3; Malaki 3:20; Hoseya 14:6. {Ub 109.1} 

Ingano zirakura “ubwa mbere habanza kuba utwatsi, maze hanyuma zikaba imigengararo, 
hagaheruka amahundo afite imbuto.” Mariko 4:28. Iyo umuhinzi abibye imbuto kandi 
agatera ikimera, aba agamije kubona umusaruro w’imbuto - akabona umugati wo kugaburira 
abashonji ndetse n’imbuto zizamugeza ku musaruro w’ubutaha. Uko ni nako Umuhinzi 
Mukuru wo mu ijuru ategereje kubona umusaruro. Ahora ashaka kwerera mu mitima no mu 
bugingo by’abayoboke be, kugira ngo binyuze kuri bo, ashobore kwerera no mu yindi 
mitima n’ubugingo. {Ub 109.2} 

Gukura buhoro buhoro kw’igihingwa gihereye ku kabuto ni imfashanyigisho mu byo kurera 
umwana. “Habanza kuba utwatsi, maze hanyuma zikaba imigengararo, hagaheruka 
amahundo afite imbuto.” Mariko 4:28. Uwaciye uyu mugani, ni We waremye akabuto gato 
cyane maze agaha ibyangombwa byo gutanga ubuzima, kandi ni We washyizeho amategeko 
agenga imikurire yako. Kandi ukuri kwigishwa muri uyu mugani kwagaragariye rwose mu 
mibereho ya Kristo ubwe. We Mutware w’ijuru, Umwami w’icyubahiro, yahindutse 
uruhinja i Betelehemu, kandi yamaze igihe ari umwana utagira kivurira witabwaho na nyina. 
Mu bwana bwe yavugaga kandi agakora nk’umwana, akubaha ababyeyi be, kandi agashyira 
mu bikorwa ibyo bamukeneyeho byose mu buryo bwo kubafasha. Nyamara kuva atangiye 
guca akenge, yakomezaga gukurira mu buntu no kumenya ukuri. {Ub 109.3} 

Ababyeyi n’abarezi bari bakwiriye kumenyereza urubyiruko kugira ngo kuri buri ntambwe 
yose y’ubuzima rubashe kugaragaza ubwiza bujyanye n’icyo kigero, kandi ubwo bwiza 
bugaragare mu buryo karemano nk’uko bimera ku bihingwa biri mu murima. {Ub 110.1} 

Abana bakiri bato bakwiriye kwigishwa mu buryo buboroheye bujyanye n’ikigero barimo. 
Bakwiriye gutozwa kunezezwa no gukora inshingano nto kandi zunganira, ndetse 
bakishimira ibinezeza n’ibintu bisanzwe bijyana n’ikigero cyabo. Ubwana bugereranywa 
n’icyatsi kikimera cyavuzwe mu mugani kandi icyatsi kikimera kigira ubwiza bwacyo. 
Abana ntibakwiriye kwihutishwa ngo bafatwe nk’abantu bakuru imburagihe, ahubwo uko 
bishoboka kose bakwiriye kugumana itoto n’ubwiza biranga imyaka y’ubuto bwabo. Uko 
imibereho y’umwana irushijeho kuba ituje kandi yoroheje ni ko arushaho kudatwarwa 
n’ibyaduka kandi ntabusanye n’ibyaremwe, ni na ko kandi arushaho kugwiza imbaraga 
z’umubiri, iz’intekerezo n’iz’umwuka. {Ub 110.2} 

Mu gitangaza Umukiza wacu yakoze cyo kugaburira abantu basaga ibihumbi bitanu 
hagaragaramo imikorere y’imbaraga y’Imana ituma haboneka umusaruro. Yesu akuraho 
umwenda ukingirije ibyaremwe maze agahishura imbaraga zo kurema ahora akoresha ku 

bituzanira ibyiza. Mu gikorwa cyo gutuma imbuto zabibwe mu butaka zikura zikaba nyinshi, 
Kristo watubuye imigati aba akora igitangaza buri munsi. Kubw’igitangaza, ahora atunglsha 
abantu bose imyaka iva mu mirima. Ahamagarira abantu bose gufatanya na We kwita ku 
mbuto zatewe no gukora imirimo ituma haboneka umutsima, kandi kubera iyi mirimo abantu 
ntibabone imikorere y’Imana. Usanga abantu bafata ibyakozwe n’imbaraga z’Imana 
babyitirira izindi mbaraga zisanzwe mu byaremwe cyangwa se bakabyiyitirira, kandi 
akenshi usanga impano Imana itanga bazangiza bazikoresha ibikorwa byo kwikanyiza, bityo 
zigahinduka umuvumo aho kuba umugisha. Imana irashaka guhindura ibyo byose. Imana 
yifuza ko ibyumviro byacu byabaye ibihuri bikangurwa bikumva, bityo bigasobanukirwa 
ukugira neza kwayo kugira ngo impano iduha zitubere umugisha nk’uko yabigambiriye. 
{Ub 110.3} 

Ijambo ry’Imana no guhabwa ubugingo bwa Yo ni byo biha akabuto ubuzima; kandi mu 
kurya impeke zeze kuri ako kabuto natwe duhabwa kuri ubwo buzima. Ibi ni byo Imana 
ishaka ko dusobanukirwa neza. Ishaka ko n’igihe twakira ibyokurya bya buri munsi tuba 
dukwiriye kuzirikana ibyo yadukoreye kandi tukarushaho kwegerana no gusabana na Yo. 
{Ub 111.1} 

Hakurikijwe amategeko agenga ibyaremwe yashyizweho n’Imana, igikozwe gikurikirwa 
n’umusaruro. Gusarura bihamya ko habanje kubiba. Aha nta kwishuka kwahemerwa. 
Abantu bashobora gushuka bagenzi babo maze bagashimirwa kandi bagaherwa ingororano 
umurimo batakoze. Ariko ku byaremwe byo nta kwibeshya gushobora kuhaba. Umusaruro 
ni wo ucira urubanza umuhinzi udakora uko bikwiriye. No mu by’umwuka ibyo ni ukuri ku 
rwego ruhanitse. Ikibi kiranesha mu bigaragarira abantu gusa ariko si mu kuri nyako. 
Umwana usiba ishuri nta ruhusa, umunyeshuri w’umunebwe mu masomo, umukozi 
utarengera inyungu z’umukoresha we, umuntu utari umunyakuri ku nshingano ikomeye 
yahawe haba mu murimo cyangwa umwuga uwo ari wo wose, igihe cyose ibibi akora 
bigihishwe, bene uwo ashobora kwirya icyara ngo arakora neza. Nyamara si ko bimeze; 
ahubwo aba yishuka. Imico ni yo musaruro umuntu akura mu buzima, kandi iyo mico ni yo 
igena iherezo ry’umuntu, ryaba iry’ubu buzima ndetse n’ubuzima bw’igihe kizaza. {Ub 
111.2} 

Umusaruro uturuka ku kabuto kaba karabibwe. Akabuto kose kera imbuto z’ubwoko bwako. 
Uko ni na ko bimeze ku mico twizirikaho. Ubugugu, ukwikunda, kwishyira hejuru no 
kwishakira ibinezeza kamere, birakura bikabyara, bityo iherezo rikaba umubabaro no 
kurimbuka. “Ubibira mu mubiri we, muri uwo mubiri azasaruramo kubora, ariko ubibira 
Umwuka, muri uwo Mwuka azasaruramo ubugingo buhoraho.” Abagalatiya 6 :8. Urukundo, 
impuhwe n’ubugwaneza byera imbuto z’umugisha kandi uwo akaba ari umusaruro 
utangirika. {Ub 112.1} 

Imbuto ziratubuka zigatanga umusaruro. Agaheke kamwe k’ingano kagiye kera izindi 
nyinshi nazo zikajya zibibwa, gashobora gukwiza igihugu cyose imiba. Uko ni ko 
impinduka ziturutse ku muntu umwe gusa cyangwa igikorwa cy’umwe gishobora gukwira 
ahantu hose. {Ub 112.2} 

Mbega uburyo mu myaka myinshi hari ibikorwa by’urukundo byakomotse ku kwibuka wa 
mukondo w’amavuta y’igiciro cyinshi yasizwe Kristo! Mbega impano zitabarika zatanzwe 
mu murimo w’Umukiza biturutse kuri rya turo, «ry’amasenge abiri» (Mariko 12 :42) 
ryatanzwe n’umupfakazi w’umukene! {Ub 112.3} 

Kubaho ubanje gupfa 

Umugani w’umubibyi wigisha kugira ubuntu. “Ubiba bike, azasarura bike; naho ubiba 
nyinshi, azasarura byinshi.” 2 Abakorinto 9:6. {Ub 112.4} 

Uwiteka aravuga ati: “Murahirwa, mwa babiba mu nkuka z’amazi yose mwe.” Yesaya 32 
:20. Kubiba mu nkuka z’amazi yose bisobanuye gutanga ubufasha bwacu ahantu hose buba 
bukenewe. Ibyo nta we bikenesha. “Ubiba byinshi nawe azasarura byinshi.” Umuhinzi 
atubura imbuto akoresheje kuyinyanyagiza. Natwe twongera imigisha yacu kubwo gutanga. 
Isezerano ry’Imana ritwizeza ko tuzahabwa ibiduhagije, kugira ngo tubone ibyo tuzahora 
dutanga. {Ub 112.5} 

Ikirenze kuri ibi, iyo dusaranganyije n’abandi imigisha tubona muri ubu buzima, gushima 
no kunyurwa k’uhawe bitegurira umutima we kwakira ukuri kw’iby’umwuka, maze 
hakaboneka umusaruro uzageza ku bugingo buhoraho. {Ub 113.1} 

Igikorwa cyo gutera imbuto mu butaka kigereranya igitambo cy’Umukiza watwitangiye. 
Yaravuze ati: “Ni ukuri, ni ukuri, ndababwira yuko iyo akabuto k’ishaka kataguye hasi ngo 
gapfe, kagumaho konyine: ariko iyo gapfuye, kera imbuto nyinshi” Yohana 12:24. Binyuze 
mu gitambo cya Kristo cyonyine, ari we Rubuto, ni bwo imbuto nyinshi zizasarurirwa mu 
bwami bw’Imana zishobora kwera. Hakurikijwe amategeko agenga ibimera, ubuzima ni 
umusaruro uva ku rupfu rwa Kristo. {Ub 113.2} 

Uko ni nako bimeze ku bantu bose bera imbuto ari abakozi bakorana na Kristo. [Kuri bo] 
kwikunda no kwishakira inyungu bigomba kurimbuka rwose. Ubuzima bwabo bukwiriye 
gushyirwa ahataringaniye harangwa ubukene bw’abatuye isi. Ariko kandi itegeko ryo 
kwitanga ni naryo tegeko ryo kwizigama. Umuhinzi azigama imbuto ye akoresheje 
kuyibiba. Bityo rero, ubuzima buzarundwa kandi bukazigamwa ni ubuzima bwitanga 
butizigamye mu gukorera Imana n’abantu. {Ub 113.3} 

Kugira ngo urubuto rubashe kumera maze rutange ubuzima bushya, rubanza gupfa. Aha na 
ho tuhakura icyigisho cyerekeye umuzuko. Imana yavuze ko mubiri w’umuntu ugomba 
guhambwa mu mva maze ukabora igira iti: “Umubiri ubibwa ari uwo kubora, ukazazurwa 
ari uwo kutazabora, ubibwa ufite igisuzuguriro, ukazazurwa ufite ubwiza, ubibwa utagira 
intege, ukazazurwa ufite imbaraga.” 1 Abakorinto 15:42, 43. {Ub 113.4} 

Igihe ababyeyi n’abarezi bagerageza kwigisha bene ibi byigisho, bagomba kubishyira mu 
bikorwa. Nimureke abana ubwabo bahinge ubutaka maze abe ari bo biterera imbuto. Mu 
gihe abana bakora ibyo, umubyeyi cyangwa umwigisha aboneraho kubasobanurira ko 
umutima w’umuntu ari umurima, kandi ushobora kubibwamo imbuto nziza cyangwa mbi, 
kandi ko nk’uko umurima ugomba gutegurwa ugahingwa ngo uzaterwemo imbuto, ni na ko 
umutima ukwiriye gutegurwa kugira ngo ubibwemo imbuto y’ukuri. Igihe imbuto zibibwa 
mu butaka, ababyeyi n’abigisha bashobora kwigisha iby’urupfu rwa Kristo; maze igihe 
zumbura zimera, bakabigisha ukuri k’umuzuko. Uko kandi igihingwa kigenda gikura, 
ababyeyi n’abigisha bakwiriye gukomeza kwerekana isano iri hagati yo kubiba gusanzwe 
no kubiba mu by’umwuka. {Ub 113.5} 

Ubu buryo bw’imyigishirize bukwiriye gukoreshwa mu kwigisha urubyiruko. Urubyiruko 
rukwiriye guhora rwigishwa amasomo menshi hifashishijwe uko ubutaka buhingwa. Nta 
muntu ushobora gutegereza umusaruro ahantu h’ikigunda gisa atahinze. Agomba gukora 
ashyizeho umwete kandi yihanganye agategura ubutaka, agatera imbuto kandi 
akazibagarira. Uko ni ko bigomba kumera no mu byerekeye kubiba imbuto z’umwuka. 
Umutima, ari wo murima, ugomba guhingwa ugategurwa. Ubutaka bwawo bugomba 
gucocwa no kwihana ibyaha. Ni ngombwa kurandura ibisambo cyangwa ibyatsi bibi biniga 
imbuto nziza. Nk’uko ubutaka bwigeze kumeramo amahwa bushobora kongera kuba bwiza 
binyuze gusa mu kubuhinga babyitondeye, ni ko ibibi umutima ubogamiramo bishobora 
gutsindwa hakoreshejwe umuhati udacogora mu izina rya Kristo no mu mbaraga ze. {Ub 
114.1} 

Mu murimo wo guhinga ubutaka, umukozi ureba kure azatahura ko ubutunzi atajyaga 
atekerezaho cyane ari bwo buri kwigaragaza imbere ye. Nta muntu n’umwe ushobora kugera 
ku musaruro mu buhinzi ubwo ari bwo bwose aramutse yirengagije gukurikiza amategeko 
abigenga. Agomba kwiga ibintu byihariye buri gihingwa gikenera. Amoko anyuranye 
y’ibihingwa asaba ubutaka bunyuranye ndetse no guhingwa kwabo kunyuranye, kandi 
gukurikiza amategeko agenga imihingire ya buri bwoko ni icyangombwa 
kitakwirengagizwa kugira ngo hazaboneke umusaruro. Ubushishozi busabwa mu kwimura 
urugemwe kugira ngo hatagira imizi yangirika cyangwa ngo ishirwe ahadakwiriye, kwita ku 
ngemwe, gukonora no kuvomerera, kuzirinda ikime cyinshi nijoro n’izuba ku manywa, 

kuzirinda ibyatsi bizangiza, indwara n’udusimba, n’ibindi, ibyo byose ntibyigisha gusa 

• • • 

amasomo y’ingenzi yerekeye ugukura kw’imico, ahubwo uwo murimo ubwawo ni uburyo 
bukuza imico. Igihe wigisha kwigengesera, kwihangana, kwitondera utuntu duto tw’ingenzi 
no kumvira amategeko, ibyo bitoza [urubyiruko] ikintu cy’ingenzi kandi gihebuje. Iyo abana 
bahora babona ubwiru bwerekeye ubuzima ndetse n’ubwiza bw’ibyaremwe, kandi bakabona 
ubwitonzi busabwa mu kwita kuri ibyo bintu byiza Imana yaremye, ibyo bikangura 
intekerezo zabo, kandi bigatunganya imico yabo ikajya ku rwego rwo hejuru. Ikindi 
cy’ingenzi ni uko amasomo umwana yigishijwe [muri ubu buryo] amutegurira gukorana 
neza n’abandi. {Ub 114.2} 

12. IZINDI NYIGISHO 


“Umunyabwenge wese azitegereza ibyo kandi bazita ku mbabazi z’Uwiteka.” Zaburi 
107:43 

Ububasha bw’Imana bukiza buboneka ahantu hose mu byaremwe. Iyo igiti gitemwe, iyo 
hagize umuntu ukomereka cyangwa akavunika, uwo mwanya ibyaremwe bitangira 
kwisuganya kugira ngo byomore uruguma. N’iyo nta mpuruza irabaho, imbaraga zikiza ziba 
ziteguye; kandi iyo hagize urugingo rw’umubiri rukomeretse, imbaraga zose zihutira kujya 
ku murimo wo gukiza urwo rugingo. N’iby’umwuka ni ko biri. Icyaha kitaratera ikibazo 
gikeneye gukemurwa, Imana yari yarateganyije intsinzi. Umuntu wese wemera gutsindwa 
n’igishuko, umwanzi aramukomeretsa, akamushenjagura; ariko aho icyaha kiri hose 
n’Umukiza ahashinze ibirindiro. Umurimo wa Kristo ni uwo “kubohora ibisenzegeri, 
kumenyesha imbohe ko zibohorwa, ... no kumenyesha abantu iby’umwaka Umwami 
agiriyeho imbabazi.” Luka 4:18. {Ub 116.1} 

Muri uyu murimo tugomba gufatanyiriza hamwe. “Bene Data, umuntu niyadukwaho 
n’icyaha, mwebwe ab’Umwuka mugaruze uwo muntu umwuka w’ubugwaneza.” 
Abagalatiya 6:1. Ijambo ryasobanuwe aha ngo “mugaruze” risobanuye “guhuza” nk’uko 
bagenza igufwa ryabusanye n’irindi. Mbega ikigereranyo! Umuntu uguye mu buyobe 
cyangwa icyaha aba atandukanyijwe n’ibintu byose bimukikije. Ashobora gusobanukirwa 
ikosa rye, maze akumva afite inkomanga ku mutima; nyamara we ubwe ntashobora kwikura 
muri ako kaga. Ahera mu rujijo no guhagarika umutima, akumva nta byiringiro kandi ari 
impezamajyo. Bene uwo muntu akeneye gusangwa, akagarurwa, akavurwa maze agasubira 
mu bandi bavandimwe. “Mwebwe ab’Umwuka mumugaruze umwuka w’ubugwaneza.” 
Urukundo ruseseka ruva mu mutima wa Kristo ni rwo rwonyine rushobora gukiza. Umuntu 
urwo rukundo rutemberamo nk’uko amatembabuzi atembera mu giti cyangwa amaraso mu 
mubiri, uwo ni we ushobora kugarura umuntu wakomerekejwe. {Ub 116.2} 

Abakoreshwa n’urukundo bafite imbaraga itangaje kuko bakoreshwa n’Imana. Turamutse 
twigiye ku gisubizo cyiza «gihosha uburakari,» urukundo «rwihanganira byose, 
rukababarira byose, ntirwishimire gukiranirwa kw’abandi...» (Imigani 15 :1 ; 1 Abakorinto 
13 :4; 1 Petero 4 :8,) mbega ukuntu imibereho yacu yahabwa imbaraga yo gukiza! Mbega 
ukuntu ubuzima bwahinduka, kandi isi yacu igahinduka nk’ijuru kandi ikaba umusogongero 
waryo! {Ub 117.1} 

Ibi byigisho by’agaciro kenshi byakwigishwa mu buryo bworoshye ku buryo n’abana bato 
babisobanukirwa. Umwana agira umutima woroshye ndetse biroroshye kumushimisha; 
kandi igihe abakuze duhindutse “nk’abana bato” (Matayo 18:3); tukamenya kwiyoroshya 

no kugira neza ndetse n’urukundo by’Umukiza, ntabwo tuzabona ko gukora ku mitima 
y’abana bato no kubigisha iby’umurimo wo gukiza wuje urukundo ari umurimo ukomeye. 
{Ub 117.2} 

Gutungana kurangwa mu mirimo yoroheje cyane ndetse n’ikomeye cyane Imana yakoze. 
Ikiganza cyashyize imibumbe mu isanzure, ni cyo cyambitse imisozi uburabyo 
butandukanye. Fata icyuma kireba utuntu duto cyane tutaboneshwa amaso maze urebe 
ururabo ruto cyane mu ndabyo zikikije inzira, urabona ubwiza buhebuje no kutagira 
amakemwa mu bice byose birugize. Uko ni ko mu mwanya ucishije bugufi cyane ushobora 
kuhasanga ubwiza nyakuri buhebuje. Imirimo iciriritse cyane ikoranwe ubudahemuka 
burangwa n’urukundo, ni imirimo myiza cyane mu maso y’Imana. Kwita ku turimo duto 
twahaweho inshingano bizatugira abakozi bafatanya n’Imana kandi bikazadushoboza 
kwemerwa n’Imana ireba byose kandi izi byose. {Ub 117.3} 

Umukororombya wahuranyije ikirere n’umuheto w’umucyo wawo ni ikimenyetso cy’ 
«isezerano rihoraho ry’Imana n’ibibaho bifite umubiri byose biri mu isi.» Itangiriro 9:16. 
Kandi umukororombya ukikije intebe y’ubwami mu ijuru na wo ni ikimenyetso cyahawe 
abana b’Imana gihamya isezerano ry’amahoro hagati y’Imana n’abantu. {Ub 117.4} 

Nk’uko umukororombya mu kirere uterwa n’uko imirasire y’izuba ihuye n’ibitonyanga 
by’imvura, ni ko umukororombya uri hejuru y’intebe y’ubwami y’Imana werekana 
uruvange rw’imbabazi zayo n’ubutabera bwayo. Imana ibwira umunyabyaha wihana iti: 
‘Baho’ “Nabonye umucunguzi.” Yobu 33:24. {Ub 118.1} 

«Nk’uko narahiye ko umwuzure wo mu gihe cya Nowa utazongera kubaho ku isi, ni ko 
narahiye ko ntazakurakarira, nkaguhana. Imisozi izavaho n’udusozi tuzakurwaho; ariko 
imbabazi zanjye ntizizakurwaho, kandi n’isezerano ry’amahoro nagusezeranije 
ntirizakurwaho. Ni ko Uwiteka ukugirira ibambe avuga.» Yesaya 54:9,10. {Ub 118.2} 

Ubutumwa buturuka ku nyenyeri 

Inyenyeri na zo zifite ubutumwa bukomeza umuntu wese. Igihe uri muri bya bihe bigera ku 
bantu bose, igihe umutima utentebutse kandi ikigeragezo kigusumbirije; igihe hari inzitizi 
zisa n’aho zitasimbukwa, kandi bikaba bigaragara ko bitagushobokera kugera ku ntego 
wiyemeje mu buzima, igihe amasezerano wahawe abaye nk’imbuto z’i Sodomu; ni hehe 
wakura ubutumwa bugutera ubutwari no gukomera nk’ubwo dusanga mu cyigisho n’Imana 
yadutegetse kwigira ku rugendo ruzira kirogoya inyenyeri zikora? {Ub 118.3} 

“Nimwubure amaso yanyu murebe hejuru. Ni nde waremye biriya? Agashora ingabo zabyo 
mu mitwe, zose akazihamagara mu mazina? Kuko afite imbaraga nyinshi akagira amaboko 
n’ububasha, ni cyo gituma nta na kimwe kizimira. Yewe Yakobo Isirayeli, ni iki gituma 

wiganyira ukavuga uti: “Uwiteka ntareba inzira zanjye; kandi ibyanjye Imana yanjye 
irabyirengagiza”? Se ntiwari wabimenya? Nturabyumva? Imana ihoraho, Uwiteka 
Umuremyi w’impera z’isi; ntirambwira, ntiruha; ubwenge bwayo ntiburondoreka. Ni yo iha 
intege abarambiwe, kandi utibashije imwongeramo imbaraga.” “Ntutinye, kuko ndi kumwe 
na we; ntukihebe, kuko ndi Imana yawe; nzajya ngukomeza, ni koko nzajya ngutabara; kandi 
nzajya nkuramiza ukuboko kw’iburyo, ni ko gukiranuka kwanjye.” “Kuko jyewe Uwiteka 
Imana yawe nzagufata ukuboko kw’iburyo, nkubwire nti: “Witinya, ndagutabaye” Yesaya 
40:26-29; 41:10, 13. {Ub 118.4} 

Umukindo wo mu butayu wicwa n’izuba ry’igikatu n’umuyaga w’ishuheri uterura 
umusenyi. Bene uwo mukindo ukomeza gutoha kandi ukerera imbuto hagati mu butayu. 
Imizi yawo igaburirwa n’amasoko adakama. Ibara ryawo ry’icyatsi gitoshye rigaragarira 
kure hejuru y’ikibaya cyumagaye kandi cy’umutarwe. Umugenzi ugiye gupfa, arihangana 
mu ntwambwe ze ziteguza maze akagera mu mahumbezi y’uwo mukindo no ku mazi atanga 
ubuzima. {Ub 119.1} 

Igiti cyo mu butayu ni ikimenyetso cyerekana ukuntu Imana ishaka ko ubuzima bw’abana 
bayo bumera hano ku isi. Bafite inshingano yo kuyobora abantu bananiwe kandi babuze 
amahwemo ndetse bagiye kurimbukira mu butayu bw’icyaha, bakaberekeza ku isoko 
y’amazi abeshaho. Bakwiriye kwereka bagenzi babo Umukiza ubararika agira ati: “Umuntu 
nagira inyota, aze aho ndi, anywe.” Yohana 7:37. {Ub 119.2} 

Uruzi rugari kandi rurerure mu bujyakuzimu ruha inzira ngari abakora ingendo zo mu mazi 
batwara n’ibicuruzwa. Uru ruzi ruhabwa agaciro kuko ari ikintu cyiza cyungura abatuye isi. 
Ariko se batekereza iki ku migezi mito ihura maze igafatanya gukora uru ruzi rugari? Iyo 
migezi mito itabayeho, uru ruzi rwakama. Kubaho k’uru ruzi gushingiye kuri utu tugezi 
duto. Uko ni ko bigenda no ku bantu bahamagariwe kuyobora imirimo ikomeye bubahwa 
nk’aho kugera ku ntego kw’iyo mirimo ari bo byakomotseho bonyine. Nyamara uko kugera 
ku ntego kuba kwarasabye gukorana mu budahemuka kw’abakozi bacishije bugufi 
batabarikandetse abo bakozi nta n’umuntu uba afite icyo abaziho. Inshingano abantu 
badashimirwa ndetse n’imiruho ititabwaho ni wo mugabane w’abantu benshi bavunika 
cyane ku isi. Kandi mu gukorerwa batyo usanga benshi batanezerewe na mba. Bumva ko 
ubuzima bwabo babupfushije ubusa. Ariko rero akagezi karomboreza kaboneza inzira yako, 
kagenda kanyonyomba hagati y’udushyamba n’ibiti, gakwirakwiza ubuzima, uburumbuke 
n’ubwiza ku nkombe zako; na ko ni ingirakamaro aho kanyura nk’uko biri ku ruzi rugari. 
Igihe akagezi gato gashyira uruhare rwako ku buzima bw’uruzi rugari, kaba karufasha mu 
gusohoza inshingano rutajyaga kwishoboza. {Ub 119.3} 

Iri ni isomo rikenewe n’abantu benshi. Usanga abantu barakabije guhindura impano bahawe 
nk’ikigirwamana, kandi ugasanga bifuza cyane kujya mu myanya ikomeye. Hari abantu 
benshi cyane usanga batabaho ngo batuze, baramutse badahawe icyubahiro, ndetse ugasanga 
aho kubura icyubahiro, bahitamo kubura akazi. Icyo dukwiriye kwiga ni ugukiranuka ku 
nshingano twahawe, dukoresha neza imbaraga n’amahirwe dufite kandi tukishimira 
umurimo Imana iduha. {Ub 120.1} 

Inyigisho dukura mu kwiringira 

“Nuko ubaze inyamaswa; na zo zizakwigisha; n’inyoni zo mu kirere, na zo 
zizagusobanurira. ... Kandi amafi yo mu nyanja azakubwira.” “Wa munyabute we, sanga 
ikimonyo.” “Nimurebe ibiguruka mu kirere” “Mwitegereze ibikona.” Yobu 12:7,8; Imigani 
6:6; Matayo 6:26; Luka 12:24. {Ub 120.2} 

Ntitugomba kubwira umwana ibyerekeye ibi biremwa by’Imana gusa. N’inyamaswa 
ubwazo zikwiriye kumwigisha. Ibimonyo byigisha gukorana kwihangana, gushikama ngo 
habeho kurenga inzitizi ndetse no guteganyiriza ahazaza. Kandi inyoni ni abarimu 
batwigisha isomo ryiza ryerekeye kugira “icyizere.” Data wo mu ijuru aziha ibyo zikeneye; 
ariko nazo zigomba gutoragura ibizitunga, zigomba kubaka ibyari byazo no kurera utwana 
twazo. Igihe cyose ziba zugarijwe n’abanzi baba bashaka kuzitsemba. Ariko urebye uko 
zijya ku mirimo yazo zishishikaye biratangaza! Mbega ukuntu indirimbo zazo ziba zuzuye 
ibyishimo! {Ub 120.3} 

Mbega ukuntu umuhimbyi wa Zaburi yagaragaje neza uko Imana yita ku biremwa byayo 
biba mu ishyamba agira ati: {Ub 121.1} 

“Imisozi miremire ni iy’ihene zo mu ishyamba. Ibitare ni ubuhungiro bw’inkwavu.” Zaburi 
104:18. {Ub 121.2} 

Imana yohereza imigezi igatemba hagati y’imisozi, aho izo nyoni zituye, “zijwigira mu 
mashami.” Zaburi 104:12. Ibyaremwe byose byibera mu mashyamba no ku misozi, na byo 
ni bimwe mu bigize umuryango w’Imana ukomeye. “Upfumbatura igipfunsi cyawe, 
ugahazakwifuza kw’ibibaho byose.” Zaburi 145:16. {Ub 121.3} 

Haba ubwo kagoma yo mu misozi miremire ikubitwa hasi n’umugaru ukayiroha mu 
mikokwe ifunganye y’iyo misozi. Ibicu birimo imvura y’umugaru bitwikira icyo gisiga 
cy’ikinyambaraga, maze umwijima w’ibyo bicu ukagitandukanya n’impinga z’iyo misozi 
zakaho izuba kandi ari ho cyari cyaritse. Imbaraga iki gisiga gikoresha ngo gikire ako kaga 
ziba imfabusa. Gikubita hirya no hino, kigakubita amababa yacyo afite imbaraga maze 
urusaku rwo gutaka kwacyo rukabyara za nyiramubande. Amaherezo humvikana ijwi ryo 
kunesha, bityo cya gisiga kikaguruka cyihuta cyane gitumbagira, kigaca muri bya bicu maze 

kikongera kugera ahari umucyo w’izuba naho umwijima n’imihindaganyo byasigaye hasi 
cyane. Natwe ni ko dushobora gukikizwa n’ingorane, urucantege n’umwijima. Gushinjwa 
ibinyoma, guhura n’amakuba n’akarengane biratubundikira. Hari ibicu tudashobora 
gutamurura. Turwana n’ibitwugarije ariko bikaba iby’ubusa. Ariko hari inzira imwe 
rukumbi dushobora kurokokeramo. Ibihu n’ibicu bitwikiriye isi; nyamara hejuru y’ibyo bicu 
hari umucyo w’Imana urabagirana. Mu mucyo w’ubwiza bw’Imana dushobora guhaguruka 
tukagurukira ku mababa yo kwizera. {Ub 121.4} 

Hari ibyigisho byinshi cyane bishobora kwigwa muri ubwo buryo. Dushobora kumenya 
kwigira duhereye ku giti gikura mu kibaya cyangwa mu ibanga ry’umusozi kiri cyonyine, 
kuko gishora imizi yacyo hasi kure bityo kubwo gukomera kwacyo kikabasha guhangana 
no gutsinda umuyaga wa serwakira. Imbaraga ihindura umuntu yahuye nayo mu buto 
igereranywa n’umubyimba utagororotse kandi ufite amapfundo w’igiti cyagoretswe 
nyamara cyari igiti gikwiriye kuba kigororotse ariko kandi kikaba kidashobora kugororwa 
n’imbaraga zo ku isi izo ari zo zose. Agati kitwa lisa, katwigisha ibanga ry’ubuzima bwera: 
Kamera hejuru y’amazi adatemba, kagakikizwa n’urubobi n’isayo n’ibindi bimera 
bishobora kukaniga, ntigakure. Nyamara kohereza umubyimba wako hasi ku musenyi bityo 
akaba ari ho kavoma ibigatunga maze kakera ururabo ruhumura neza ugasanga impumuro 
yarwo izira amakemwa yatamye aharuzengurutse. {Ub 121.5} 

Bityo rero mu gihe abana n’urubyiruko bunguka ubumenyi bw’ibintu bifatika babukuye ku 
bigisha babo no mu bitabo, nimureke bo ubwabo bige kwikuriramo ibyigisho no kwitahurira 
ukuri. Igihe bahinga kandi bita ku turima twabo, nimubabaze icyo bigira ku kwita ku 
bihingwa byabo. Igihe bitegereza imirambi iteye neza, nimubabaze impamvu Imana 
yambitse imirima n’ibiti amabara meza anyuranye atyo. Kuki ibintu byose bitahawe ibara 
ry’ibihogo? Mu gihe bazaba baca uburabyo, nimubatere gutekereza impamvu Imana 
yatuzigamiye ibyo byiza yari yarageneye impabe zirukanwe mu murima wa Edeni. 
Nimubigishe gutahura ku cyaremwe cyose ibimenyetso bigaragaza ukuntu Imana ituzirikana 
n’uburyo bitangaje kubona ibintu byose byarabereyeho kudukenura no kutuzanira 
umunezero. {Ub 122.1} 

Umuntu ubonera umurimo wa Se wo mu ijuru mu byaremwe kandi akabasha gusoma 
inyandiko ya Se mu butunzi n’ubwiza butatse isi, uwo ni we wenyine ushobora kubikuramo 
ibyigisho byimbitse ndetse bikamugirira umumaro cyane. Uwo ni we wenyine ushobora 
kunyurwa n’icyo imisozi n’ibibaya, inzuzi n’inyanja bisobanuye mu buryo bwuzuye, kandi 
ni we ubireba akabibonamo ko byaturutse mu ntekerezo z’Imana, bikaba ari uguhishurwa 
k’Umuremyi. {Ub 122.2} 

Abanditsi ba Bibiliya bifashishije ingero nyinshi bavanye mu byaremwe. Natwe nitujya 
twitegereza ibyaremwe tuyobowe n’Umwuka Wera, tuzashobozwa gusobanukirwa mu 
buryo bwuzuye n’inyigisho dukura mu ijambo ry’Imana. Ubwo ni bwo buryo ibyaremwe 
biduhindukira urufunguzo rw’inzu y’ububiko bw’ijambo ry’Imana. {Ub 123.1} 

Ni byiza gutera abana umwete wo gushaka mu byaremwe, bakabonamo ibintu bisobanura 
inyigisho zo muri Bibiliya, kandi no muri Bibiliya bakavumburamo ibintu bisa byakuwe mu 
byaremwe. Bakwiriye gushakisha haba mu byaremwe no mu Byanditswe Byera, 
bakabonamo ikintu cyose cyerekana Kristo, ndetse n’ibyo Kristo ubwe yakoresheje yigisha 
ukuri. Uko ni ko bashobora kwiga kubona Kristo mu giti, mu muzabibu, mu burabyo, mu 
izuba n’inyenyeri. Bashobora kwiga kumva ijwi rye ryumvikanira mu ndirimbo z’inyoni, 
mu biti bihuhwa n’umuyaga, mu nkuba zihinda ndetse no mu muraba wo mu nyanja. Ikintu 
cyose kiboneka mu byaremwe kizajya gihora kibasubiriramo amasomo atagira uko asa 
Kristo yigishije. {Ub 123.2} 

Ku bantu bimenyereza kubana na Yesu [bifashishije ibyaremwe], ntabwo isi izababera 
ahantu h’ubwigunge cyangwa h’umusaka. Ahubwo izababera inzu ya Se, yuzuye ubwiza 
bwa wa Wundi wigeze guturana n’abantu. {Ub 123.3} 

V. BIBILIYA NI UMWIGISHA 


“Nugenda bizakuyobora; 

Nujya kuryama bizakurinda, 

Kandi nukanguka bizakubwiriza.” 

Imigani 6:22. 

13. GUTEZA IMBERE IBY’UMWUKA N’IBY’UBWENGE 

“Kumenya ni ko kuzuza amazu yo muri rwo ibintu byose by’igiciro cyinshi 
n’iby’igikundiro.” Imigani 24:4. 

Itegeko ry’Imana rivuga ko kugira ngo ubwenge, ubugingo ndetse n’umubiri bibashe kugira 
imbaraga bisaba umuhati. Gukora imyitozo ni byo biteza imbere [iyo migabane]. 
Hakurikijwe iri tegeko, Imana yashyize mu Ijambo ryayo uburyo tugomba gukurikiza kugira 
ngo dukure mu by’ubwenge no mu by’umwuka. {Ub 125.1} 

Bibiliya yuzuyemo amahame yose abantu bakeneye gusobanukirwa kugira ngo babe bujuje 
ibyangombwa by’ubu buzima n’iby’ubuzima dutegereje. Kandi abantu bose bashobora 
gusobanukirwa n’ayo mahame. Nta muntu n’umwe ufite umwuka wo kunyurwa n’inyigisho 
za Bibiliya ushobora gusoma umurongo umwe muri yo ngo abure kuwungukiramo 
igitekerezo runaka kimwubaka. Ariko inyigisho y’ingirakamaro cyane Bibiliya yigisha 
ntushobora kuyibona uramutse wize Bibiliya rimwe na rimwe. Ntabwo ukuri guhebuje 
kuyirimo kwatanzwe ku buryo umuntu usoma hutihuti cyangwa usoma atagira icyo yitaho 
ashobora kugusobanukirwa. Umugabane munini w’ubutunzi buyirimo buhishwe mu ndiba 
yayo, kandi bushobora kugerwaho gusa binyuze mu gushakashakana umwete no 
kwihangana. Ukuri kubyara ukuri kwagutse kugomba gushakwashakwa kandi kugahuzwa, 
“Aha bikeya, hariya bikeya.” Yesaya 28:10. {Ub 125.2} 

Uko kuri kose nigushakwa maze kukegeranywa, uzasanga nta kubangamirana guhari, 
ahubwo kuzuzanya rwose. Buri Butumwa bwiza bwuzuza ubundi, buri buhanuzi busobanura 
ubundi, kandi buri kuri usanga ari ubusobanuro burambuye bw’ukundi kuri. 
Ibyashushanywaga mu mateka y’Abayuda byasobanuwe neza n’ubutumwa bwiza. Buri 
hame ryavuzwe mu Ijambo ry’Imana rifite umwanya waryo, kandi igihamya gifatika 
cyatangiwe kurishyigikira. Bityo inyubako ishyitse haba mu itegurwa ryayo n’ishyirwa mu 
bikorwa, ihamya Umuhanzi wayihanze. Nta bwenge bw’umuntu bwabasha guhanga 
inyubako nk’iyo keretse ubwenge bw’Imana itarondoreka. {Ub 125.3} 


86 


Mu gikorwa cyo gusesengura imigabane itandukanye [ya Bibiliya] no kwiga isano iri hagati 
yayo, ubushobozi buhanitse bw’ubwenge bwa muntu burakoreshwa cyane. Nta muntu 
ushobora kwiga Bibiliya atyo ngo abure gukuza imbaraga z’ubwenge. {Ub 126.1} 

Agaciro ko kwiga Bibiliya ntikagaragarira gusa mu gucukumbura ushaka kumenya ukuri no 
kugushyira hamwe. Ahubwo kagaragarira no mu muhati ukoresha kugira ngo usobanukirwe 
n’ibivugwa. Ubwenge buhugira mu bintu bisanzwe gusa buragwingira kandi bukagira intege 
nke. Iyo butigeze bukoreshwa ngo busobanukirwe ibyerekeye ukuri gutangaje kandi 
kwagutse, nyuma y’igihe gito bwa bwenge butakaza ubushobozi bwo gukura. Nta kindi 
kintu cyahwana n’ijambo ry’Imana nk’uburyo rukumbi bwo kwirinda uku gusyigingira 
[k’ubwenge], kandi rikaba n’umusemburo wo gutera imbere kwabwo. Nk’uburyo 
bwifashishwa mu kwigisha ubwenge, Bibiliya ihebuje ibindi bitabo byose bikubiye hamwe. 
Insanganyamatsiko zayo zifite ireme, amagambo yayo yoroheje ariko arimo kwiyubaha 
ndetse n’ubwiza bw’imvugoshusho ikoresha, ibyo byose bikangura kandi bikazahura 
intekerezo ku rwego rutagerwaho n’ikindi icyo ari cyo cyose. Nta kindi wakwiga ngo 
biguheshe bene izo mbaraga z’ubwenge nk’umuhati ukoreshwa mu kwakira ukuri guhebuje 
kwahishuwe. Ubwenge bw’umuntu bwahujwe butyo n’ibitekerezo by’Imana Ihoraho nta 
kabuza buraguka kandi bukagira imbaraga. {Ub 126.2} 

Ikindi kandi, Bibiliya ifite ubushobozi buhebuje mu guteza imbere kamere y’iby’umwuka. 
Umuntu waremewe gusabana n’Imana ashobora kubonera ubuzima nyakuri n’iterambere 
muri uko gusabana. Kubera ko umuntu yaremewe kujya akura umunezero uhebuje ku Mana, 
nta handi hantu ashobora kubona ibintu byanezeza ibyo umutima we wifuza, ngo bimumare 
inzara n’inyota mu bugingo. Uwiga Ijambo ry’Imana afite umutima umaramaje kandi 
ushaka kwigishwa, ashaka gusobanukirwa ukuri kuyirimo, azayihuriramo 
n’Uwayandikishije; kandi usibye ko ubwe yabyihitiramo naho ubundi gutera imbere kwe 
ntarubibi bifite. {Ub 126.3} 

Bitewe n’imvugo zitandukanye zakoreshejwe muri Bibiliya ndetse n’insangamatsiko 
zinyuranye ziyirimo, Bibiliya ikurura abantu bose kandi igakora ku mitima yabo. Muri yo 
uhasanga amateka ya kera cyane; ugasangamo imibereho nyakuri y’abantu babayeho; 
ugasangamo amahame ubutegetsi bw’ibihugu byagenderagaho n’amabwiriza 
mbonezamubano yagengaga imiryango. Iyo ubyitegereje usanga ari amahame ubwenge 
bw’umuntu butarigera bugeraho. Bibiliya irimo imitekerereze yimbitse cyane n’ibisigo 
by’akataraboneka biryoheye amatwi kandi binyura umutima. Ibyanditswe muri Bibiliya 
bifite agaciro gahanitse bitagerwa ugereranyije n’ibyandikwa n’abantu. Ariko iyo 
ubyiterereje mu isano bifitanye n’igitekerezo shingiro cyagutse, usanga byagutse mu buryo 
butagira iherezo kandi bifite n’agaciro katagerwa. Iyo ubitekereje utyo, usanga ingingo yose 

yanditswe muri Bibiliya ifite ubusobanuro bushya. Mu kuri kwavuzwe mu buryo 

bwumvikana kandi bworoheje usangamo amahame ahanitse nk’ijuru kandi agera mu bihe 
bidashira. {Ub 127.1} 

Insanganyamatsiko shingiro Bibiliya yigisha, ndetse ikaba ari na yo izindi zose muri Bibiliya 
zubakiyeho ni “inama y’agakiza,” ni ukugarura ishusho y’Imana mu muntu. Guhera ku 
itangazo ritanga ibyiringiro ryatangiwe muri Edeni ukageza kuri rya sezerano ry’agahozo 
ryanditswe mu Byahishuwe 24:4 rivuga ngo: “Zizabona mu maso hayo, izina ryayo 
ryanditswe mu ruhanga rwazo,” umutwaro uboneka muri buri gitabo na buri murongo byo 
muri Bibiliya ni ukumvikanisha iyi nsanganyamatsiko ihebuje ari yo ‘kuzahurwa kwa 
muntu” n’imbaraga y’Imana “iduha kunesha kubw’Umwami wacu Yesu Kristo.” 1 
Abakorinto 15:57. {Ub 127.2} 

Umuntu usobanukirwa n’iki gitekerezo afite ibintu bitarondoreka agomba kwiga biri imbere 
ye. Uwo ni we ufite urufunguzo ruzamukingurira inzu ibitswemo ubutunzi bwose 
bw’ijambo ry’Imana. {Ub 128.1} 

Kumenya ibyerekeye ugucungurwa k’umuntu ni bwo bumenyi buhatse ubundi bwose; kandi 
ni yo ngingo yigwa n’abamarayika n’abaturage b’andi masi ataracumuye. Ni ubumenyi 
Umwami n’Umukiza wacu yitaho; ni bwa bumenyi buboneka mu mugambi wateguwe 
n’ubwenge bw’Imana ihoraho uhuza “n’ibanga ryahishwe uhereye kera kose.” Abaroma 
16:25. Ni ubumenyi abacunguwe n’Imana bazahora biga mu bihe bizira iherezo. Ni ishuri 
ryo mu rwego rw’ikirenga kurusha amashuri yose umuntu ashobora kwiga. Kwiga ibi 
bizakangura intekerezo kandi bizahure ubugingo ku rwego rutagerwaho n’izindi nyigisho. 
{Ub 128.2} 

“Ariko umumaro wo kumenya ni uyu: ni uko ubwenge burinda ubugingo bw’ubufite.” 
“Amagambo mbabwiye ni yo mwuka kandi ni yo bugingo.” “Ubu ni bwo bugingo buhoraho, 
ko bakumenya, ko ari wowe Mana y’ukuri yonyine, bakamenya n’uwo watumye, ari we 
Yesu Kristo.” Umubwiriza 7:12; Yohana 6:63; Yohana 17:3. {Ub 128.3} 

Ijambo ry’Imana ni ryo mbaraga irema kuko ni ryo ryategetse isi n’indi mibumbe bikabaho. 
Iri jambo ritanga imbaraga kandi rikabyara ubugingo. Itegeko ryose ririmo ni isezerano. Iyo 
umuntu aryemeye ku bushake, kandi akaryakira mu bugingo bwe, rizana n’ubugingo 
bw’Imana Ihoraho. Iryo Jambo rihindura kamere y’umuntu maze rikongera kumuremamo 
ishusho y’Imana. {Ub 128.4} 

Ubugingo butanzwe muri ubwo buryo ni na bwo buryo kandi bukomezwa bugasigasirwa. 
Umuntu atungwa “n’amagambo yose ava mu kanwa k’Imana.” Matayo 4:4. {Ub 128.5} 

Ubwenge cyangwa ubugingo byubakwa n’ibyo ubigaburiye; kandi ni twe dufite inshingano 
yo guhitamo ibyo tubugaburira. Buri muntu wese afite ububasha bwo kwihitiramo inyigisho 

zizahabwa icyicaro mu ntekerezo ze kandi zikarema imico ye. Imana ivuga ibyerekeye 
umuntu wese ufite amahirwe yo kubona Ibyanditswe byera igira iti: “Namwandikiye 
iby’amategeko yanjye.” “Ntabaza, ndagutabara, nkwereke ibikomeye biruhije, utamenya.” 
Hoseya 8:12; Yeremiya 33:3. {Ub 128.6} 

Umuntu wese, uko yaba ari kose n’aho yaba ari hose mu buzima, abishatse ashobora 
kunezezwa no kuba afite incuti imunezeza igihe afite ijambo ry’Imana mu ntoki ze. Mu 
mpapuro za Bibiliya ashobora kuganiriramo n’abantu bakomeye b’ibirangirire, kandi 
ashobora no kumva ijwi ry’Uwiteka igihe avugana n’abantu. Igihe ashishikariye kwiga 
Bibiliya no gutekereza ku bintu “abamarayika bagirira amatsiko bashaka kubirunguruka” (1 
Petero 1:12), ashobora kugumana na bo muri cyo gihe yiga. Ashobora gukurikira intambwe 
z’Umwigisha wo mu ijuru, maze akiyumvira amagambo ye nk’uko yayavuze ubwo 
yigishirizaga mu mpinga y’umusozi, mu bibaya no ku nyanja. Ashobora kuba kuri iyi si ari 
mu mwuka w’ijuru, kandi abantu bari ku isi bageragezwa n’abababaye akabagezaho 
amagambo y’ibyiringiro no kwifuza ubutungane. Kandi we ubwe arushaho gusabana 
n’Imana itaboneshwa amaso. Kimwe na wa muntu wa kera wagendanye n’Imana, azagenda 
arushaho kwegera amarembo y’isi izahoraho, kugeza ubwo amarembo y’ijuru azakinguka 
maze akaryinjiramo. Nahagera ntazisanga ari nk’umushyitsi. Amajwi azamuramutsa, ni 
amajwi y’abera, ya yandi yavuganaga na yo akiri ku isi, ariko atayabona. Ni ya majwi yigaga 
gutandukanya no gukunda akiri ku isi. Umuntu wabayeho asabana n’ijuru binyuze mu 
ijambo ry’Imana, nagera mu ijuru, azabona yisanze nk’ugeze iwabo. {Ub 129.1} 

14. UBUMENYINA BIBILIYA 


“Muri byo byose ni ikihe kitazi ko ukuboko k’Uwiteka ari ko kwakoze ibyo byose?” 
Yobu 12:9. 

Kubera ko igitabo cy’ibyaremwe n’igitabo cy’Ibyahishuwe bigaragaraho ikimenyetso 
cy’uko byanditswe n’umuhanga umwe, ntibishobora kuvuguruzanya. Bihamya ukuri 
kumwe bikoresheje uburyo butandukanye n’imvugo zitandukanye. Ubumenyi bugenda 
buvumbura ibintu bishya bitangaje; nyamara ubwo bumenyi bwifashishije ubushakashatsi 
bukora, nta kintu na kimwe buzana kivuguruzanya n’ibyo Imana yahishuye igihe icyo kintu 
cyumvikanye nk’uko bikwiriye. Igitabo cy’ibyaremwe n’ijambo ry’Imana ryanditswe, 
usanga kimwe gisobanura ikindi. Ibyo bitabo bituma tumenya Imana binyuze mu kutwigisha 
iby’amategeko ikoreramo. {Ub 130.1} 

Nyamara imyanzuro yagiye ifatwa mu buryo bukocamye hashingiwe ku bintu bifatika 
abantu babaga bitegereje mu byaremwe, yagiye itera igisa no kuvuguruzanya hagati 
y’ubumenyi n’ibyahishuwe; bityo mu muhati wo gusubizaho [ubwuzuzanye hagati yabyo], 
abantu bagiye bemera umusobanuro bw’Ibyanditswe bupfobya kandi bukarimbura imbaraga 
y’ijambo ry’ijambo ry’Imana. Abantu batekereje ko iyigamiterere y’ubutaka rivuguruza 
ubusobanuro bw’ibyo Mose yanditse ku irema. Bavuga ko byasabye imyaka miliyoni 
nyinshi haba ihindagurika ngo isi ibeho bihereye mu busabusa; kandi kugira ngo bahuze 
Bibiliya n’ibi bita ihishurwa rivuye mu bumenyi, berekana ko kurema byatwaye iminsi 
myinshi, bimara ibihe bitazwi byamaze imyaka ibihumbi byinshi ndetse na za miliyoni. {Ub 
130.2} 

Umwanzuro nk’uyu ntukenewe rwose. Ibyanditswe muri Bibiliya ntibivuguruzanya 
ubwabyo kandi ntibinavuguruza n’inyigisho ziva mu byaremwe. Ku byerekeye umunsi wa 
mbere wo kurema, Bibiliya iravuga iti: “Buragoroba, buracya: uwo ni umunsi wa mbere.” 
Itangiriro 1:5. Kandi ibisa n’ibyo bivugwa kuri buri munsi mu minsi itandatu y’icyumweru 
cy’irema. Ibyanditswe bigaragaza ko ibyo bihe [bikurikirana byo kurema] byagiye biba 
umunsi ugizwe n’umugoroba n’igitondo, nk’uko biri ku wundi munsi wose uhereye icyo 
gihe ukageza ubu. Ku byerekeye umurimo wo kurema ubwawo, icyo Imana yahamije ni iki 
ngo: “Kuko yavuze bikaba, yategetse, bigakomera.” Zaburi 33:9. Mbese ku Mana yari ifite 
ububasha bwo kuvuga maze isanzure n’ibiririmo byose bikabaho, mubona byari kuyitwara 
igihe kingana iki ngo ivane isi mu busabusa? Mbese tugomba kurwanya ijambo ry’Imana 
kugira ngo dusobanure iby’imirimo yakoze? {Ub 130.3} 

Ni iby’ukuri ko ibisigazwa byavumbuwe munsi y’ubutaka bihamya ukubaho kw’abantu, 
inyamaswa n’ibimera binini cyane, ugereranyije n’uko bigaragara muri iki gihe. Ibyo 

bihamya ko ibimera n’inyamaswa byariho mbere y’inyandiko za Mose. Ariko ku byerekeye 
ibyo bintu, amateka ya Bibiliya atanga ubusobanuro buhagije rwose. Mbere y’umwuzure, 
ibimera n’inyamaswa byarakuraga cyane kurenzauko biri muri iki gihe. Igihe cy’umwuzure, 
ubutaka bwarangiritse, habayeho impinduka zikomeye, kandi mu gihe cyo kwisubiranya 
kw’imitutu yari ku butaka, hari ibihamya byinshi byasigaye byerekana ko hari ubuzima 
bwigeze kubaho mbere y’icyo gihe. Kubera ko amashyamba magari yarengewe n’ubutaka 
mu gihe cy’umwuzure, ubu yahindutse uruvange rw’ibintu bivamo peteroli, kandi ni byo 
bikoze amariba magari ya peteroli n’ibindi biyikomokaho bitwunganira kandi twifashisha 
muri iki gihe. Ibyo byose uko bigaragazwa, ni ibihamya byinshi bicecetse ariko byerekana 
ukuri kw’ijambo ry’Imana. {Ub 131.1} 

Ikindi gisa n’inyigisho zerekeye ihindagurika ry’isi ni izindi nyigisho zivuga ko umuntu 
yabayeho binyuze mu ihindagurika ryahereye ku tunyabuzima duto tutaboneshwa amaso 
twaje guhinduka utunyamujonjorerwa maze utunyamujonjorerwa natwo tuza guhinduka 
ibinyabuzima bigendesha amaguru ane. Ibiramambu, umuntu ni we wabaye umusozo 
w’agahozo mu gikorwa cyo kurema. {Ub 131.2} 

Iyo tuzirikanye amahirwe n’ubushobozi umuntu aba afite ngo akore ubushakashatsi; 
tukazirikana uko arama igihe gito; uko aho akorera hangana urwara; ibitekerezo bye 
n’imirebere ye bigufi; uko akenshi usanga imyanzuro afata iba igwiriyemo ibinyoma, ariko 
cyane cyane ibyerekeye ibyabaye mbere y’uko Bibiliya yandikwa; tukazirikana uburyo 
akenshi ibyo ubuhanga bugeraho bigenda bisubirwamo cyangwa bikagirwa imfabusa; 
ukareba uburyo uko ibihe bigenda bisimburana bavuga imyaka yashize ngo isi n’ibiyimo 
bibeho bayigira imyaka za miliyoni myinshi cyangwa se nke; ukareba ukuntu impuguke mu 
bumenyi zihorana amakimbirane mu byo zitangaza; mbese tuzirikanye ibi byose, mubona 
dukwiriye kwemera gutesha agaciro icyo Ibyanditswe Byera bivuga kugira ngo dukunde 
twerekane inkomoko yacu ko twakomotse ku dusimba, ku tunyamujonjorerwa no ku nguge? 
Ibyanditswe Byera bivuga byeruye kandi mu buryo bworoheje biti: “Imana irema umuntu 
ngo agire ishusho yayo, afite ishusho y’Imana, ni ko yamuremye.” Itangiriro 1:27. None se 
twirengagize ibyanditswe bivuga ngo: “Mwene Enoshi, mwene Seti, mwene Adamu, 
w’Imana” (Luka 3:38) igihe byerekana igisekuru giteye ishema kurenza ibindi byose 
bibarizwa mu ngoro z’abami? {Ub 132.1} 

Iyo byumvikanye neza, ibyo ubumenyi buhishura n’ibyo tubona mu buzima usanga 
bitavuruza icyo Ibyanditswe bihamya ku kuntu Imana ihora ikorera mu byaremwe. {Ub 
132.2} 

Abalewi bajyaga baririmba indirimbo yanditswe na Nehemiya bagira bati: “Ni wowe 
Uwiteka, ni wowe wenyine. Ni wowe waremye ijuru n’ijuru risumba ayandi n’ingabo zaryo 

zose, n’isi n’ibiyirimo byose, n’inyanja n’ibizirimo byose, kandi ni wowe ubeshaho byose, 
n’ingabo zo mu ijura zirakuramya.” Nehemiya 9:6. {Ub 132.3} 

Ku byerekeye iyi si, Ibyanditswe byera bivuga ko umurimo wo kurema warangiye. “Imana 
yarahutse irangije imirimo yayo imaze kurema isi.” Abaheburayo 4:3. {Ub 132.4} 

Ariko kugeza n’uyu munsi imbaraga y’Imana iracyakoreshwa mu gusigasira ibyo yaremye. 
Ntabwo umutima utera cyangwa ngo ibihaha bihumeke bitewe n’uko gahunda yashyizweho 
y’imikorere yabyo ikomeza gukoreshwa n’ingufu karemano byahawe. Igihe cyose ibihaha 
bihumetse cyangwa umutima utera, icyo kiba ari ikimenyetso kigaragaza ukuntu Imana 
itwitaho, ikatubeshaho Yo dukesha kubaho, kwinyagambura n’ubuzima bwacu. Kuva ku 
gasimba gato cyane ukageza ku muntu, icyaremwe cyose gifite ubuzima kibeshwaho 
n’uburinzi bw’Imana. {Ub 133.1} 

“Ibyo byose bigutegerereza kugira ngo ubigaburire ibyokurya byayo, igihe cyabyo Biyora 
ibyo ubihaye, upfumbatura igipfunsi cyawe bigahaga ibyiza, {Ub 133.2} 

Uhisha mu maso hawe bigahinda umushitsi, ubikuramo umwuka bigapfa, {Ub 133.3} 

Bigasubira mu mukungugu wabyo, wohereza umwuka wawe bikaremwa, {Ub 133.4} 

Ubutaka ubusubizaho ubugingo bushya.” Zaburi 104:27-30. “Ikasikazi yahashanjije hejura 
y’ubusa, n’isi yayitendetse ku busa, Ipfunyika amazi mu bicu byayo bya rakokoma; kandi 
ibicu ntibitoborwe na yo. {Ub 133.5} 

Intebe yayo irayikingira imbere, ikayitwikiriza igicu cyayo. {Ub 133.6} 

Amazi menshi yayashyizeho uragabano, rageza aho umucyo n’umwijima biherera.” {Ub 
133.7} 

“Inkingi z’ijura ziranyeganyega, zigatangazwa no gucyaha kwayo, 

Ibirinduza inyanja ububasha bwayo, 

N’ubwenge bwayo ibutemesha imiraba y’ubwibone, 

Umwuka wayo utera ijuru kurabagirana, 

N’ukuboko kwayo ikagusogotesha inzoka yihuta. Dore ibyo ni ibyo ku mpera 
y’imigenzereze yayo gusa: 

Ibyo twumva byayo ni bike cyane, ni nk’ibyongorerano. 

Ariko guhinda k’ububasha bwayo, ni nde wabisobanura?” {Ub 133.8} 

Yobu 26:7-10; Yobu 26:11-14: 

“Inzira y’Uwiteka iba mu ishuheri no mu mugara kandi ibicu ni nk’umukungugu utumurwa 
n’ibirenge bye.” Nahumu 1:3. {Ub 134.1} 

Nk’uko bamwe mu banyabwenge babivuga, imbaraga ikomeye ikorera mu byaremwe byose 
kandi ikabeshaho ibintu byose ntabwo ari ihame ryoroheje cyangwa ingufu zibikoresha. 
Imana ni umwuka; ariko iriho kandi ifite igihagararo, kuko umuntu yaremwe ku ishusho 
yayo. Kubera ko Imana ifite igihagararo, yihishuriye mu Mwana wayo. Yesu We 
kurabagirana k’ubwiza bwa Data, akaba ari we shusho ya kamere yayo (Abaheburayo 1:3), 
yaje ku isi asa n’umuntu. Yaje mu isi ari Umukiza wambaye ubumuntu. Nk’Umukiza 
wambaye ubumuntu kandi yazamutse mu ijuru, ubu adutakambira mu ijuru. “Usa 
n’Umwana w’umuntu” ari mu ijuru imbere y’intebe ya cyami y’Imana adusabira. Danyeli 
7:13. {Ub 134.2} 

Intumwa Pawulo ashorewe n’Umwuka Wera yaranditse maze avuga ibya Kristo ko “muri 
we arimo byose byaremewe, ari ibyo mu ijuru cyangwa ibyo mu isi, ibiboneka 
n’ibitaboneka, intebe z’ubwami n’ubwami bwose . . . Yabanjirije byose kandi byose 
bibeshwaho na we.” Abakolosayi 1:16,17. Ikiganza gitengase imibumbe mu kirere, ikiganza 
kiyifashe igakomeza kuba kuri gahunda yayo, kandi ibintu byose bigakomeza gukorera mu 
isanzure Imana yaremye bidacogora, ni cyo kiganza cyaterewemo imisumari ku musaraba 
kubwacu. {Ub 134.3} 

Ntitwasobanukirwa ugukomera kw’Imana. Umunyezaburi yaravuze ati: “Uwiteka, intebe ye 
iri mu ijuru” (Zaburi 11:4); ariko kandi kubw’Umwuka We iri ahantu hose. Yita cyane ku 
byo yaremye byose kandi ibiba hafi. Umuhimbyi wa Zaburi yaravuze ati: {Ub 134.4} 

“Ni nde uhwanye n’Uwiteka Imana yacu, ufite intebe ye hejuru cyane, {Ub 135.1} 

Akicishiriza bugufi kureba, ibyo mu ijuru n’ibyo mu isi?” “Ndahungira Umwuka wawe 
he? 

Ndahungira mu maso yawe he? 

Nazamuka nkajya mu ijuru, uri yo. 

Nasasa uburiri bwanjye ikuzimu uri yo. 

Nakwenda amababa y’umuseke, 
ngatura ku mpera y’inyanja, 

Aho na ho ukuboko kwawe kwahanshorerera. 

Ukuboko kwawe kw’iburyo kwahamfatira. {Ub 135.2} 

Zaburi 113:5,6; Zaburi 139:7-10. 

“Uzi imyicarire yanjye n’imihagurukire yanjye, 

Umenyera kure ibyo nibwira. 

Ujya urondora imigendere yanjye n’imiryamire, 

Uzi inzira zanjye zose. ... 

Ungose inyuma n’imbere, 

Unshyizeho ukuboko kwawe. 

Kumenya ibikomeye bityo, ni igitangaza kinanira, 

Kuransumba, simbasha kukugeraho.” {Ub 135.3} 

Zaburi 139:2-6. 

Umuremyi w’ibintu byose ni we wateganije uburyo butangaje bwo guhuza inzira 
zikoreshwa n’umugambi zerekezaho, ndetse no guhuza ibyangombwa biboneka n’ubukene 
buba buriho. Ni we wagennye ko mu bintu bifatika, ku kintu cyifuzwa cyose haboneka 
uburyo bukwiriye kumara ubwo bukene. Ni We waremye umutima w’umuntu, awuha 
ubushobozi bwo kumenya no gukunda. Kandi muri we ntashobora gusiga ubugingo 
bw’umuntu atabumaze ubukene bw’ibyo bwifuza. Nta hame ridafatika, cyangwa ikintu 
kitagaragara gishobora kumara ubukene n’ibyifuzo by’abantu muri ubu buzima bwo 
guhangana n’icyaha n’agahinda n’umubabaro. Kwizera itegeko, cyangwa imbaraga, 
cyangwa ibintu bitarangwaho impuhwe ndetse bitumva no gutaka kwacu ntibihagije. 
Dukwiriye kumenya iby’ukuboko gushobora byose kuzadukomeza, tukamenya iby’Incuti 
y’ibihe byose itugirira impuhwe. Dukeneye gufata ikiganza cyuje ubwuzu tukagikomeza, 
kandi tukizera umutima wuzuye ubugwaneza. Kandi uko ni ko Imana yihishuriye mu Ijambo 
ryayo. {Ub 135.4} 

Umuntu wiga ubwiru bw’ibyaremwe mu buryo bwimbitse, azamenya rwose ubujiji bwe 
n’intege nke ze. Azasobanukirwa ko hari ahantu himbitse ndetse n’ahahanitse cyane 
adashobora kugeraho. Azasobanukirwa kandi ko hari amabanga atashobora gucengera ngo 
ayasobanukirwe ndetse ko hari n’ukuri kwagutse kuri imbere ye kutari kwamenyekana. 
Bene uwo azaba yiteguye kuvuga nk’uwitwa Newton ati: “Meze nk’umwana muto wicaye 
ku nkombe y’inyanja atoragura utubuyenge n’ibikonoshwa by’ibinyamujonjorerwa kandi 
imbere yanjye hari inyanja ngari yuzuye ukuri nyamara njye ntacyo nkuziho.” {Ub 136.1} 

Abanyeshuri bimbika mu kwiga ubumenyi baba bagomba kubona imikorere y’imbaraga 
itarondoreka mu byaremwe. Ariko umuntu musa utagize ubufasha abona, mu nyurabwenge 
ye usanga ibyo ibyaremwe byigisha nta kindi bimuhindukira uretse kuvuguruzanya 
n’urucantege. Ibyaremwe bisomwa mu buryo butunganye binyuze gusa mu ihishurirwa. 
“Kwizera ni ko kutumenyesha.” Abaheburayo 11:3. {Ub 136.2} 

“Mbere na mbere, Imana.” Itangiriro 1:1. Ubwenge bwa muntu mu matsiko buba bufite 
bubaza byinshi ndetse bumeze nk’inuma iguruka ihungira mu nkuge, muri iri jambo honyine 
ni ho bubonera uburuhukiro. Haba hejuru, no hasi na kure cyane, aho ni ho Rukundo 
rutarondoreka aba, akorera ibintu byose gusohoresha “imbaraga imyifurize myiza yose.” 
2Abatesalonike 1:11. {Ub 136.3} 

“Kuko ibitaboneka byayo ari byo bubasha bwayo buhoraho n’ubumana bwayo, bigaragara 
neza uhereye ku kuremwa kw’isi, bigaragazwa n’ibyo yaremye.” Abaroma 1:20. Nyamara 
ubuhamya bwabyo bushobora kumvikana gusa kubwo gufashwa n’Umwigisha wo mu ijuru. 
“Mbese ni nde mu bantu wamenya ibyo undi atekereza, keretse umwuka wa wa wundi 
umurimo? N’iby’Imana ni ko biri, nta wabimenya keretse Umwuka wayo.” 1 Abakorinto 
2:11. {Ub 136.4} 

“Uwo Mwuka w’ukuri naza, azabayobora mu kuri kose.” Yohana 16:13. Ibyo ubumenyi 
buhamya bishobora gusobanurwa mu buryo butunganye binyuze gusa mu gufashwa na wa 
Mwuka mu itangiriro “wagendagendaga hejuru y’amazi;” gufashwa na Jambo “yaremesheje 
ibintu byose;” no gufashwa na wa “Mucyo w’ukuri waje mu isi ukamurikira abantu bose.” 
Kubwo kuyoborwa gusa n’aba tuvuze ni ho ukuri kwimbitse k’ubumenyi gushobora 
gutahurwa. {Ub 137.1} 

Igihe twiga iby’imirimo yakoze, tuzabashishwa gutekereza nka yo binyuze gusa mu 
kuyoborwa n’ImanaNyirubumenyi bwose. {Ub 137.2} 

15. AMAHAME N’UBURYO MU MIKORERE 


“Ugenda atunganye, aba agenda akomeye.” Imigani 10:9 

Nta shami ry’umurimo wose ukorwa wemewe n’amategeko Bibiliya itahayeho abantu 
umwiteguro ukwiriye. Amahame yerekeye gukorana umurava, kuba inyangamugayo, 
gucunga umutungo neza, kwirinda ndetse n’ubutungane, ibyo byose ni byo banga ryo kugera 
ku bintu nyakuri abantu barangamira. Ayo mahame, nk’uko yanditswe mu gitabo 
cy’Imigani, ni ikigega cy’ubutunzi bw’ubwenge bwifashishwa mu bikorwa bifatika. Mbese 
umucuruzi, umunyabukorikori, umuyobozi w’abantu mu ishami iryo ari ryo ryose 
ry’imirimo, ni hehe bashobora kubona imigani myiza imwerekeyeho cyangwa iyerekeye 
abakozi be iruta iyo dusanga muri aya magambo yavuzwe n’umunyabwenge agira ati: {Ub 
138.1} 

“Hari umuntu w’umunyamwete mu byo akora ubonye? 

Bene uwo azaba imbere ku mwami; 

Ntazakorera abagufi.” {Ub 138.2} 

Imigani 22:29. 

“Umurimo wose utera inyungu; 

Ariko amazimwe y’ururimi ateraubukene agatubya.” {Ub 138.3} 

Imigani 14:23. 

“Umutima w’umunyabute urifuza kandi nta cyo ari bubone; 

Ariko umutima w’umunyamwete uzahazwa.” {Ub 138.4} 

Imigani 13:4 

“Kuko umusinzi n’umunyandanini bazakena, 

Kandi umunyabitotsi bizamwambika ubushwambagara.” {Ub 138.5} 

Imigani 23:21 

“Ugenda ari inzimuzi, amena ibanga; 

Nuko ntukiyuzuze n’ukunda kuvugagura.” {Ub 138.6} 

Imigani 20:19. 

“Uwifata mu magambo ni umunyabwenge; 

Kandi ufite umutima witonze ni umuntu ujijutse” 

“Umuntu ashimirwa kwirinda impaka; 

Ariko umupfapfa wese akunda intonganya.” {Ub 139.1} 

Imigani 17:27; 20:3. 


“Ntukajye mu nzira y’inkozi z’ibibi; 

Kandi ntukagendere mu migenzereze y’abantu babi.” 

“Cyangwa hari uwabasha gukandagira amakara yaka, ibirenge bye ntibibabuke? {Ub 
139.2} 

Imigani 4:14, 6.28. 

“Ugendana n’abanyabwenge, azaba umunyabwenge na we, 

Ariko mugenzi w’abapfu, azabihanirwa.” {Ub 139.3} 

Imigani 13:20 

“Incuti nyinshi zisenya urugo; 

Ariko haba incuti iramba ku muntu, imurutira umuvandimwe.” {Ub 139.4} 

Imigani 18:24. 

Ibintu byose byerekeye inshingano dufite kuri bagenzi bacu byagaragajwe mu ijambo Kristo 
yavuze ati: “Nuko ibyo mushaka ko abantu babagirira byose, mube ari ko mubagirira 
namwe; kuko ayo ari yo mategeko n’ibyahanuwe.” Matayo 7:12. {Ub 139.5} 

Mbega abantu benshi bagombye kuba bataraguye mu bihombo no kutagera ku byo bifuza 
mu by’imari iyo bumvira imiburo yagiye isubirwamo kenshi kandi igashimangirwa mu 
Byanditswe byera! [Dore imwe muri iyo miburo]: {Ub 139.6} 

“Umunyamurava agwiza imigisha myinshi; 

Ariko uwihutira kuba umukire ntazabura guhanwa.” {Ub 139.7} 

Imigani 28:20. 

“Ubutunzi bw’amahugu buzagabanuka; 

Ariko urundarunda ibintu avunika, azunguka.” {Ub 140.1} 

Imigani 13:11. 

“Ubutunzi bushakishwa ururimi rubeshya, buyoyoka nk’umwuka, 

Ababushaka baba bashaka urupfu.” {Ub 140.2} 

Imigani 21:6. 

“Umukire ategeka umukene; 

Kandi uguza aba ari nk’umugaragu w’umugurije” {Ub 140.3} 

Imigani 22:7. 

“Uwishingira uwo atazi, bizamubabaza; 
ariko uwanga kwishingira, 
azaba amahoro,” {Ub 140.4} 

Imigani 11:15. 

“Ntugashingure imbago zerekana imbibi za kera; 

Kandi ntukarengere mu mirima y’imfubyi; 

Kuko Umurengezi wabo akomeye; azakuburanya, ababuranira.” 

“Uwishakira ubutunzi, akarenganya abakene, kandi uhongera abakire, 

Bombi bazakena, nta kabuza.” 

“Ucukura urwobo, azarugwamo; kandi uhirika ibuye rizamubirindukana.” {Ub 140.5} 
Imigani 23:10,11; 22:16; 26:27. 

Ayo ni yo mahame ngenderwaho mu kubaka imibereho myiza y’umuryango mugari 
w’abantu, haba mu rwego rw’imiryango ibogamiye mu by’isi n’ibogamiye ku by’idini. Ayo 
mahame ni yo abumbatira umutekano w’ibintu n’uw’ubuzima bw’abantu. Kugira ngo 
kugirirana icyizere no gukorera hamwe bishoboke, ni ngombwa ko abatuye isi bagomba 
kumvira amategeko y’Imana nk’uko yatanzwe mu Ijambo ryayo, ndetse akaba 
acyanditswemo nubwo akenshi yapfukiranwe ndetse akaba yenda gusibangana mu mitima 
y’abantu. {Ub 140.6} 

Amagambo umuhimbyi wa Zaburi yavuze ati: “Amategeko yo mu kanwa kawe ni ay’igiciro 
kuri jye, kiruta icy’ibice ibihumbi by’ifeza n’izahabu” (Zaburi 119:72), avuga iby’ukuri 
bitagendanye n’iby’idini. Avuga ukuri kudasubirwaho kandi kwemerwa mu rwego rw’imari 
n’ubucuruzi. Ndetse muri iki gihe tugezemo kirangwa no kurarikira kugwiza amafaranga, 
aho irushanwa rikabije, uburyo bwo gushaka ubutunzi bukaba budaha agaciro imico 
mbonera, biracyazirikanwa henshi ko, ku musore ugitangira ubuzima, kuba inyangamugayo, 
gukorana umurava, kwirinda, ubuziranenge no gucunga neza umutungo ari igishoro kiruta 
kure umubare w’amafaranga runaka uko yangana kose. {Ub 140.7} 

Nyamara no mu bantu bashimishwa n’izo ndangagaciro kandi bakemera ko zikomoka muri 
Bibiliya, harimo bake cyane bazirikana ihame shingiro izo ndangagaciro zikomokaho. 
Kwemera ko Imana ari yo nyir’ibintu byose, ni yo ntango yo gukiranuka no kurangwa 
n’ukuri mu mikorere. Umuremyi w’ibintu byose ni we nyirabyo, twe turi ibisonga bye. Ibyo 
dutunze byose ni Imana yabituragije kugira ngo tubikoreshe dukurikije amabwiriza iduha. 
{Ub 141.1} 

Iyi ni inshingano umuntu wese yahawe, kandi iyi nshingano irebana n’ibyo umuntu akora 
byose. Twabyemera, tutabyemera, turi ibisonga by’Imana, yaduhaye impano n’uburyo 
twifashisha, kandi yadushyize mu isi kugira ngo dukore umurimo yaduhaye. {Ub 141.2} 

Umuntu wese “ahabwa umurimo we” (Mariko 13:34) uhuje n’ubushobozi bwe, kandi uwo 
murimo uzatanga umusaruro mwiza cyane kuri we no kuri bagenzi be, bityo uheshe Imana 
icyubahiro giheranije. {Ub 141.3} 

Bityo rero, ibyo dukora byose cyangwa umuhamagaro wacu bigize umugabane w’inama 
ikomeye y’Imana, kandi igihe cyose ibyo dukora bijyanye n’ubushake bwayo, Imana 
ubwayo ni yo iba irebwa n’umusaruro ubivamo. “Dukorana n’Imana” (1 Abakorinto 3:9); 
bityo uruhare rwacu ni ugukurikiza amabwiriza iduha tudakebakeba. Ku bw’izo mpamvu, 
ntabwo dukwiriye kwiganyira. Dukwiriye gukorana umurava, tugakiranuka ku nshingano 
zacu, tukita ku murimo, tukirinda kwaya kandi tukarangwa n’ubushishozi. Ni ngombwa ko 
ubushobozi bwose twahawe tubukoresha tutizigamye, kugeza aho budashobora kurenza. 
Ariko rero ntabwo tuzishingikiriza ku musaruro mwiza tugezeho kubw’umuhati wacu, 
ahubwo tuzishingikiriza ku isezerano Imana yaduhaye. Ijambo ryatunze Abisirayeli mu 
butayu kandi rigakomeza Eliya mu gihe cy’amapfa, n’uyu munsi riracyafite ubushobozi 
ryari rifite. “Nuko ntimukiganyire mugira ngo: “Tuzarya iki?”, cyangwa ngo “Tuzanywa 
iki?” ... Ahubwo mubanze mushake ubwami bw’Imana no gukiranuka kwayo, ni bwo ibyo 
byose muzabyongerwa.” Matayo 6:31-33. {Ub 141.4} 

Imana iha abantu ububasha bwo kuronka umutungo. Iyo mpano ibaha yomatanye 
n’inshingano bagomba kuzuza. Mu byo twunguka byose, isabamo umugabane wihariye. 
Icyacumi ni icy’Uwiteka. “Mu bimeze mu butaka byose, naho yaba imyaka cyangwa imbuto 
z’ibiti, kimwe mu icumi ni icy’Uwiteka: ni icyera cy’Uwiteka.” “Kimwe mu icumi cyo mu 
mashyo yose cyangwa imikumbi yose, .... imwe mu icumi ijye iba iyera y’Uwiteka.” 
Abalewi 27:30, 32. Umuhigo Yakobo yahigiye i Beteli na wo werekanye uko iyi nshingano 
iteye. Yaravuze ati: “Kandi ku byo uzajya umpa byose, sinzabura kuguha kimwe mu icumi.” 
Itangiriro 28:22. {Ub 142.1} 

“Nimuzane imigabane ya kimwe mu icumi ishyitse, mubishyire mu bubiko” (Malaki 3:10), 
iri ni itegeko ry’Imana. Ahangaha ntabwo Imana iduhamagarira gushima cyangwa kugira 
ubuntu. Ahubwo ni uguhamagarirwa kuba indahemuka gusa. Icyacumi ni icy’Uwiteka; 
kandi adutegeka kumugarurira ibye. {Ub 142.2} 

“Kandi ibisonga bishakwaho ko biba abanyamurava.” 1 Abakorinto 4:2. Niba ubudahemuka 
ari ihame ry’ingenzi mu by’ubucuruzi [cyangwa imirimo dukora ya buri munsi], mbese 
ntidukwiriye kuzirikana inshingano dufite ku Mana, ari nayo nshingano izindi zose 
zubakiyeho? {Ub 142.3} 

Hakurikijwe ubusonga twahawe, ntidufite inshingano ku Mana gusa ahubwo tuyifite no 
bantu. Urukundo rutagerwa rw’Umucunguzi wacu ni rwo umuntu wese akesha impano 
abona mu buzima. Ibyokurya, imyambaro n’amacumbi, umubiri wacu, ubwenge 
n’ubugingo, byose byacungujwe amaraso ya Kristo. Kandi kubw’inshingano dufite yo 
gushima n’umurimo twahawe, Kristo yatwomatanyije na bagenzi bacu. Aradutegeka ati: 
“Ahubwo mukorerane mu rukundo” ( Abagalatiya 5:13). “Ubwo mwabikoreye umwe muri 
bene Data aba boroheje bari hanyuma y’abandi, ni jye mwabikoreye.” Matayo 25:40. {Ub 
142.4} 

Intumwa Pawulo aravuga ati: “Abagiriki n’abatari Abagiriki, abanyabwenge n’abaswa 
mbafiteho umwenda.” Abaroma 1:14. Natwe ni ko biri. Kubw’imigisha yose twahawe, 
dufite inshingano yo kuyigeza kuri bagenzi bacu. {Ub 143.1} 

Ntabwo uko kuri ari ingenzi aho umuntu akorera yiherereye wenyine kuruta uko biri aho 
akorana n’abandi. Umutungo dukoresha si uwacu bwite, kandi uku kuri ntigukwiriye 
kwirengagizwa. Twebwe turi ibisonga by’Imana, kandi imibereho myiza ya bagenzi bacu 
ndetse n’iherezo ryacu kuby’ubuzima dufite ubu n’ubuzima buzaza byose bishingiye ku 
buryo dusohoza inshingano dufite ku Mana no kuri bagenzi bacu. {Ub 143.2} 

“Hari umuntu utanga akwiragiza, nyamara akarushaho kunguka; kandi hari uwimana 
birenza urugero, ariko we bizamutera ubukene gusa. Umunyabuntu azabyibuha, kandi 
uvomera abandi na we azavomerwa.” “Nyanyagiza imbuto yawe ku mazi; kuko igihe 
nigisohora, uzayibona hashize iminsi myinshi.” Imigani 11:24-25; Umubwiriza 11:1. {Ub 
143.3} 

“Ntukarushywe no gushaka ubutunzi; ihebere bwa bwenge bwawe, mbese wahanga amaso 
ku bitariho? Kuko ubutunzi butabura kwitera amababa, bukaguruka nk’uko igisiga kirenga 
mubushwi.” Imigani 23.4,5. {Ub 143.4} 

“Mutange, namwe muzahabwa; urugero rwiza rutsindagiye, rucugushije, rusesekaye, ni rwo 
muzagererwa; kuko urugero mugeramo, ari rwo muzagererwamo namwe.” Luka 6:38. {Ub 
143.5} 

“Wubahishe Uwiteka ubutunzi bwawe, n’umuganura w’ibyo wunguka byose. Ni bwo 
ibigega byawe bizuzuzwa, kandi imivure yawe izasendera imitobe.” Imigani 3:9,10. {Ub 
143.6} 

“Nimuzane imigabane ya kimwe mu icumi ishyitse, mubishyire mu bubiko, inzu yanjye 
ibemo ibyokurya; ngaho nimubingeragereshe,” Ni ko Uwiteka Nyiringabo avuga, “murebe 
ko ntazabagomororera imigomero yo mu ijuru nkabasukaho umugisha, mukabura aho 
muwukwiza. Nzahana indyanyi nyibahora, ntizarimbura imyaka yo ku butaka bwanyu; 

kandi n’umuzabibu wanyu ntuzaragarika imbuto mu murima, igihe cyawo kitaragera.” . .. . 
Kandi amahanga yose azabita abanyamahirwe; kuko muzaba igihugu kinezeza.” Malaki 
3:10-12. {Ub 144.1} 

“Nimuhora mwumvira amategeko yanjye, mukitondera ibyo nategetse, mukabyumvira; 
nzajya mbavubira imvura mu bihe byayo, ubutaka buzajya bwera imyaka yabwo, ibiti byo 
mu murima bizajya byera imbuto zabyo. Ihura ryanyu rizageza mu isarura ry’inzabibu, iryo 
sarura rizageza mu ibiba; muzajya murya ibyokurya byanyu muhage, mube mu gihugu 
cyanyu amahoro.... muzaryama ari ntawe ubateye ubwoba.” Abalewi 26:3-6. {Ub 144.2} 

“Mwige gukora neza, mushake imanza zitabera, murenganure abarengana, mucire imfubyi 
urubanza, muburanire abapfakazi.” “Hahirwa uwita ku bakene, Uwiteka azamukiza ku 
munsi w’ibyago. Uwiteka azamurinda amukize, kandi azahirwa ari mu isi: Kandi ntumuhe 
abanzi be kumugirira uko ashaka.” “Ubabariye umukene aba agurije Uwiteka; na we 
azamwishyurira inezaye.” Yesaya 1:17; Zaburi 41:1,2; Imigani 19:17. {Ub 144.3} 

Umuntu ushora umutungo we muri bene ubu buryo, aba yiteganirije incuro ebyiri. Iruhande 
rw’ibyo agomba kuzasiga ku iherezo [ry’ubuzima bwe] nubwo yaba yarabikoresheje neza, 
aba yirundanyiriza ubutunzi azahorana iteka ryose. Ubwo ni ubutunzi bw’imico ari bwo 
mutungo ufite agaciro karuta akandi ku isi no mu ijuru. {Ub 144.4} 

Gukorana ubunyangamugayo 

“Uwiteka azi iminsi y’abatunganye, umwandu wabo uzahoraho iteka. Ntibazakorwa n’isoni 
mu gihe cy’ibyago, mu minsi y’inzara bazahazwa.” Zaburi 37:18,19. {Ub 145.1} 

“Ni ugendera mu bitunganye, agakora ibyo gukiranuka, akavuga iby’ukuri nk’uko biri mu 
mutima we. ... Icyo yarahiriye naho cyamugirira nabi, ntiyivuguruza.” “Ugendana 
gukiranuka akavuga ibitunganye, akagaya indamu iva mu gahato, agashwishuriza 
impongano bamuha, akipfuka mu matwi ngo atumva inama yo kuvusha amaso, agahumiriza 
amaso ngo atareba ibibi, uwo ni we uzatura aharengeye... azahabwa ibyokurya bimutunga, 
n’amazi yo kunywa ntazayabura. Amaso yawe azareba Umwami afite ubwiza bwe; 
uzayarambura mu gihugu ugeze kure” Zaburi 15:2-3; Yesaya 33:15-17. {Ub 145.2} 

Mu ijambo ryayo, Imana yahatanze ishusho y’umuntu wari umukire, - umuntu waranzwe 
n’imibereho igaragara ko mu by’ukuri yageze ku byo yifuzaga, akaba n’umuntu ijuru n’isi 
byishimiraga bikamwubaha. Yobu ubwe yavuze iby’imibereho ye agira ati: {Ub 145.3} 

“Nk’uko nari meze mu minsi y’ubukwerere bwanjye, 

Imana ikingira inama mu rugo rwanjye. 

Ishoborabyose yari ikiri kumwe nanjye. 

Abana banjye bankikije; 

Intambwe zanjye zari zaranyuzwe n’amavuta, 

Urutare rukansukira imigezi y’amavuta ya elayo! 

Iyo najyaga ku irembo ry’umudugudu, 

Ngatereka intebe yanjye mu muharuro, 

Abasore barambonaga bakihisha; Na bo abasaza bakampagurukira, bagahagarara. 
Ibikomangoma byaracecekaga, bikifata ku munwa. 

Ijwi ry’imfura ryaroroshywaga, 

Ururimi rwazo rugafatana n’urusenge rw’akanwa kabo. 

Ugutwi kwanyumvaga kwanyitaga uhiriwe, 

N’ijisho ryambonaga ryamberaga umuhamya, 

Yuko nakizaga umukene utaka, n’imfubyi na yo itagira gifasha. 

N’uwendaga gupfa wese yansabiraga umugisha 

Kandi ngatuma umutima w’umupfakazi uririmbishwa no kunezerwa. 

Nambaraga gukiranuka, kukanyambika; 

Kutabera kwanjye kwari kumeze nk’umwitero n’ikamba. 

Nari amaso y‘impumyi, n’ibirenge by’ikirema. 

Nari se w’umukene: Ngakurikirana urubanza rw’uwo nari ntazi.” 

“Nta mushyitsi naraje hanze; 

Ahubwo umugenzi wese naramwugururiraga.” 

“Abantu bantegeraga amatwi, bagategereza, 

Bagaceceka, ngo bumve inama yanjye. 

Iyo namaraga kuvuga, ntacyo basubizaga, 

Ibyo mvuze bikabatonyangaho. . . . 

Kandi ntabwo bahinduraga umucyo wo mu maso hanjye. 

Nakundaga kujya mu nzira yabo nkababera umutware, 

Nkabamerera nk’umwami mu ngabo ze, 

Nk’umuhumuriza w’ababoroga.” {Ub 145.4} 

Yobu 29:4-16; 31:32; 29:21-25. 

“Imigisha Uwiteka atanga izana ubukire; 
kandi nta mubabaro yongeraho” {Ub 146.1} 

Imigani 11:22. 

“Ubukire n’icyubahiro biri iwanjye, 

kandi n’ubutunzi buhoraho no gukiranuka na byo.” {Ub 146.2} 

Imigani 8:18. 

Bibiliya yerekana n’ingaruka ziva mu gutandukira amahame atunganye haba mu byo 
dukorera Imana n’ibyo dukorera bagenzi bacu. Dore icyo Imana ibwira abantu yaragije 
impano zayo ariko bakaba birengagiza ibyo ibasaba: {Ub 147.1} 

“Nimwibuke ibyo mukora. Mwabibye byinshi ariko musarura bike; murarya ariko 
ntimuhaga; muranywa ariko ntimushira inyota; murambara ariko ntimushira imbeho; kandi 
n’ukorera ibihembo abibika mu ruhago rutobotse.... Mwiringira kubona byinshi, ariko dore 
byabaye bike; mubizanye imuhira, mbitumuza umwuka wanjye.” “Icyo gihe cyose 
uwageraga ku miba ikwiriye kuvamo imiba makumyabiri, havagamo icumi gusa, uwageraga 
ku muvure wa vino yibwira ko azavanamo incuro mirongo itanu, yavanagamo makumyabiri 
gusa.” “Kuki se byagendaga bityo? Ni ko Uwiteka Nyiringabo abaza.’ Dore igisubizo 
atanga: “Inzu yanjye yabaye umusaka.” “Mbese umuntu yakwima Imana ibyayo? Ariko 
mwebweho mwarabinyimye. Nyamara murabaza muti “Twakwimye iki?” “Mwanyimye 
imigabane ya kimwe mu icumi n’amaturo.” “Ni cyo gituma ijuru ku bwanyu ryimana ikime, 
n’isi iburaumwero wayo.” Hagayi 1:5-9; 2:16. Malaki 3.8; Hagayi 1:10. {Ub 147.2} 

“Nuko rero mwarenganyaga abakene, .... mukiyubakira amazu y’amabuye abajwe, ariko 
namwe ntimuzayabamo; mwateye inzabibu nziza, ariko ntimuzanywa vino yazo.” “Uwiteka 
azakoherereza umuvumo no guhagarikwa umutima no kubwirwa ibyago bizaza, mu byo 
ugerageza gukora byose.” “Abahungu bawe n’abakobwa bawe bazahabwa irindi shyanga, 
amaso yawe azabireba , ahereyo, ananizwe no kubakumbura umunsi ukira: nta cyo 
uzashobora gukora.” Amosi 5:11; Gutegeka kwa kabiri 28:20, 32. {Ub 147.3} 

“Umuntu wirundanyaho ubutunzi bw’amahugu ni nk’inkware ibundikira amagi itateye. 
Ubwo butunzi buzamusiga, agabanijemo kabiri iminsi yo kubaho kwe; hanyuma azaba 
umupfapfa.” Yeremiya 17:11. {Ub 147.4} 

Raporo y’ikintu cyose, ndetse n’akantu kose gakorwa, bisuzumwa n’abagenzuzi 
batagaragara. Abo ni abakozi b’Imana idaca urwa kibera, ntiyirengagize icyaha kandi ngo 
ibererekere ikibi. {Ub 147.5} 

“Nubona mu ntara umukene urengana, n’abanyarugomo bakuraho imanza zitabera no 
gukiranuka, ntibikagutangaze: kuko Isumbya abakuru ubukuru ibyitegereza; kandi hariho 
abakuru babarengeje.” “Nta mwijima, cyangwa igicucu cy’urupfu, aho inkozi z’ibibi 
zishobora kwihisha.” Umubwiriza 5:7; Yobu 34:22. {Ub 148.1} 

“Bashyize akanwa kabo mu ijuru... Bakavuga bati: “Imana ikibwirwa n’iki? Isumbabyose 
hari icyo izi?” Uwiteka aravuga ati: “Ibyo urabikora, nkakwihorera, ukibwira yuko 
mpwanye nawe rwose: ariko nzaguhana mbishyize imbere y’amaso yawe, uko 
bikurikirana.” Zaburi 73:9-11; Zaburi 50:21. {Ub 148.2} 

“Nuko nongera kubura amaso, ngiye kubona mbona umuzingo w’igitabo uguruka.... Uwo 
ni umuvumo woherejwe gukwira isi yose, ku ruhande rumwe uhamya yuko uwiba wese 
azakurwaho, ku rundi uhamya yuko urahira ibinyomwa wese azakurwaho. Uwo muvumo 
nzawohereza,” ni ko Uwiteka Nyiringabo avuga, “winjire mu nzu y’umujura no mu nzu 
y’urahira izina ryanjye ibinyoma; uzaba mu mazu yabo imbere, uyatwikane n’ibiti 
n’amabuye byayo.” Zekariya 5:1-4. {Ub 148.3} 

Itegeko ry’Imana riciraho iteka inkozi z’ibibi aho ziva zikagera. Umuntu ashobora 
gukerensa no kugerageza kwirengagiza ijwi ryayo, ariko aba agorwa n’ubusa. Iryo jwi 
riramukurikirana rigakomeza kumvikana. Rimubuza amahoro. Iyo umuntu atumviye iryo 
jwi, riramuherekeza kugeza ubwo azagera mu mva. Mu gihe cy’urubanza riramushinja maze 
amaherezo umuriro ukaze ukazakongora umubiri we n’ubugingo bwe. {Ub 148.4} 

“Kandi umuntu byamumarira iki gutunga ibintu byose byo mu isi, niyakwa ubugingo bwe? 
Mbese umuntu yatanga iki ngo acungure ubugingo bwe?” Mariko 8:36-37. {Ub 148.5} 

Iki ni ikibazo kigomba kwitabwaho n’umubyeyi wese, umurezi n’umwigisha wese, 
umunyeshuri wese, - mu by’ukuri, buri muntu wese yaba umukuru cyangwa umuto. Nta 
genamikorere (cyangwa se gahunda y’ubuzima) rishobora kuba ritunganye kandi ryuzuye 
igihe cyose rifata gusa imyaka mike y’ubu buzima bityo ntiriteganyirize iby’igihe kizaza 
kitazagira iherezo. Nimutyo mu byo urubyiruko ruha agaciro rwigishwe kuzirikana iby’igihe 
kitazashira. Nimutyo urubyiruko rwigishwe guhitamo amahame azaramba no kwishakira 
ubutunzi butari ubw’igihe gito, ahubwo rwibikire ubutunzi budashira “mu ijuru, aho 
umujura atabwegera, n’inyenzi ntizibwonone;” rwigishwe kandi ko “ubutunzi bubi 
[rubushakisha] incuti, kugira ngo nibushira bazabakire mu buturo bw’iteka.” Luka 12:33; 
16:9. {Ub 148.6} 

Abantu bose bagenza batya baba bitegura ubuzima bwo kuri iyi si mu buryo bwiza cyane. 
Nta muntu ushobora kwirundanyiriza ubutunzi mu ijuru, igihe ubuzima bwe hano ku isi 
butakungahaye kandi butatunganijwe. {Ub 149.1} 

“Kuko kwitoza k’umubiri kugira umumaro kuri bike, naho kubaha Imana kukagira 
umumaro kuri byose, kuko gufite isezerano ry’ubugingo bwa none n’ubuzaza na bwo.” 
lTimoteyo 4:8. {Ub 149.2} 

16. IMIBEREHO Y’ABANTU BAVUGWA MURI BIBILIYA 


“Baheshejwe no kwizera gutsinda abami, no gukora ibyo gukiranuka, no guhabwa 
ibyasezeranijwe,--- no gukurwa mu ntege nke bagahabwa imbaraga nyinshi.” 
Abaheburayo 11:33,34. 

Kubera ko Bibiliya ari umwigisha, nta mugabane wayo ufite agaciro gakomeye kurenza aho 
dusanga imibereho y’abantu bayivugwamo. Ayo mateka y’abantu atandukanye n’ayandi 
yose kubera ko avuga ukuri kw’ibyabaye mu buzima. Ntabwo byashobokera umuntu ufite 
ibitekerezo bigufi gusobanura neza ibikorwa byaranze imibereho y’undi muntu mu bintu 
byose. Nta wundi uretse Imana isoma ibiri mu mutima, Yo imenya amasoko yihishe 
y’imbaraga ikoresha abantu n’ibyo bakora, ni Yo ishobora kurondora imico y’abantu nk’uko 
iri by’ukuri, kandi igatanga ishusho y’ubuzima bw’umuntu itarimo kwibeshya na guke. Mu 
ijambo ry’Imana honyine ni ho hari uko gusesengura imibereho. {Ub 150.1} 

Nta kuri Bibiliya yigisha mu buryo busobanutse cyane kurenza ukutubwira ko ibyo dukora 
biba bikomotse ku cyo turi cyo cyangwa ku bo turi bo. Ibyo tunyuramo mu buzima ni 
umusaruro uva mu bitekerezo no mu bikorwa byacu ku rwego rukomeye. {Ub 150.2} 

“Umuvumo w’ubusa [ntugira] uwo ufataho.” Imigani 26:2. “Muvuge ko abakiranutsi 
bazagubwa neza, . Ariko umunyabyaha abonye ishyano! Azagubwa nabi, kuko azahabwa 
ibihembo by’ibyo yakoze” Yesaya 10:11, 12. {Ub 150.3} 

“Umva, wa si we; dore ngiye kuzanira aba bantu ibyago, ni byo mbuto z’ibyo bajyaga 
bibwira.” Yeremiya 6:19. {Ub 150.4} 

Uku kuri guteye ubwoba, kandi gukwiriye gushisha buri muntu wese. Igikorwa cyose kigira 
ingaruka ku uwagikoze. Nta kiremwamuntu cyari gikwiriye kuyoberwa ko ibyo tubiba ari 
byo dusarura. Ariko nubwo bimeze bityo, ntitwasigaye mu gihirahiro tudafite ibyiringiro. 
{Ub 150.5} 

Kugira ngo abone umurage w’umwana w’imfura wari usanzwe ari uwe kubw’isezerano 
ry’Imana, Yakobo yakoresheje uburiganya, kandi umusaruro yakuyemo ni ukwangwa 
n’umuvandimwe we. Mu myaka makumyabiri yamaze ari mu buhungiro, na we ubwe 
yarabeshywe kandi arariganywa, kandi amaherezo biba ngombwa ko ahunga ngo abone 
umutekano. Yasaruye ubwa kabiri imbuto y’uburiganya bwe ubwo ibibi byarangwaga mu 
mico ye bwite byigaragarizaga mu bahungu be. Ibyo byose ni ishusho nyakuri yerekana 
ingororano z’imibereho umuntu yagize. {Ub 151.1} 

Ariko Imana iravuga iti: “Sinatongana iminsi yose, kandi sinahora ndakaye iteka ryose, kuko 
imyuka n’imitima naremye byashirira imbere yanjye. Icyaha cye cy’umururumba ni cyo 

cyandakaje ndamukubita. Narihishe, ndakaye; ariko akomeza gusubira inyuma mu ngeso 
zikundwa n’umutima we. Nabonye ingeso ze, nzamukiza; kandi nzamuyobora, musubize 
ibyo kumumara umubabaro..., ‘Amahoro, amahoro abe ku uri kure no ku uwo uri hafi; 
nanjye nzamukiza.’” Yesaya 57:16-19. {Ub 151.2} 

Ubwo Yakobo yari afite umubabaro, ntabwo yacitse intege. Yari yarihannye, yari yaragize 
umwete wo gusabira imbabazi icyaha yakoreye mukuru we. Kandi igihe yari yugarijwe 
n’urupfu bitewe n’umujinya Esawu yari amufitiye, yitabaje Imana. “Ni ukuri yakiranije 
malayika, aramutsinda; amwinginga arira.” “Amuherayo umugisha.” Hoseya 12:5; 
Itangiriro 32:29. Mu mbaraga z’ububasha bw’Imana, Yakobo wari wababariwe 
yarahagurutse, ahaguruka atakiri umuriganya, ahubwo ari igikomangoma cy’ubwami 
bw’Imana. Ntiyari amaze kurokorwa mu maboko y’umuvandimwe we yagiriye nabi, 
ahubwo yari arokowe kamere ye ubwe. Imbaraga z’ikibi cyari muri kamere ye ubwe 
zarashenjaguritse; bityo imico ye irahindurwa. {Ub 151.3} 

Mu gihe cy’umugoroba urimo umwijima w’icuraburindi habonetse umucyo. Ubwo Yakobo 
yasubizaga amaso inyuma akareba amateka y’ubuzima bwe, yabonye imbaraga ikomeza 
y’Imana. Yaravuze ati: “Imana yantunze mu bugingo bwanjye bwose, ikageza ubu, 
marayika wancunguye mu bibi byose.” Itangiriro 48:15,16. {Ub 151.4} 

Kuba icyaha gihamagara igihano, kandi kwihana kukera imbuto yo gukiranuka guhesha 
ubugingo, ibi byagiye bisubirwamo mu mateka ya bene Yakobo. {Ub 152.1} 

Ntabwo Imana ikuraho amategeko yayo. Ntiyigera ikora ibinyuranyije na yo, kandi 
ntivanaho ingaruka z’icyaha. Ariko Imana irahindura. Kubw’ubuntu bwayo, umuvumo 
iwuhinduramo umugisha. {Ub 152.2} 

Mu bahungu ba Yakobo, Lewi yarangwaga n’ubugome kurusha abandi kandi agakunda 
kwihorera. Ni we wagize uruhare rukomeye mu kwica umuryango wa Shekemu akoresheje 
uburiganya. Imico yarangaga Lewi, yaje kujya igaragarira mu bamukomotseho, kandi 
yatumye Imana ibaciraho iteka ngo: “Nzabagabanya mu ba Yakobo. Nzabatataniriza mu 
Bisirayeli.” Itangiriro 49:7. Nyamara kwihana kwatumye habaho ivugurura; kandi kubwo 
kuba indahemuka ku Mana kw’abakomoka kuri Lewi mu gihe cy’ubuhakanyi bw’indi 
miryango, umuvumo bari baravumwe wahinduwemo ikimenyetso cy’icyubahiro cyo ku 
rwego rwo hejuru. {Ub 152.3} 

“Muri icyo gihe Uwiteka arobanurira umuryango wa Lewi kuremerwa isanduku y’isezerano 
ry’Uwiteka, no guhagarikwa imbere y’Uwiteka, no kumukorera, no guhesha abantu 
umugisha mu izina rye.” “Isezerano nasezeranye na we ryari ubugingo n’amahoro; 
nabimuhereye kugira ngo anyubahe; maze aranyubaha, ahindishwa umushitsi n’izina 

ryanjye.... Yagendanaga nanjye mu mahoro no mu byo gukiranuka, yahinduraga benshi 
bakareka ibyaha.” Gutegeka kwa Kabiri 10:8; Malaki 2:5,6. {Ub 152.4} 

Abalewi bari bafite inshingano wo gukora umurimo wo mu buturo bwera nta murage wa 
gakondo bahawe [nk’indi miryango y’Abisirayeli]. Baturaga hamwe bonyine mu midugudu 
yabagenewe, 

kandi batungwaga n’icyacumi, amaturo n’impano byabaga byagenewe gukora umurimo 
w’Imana. Bari bafite inshingano yo kwigisha abantu, batumirwaga mu minsi mikuru yose 
y’Abisirayeli; kandi ahantu hose wasangaga bubashywe nk’abagaragu b’Imana 
n’abayihagarariye. Ishyanga ryose ry’Abisirayeli ryari ryarahawe iri tegeko ngo: “Wirinde 
kurangarana Umulewi, igihe cyose uzaramira mu gihugu cyawe.” “Ni cyo gituma Abalewi 
batagira umugabane cyangwa gakondo muri bene wabo; Uwiteka ni we gakondo yabo.” 
Gutegekakwa Kabiri 12:19; 10:9. {Ub 153.5} 

Gutsinda kubwo kwizera 

Ukuri kuvuga ko uko umuntu “atekereza ku mutima, ari ko ari” (Imigani 23:7), gufite ikindi 
cyitegererezo kigusobanura neza mu byabaye ku Bisirayeli. Ubwo bari ku rugabano rw’i 
Kanani, abatasi bavuye gutata igihugu bavuze inkuru y’ibyo babonye. Kubera ubwoba bwo 
gutinya ingorane bari guhura nazo bajya kwigarurira Kanani, ntibitaye ku bwiza 
n’uburumbuke bw’icyo gihugu. Ukwizera kwabo kwacogojwe no kumva iby’imijyi yaho 
ifite inkuta ndende zikabakaba ijuru, iby’abarwanyi barebare banini, iby’amagare 
y’intambara akozwe mu byuma. Nuko inteko y’abantu yibagirwa ubushobozi bw’Imana, 
maze basubira mu mwanzuro w’abatasi batizeraga bari bavuze bati: “Ntitwabasha 
kuzamuka ngo turwanye abo bantu, kuko baturusha amaboko” (Kubara 13:31). Uko 
babivuze ni ko byabaye. Ntabwo bashoboye kuzamuka, ahubwo baguye mu butayu. {Ub 
153.1} 

Nyamara, abatasi babiri [Yosuwa na Kalebu] muri abo cumi na babiri bari batase igihugu, 
batanze igitekerezo gihabanye n’icy’abandi. Baravuze bati: “Tuzamuke nonaha, 
tuhahlndure kuko tubasha rwose kuhatsinda” (Kubara 13:30). Bavuze batyo kuko bari bazi 
ko isezerano ry’Imana rirusha ububasha ibyo bihangange, imijyi igoteshejwe inkike ndende, 
cyangwa amagare y’ibyuma. Kuri abo bombi ijambo ryabo ryari ukuri. Nubwo Yosuwa na 
Kalebu bazereranye n’abavandimwe babo imyaka mirongo ine, amaherezo bagize amahirwe 
yo kugera mu Gihugu cy’Isezerano. Kubera ko yari akiri intwari nk’igihe ingabo z’Uwiteka 
zavaga muri Egiputa, Kalebu yisabiye guhabwa umugabane w’igihome cy’ibyo bihangange 
kandi yarawuhawe. Kubwo guhagarara mu mbaraga z’Imana, yashoboye kwirukana 
Abanyakanani. Imirima y’imizabibu n’imyelayo yari yaranyuzemo igihe batataga igihugu 
yahindutse umutungo we bwite. Nubwo abantu b’ibigwari n’ibyigomeke bashiriye mu 

butayu, abantu barangwaga no kwizera bariye ku maseri y’imizabibu ya Eshikoli. {Ub 
153.2} 

Nta kuri Bibiliya igaragaza neza cyane kurenze akaga kagera ku bantu batandukira bakava 
mu bitunganye. Ako kaga kagera ku wakoze ikibi no ku bantu bose bagerwaho n’imbaraga 
ihindura y’ikibi yakoze. Urugero umuntu atanze rugira imbaraga itangaje; kandi iyo ruri ku 
ruhande rwa kamere yacu ibogamira mu bibi, biba umwaku kuko gutsinda ikibi bisa 
n’ibidashoboka. {Ub 154.1} 

Ntabwo igihome gikomeye cyane cy’ingeso mbi muri iyi si yacu kigizwe n’imibereho 
y’umunyabyaha ruharwa cyangwa uw’igicibwa mu bantu irangwa n’ibicumuro gusa; 
ahubwo ni imibereho y’umuntu isa n’itunganye, isa n’iyo kubahwa kandi y’agaciro mu 
bigaragara, nyamara muri yo hari icyaha kimwe kigundiriwe cyangwa ingeso imwe yahawe 
icyicaro. Ku mutima uhanganye n’igishuko gikomeye cyane mu ibanga, guhindira 
umushyitsi imbere y’amakuba akomeye ni bumwe mu buryo bukomeye bumurehereza 
gukora icyaha. Ubuhanga bwihariye, impano, impuhwe ndetse n’ibikorwa by’ubugiraneza, 
bishobora guhinduka ibirangaza Satani akoresha kugira ngo areshye abantu bajye hejuru 
y’urwobo rw’irimbukiro. {Ub 154.2} 

Ni cyo gituma Imana yatanze ingero nyinshi zerekana ingaruka ziterwa n’igikorwa kibi 
n’iyo cyaba kimwe. Uhereye ku gitekerezo kibabaje cya kiriya cyaha “cyazaniye isi yose 
urupfu n’umuvumo wose duhura nawo, ndetse no gutakaza Edeni,” ukageza ku nkuru ya 
Yuda wagurishije Umwami w’icyubahiro ibice by’ifeza mirongo itatu, amateka y’imibereho 
y’abantu bavugwa muri Bibiliya yuzuye bene izo ngero, ni inkingi z’imbuzi zishinzwe ku 
nkengero z’inzira iva ku bugingo. {Ub 154.3} 

Hari imiburo kandi twahawe ishingiye ku kaga kabaho iyo umuntu yemereye ikosa n’intege 
nke bya muntu bikamuganza biturutse ku kutizera. {Ub 155.1} 

Kubwo gutsindwa ko kwizera kwe incuro imwe gusa, byatumwe umuhanuzi Eliya acikiza 
umurimo yari yarahamagariwe gukora mu buzima bwe. Yari yarikoreye umutwaro 
umuremereye cyane mu cyimbo cy’ishyanga rya Isirayeli. Yari yaragiye arigezaho imiburo 
idakebakeba arwanya gusenga ibigirwamana kwaryo; kandi kurihagarikira umutima kwe 
kwari kwimbitse ubwo yari ategereje ibimenyetso bimwe byo kwihana kwaryo muri cya 
gihe cy’imyaka itatu n’igice y’amapfa. Ku musozi wa Karumeli, Eliya wenyine ni we 
wahagaze mu ruhande rw’Imana. Kubw’imbaraga zo kwizera yari afite, gusenga 
ibigirwamana byateshejwe agaciro, maze imvura y’umugisha igwira kugira ngo ihamye 
imigisha myinshi yari itegereje gucuncumurwa kuri Isirayeli. Nuko ubwo yari ananiwe 
aguye agacuho, ahunga ibikangisho bya Yezebeli, maze ari wenyine mu butayu yisabira 
gupfa. Ukwizera kwe kwari kwamaze gucika intege. Ntiyari agishoboye kurangiza umurimo 

yari yaratangiye. Ubwo ni bwo Imana yamutegetse gusiga undi muntu amavuta maze akaba 
umuhanuzi mu cyimbo cye. {Ub 155.2} 

Ariko Imana yari yaranyuzwe n’umurimo umugaragu wa Yo yari yarakoze abikuye ku 
mutima. Eliya ntiyagombaga kugwa mu butayu yihebye kandi ari wenyine. Nta nubwo 
yagombaga kumanurwa ngo ashyirwe mu gituro, ahubwo yagombaga kuzamukana 
n’abamarayika b’Imana akajya imbere y’ubwiza bwayo. {Ub 155.3} 

Aya mateka agaragaza ko umunsi umwe umuntu wese azasobanukirwa ko nta kindi icyaha 
kizana uretse igihombo no gukorwa n’isoni; kandi ko ukutizera gusobanuye gutsindwa; 
ariko ko imbabazi z’Imana zimbitse cyane; ndetse ko ukwizera kuzamura umunyabyaha 
wihannye, kukamugeza ku rugero rwo kugirwa umwana w’Imana. {Ub 155.4} 

Imyitwarire dutozwa n’imibabaro 

Kuri iyi si, abantu bose bakorera Imana n’abantu bakiranuka, babanza gutorezwa mu ishuri 
ry’umubabaro. Uko umuntu aba afite inshingano iremereye cyane kandi agakora umurimo 
uhanitse, ni ko n’ibigeragezo birushaho kumusatira kandi ni ko asabwa kurushaho 
kwitwararika. {Ub 156.1} 

Nimwigire ku mibereho ya Yosefu n’iya Mose, iya Daniyeli na Dawidi. Nimugereranye 
amateka abanza ya Dawidi n’amateka ya Salomo, maze murebe umusaruro wavuyemo. {Ub 
156.2} 

Dawidi akiri umusore, yari umutoni ku mwami Sawuli, kandi kuba ibwami kwe no kubana 
n’umuryango w’umwami byamuteye gusobanukirwa ibihagarika umutima ndetse 
n’imibabaro bitwikirwa no kurabagirana n’icyubahiro gihebuje cya cyami. Yabonye uburyo 
icyubahiro cy’umuntu kidafite uruhare mu kumuhesha amahoro y’umutima. Yavuye ibwami 
yisubirira kuragira imikumbi y’intama afite ihumure n’ibyishimo. {Ub 156.3} 

Igihe Dawidi yahungiraga mu butayu bitewe n’ishyari Sawuli yamugiriye maze Dawidi 
agasigara adafite umuntu ashobora kwiyambaza; yarushijeho kwishingikiriza cyane ku 
Mana. Imibereho yo mu butayu yarangwaga no kubura amahwemo no kutagoheka, akaga 
kiyongeranyaga kayirangwagamo, kuba ngombwa ko ahunga kenshi, imico y’abantu baje 
guteranira aho yari ari, - abari mu makuba bose n’abarimo imyenda bose n’abinubaga bose- 
(lSamweli 22:2), ibyo byose byatumye biba ingenzi ko agira imyitwarire idakebakeba. Ibyo 
yabayemo byakanguye kandi bikuza ubushobozi bwo gukorana n’abantu, kugirira impuhwe 
abakandamijwe no kwanga akarengane. Mu myaka yo gutegereza kandi yaranzwe n’akaga, 
Dawidi yigiyemo kubona ko Imana ari yo muhumuriza we, umufasha we, n’ubugingo bwe. 
Yize ko ububasha bw’Imana ari bwo bwonyine bushobora kumwimika; kandi ko azashobora 
kuyobora neza abikesheje ubwenge bw’Imana bwonyine. Kwigira muri iryo shuri 

ry’imiruho n’imibabaro ni byo byabashishije Dawidi kuba intashyikirwa (nubwo nyuma 
yaho imibereho ye yajemo igitotsi bitewe n’icyaha cye), ku buryo “Dawidi yategetse 
Isirayeli yose, acira abantu imanza zitabera.” 2 Samweli 18:15. {Ub 156.4} 

Ibyo Dawidi yanyuzemo akiri muto byamuremeye imico ntibyigeze birangwa mu mibereho 
ya Salomo. Haba mu byo yanyuzemo, mu mico, no mu buzima, Salomo yasaga 
n’uwatoneshejwe kuruta abandi bose. Mu mabyiruka ye no mu bukwerere bwa Salomo yari 
atunganye, yubashwe kandi akundwa n’Imana, maze Salomo yima ingoma yatangaga 
icyizere ko izarangwa no kugubwa neza n’icyubahiro. Amahanga yose yatangariraga 
ubwenge n’ubushishozi by’umuntu Imana yari yarahaye ubwenge. Ariko ubwibone butewe 
no gukungahara no kugubwa neza bwazanye gutandukana n’Imana. Salomo yateye 
umugongo ibyishimo byo gusabana n’Imana maze ahindukirira kwishakira ibimunyura mu 
binezeza by’umubiri. Dore uko yavuze kuri ibyo yanyuzemo: {Ub 157.1} 

“Nikoreye imirimo ikomeye; niyubakiye amazu; nitereye inzabibu; nihingiye imirima, 
n’imirima y’uburabyo izitiwe, nyiteramo ibiti byose by’amoko yose y’imbuto ziribwa... 
niguriye abagaragu n’abaja... nirundaniriza ifeza n’izahabu n’ubutunzi buherereye ku bami 
buvuye mu ntara zose; nishakiye abaririmbyi b’abagabo n’abagore n’ibinezeza abantu, 
n’ibicurangwa by’uburyo bwose. Nuko ndakomera, kandi ndusha abambanjirije i 
Yerusalemu... Kandi sinimye amaso yanjye icyo yifuza cyose; nta n’umunezero nimye 
umutima wanjye; kuko umutima wanjye wishimiraga imirimo yanjye yose. Maze nitegereje 
imirimo yose y’amaboko yanjye, n’imiruho yose niruhije nkora, nsanga byose ari ubusa, ni 
nko kwiruka inyuma y’umuyaga, kandi nta gifite umumaro kiri munsi y’ijuru. Nisubiramo 
ngo ndebe ubwenge n’ubusazi n’ubupfapfa. Mbese uzasimbura umwami azabasha gukora 
iki? Keretse ibisanzwe bikorwa.” {Ub 157.2} 

“Ni ko kwanga ubugingo.Maze nanga imirimo yanjye yose {Ub 158.1} 

naruhiye munsi y’ijuru, kuko nzayisigira umuntu uzansimbura.” Umubwiriza 2:4-12, 17, 18. 
{Ub 158.2} 

Salomo ashingiye ku byo yanyuzemo bibabaje, yasobanukiwe ko ubuzima buhihibikanira 
ibyiza bihebuje bukabishakira mu by’isi, bene ubwo buzima ari ubusa. Yubakiye ibicaniro 
ibigirwamana by’abapagani, nyamara aza kumenya uburyo amasezerano yo kugira ituze mu 
mutima bitanga ari imfabusa. {Ub 158.3} 

Amaze kugera mu marembera y’ubuzima bwe, amaze kugwa agacuho kandi yishwe 
n’inyota kubwo kunywa ku bitega by’isi bitobotse, Salomo yarahindukiye ajya kunywera 
ku mazi y’isoko y’ubugingo. Ashorewe n’Umwuka w’Imana, Salomo yandikiye abo mu 
bisekuru byari kuzakurikiraho abamenyesha amateka y’imyaka y’ubuzima bwe yapfushije 

ubusa, kandi abaha n’ibyigisho by’imbuzi. Kandi nubwo ishyanga rye ryakuye umusaruro 
w’ibibi mu mbuto yari yarabibye, imirimo Salomo yakoze mu buzima bwe ntiyazimanganye 
yose. Amaherezo, imibabaro yanyuzemo yasohoje umurimo wayo ku bwe. {Ub 158.4} 

Mbega uburyo iminsi y’ubuzima bwa Salomo iba yarabaye iy’agahozo iyo mu buto bwe aza 
kuba yarize icyigisho abandi bantu bigishijwe n’imibabaro! {Ub 158.5} 

Yobu ageragezwa 

Ku bantu bakunda Imana “abahamagawe nk’uko yabigambiriye” (Abaroma 8:28), amateka 
y’abantu yanditswe muri Bibiliya abafitiye icyigisho gikomeye cyerekeye umurimo 
w’umubabaro. Uwiteka aravuga ati: “Muri abagabo bo kumpamya, ko ari jyewe Mana” 
(Yesaya 43:12). Turi abagabo bo guhamya ko Imana ari nziza, kandi ko ubwiza bwayo 
buhebuje. “Twahindutseibishungeroby’isin’iby’abamarayikan’abantu.” 1 Abakorinto 4:9. 
{Ub 158.6} 

Kutikanyiza, ari ryo hame ry’ubwami bw’Imana, ni ihame Satani yanga urunuka; kandi 
ahakana ko iryo hame ririho. Uhereye igihe intambara ikomeye yatangiriye, Satani yagiye 
akora uko ashoboye kose kugira ngo agaragaze ko amahame agenga imikorere y’Imana ari 
ayo kwikanyiza, kandi uko ni ko asobanurira abakorera Imana bose. Umurimo wa Kristo 
ndetse n’uw’abitirirwa izina rye bose, ni uwo kunyomoza ibyo Satani avuga. {Ub 158.7} 

Yesu yaje yambaye umubiri w’umuntu kugira ngo agaragarize kutikanyiza mu buzima bwe 
bwite. Kandi abantu bose bemera iryo hame bagomba kuba abakozi bakorana na Yesu 
bagaragaza iryo hame mu bikorwa. Guhitamo icyiza kubera ko ari cyiza; guhagararira ukuri 
n’iyo byasaba kubabazwa no gutanga ubugingo bwawe; - “Ibyo ni byo murage w’abagaragu 
b’Uwiteka, kandi uko ni ko gukiranuka kwabo guturuka aho ndi.” Yesaya 54:17. {Ub 159.1} 

Mu bihe bibanza by’amateka y’isi havuzwemo imibereho y’umuntu umwe Satani yashojeho 
iyi ntambara ikomeye akamurwanya. {Ub 159.2} 

Ubuhamya Imana irondora imitima yatanze kuri Yobu, umukurambere wo mu gihugu cya 
Usi, ni ubu ngo: ‘Nta we uhwanye na we ku isi, ni umukiranutsi utunganye, wubaha Imana 
kandi akirinda ibibi.” {Ub 159.3} 

Satani yareze Yobu ikirego cyuzuye urwangano agira ati: “Ariko se, ugira ngo Yobu 
yubahira Imana ubusa? Ntiwagiye umurinda we n’inzu ye n’ibyo atunze byose? . Ariko 
rambura ukuboko kwawe, ukore ku byo atunze byose, na we azakwihakana ari imbere 
yawe.” {Ub 159.4} 

Uwiteka asubiza Satani ati: “Dore, ibyo atunze byose biri mu maboko yawe; keretse we 
ubwe we kumuramburaho ukuboko kwawe.” {Ub 159.5} 

Satani amaze kumva ko Imana imuhaye uburenganzira, yirara mu byo Yobu yari afite byose 
arabitsemba: amashyo n’imikumbi, abagaragu n’abaja, abahungu be n’abakobwa be; kandi 
“amuteza ibishyute bibi, bihera mu bworo bw’ikirenge bigeza mu gitwariro.” Yobu 1: 8-12; 
2:5-7. {Ub 159.6} 

Icyo gikombe gisharira Yobu yanyweragaho cyaje kwiyongeraho ikindi kintu kibabaje 
cyane. Incuti ze, zabonaga ko ibyago bye ari igihano gitewe n’icyaha cye, zongereye 
gushenguka n’umutwaro by’umutima we zimushinja ko yakoze ibibi. {Ub 159.7} 

Nubwo yasaga n’uwatereranwe n’ijuru n’isi, Yobu yashikamye ku kwizera Imana kwe no 
kuba indahemuka, bityo n’intimba nyinshi no guhagarika umutima arataka ati: {Ub 160.1} 

” Umutima wanjye urembejwe n’amagara yanjye; 

” Icyampa ukampisha ikuzimu; 

Ukandindira mu bwihisho kugeza ubwo uburakari bwawe buzashira; 

Ukantegekera igihe kandi ukazanyibuka.” {Ub 160.2} 

Yobu 10:1, 14:13. 

“Dore ndatakishwa no kugirirwa urugomo, ariko sinumvirwa; 

Ndatabaza, nta rubanza rutabera ruhari.. . . 

Yanyaze icyubahiro cyanjye, 

Inyaka ikamba ryo ku mutwe wanjye, 

“Incuti zanjye z’amagara zose ziranzinutswe; 

N’abo nakundaga bampinduye abanzi... 

“Mungirire imbabazi, mwa ncuti zanjye mwe! 

Kuko ukuboko kw’Imana kunkozeho. 

Murandenganiriza iki, mukangirira uko Imana ingize?” 

“Iyaba nari nzi aho nyibona, ndetse ngo nshyikire intebe yayo... 

Dore nigira imbere, ariko ntihari, nasubiza inyuma, nkayibura. 

Mu kuboko kw’ibumoso aho ikorera, na ho sinyiharuzi, 

Yihisha mu kuboko kw’iburyo kugira ngo ntayibona. 

Ariko izi inzira nyuramo; nimara kungerageza, 

Nzavamo meze nk’izahabu.” 

“Naho yanyica, napfa nyiringira.” 

” Ariko jye ubwanjye, nzi yuko Umucunguzi wanjye ariho, 

Kandi ko amaherezo azahagarara mu isi. Kandi uruhu rwanjye nirumara kubora, 

Nzareba Imana mfite umubiri. Nzayireba ubwanjye; 

Amaso yanjye azayitegereza, si ay’undi.” {Ub 160.3} 

Yobu 19:7-21; 23:3-10; 13:15; 19:25-27. 


Yobuyagenjerejwe nk’uko yari yizeye. Yaravuze ati: “Nimarakugeragezwa, nzavamo meze 
nk’izahabu.” Yobu 23:10. Uko ni ko byaje kugenda. Kubera kudatezuka kwe, yagaragaje 
imico mbonera ye n’imico y’Imana yari ahagarariye. “Uwiteka aherako aramwunamura, 
amukiza ibyago bye, amuha ibihwanye n’ibyo yari afite kabiri.... Nuko Uwiteka ahira Yobu 
ubwa nyuma kuruta ubwa mbere.” Yobu 42: 10-12. {Ub 161.1} 

Ku mateka y’abantu bafatanyije imibabaro na Kristo binyuze mu kwiyanga harimo Yonatani 
dusanga mu Isezerano rya Kera na Yohana Umubatiza, wo mu Isezerano Rishya. {Ub 
161.2} 

Yonatani yagombaga kuzima ingoma kuko yari umwana w’umwami, nyamara yari azi neza 
ko Imana itabimwemereye. Yiyemeje kuba incuti magara ya Dawidi wari wahawe uwo 
mwanya wo kuzaba umwami, maze Yonatani yemera gushyira ubuzima bwe mu kaga bityo 
arinda ubuzima bwa Dawidi. Yonatani kandi yabaye indahemuka kuri se mu bihe 
by’umwijima ubwo ingoma ya se yari igeze mu mahenuka, kandi amaherezo yaje gupfana 
na se. Izina rya Yonatani ryanditswe mu bitabo byo mu ijuru, kandi ku isi naho ni umuhamya 
ugaragaza ko urukundo rutikanyiza rubaho ndetse ko rufite imbaraga. {Ub 161.3} 

Ubwo Yohana Umubatiza yazaga ari integuza ya Mesiya, yakangaranije ishyanga 
ry’Abisirayeli. Yavaga mu mudugudu ajya mu wundi agakurikirwa n’imbaga y’abantu 
b’ingeri zose. Ariko igihe Uwo Yohana yari yarahamije yazaga, ibintu byose byarahindutse. 
Ya mbaga y’abantu yakurikiye Yesu, maze bigaragara ko umurimo wa Yohana wari uri 
kurangira vuba. Ariko ibyo ntibyacogoje ukwizera kwa Yohana. Yaravuze ati: “Uwo 
akwiriye gukuzwa naho jye nkwiriye kwicisha bugufi.” Yohana 3:30. {Ub 161.4} 

Igihe cyarashize, maze ingoma Yohana yari yarategerezanyije ibyiringiro ntiyahangwa. Mu 
nzu y’imbohe ya Herode, ahantu hatageraga umwuka mwiza, nta n’umudendezo nk’uwo 
yari afite mu butayu, aho ni ho yari ategerereje kandi ari maso. {Ub 162.1} 

Nta kugaragaza intwaro kwariho cyangwa kumena inzugi z’inzu y’imbohe, ariko gukizwa 
kw’abarwayi, kubwirizwa k’ubutumwa bwiza no guhemburwa kw’imitima y’abantu, 
byahamyaga umurimo Kristo yaje gukora. {Ub 162.2} 

Igihe yari mu bwigunge mu kasho, nk’uko byari kugendekera Shebuja, yabonye inzira 
yagombaga kunyuramo, nuko Yohana yemera gufatanya umubabaro na Kristo. Intumwa zo 
mu ijuru zabanye na Yohana kugeza mu mva. Abo mu isanzure bose, baba abo ku isi 
yacumuye n’abo ku yandi masi ataracumuye, bose babonye igihamya cy’uko Yohana 
Umubatiza yakoze umurimo utarangwa no kwikanyiza. {Ub 162.3} 

Kandi ku bantu bose bo mu bisekuru uhereye icyo gihe, kuva kera kose, uwabaga ababazwa 
yahumurizwaga n’ubuhamya bw’imibereho ya Yohana Umubatiza. Ari ababaga bari mu nzu 
y’imbohe, ababaga bamanitswe ku giti bagiye kwicwa, ababaga bashyizwe mu muriro, baba 
abagabo n’abagore babayeho mu myaka amagana yaranzwe n’umwijima, bongerwaga 
imbaraga no kwibuka Yohana uwo Kristo yavuzeho agira ati: “Ndababwira ukuri yuko mu 
babyawe n’abagore, hatigeze kubaho umuntu uruta Yohana Umubatiza.” Matayo 11:11. 
{Ub 162.4} 

“Mbese mvuge kindi ki? Igihe cyandenga, mvuze ibya Gidiyoni n’ibya Baraki n’ibya 
Samusoni n’ibya Yefuta; .... n’ibya Samweli n’iby’abahanuzi, baheshejwe no kwizera 
gutsinda abami, no gukora ibyo gukiranuka, no guhabwa ibyasezeranij we, no kuziba iminwa 
y’intare, no kuzimya umuriro ugurumana cyane, no gukira ubugi bw’inkota, no gukurwa mu 
ntege nke bagahabwa imbaraga nyinshi, no kuba intwari mu ntambara, no kunesha ingabo 
z’abanyamahanga. {Ub 162.5} 

“Abagore bahabwaga abo bapfushije bazutse. Abandi bakicishwa inkoni ntibemere 
kurokorwa, kugira ngo bahabwe kuzuka kurushaho kuba kwiza. Abandi bakageragereshwa 
gushinyagurirwa no gukubitwa ibiboko, ndetse no kubohwa no gushyirwa mu nzu 
y’imbohe: bicishwaga amabuye, bagakerezwa inkerezo, bakageragezwa, bakicishwa inkota, 
bakazerera bambaye impu z’intama n’iz’ihene, banyazwe byose, bakababazwa, bakagirirwa 
nabi; yemwe, n’isi ntiyari ikwiriye ko bayibamo! Bazereraga mu mashyamba no mu 
bihanamanga, no mu mavumo ndetse no mu masenga. {Ub 162.6} 

“Abo bose nubwo bamaze guhamywa neza kubwo kwizera kwabo, nyamara ntibarahabwa 
ibyasezeranijwe, kuko Imana yatugambiriye ikirushaho kuba cyiza, kugira ngo abo 
badatunganywa rwose tutari kumwe.” Abaheburayo 11:32-40. {Ub 163.1} 

17. UBUSIZI N’INDIRIMBO 


“Amategeko wandikishije abereye indirimbo zanjye mu nzu y’ubusuhuke bwanjye.” 
Zaburi 119:54 

Amagambo y’ubusizi y’akataraboneka yakoreshejwe kera cyane abantu bazi, tuyasanga mu 
Byanditswe Byera. Mbere y’uko abasizi bakuru cyane mu babaye ku isi baririmba ibisigo 
byabo, umushumba w’i Midiyani yanditse ya magambo Imana yabwiye Yobu. Ni 
amagambo y’agahebuzo yanditswe mu mvugo idasanzwe kandi isumbye kure ibihimbano 
by’agahozo by’intiti zo ku isi. Dore amwe muri ayo magambo: {Ub 164.1} 

“Igihe nashingaga imfatiro zo ku isi, wari he? ... 

Ni nde wugariye amarembo y’inyanja, igihe yavaga mu nda y’isi, 

Igihe nyihaye ibicu ho umwambaro, 

N’umwijima w’icuraburindi ukayibera ingobyi, 

Nkayiha itegeko ryanjye, 

Nkayishyiraho imyugariro n’amarembo, 

Kandi nkavuga nti 
‘Garukira aha, ntuharenge; 

Aha ni ho imiraba yawe y’ubwibone izagarukira. ’ 

Mbese aho wabereye, hari ubwo wategetse ko bucya, 

Ugatambikisha umuseke igihe cyawo?... 

“Mbese wageze ku masoko y’inyanja? 

Cyangwa wazerereye mu kuzimu kw’imuhengeri? 

Hari ubwo wugururiwe amarembo y’urupfu? 

Cyangwa se wabonye amarembo y’igicucu cy’urupfu? 

Mbese wamenya neza ubugari bw’isi? 

Bivuge niba ubizi byose. “Inzira igana ku buturo bw’umucyo iri he? 

Umwijima na wo aho uba ni hehe? ... 

“Mbese hari ubwo wageze mu bubiko bwa shelegi, 

Cyangwa wabonye ububiko bw’urubura?... 

Umucyo wagiye unyuze mu yihe nzira? 

Umuyaga w’Iburasirazuba wasandaye ku isi ugana he? 

Ni nde waciye imigende y’umwuzure, 

Cyangwa inzira y’umurabyo w’inkuba; 

Kugira ngo avubire imvura igihugu kitarimo umuntu; 

Mu butayu budaturwa, 

Kandi ahaze ahadatuwe harimo ubusa, 

Ngo ahameze ubwatsi butoshye? 

“Mbese wabasha guhambiranya ubukaga bwa Kilimiya? 

Cyangwa kudohora iminyururu ya Oriyoni? 

Wabasha kuzana za Mazaroti mu gihe cyazo? 

Cyangwa se wabasha kuyobora Arukuturo n’abana bayo?” {Ub 164.2} 

Yobu 38 :4-27 ; 38 :31, 32. 

Nimwongere musome Indirimbo ya Salomo murebe imivugo isobetse ubuhanga 
bw’umuhanzi yakoreshejwe mu gusobanura ubwiza bw’igihe cy’itumba. {Ub 165.1} 

“Dore itumba rirashize, 

Imvura imaze gucika; 

Uburabyo butangiye kurabya ku isi; 

Igihe cyo kujwigira kw’inyoni kirageze, 

Kandi ijwi ry’intungura ryumvikanye mu gihugu cyacu; 

Umutini weze imbuto zawo z’umwimambere, 

Kandi inzabibu zirarabije, 

Impumuro yazo nziza iratamye, 

Haguruka mukunzi wanjye mwiza, 

Ngwino tujyane.” {Ub 165.2} 

Indirimbo ya Salomo 2:11-13. 

Ubuhanuzi Balamu yahanuriye Abisirayeli butamuvuye ku mutima nabwo bufite imvugo 
irimo ubuhanga buhanitse : {Ub 166.1} 

“Mu Aramu ni ho Balaki yankuye, 

Umwami w’i Mowabu yankuye mu misozi y’i Burasirazuba. 

Ati ‘Ngwino umvumire ubwoko bwa Yakobo, 

Ngwino urakarire ubwoko bwa Isirayeli,’ Navuma nte abo Imana itavumye? 

Kandi narakarira nte abo Imana itarakariye Kuko nitegeye ubwo bwoko ndi hejuru 
y’ibitare, 

Nkabwitegera ndi mu mpinga z’imisozi: 

Dore ni ubwoko butura ukwabwo, 

Ntibuzabarwa mu mahanga.. 

“Dore, nategetswe kubahesha umugisha; 

Na yo yawubahaye, simbasha kuwukura. 

Ntibonye gukiranirwa k’ubwoko bwa Yakobo., 

Ubugoryi ntibubonye mu Bisirayeli: 

Uwiteka Imana iri kumwe na bo, 

Ni umwami wabo, bayivugiriza impundu. ... 

Nta kuragura kuri mu bwoko bwa Yakobo, 

Nta bupfumu buri mu Bisirayeli: 

Mu gihe cyategetswe, Abayakobo n’Abisirayeli 
Bazabwirwa icyo Imana ikora.” 

“Haravuga uwumva amagambo y’Imana, 

Uwerekwa Ishoborabyose,... 

Ati “Erega amahema yawe ni meza, 

Wa bwoko bwa Yakobo we. 

Burambuye nk’ibikombe, 

Nk’imirima y’uburabyo yegereye uruzi, 

Nk’imisaga Uwiteka yateye, 

Nk’imyerezi imeze iruhande rw’amazi.” “Haravuga uwumva amagambo y’Imana, 
Akamenya ubwenge bw’Isumbabyose,... 

Ati ‘Ndamureba ariko si ubu, 

Ndamwitegereza, ariko ntandi bugufi, 

Inyenyeri izakomoka mu bwoko bwa Yakobo, 

Inkoni y’ubwami izaboneka iturutse mu bwoko bwa Isirayeli.... 

Ubwoko bwa Yakobo buzakomokwaho n’utwara ibihugu.” {Ub 166.2} 

Kubara 23: 7-9, 23:20-23 ; 24:4-6; 24:16-19. 

Injyana yo gusingiza ni wo mwuka uranga ijuru; kandi igihe ijuru risabanye n’abari ku isi, 
habaho indirimbo z’ibyishimo kandi hakaba “umunezero n’ibyishimo, n’impundu n’amajwi 
y’indirimbo.” Yesaya51:3. {Ub 167.1} 

Ubwo isi yari imaze kuremwa, ari nziza itagira amakemwa maze Imana yayitegereza 
ikamwenyura, “inyenyeri zo mu ruturuturu zararirimbiranaga, abana b’Imana bose 
bakarangurura ijwi ry’ibyishimo” (Yobu 38:7). Bityo mu kwifatanya n’ijuru, imitima 
y’abantu yishimiye kugira neza kw’Imana ibigaragariza mu ndirimbo zo gusingiza. Byinshi 
mu bihe byagiye biba mu mateka y’abantu byajyaniranaga n’indirimbo. {Ub 167.2} 

Indirimbo yaririmbwe n’abantu kera cyane yanditswe muri Bibiliya, ni ya yindi yo gushima 
Abisirayeli bahanitse ubwo bari ku nyanja Itukura. Amwe mu magambo yayo aragira ati: 
{Ub 167.3} 

“Ndaririmbira Uwiteka, kuko yanesheje bitangaje; 

Ifarashi n’uwo ihetse yabiroshye mu nyanja. 

Uwiteka ni imbaraga zanjye, n’indirimbo yanjye, 

Ampindukiye agakiza. 

Uwo ni we Mana yanjye, nanjye ndayihimbaza. 

Ni yo Mana ya data, nanjye ndayishyira hejuru.” {Ub 167.4} 

“Uwiteka ukuboko kwawe kw’iburyo gutewe icyubahiro n’ububasha bwako, 

Uwiteka ukuboko kwawe kw’iburyo kwashenjaguye ababisha.... “Uwiteka, mu byitwa 
Imana, hari ihwanye nawe? 

Ni iyihe ihwanye nawe? 

Kwera kwawe ni ko kuguhesha icyubahiro; 

Ishimwe ryawe rituma abantu bagutinya, kuko ukora ibitangaza!” 

“Uwiteka azahora ku ngoma iteka ryose.. 

Muririmbire Uwiteka, kuko yanesheje bitangaje” {Ub 167.5} 

Kuva 15:1-2; 15:6 -11; 15:18-21. 

Abantu bagiye bahabwa imigisha myinshi ikaza ari igisubizo cy’indirimbo zo guhimbaza 
baririmbye. Amagambo make atwibutsa ibyabaye mu rugendo rwo kuzerera mu butayu 
Abisirayeli bakoze afite icyo atwigisha dukwiriye gutekerezaho: {Ub 168.1} 

“Barahahaguruka, bajya i Beri: iryo ni ryo riba, Uwiteka yabwiye Mose ati ‘Teranya abantu, 
mbahe amazi.” Kubara 21:17. Maze Abisirayeli baririmba iyi ndirimbo bati: {Ub 168.2} 

“Dudubiza, Riba, nimuririmbe. 

Iri ni iriba ryafukuwe n’abatware, 

Iry’imfura z’abantu bafukurishije inkoni y’icyubahiro 
N’ingegene zabo.” {Ub 168.3} 

Kubara 21:16,17. 

Ni kangahe aya mateka yagiye asubirwamo mu mibereho y’iby’umwuka! Ni kangahe 
amasoko adudubiza kwihana no kwizera, ibyiringiro, urukundo n’ibyishimo yagiye 
atembera mu bugingo bw’abantu bitewe n’amagambo y’indirimbo zera! {Ub 168.4} 

Ku ngoma ya Yehoshafati, ingabo z’Abisirayeli zagiye ku rugamba rukomeye rwo 
kurengera igihugu ziririmba indirimbo zo gusingiza. Yehoshafati yari yumvise inkuru y’uko 

igihugu cye kigiye guterwa. Ubwo butumwa bwari ubu ngo: “Maze haza abantu babwira 
Yoshafati bati: ‘Haje ingabo nyinshi ziguteye ziturutse i Siriya hakurya y’inyanja; zirimo 
Abamowabu n’Abamoni hamwe n’Abanewunimu.” “Yehoshafati aratinya, yihata gushaka 
Uwiteka, ategeka Abayuda bose kwiyiriza ubusa. Abayuda bose baraterana ngo basabe 
Uwiteka kubatabara; baturuka mu midugudu y’i Buyuda yose, bazanywe no gushaka 
Uwiteka.” Maze Yehoshafati ahagarara mu rugo rw’inzu y’Uwiteka, imbere y’ubwoko bwe, 
avuga ibyari mu mutima we byose asenga, yatura uko Abisirayeli nta ko bafite bagira bityo 
atakambira Imana ngo isohoze isezerano yatanze. Yaravuze ati: “Kuko nta mbaraga dufite 
zarwanya izo ngabo nyinshi ziduteye; kandi tubuze uko twagira; ariko ni wowe duhanze 
amaso.” 2 Ngoma 20:1,3,4,12. {Ub 168.5} 

“Maze umwuka w’Uwiteka aza kuri Yahaziyeli .... aravuga ati: “Nimwumve, yemwe 
Bayuda mwese; namwe baturage b’i Yerusalemu, nawe Mwami Yehoshafati: Uku ni ko 
Uwiteka avuze: “Mwitinya, kandi mwe gukurwa umutima n’izo ngabo nyinshi, kuko 
urugamba atari urwanyu, ahubwo ni urw’Imana .. Muri iyo ntambara ntimuzagomba 
kurwana, muzahagarare mwireme inteko gusa, mwirebere agakiza Uwiteka azabaha... 
Mwitinya kandi mwe kwiheba; ejo muzabatere, kuko Uwiteka ari kumwe namwe.” 2 Ngoma 
20: 14-17. {Ub 169.1} 

“Bukeye bwaho bazinduka kare mu gitondo, barasohoka bajya mu butayu bw’ i Tekowa.” 
2 Ngoma 20:20. “Nuko amaze kujya inama n’abantu, ashyiraho abo kuririmbira Uwiteka, 
bagahimbaza ubwiza bwo gukiranuka kwe, barangaje imbere y’ingabo, bavuga bati 
“Nimuhimbaze Uwiteka, kuko imbabazi ze zihoraho iteka ryose.” 2 Ngoma 20:21. 
Abaririmbyi bagiye imbere y’ingabo basingiza Imana baranguruye, bayisingiriza ko 
yabasezeraniye intsinzi. {Ub 169.2} 

Bigeze ku munsi wa kane, ingabo z’Abisirayeli zagarutse i Yerusalemu zikoreye iminyago 
myinshi cyane zanyaze abanzi babo, ziza ziririmba zisingiza Imana kubw’intsinzi 
batahanye. {Ub 169.3} 

Igihe Dawidi yabaga ari mu bihe byamubujije umutuzo mu buzima bwe bwahoraga 
buhindagurika, mu ndirimbo ni ho yasabaniraga n’ijuru. Mbega uburyohe buri mu magambo 
avuga ibyo yanyuzemo ari umushumba w’umusore! Yaravuze ati: {Ub 169.4} 

“Uwiteka ni we mwungeri wanjye, sinzakena. 

Andyamisha mu cyanya cy’ubwatsi bubisi: 

Anjyana iruhane rw’amazi adasuma. 

Naho nanyura mu gikombe cy’igicucu cy’urupfu, 

Sinzatinya ikibi cyose, kuko ndi kumwe na we. 

Inshyimbo yawe n’inkoni yawe ni byo bimpumuriza.” {Ub 170.1} 

Zaburi 23:1-4. 


Amaze kuba mukuru, ubwo Sawuli yamuhigaga maze agahungira mu bitare no mu buvumo 
bwo mu butayu, yaranditse ati: {Ub 170.2} 

“Mana, ni wowe Mana yanjye; ndazindukira kugushaka. 

Umutima wanjye ukugirira inyota, 

Umubiri wanjye ugukumbura mu gihugu cyumye, 

Kiruhijwe n’amapfa kitagira amazi... 

Kuko wambereye umufasha. 

Kandi nzavugiriza impundu mu gicucu cy’amababa yawe.” 

“Mutima wanjye, ni iki gituma wiheba? 

Ni iki gituma umpagararamo? 

Ujye utegereza Imana, kuko nzongera kuyishima. 

Ni yo gakiza kanjye n’Imana yanjye.” {Ub 170.3} 

Zaburi 42:11. 

“Uwiteka ni we mucyo wanjye n’agakiza kanjye. 

Nzatinya nde?” {Ub 170.4} 

Zaburi 63:1-7,27:1. 

Ibyiringiro nk’ibi ni byo bigaragara mu magambo Dawidi yanditse igihe yari yakuwe ku 
ngoma atacyambaye ikamba ry’ubwami, agahunga akava i Yerusalemu biturutse ku 
kwigomeka kwa Abusalomo. Ubwo yari arembejwe n’agahinda n’umunaniro yatewe no 
guhunga, Dawidi n’abo bari bahunganye bicaye ku nkombe z’uruzi rwa Yorodani kugira 
ngo baruhukeho gato. Uwo mwanya yaje gukangurwa n’impuruza imusaba guhita ahunga. 
Byabaye ngombwa ko we n’abo bari kumwe, abagabo, abagore n’abana bato bambuka urwo 
ruzi mu mwijima, kubera ko inyuma yabo hari igitero cy’ingabo z’umuhungu we 
Abusalomo wari wamwigometseho. {Ub 170.5} 

Muri iyo saha y’ikigeragezo gikomeye ni ho Dawidi yaririmbye ati: {Ub 171.1} 

“Ijwi ryanjye ritakira Uwiteka, 

Na we akansubiza ari ku musozi we wera. 

Nararyamaga ngasinzira, ngakanguka 
kuko Uwiteka ari we ujya andamira. 

Sinzatinya abantu inzovu nyinshi, 

Bangoteye impande zose kugira ngo bantere” {Ub 171.2} 

Zaburi 3:5-6. 

Nyuma yo gukora icyaha gikomeye, Dawidi yagize ishavu ritewe no kwicuza icyo 
yagikoreye ndetse no kwizinukwa, ariko aza guhindukirira Imana ayitakambira nk’incuti ye 
magara. Yaravuze ati: {Ub 171.3} 

“Mana, umbabarire ku bw’imbabazi zawe: 

Kubw’imbabazi zawe nyinshi, usibanganye ibicumuro byanjye. 

Unyuhagire rwose gukiranirwa kwanjye. .. 

Unyejeshe ezobu, ndera, 

Unyuhagire, ndaba umweru, ndushe urubura.” {Ub 171.4} 

Zaburi 51:1-7. 

Mu gihe cyose Dawidi yaramye, nta hantu yigeze abona uburuhukiro hano ku isi. Dore uko 
yabivuze: “Kuko turi abashyitsi imbere yawe, nk’abasuhuke nk’uko basogokuruza bacu 
bose bari bari; iminsi yacu tumara mu isi ihwanye n’igicucu, nta byiringiro byo kurama.” 
lNgoma29:15. {Ub 171.5} 

“Imana ni yo buhungiro bwacu n’imbaraga zacu, 

Ni umufasha utabura kuboneka mu byago no mu makuba. 

Ni cyo gituma tutazatinya, naho isi yahinduka, 

Naho imisozi yakurwa ahayo, ikajya imuhengeri.” 

“Hariho uruzi, imigende yarwo yishimisha ururembo rw’Imana. 

Ni rwo Hera hari amahema y’Isumbabyose. 

Imana iri hagati muri rwo, nturuzanyeganyezwa. 

Imana izarutabara mu museke,... 

Uwiteka Nyiringabo ari kumwe natwe; 

Imana ya Yakobo ni igihome kirekire kidukingira.” “Kuko iyi Mana ari Imana yacu iteka 
ryose. 

Ni yo izatuyobora kugeza ku rupfu.” {Ub 171.6} 

Zaburi 46:1,2, 46:7; 48:15. 

Mu mibereho ye ya hano ku isi, Yesu yahanganaga n’ikigeragezo akoresheje kuririmba. 
Akenshi iyo havugwaga amagambo atyaye kandi yo kumubuza amahoro, akenshi iyo 
yabaga akikijwe n’umwijima w’icuraburindi, n’umwuka wo kutanyurwa, kutizera, cyangwa 
se ubwoba, abantu bumvaga aririmba indirimbo igaragaza ukwizera n’ibyishimo byera. {Ub 
172.1} 

Muri rya joro ry’agahinda yasangiriyemo n’abigishwa be ifunguro rya Pasika ubwo yendaga 
kugambanirwa no kwicwa, Yesu yahanitse ijwi rye ryumvikana aririmba Zaburi ati: {Ub 
172.2} 

“Izana ry’Uwiteka rihimbazwe, 

Uhereye none, ukageza iteka ryose, 

Uhereye aho izuba rirasira, ukageza aho rirengera, 

Izina ry’Uwiteka rikwiriye gushimwa.” {Ub 172.3} 

Zaburi 113:2,3. 

“Nkundira Uwiteka kuko yumvise ijwi ryanjye no kwinginga kwanjye. 

Kuko yantegeye ugutwi, 

Ni cyo gituma nzajya mwambaza nkiriho. 

Ingoyi z’urupfu zantaye hagati, 

Uburibwe bw’ikuzimu bwaramfashe, 

Ngira ibyago n’umubabaro. 

Maze nambaza izina ry’Uwiteka, nti: 

‘Uwiteka ndakwinginze, kiza ubugingo bwanjye’ 

” Uwiteka ni umunyambabazi kandi ni umukiranutsi. 

Ni koko Imana yacu igira ibambe. 

Uwiteka arinda abaswa: 

Nacishijwe bugufi, arankiza. 

Mutima wanjye, subira mu buruhukiro bwawe; Kuko Uwiteka yakugiriye neza. 

Kuko wakijije ubugingo bwanjye urupfu, 

Amaso yanjye ukayakiza amarira, 

N’ibirenge byanjye ukabikiza kugwa.” {Ub 172.4} 

Zaburi 116:1-8 

Igihe isi izaba iri mu mwijima w’icuraburindi w’amakuba yayo akomeye kandi aheruka, 
umucyo w’Imana uzarushaho kurabagirana, kandi indirimbo y’ibyiringiro n’icyizere 
izumvikana mu majwi ahanitse kandi yumvikana neza. {Ub 173.1} 

“Uwo munsi iyi ndirimbo izaririmbirwa mu gihugu cya Yuda ngo 
“Dufite umurwa ukomeye; 

Imana izashyiraho agakiza kabe inkike n’ibihome. 

Nimwugurure amarembo kugira ngo 

Ishyanga rikiranuka, rigakomeza iby’ukuri, ryinjire. 

Ugushikamijeho umutima, uzamurinda abe amahoro masa kuko akwiriye. 

Mujye mwiringira Umwami iminsi yose, 

Kuko Umwami Yehova nyine ari we 
Rutare ruhoraho itekaryose” {Ub 173.2} 

Yesaya 26:1-4. 

“Abacunguwe n’Uwiteka bazagaruka, bagere i Siyoni baririmba; ibyishimo bihoraho 
bizaba’ kuri bo, bazabona umunezero n’ibyishimo, kandi umubabaro no gusuhuza umutima 
bizahunga.” Yesaya 35:10. “Nabo bazaza baririmbire mu mpinga y’i Siyoni, bashikiye 
ubuntu bw’Uwiteka... ubugingo bwabo buzamera nk’umurima wavomewe; kandi ntabwo 
bazasubira kugira umubabaro.” Yeremiya 31:12. {Ub 173.3} 

Imbaraga iba mu ndirimbo 

Amateka y’indirimbo dusanga muri Bibiliya yuzuyemo inama z’ingirakamaro zerekeye 
imikoreshereze y’umuziki n’indirimbo. Akenshi umuziki uteshurwa intego yawo ahubwo 
ugakoreshwa mu gusohoza imigambi y’ikibi, kandi iyo bigenze bityo, umuziki uhinduka 
kimwe mu bikoresho bikomeye birehereza umuntu mu kujya mu bishuko. Ariko iyo 
ukoreshejwe neza, usanga ari impano itangaje Imana yatanze ngo izamure ibitekerezo 
by’abantu bityo byerekere ku ngingo z’ingirakamaro kandi zubahwa. Ikindi kandi, umuziki 
watangiwe kugira ngo wungure abantu ibitekerezo bishya kandi ubazahure. {Ub 173.4} 

Nk’uko igihe Abisirayeli bazereraga mu butayu buzuzaga ibyishimo mu nzira yabo 
bakoresheje injyana y’indirimbo zera, ni ko muri iki gihe Imana irarikira abana bayo kuzuza 
ibyishimo mu buzima bwabo bw’abagenzi n’abimukira. Uburyo bwiza cyane bukoreshwa 
mu gufata mu mutwe amagambo y’Imana ni buke cyane ugereranyije no kuyasubiramo mu 
ndirimbo. Kandi bene iyo ndirimbo iba ifite imbaraga ikomeye yo gucecekesha kamere 
irangwa n’ikinyabupfura gike n’ubujiji. Bene iyo mbaraga ikangura intekerezo n’umwuka 
w’impuhwe, igateza imbere gukorera kuri gahunda, kandi igahagarika ukwiheba n’igishyika 
kuko ari byo bigwabiza ubutwari bw’abantu kandi bikabaca intege. {Ub 174.1} 

Indirimbo ni bumwe mu buryo bwiza cyane bukoreshwa mu gucengeza ukuri 
kw’iby’umwuka mu mutima. Mbega ukuntu akenshi kwibuka indirimbo yo mu bwana 
umuntu aba amaze igihe yaribagiwe bihumuriza umutima usobetse amaganya ndetse 
wihebye, bityo ibigeragezo bigahinduka ubusa! Ubuzima burahembuka, bukagira imigambi 
mishya kandi ubutwari n’umunezero bikagera ku bandi. {Ub 174.2} 

Agaciro k’indirimbo nk’uburyo bukoreshwa mu burezi ntigakwiriye kwibagirana. 
Nimureke indirimbo zinyuze umutima kandi zitagira amakemwa ziririmbwe mu miryango, 

bityo bizatuma humvikana amagambo make yo guhinyura, ahubwo humvikane amagambo 
menshi y’ibyishimo, ibyiringiro n’umunezero. Nimureke mu mashuri habe igihe cyo 
kuririmba, bityo abigishwa bazarushaho kwegerezwa Imana no gusabana n’abigisha babo 
ndetse na bo ubwabo. {Ub 174.3} 

Nk’umugabane umwe wa gahunda y’iby’idini, kuririmba ni igikorwa cyo kuramya kimwe 
no gusenga. Mu by’ukuri, indirimbo nyinshi ni isengesho. Iyo umwana yigishijwe 
kuzirikana ibi, azarushaho gutekereza ku busobanuro bw’amagambo aririmba kandi 
azarushaho gucengerwa n’imbaraga iyarimo. {Ub 175.1} 

Ubwo Umucunguzi wacu atuyobora mu nzira itujyana ku rurembo rw’Imana ihoraho, 
tukagenda tumurikiwe n’ubwiza bwayo, natwe dukwiriye gufatanya n’abamarayika bakikije 
intebe y’ubwami kuririmba indirimbo zo gusingiza no gushima. Bityo ubwo kwirangira 
kw’amajwi y’indirimbo z’abamarayika kuzasakara mu ngo zacu hano ku isi, imitima yacu 
izarushaho kwegerezwa abaririmbyi bo mu ijuru. Erega gusabana n’ijuru bitangirira hano 
ku isi! Aha ku isi ni ho twigira gusingiza Imana kubera mu ijuru. {Ub 175.2} 

18. UBWIRU BWA BIBILIYA 


“Mbese wabasha kugenzura Imana ukayimenya?” Yobu 11:7. 

Umuntu ugira itangiriro n’iherezo ntashobora gusobanukirwa neza n’imico y’Imana ihoraho 
ndetse n’imirimo yayo. Nta bushakashatsi twakora ngo tubashe gusobanukirwa n’Imana mu 
buryo bwuzuye. Byaba ku bantu b’intiti zaminuje, byaba no ku muntu w’umuswa cyangwa 
w’injiji hanyuma y’abandi, Imana Yera ikomeza kuba ubwiru. Ariko nubwo “ibicu 
n’umwijima biyikikiza: gukiranuka no guca imanza zitabera ni imfatiro z’intebe yayo.” 
Zaburi 97:2. Dushobora kuyisobanukirwa tuyirebeye mu byo idukorera, no mu mbabazi 
zayo zitarondoreka n’ububasha bwayo butagerwa. Dushobora gusobanukirwa myinshi mu 
migambi yayo dukurikije ubushobozi bwo gusobanukirwa yaduhaye. Ibirenze ibyo, tuba 
dukwiriye gukomeza kwizera ukuboko kwayo gushobora byose kandi tukizera n’umutima 
wayo wuje urukundo. {Ub 176.1} 

Ijambo ry’Imana ririmo ubwiru abantu bafite itangiriro n’iherezo badashobora 
gusobanukirwa mu buryo bwuzuye nk’uko batabasha gusobanukirwa n’Uwarihumetse. 
Ariko mu Byanditswe Byera, Imana yatanze ibihamya bihagije byerekana ko bifite 
ububasha bikomora ku Mana. Kuba Imana iriho, imico yayo ndetse n’uko ijambo ryayo ari 
ukuri, bishimangirwa n’ubuhamya bwinjira mu ntekerezo zacu kandi ubwo buhamya ni 
bwinshi cyane. Ukuri ni uko Imana itadukuriyeho ibishobora gutera gushidikanya. Ukwizera 
gukwiriye gushingira ku biriho, ntabwo ari ku bishobora gusesengurwa bigasobanurwa. 
Abifuza gushidikanya, bafite ibyo baheraho; ariko n’abifuza kumenya ukuri bafite ibintu 
bifatika bashingiraho ukwizera kwabo. {Ub 176.2} 

Nta mpamvu n’imwe dufite twaheraho dushidikanya Ijambo ry’Imana kubera ko 
tutashobora gusobanukirwa n’ubwiru bwerekeye ubushobozi bwayo. Iyo twitegereje 
ibyaremwe, dusanga duhora dukikijwe n’ibitangaza tudashobora gusobanukirwa. None se 
twatangara turamutse mu by’umwuka tuhabonye ubwiru tudashobora gusobanukirwa? 
Ingorane iri gusa ku ntege nke z’ubwenge bwa muntu bugufi. {Ub 176.3} 

Aho kugira ngo ubwiru buri muri Bibiliya bube ingingo yifashishwa mu kuyirwanya, 
ibiramambu ni ibihamya bikomeye cyane byerekana ko ari Ijambo ryahumetswe n’Imana. 
Iyo Bibiliya itaza kubamo ukuri kwerekeye Imana, ahubwo ikavuga ibyo abantu dushobora 
gusobanukirwa; iyo abantu bagira iherezo basobanukirwa no gukomera kw’Imana 
n’igitinyiro cyayo, icyo gihe Bibiliya ntiyari kugira ibihamya bidashidikanywaho ko 
yahumetswe n’Imana nk’uko biri none. Kuba ibyo Bibiliya ivuga ari ibintu bikomeye, 
bikwiriye gutuma tuyizera ko ari Ijambo ry’Imana. {Ub 177.1} 

Bibiliya itugezaho ukuri mu mvugo yoroheje kandi igahuza n’ubukene bw’abantu n’ibyo 
umutima wifuza ku buryo byareheje kandi bitangaza abantu b’intiti zo mu rwego rwo hejuru, 
mu gihe ku bantu bicisha bugufi kandi batize usanga Bibiliya igaragaza inzira igana ku 
bugingo. “Kandi hazabayo inzira nyabagendwa, iyo nzira izitwa inzira yo kwera. Abanduye 
imitima ntibazayicamo. Abagenzi naho baba ari abaswa ntibazayiyoba.” Yesaya 35:8. Nta 
mwana ushobora kuyoba iyo nzira. Ntawe ushakashaka ahinda umushyitsi uzananirwa 
kugendera mu mucyo wera kandi utunganye. Nyamara ukuri kwavuzwe muri Bibiliya, 
kurimo inyigisho zikomeye kandi nyinshi zigenda zikagera aho ubushobozi bw’umuntu 
budashora kugera, ari na ho hahishe icyubahiro cy’Imana, hakaba ubwiru bwahishwe 
ubwenge bw’abantu, ariko bukaba bwarahishuriwe abashaka ukuri biyoroheje kandi bafite 
kwizera. Uko turushaho gushakashaka muri Bibiliya, ni ko turushaho kwemera ko ari ijambo 
ry’Imana nzima, kandi imbere y’igitinyiro cy’Imana yahishuye ijambo ryayo, ibitekerezo 
bya muntu bicishwa bugufi. {Ub 177.2} 

Imana ishaka ko ukuri kw’Ijambo ryayo kwihishurira abagushakana umutima ukunze. 
“Ibihishwe ni iby’Uwiteka Imana yacu, ariko ibyahishuwe ni ibyacu n’urubyaro rwacu.” 
Gutegeka kwa Kabiri 29:28. Kuba muri Bibiliya harimo ibice bimwe bitumvikana, 
byatumye abantu bamwe batita ku kuri kwayo kw’ingirakamaro cyane. Hari ukuri gukeneye 
gushimangira kandi kugasubirwamo kenshi. Uko kuri ni ukuvuga ko ubwiru buri muri 
Bibiliya budaterwa n’uko Imana ishaka guhisha ukuri, ahubwo biterwa n’uko intege nke 
zacu n’ubwenge bugufi dufite bituma tudashobora gusobanukirwa n’ukuri kandi ngo 
tugukoreshe. Ntabwo kuba dufite aho tugarukira mu gusobanukirwa bituruka ku mugambi 
w’Imana, ahubwo bituruka ku bushobozi bwacu buke. Muri ibyo bice by’Ibyanditswe, 
akenshi duhitaho bitewe n’uko tudashobora kubisobanukirwa, Imana ishaka ko 
twasobanukirwamo ibishoboka byose ubwenge bwacu bushyikira. “Ibyanditswe byera 
byose byahumetswe n’Imana,” kugira ngo tube dufite “ibidukwiriye byose; ngo dukore 
imirimo myiza yose.” 2 Timoteyo 3:6, 7. {Ub 178.1} 

Ntabwo bishoboka ko hari ubwenge bw’umuntu uwo ari we wese bwasobanukirwa n’ukuri 
kwa Bibiliya ngo bugusesengure bukurangize. Umuntu umwe ashobora kugira icyo akura 
mu ngingo imwe, undi nawe agakura ikindi mu yindi; nyamara ibyo tubona ni ibirorirori 
gusa. Kurabagirana kuzuye kurenze ibyo tureba. {Ub 178.2} 

Iyo twitegereje insanganyamatsiko zikomeye zo mu Ijambo ry’Imana, tureba mu isoko 
yagutse kandi yimbitse irenze ibiri aho tugeza amaso. Ubugari bwayo n’ubujyakuzimu 
bwayo birenze ubwenge bwacu. Uko tumamaho akajisho, ni ko imirorere yacu yaguka; 
maze imbere yacu tukahabona inyanja ngari y’ibitekerezo itagira inkombe. {Ub 178.3} 

Bene uko kwiga gufite imbaraga itanga ubuzima. Ubwenge n’umutima byunguka imbaraga 
nshya, bityo umuntu akagira ubuzima bushya. Iyi mibereho ni igihamya gikomeye cyane 
cyerekana ko Bibiliya yandikishijwe n’Imana. Twakira Ijambo ry’Imana ngo ritubere 
ibyokurya bitunga ubugingo, nk’uko twakira ibyokurya bitunga imibiri yacu. Ibyokurya 
biduha ibyo umubiri wacu ukenera. Tuzi ko ibyokurya ari byo bihinduka amaraso, 
bigahinduka amagufwa n’ubwonko. Ni ko bimeze no kuri Bibiliya; iyo amahame yayo 
yahindutse imico y’umuntu, ikivamo ni iki? Ni izihe mpinduka ziba mu buzima bwe? “Ibya 
kera biba bishize, dore byose biba bihindutse bishya.” 2 Abakorinto 5:17. Binyuze mu 
mbaraga z’Ijambo ry’Imana, abagabo n’abagore bagiye bacagagura iminyuru ya kamere 
y’icyaha. Bazibukiriye kwikanyiza. Abari baratwawe n’iby’isi bahindutse abantu bumvira 
Imana, abasinzi bahinduka abirinda, abari inkozi z’ibibi bahinduka imbonera. Abantu 
basaga na Satani barahinduwe bagira ishusho y’Imana. Uku guhinduka ubwako ni 
igitangaza mu bitangaza. Guhinduka gutewe n’Ijambo ry’Imana ni bumwe muri bwa bwiru 
bwimbitse bw’ijambo ry’Imana. Ntabwo dushobora kubisobanukirwa; icyo dusabwa ni 
ukubyizera gusa nk’uko byavuzwe n’Ibyanditswe Byera ngo: “Ni bwo Kristo uri muri mwe, 
ni byo byiringiro by’ubwiza.” Abakolosayi 1:27. {Ub 178.4} 

Kumenya ubwo bwiru ni byo biduha urufimguzo rwo gusobanukirwa n’ubundi bwiru. 
Kubumenya bikingurira imitima yacu maze ikakira ubutunzi bwo mu isanzure, bigatuma 
tugira amahirwe yo guhora dukura. {Ub 179.1} 

Uko gukura kugerwaho binyuze mu guhora duhishurirwa imico y’Imana, ukamenya ubwiza 
bw’ijambo yandikishije n’ubwiru buririmo. Turamutse tugeze ku rugero rwo gusobanukirwa 
Imana n’Ijambo ryayo mu buryo bwuzuye, nta kundi kuri kurenzeho twavumbura, nta bundi 
bwenge bushya twakunguka, kandi nta kundi gukura mu by’umwuka kwabaho. Imana 
ntiyakomeza kugira ubushobozi bw’ikirenga, kandi umuntu nawe nta kundi gutera imbere 
yagira. Imana ishimwe cyane kuko bitameze bityo. Kubera ko Imana ihoraho, kandi muri 
Yo akaba ari ho hari ubutunzi bw’ubwenge bwose, mu bihe bitazagira iherezo tuzahora 
ducukumbura kandi twiga, nyamara ntituzigera turangiza kwiga ubutunzi bw’ubwenge 
bwayo, ubugwaneza bwayo ndetse n’ubushobozi bwayo. {Ub 179.2} 

19. AMATEKA N’UBUHANUZI 


“Ni nde werekanye ibyo uhereye mu bihe byashize? 

Ni nde wabibwirije uhereye kera? •••. Si jyewe Uwiteka? 

Kandi nta yindi mana ibaho.” Yesaya 45:21. 

Bibiliya ni cyo gitabo kivuga amateka ya kera cyane kurusha andi kandi yumvikana neza 
kurenza ibindi bitabo. Yaje iturutse mu isoko y’ukuri kutajya guhinduka kandi mu myaka 
myinshi yabayeho, ukuboko kw’Imana kwakomeje kurinda gutungana kwayo. Bibiliya 
isobanura ibyabayeho kera cyane, aho abantu bagerageza gucukumbura ngo basobanukirwe 
ariko ntibagire icyo bageraho. Mu ijambo ry’Imana ni ho honyine dusanga imbaraga 
yashyizeho imfatiro z’isi kandi ikabamba amajuru. Muri Bibiliya honyine ni ho dusanga 
amateka nyayo yerekeye inkomoko y’amahanga y’abantu. Muri yo honyine ni ho havugwa 
amateka y’umwimerere y’inyokomuntu atandujwe n’ubwibone cyangwa kubogama 
by’abantu. {Ub 181.1} 

Iyo urebye mu nyandiko zivuga amateka y’abantu, usanga bagaragaza ko gukura 
kw’amahanga atari amwe, no guhangwa no guhanguka k’ubwami bigaragazwa ko 
bishingiye ku bushake ndetse n’ubutwari bw’abantu. Ndetse bavuga ko ku rwego runini 
cyane, uko ibintu byagiye biba bisa n’aho byagiye bigenwa n’ububasha bwa muntu, ibyo 
afite inyota yo kugeraho cyangwa ubucakura. Ariko iyo tugeze mu ijambo ry’Imana, 
umwenda ukingiriza ukurwaho maze tukareba mu mpande zose z’ibiba ku muntu mu byo 
ashishikarira gukora, mu bushobozi bwe no mu byo arangamira kuko ari byo Imana 
nyir’imbabazi zose ikoresha bucece, igashyira mu bikorwa inama zihuje n’ubushake bwayo. 
{Ub 181.2} 

Bibiliya igaragaza neza imiterere yimbitse y’amateka. Mu magambo meza atagereranywa 
kandi aryoheye amatwi intumwa Pawulo yabwiye abanyabwenge bo muri Atene, 
hagaragaramo umugambi Imana yari ifite ijya kurema no gukwiza amoko atandukanye 
y’abantu mu mahanga atari amwe. Yaravuze ati: “Kandi yaremye amahanga yose y’abantu, 
bakomoka ku muntu umwe, ibakwiza mu isi yose. Ni na yo yashyizeho ibihe by’imyaka ko 
bikuranwa uko yategetse, igabaniriza abantu aho batuye.” Ibyakozwe n’Intumwa 17:26, 27. 
Imana ivuga ko umuntu ushaka ashobora kuzanwa “mu ndahiro y’isezerano.” Ezekiyeli 
20:27. Mu gihe cy’iremwa ry’isi, Umugambi w’Imana wari uko abantu bazatura isi, 
bakibera umugisha ubwabo kandi bagahana umugisha hagati yabo ubwabo, ndetse 
bakubahisha Umuremyi wabo. Abantu bose babishaka bashobora gukurikiza uyu mugambi. 
Bene abo Imana ibavugaho igira iti: “Abantu niremeye ubwanjye, ngo berekane ishimwe 
ryanjye.” Yesaya 43:21. {Ub 181.3} 

Imana yerekaniye mu mategeko yayo amahame atuma amahanga yose n’abantu ku giti 
cyabo bagira ishya n’ihirwe. Mose yabwiye Abisirayeli ibyerekeye amategeko y’Imana ko 
ari yo bwenge bwabo n’ubuhanga bwabo. Gutegeka kwa Kabiri 4:6. “Kuko kuyitondera 
atari icyoroheje kuri mwe, ahubwo ari cyo bugingo bwanyu.” Gutegeka kwa Kabiri 32:47. 
Imigisha Imana yasezeraniye Abisirayeli ni na yo isezeranirwa amahanga yose n’abantu ku 
giti cyabo batuye ku isi yose, kandi bayisezeranirwa basabwa ibyangombwa bimwe kandi 
ku rwego rumwe. {Ub 182.1} 

Ububasha umutegetsi wese wa hano ku isi akoresha aba yabuhawe n’Imana, kandi uko 
akoresha ubwo bubasha yahawe ni byo bishingiraho kugera ku ntego ze. Umurinzi ubera 
hose icyarimwe abwira buri mutegetsi wese ati: “Nzagukenyeza, nubwo utigeze kumenya.” 
Yesaya 45:5. Ndetse n’amagambo yabwiwe umwami wa kera Nebukadenezari ni icyigisho 
mu buzima: “Kuzaho ibyaha byawe gukiranuka, kandi ibicumuro byawe ubikuzeho kugirira 
abakene impuhwe; ahari aho uzungukirwa amahoro.” Daniyeli 4:24 Gusobanukirwa ibi 
bintu: gusobanukirwa ko “gukiranuka gushyira ubwoko hejuru;” ko “ingoma ikomezwa no 
gukiranuka,” “kandi ko “ingoma ikomezwa n’imbabazi” (Imigani 14:34; 16:12; Imigani 
20:28); kubonera imikorere y’ayo mahame mu kwigaragaza k’Ububasha bw’Imana Yo 
“ylmura abami; ikimika abandi,” (Daniyeli 2:21) - uko ni ko gusobanukirwa n’amateka. {Ub 
182.2} 

Mu ijambo ry’Imana honyine ni ho ibi bisobanurwa neza. Muri ryo hagaragajwemo ko 
imbaraga z’ishyanga runaka cyangwa abantu ku giti cyabo zitabonerwa mu mahirwe bagira 
cyangwa ibibunganira babona ngo bitume bahinduka abantu badakurwa mu byimbo. 
Ntabwo izo mbaraga zibonerwa mu buhangange bwabo birata. Ahubwo bureberwa ku 
budahemuka bakorana kugira ngo basohoze umugambi w’Imana. {Ub 183.1} 

Ubusobanuro burambuye bw’uku kuri tubusanga mu mateka y’igihugu cya Babuloni ya 
kera. Umwami Nebukadinezari yagaragarijwe umugambi nyakuri wo kubaho k’ubutegetsi 
bw’igihugu runaka binyujijwe mu ishusho y’igiti cy’inganzamarumbo cyari gifite 
ubushorishori bugera “ku ijuru, cyitegera ku mpera y’isi yose. Ibibabi byacyo byari byiza, 
cyari gihunze imbuto nyinshi, kandi muri cyo harimo ibyokurya bihaza abantu bose. 
Inyamaswa zo mu ishyamba zahundagaraga mu gicucu cyayo, ibisiga byo mu kirere 
byabaga mu mashami yacyo, kandi ibyari bifite umubiri byatungwaga na cyo.” Daniyeli 4:8- 
9. Iri yerekwa riragaragaza imiterere y’ubutegetsi busohoza umugambi w’Imana. Ni 
ubutegetsi burinda ishyanga kandi bukazamura iterambere ryaryo. {Ub 183.2} 

Imana yari yarahaye ikuzo ubwami bwa Babuloni kugira ngo busohoze uyu mugambi. Iryo 
shyanga ryaratunze riratunganirwa kugeza ubwo ryageze ku bukungu n’ububasha 
bw’ikirenga butari bwarigeze bugerwaho kugeza icyo gihe. Mu Byanditswe byera ubwo 

butunzi bwagaragajwe neza hakoreshejwe ikimenyetso cy’“umutwe w’izahabu.” Daniyeli 
2:38. {Ub 183.3} 

Ariko umwami Nebukadinezari yananiwe kuzirikana ububasha bwari bwaramuhaye ikuzo 
bukamusumbya andi mahanga. Yuzuye ubwibone bwari mu mutima we Nebukadinezari 
yaravuze ati: “Ngiyi Babuloni hakomeye niyubakiye ngo habe umurwa wanjye nturaho, 
mpubakishije imbaraga z’amaboko yanjye, ngo haheshe ubwami bwanjye icyubahiro.” 
Daniyeli 4:26 Aho kugira ngo ubutegetsi bw’i Babuloni burinde abantu, bwaje guhinduka 
burangwa no kwirata no gukandamiza kuzuye ubugome bwinshi. Amagambo y’Ibyanditswe 
byera agaragaza ubugome n’umururumba byarangaga abategetsi ba Isirayeli ahishura ibanga 
ryihishe inyuma yo guhanguka kwa Babuloni n’ukw’izindi ngoma nyinshi uhereye igihe isi 
yabereyeho. Dore uko Ibyanditswe bivuga: “Ariko mwebwe murya ibinure, mukiyambika 
ubwoya, mubaga izibyibushye; ariko ntabwo muragira intama. Izacitse intege 
ntimwazisindagije, kandi ntabwo mwavuye izari zirwaye, n’izavunitse ntimwazunze, 
izatatanijwe, ntimwazigaruye, kandi ntimwashatse izazimiye; ahubwo mwazitegekesheje 
igitugu n’umwaga.” Ezekiyeli 34:3-4. {Ub 183.4} 

Imana yaciriye ho iteka umwami w’i Babuloni igira iti: “Yewe Mwami Nebukadinezari, ni 
wowe ubwirwa. Ubwami bwawe ubukuwemo.” Daniyeli 4:28. Isomwa ry’urwo rubanza 
ryanyujijwe ku bahanuzi batandukanye : {Ub 184.1} 

“Manuka wicare mu mukungugu, wa mwari w’i Babuloni we; 

Wa mukobwa w’Abakaludaya we, 

Icara hasi ukuwe ku ntebe y’ubwami... 

Icara uceceke ujye mu mwijima, 

Kuko utazongera kwitwa umugabekazi w’abami.” {Ub 184.2} 

Yesaya 47:1-5. “ {Ub 184.3} 

Yewe utuye mu mazi menshi, wagwije ubutunzi bwinshi, 

Iherezo ryawe rirageze, rihwanye n’uburakari bwawe.” 

“Kandi i Babuloni ni ho cyubahiro cy’amahanga y’abami, 

Ni ho bwiza bw’ubwibone bw’Abakaludaya, 

Hazamera nk’uko Imana yarimburaga i Sodomu n’i Gomora.” 

“Nzahahindura igihugu cy’ibinyogote n’ibidendezi by’amazi, nzahakubuza umweyo 
urimbura, ni ko Uwiteka Nyiringabo avuga.” {Ub 184.4} 

Yeremiya 51:13; Yesaya 13:19; 14:22-23. 

Ishyanga ryose ryabayeho ku isi ryahawe amahirwe yo kugira umwanya waryo ku isi, kugira 
ngo bigaragare ko ryasohoza umugambi w’Imana yera kandi irebera hose icyarimwe. 

Ubuhanuzi bwari bwarerekanye uko ingoma zikomeye zo ku isi zajyaga guhangwa kandi 
zigahanguka. Izo ngoma ni: ingoma y’i Babuloni, iy’Abamedi n’Abaperesi, iy’Abagiriki 
n’iy’Abaroma. Haba kuri buri ngoma muri izi ndetse no ku ngoma zindi zari zoroheje, 
usanga amateka yaragiye yisubiramo. Zose zahawe igihe cyo kugeragezwa, ariko zose 
zaratsinzwe. Ikuzo ryazo ryavuyeho, ubutegetsi bwazo burahirima kandi zikajya zisimburwa 
n’izindi. {Ub 185.1} 

Nubwo amahanga yose yabayeho yanze gukurikiza amahame y’Imana, kandi akizanira 
kurimbuka bitewe no kwanga ayo amahame, ntibyabuzaga ko umugambi ntavuguruzwa 
w’Imana wajyaga usohorezwa mu byo izo ngoma zakoraga. {Ub 185.2} 

Iyi nyigisho itangwa mu iyerekwa ritangaje umuhanuzi Ezekiyeli yagize ubwo yari mu 
buhungiro mu gihugu cy’Abakaludaya. Iryo yerekwa ryatanzwe igihe Umuhanuzi Ezekiyeli 
yari mu majune, acogojwe no kwibuka ibintu bibabaje n’amakuba yari agiye kuba. Igihugu 
cya ba sekuruza be cyari cyarabaye amatongo. Umurwa wa Yerusalemu wari warabaye 
umusaka nta muntu uwurangwamo. Umuhanuzi Ezekiyeli ubwe yari umunyamahanga mu 
gihugu cyari kiganjemo ubugome bukabije n’inyota y’icyubahiro. Ubwo yarebaga 
ahamuzengurutse hose akahabona ikandamiza rikabije n’ibikorwa bibi, yahagaritse 
umutima maze bimutera guhora abogoza amarira, ku manywa na nijoro. Ariko ibyo 
yeretswe byamuhishuriye ubundi butegetsi bukomeye cyane buruta ubw’abategetsi bo ku 
isi. {Ub 185.3} 

Ubwo Ezekiyeli yari yicaye ku nkombe z’umugezi wa Kebari, yabonye umuyaga w’ishuheri 
wari utururtse mu majyaruguru, “igicu cya rukokoma gishibagura umuriro, gikikijwe 
n’umucyo w’itangaza, kandi hagati y’uwo muriro haturukaga ibara nk’iry’umuringa 
ukubye.” Inziga z’amagare zagendaga zinyuranamo, zitwawe n’ibizima bine. Hejuru y’ibyo 
byose “hari igisa n’intebe y’ubwami, isa n’ibuye rya safiro; kandi hejuru y’iyo ntebe 
y’ubwami hariho igisa n’umuntu.” “Nuko munsi y’amababa y’abakerubi haboneka igisa 
n’ikiganza cy’umuntu.” Ezekiyeli 1: 4, 26; 10:8. Imitende y’amagare yagenderaga kuri 
gahunda isa n’aho iteye urujijo, ariko yabisikanaga neza ku mujyo umwe. Ibizima byo mu 
ijuru byari bifashwe kandi biyoborwa n’ikiganza cyahingukaga munsi y’amababa 
y’abakerubi kandi ni na cyo cyatumaga inziga zikaraga zikagenda. Hejuru y’ibyo bizima, 
ku ntebe y’ubwami ikozwe mu ibuye rya safiro, hari hicaye Uwiteka; kandi ahazengurutse 
iyo ntebe y’ubwami, hari umukororombya, ari wo kimenyetso cy’imbabazi z’Imana. {Ub 
185.4} 

Uko izo nziga zari zisobekeranye zayoborwaga n’ikiganza cyari munsi y’amababa 
y’abakerubi, ni ko hejuru y’ibyo abantu banyuramo bigoye hari ububasha bw’Imana. Hagati 

mu makimbirane no kuvurungana kw’amahanga, Iyicara hejuru y’abakerubi iba ikiyobora 
ibibera ku isi. {Ub 186.1} 

Amateka y’amahanga yagiye asimburana agakoresha igihe n’umwanya yahawe, kandi 
akajya ahamya ukuri yari atazi ubusobanuro bwayo, natwe ayo mateka agira icyo atubwira. 
Muri iki gihe, muri gahunda ya Yo ikomeye, Imana yahaye ishyanga ryose n’umuntu wese 
umwanya wihariye. Muri iki gihe kandi, abantu ku giti cyabo n’amahanga bagenda bapimwa 
n’igipimo kiri mu kiganza cy’Imana itigera yibeshya na rimwe. Kubwo guhitamo kwabo, 
abantu bagena iherezo ryabo, kandi Imana iyobora ibintu byose bibera ku isi kugira ngo 
isohoze imigambi yayo. {Ub 186.2} 

Amateka “NDIHO” ukomeye yagaragarije mu Ijambo rye, akagenda ayahuriza mu murunga 
w’ubuhanuzi, uhereye kera mu gihe cyashize ukageza mu bihe bidashira mu gihe kizaza, ni 
amateka atubwira aho tugeze ubu mu rukurikirane rw’ibihe, ndetse n’ibyo twakwitega mu 
gihe kizaza. Ubwo buhanuzi bwose bwari bwaravuze ibintu kandi byagenze nk’uko 
byavuzwe kugeza ubu. 

Ubwo buhanuzi kandi bwagiye bwandikwa mu mateka ku buryo dushobora guhamirizwa 
neza ko ibitaraba byose bizasohora kuri gahunda yabyo. {Ub 186.3} 

Guhanguka guheruka kw’ingoma zose zo ku isi kwahanuwe mu buryo bwumvikana neza 
mu ijambo ry’ukuri. Mu buhanuzi bwavuzwe igihe Imana yaciragaho iteka umwami wa 
nyuma w’Abisirayeli harimo ubutumwa bukurikira: {Ub 187.1} 

“Ni ko Umwami Uwiteka avuze: ikureho igisingo, wiyambure ikamba... icyari hasi 
ugishyire hejuru, kandi cyari hejuru ugicishe bugufi. Nzabyubika, nzabyubika, nzabyubika: 
na byo ntibizongera kubaho, kugeza igihe nyirabyo ubifitiye ubushobozi azazira; nanjye 
nzabimuha.” Ezekiyeli 21:31-32. {Ub 187.2} 

Ikamba ryanyazwe Isirayeli ryagiye rihererekanywa uhereye ku bwami bwa Babuloni, riva 
kuri Babuloni rihabwa Abamedi n’Abaperesi, rinyagwa Abamedi n’Abaperesi rihabwa 
Abagiriki, nabo bararinyagwa rihabwa Roma. Imana iravuga iti: “Kugeza igihe nyirabyo 
ubifitiye ubushobozi azazira; nanjye nzabimuha.” {Ub 187.3} 

Icyo gihe kiregereje. Muri iki gihe ibimenyetso by’ibihe biratugaragariza ko turi mu 
ntangiriro z’ibintu bikomeye kandi bishishana. Kuri iyi si yacu ibintu birakozwa hirya no 
hino. Ubuhanuzi bw’Umukiza bugaragaza ibizabanziriza kugaruka kwe buragenda 
busohorera imbere y’amaso yacu. Umukiza yaravuze ati: “Muzumva iby’intambara 
n’impuha z’intambara... Ishyanga rizatera irindi shyanga, n’ubwami buzatera ubundi 
bwami. Hazabaho inzara n’ibishitsi hamwe na hamwe” Matayo 24:6,7. {Ub 187.4} 

Iki gihe turimo ni igihe gikomereye abagihumeka bose. Abayobozi n’abategetsi b’ibihugu, 
abantu bari mu myanya ikomeye y’ubuyobozi, abagabo n’abagore bose bashyira mu gaciro 
bo mu nzego zose, abo bose bahanze amaso ibiri kubera ahadukikije. Bitegereza umubano 
wuzuye udutotsi n’amakimbirane y’urudaca aba hagati y’ibihugu. Bitegereza kandi ukuntu 
ikintu cyose kiri ku isi kigenda kirushaho gukaza umurego, bityo bakabona hari ikintu 
gikomeye kandi kidasanzwe kigiye kuba, ndetse ko isi igiye kwinjira mu makuba akomeye. 
{Ub 187.5} 

Ubu abamarayika baracyafashe imiyaga y’intambara kugira ngo idahuha kugeza ubwo isi 
yose izaba imaze kuburirwa iby’akaga kayugarije; ariko umugaru uri kwisuganya, witeguye 
kuyogoza isi. Kandi igihe Imana izategekera abamarayika bayo ngo barekure imiyaga, 
hazabaho imyivumbagatanyo n’ubushyamirane bitabona uko bivugwa mu nyandiko. {Ub 
188.1} 

Bibiliya yonyine ni yo itwereka ishusho nyayo y’uko ibyo bintu bizaba bimeze. Muri yo 
hagaragaza amakuba akomeye kandi aheruka azaba mu mateka y’isi yacu. Ayo makuba 
yatangiye kugaragariza ibimenyetso byayo imbere yacu, urusaku rwo kuza kwayo rutera isi 
guhinda umushitsi kandi n’abantu bagahagarikwa imitima n’ubwoba. {Ub 188.2} 

“Dore Uwiteka ahindura isi umwirare, arayiraza, arayubika, atatanya abaturage bayo.... 
Kuko bacumuye amategeko y’Uwiteka, bagahindura ibyategetswe, bakica isezerano 
ridakuka. Ni cyo gitumye umuvumo utsemba isi, n’abayibamo bagatsindwa n’urubanza; ni 
cyo gitumye abaturage b’isi batwikwa hagasigara {Ub 188.3} 

bake Ibyishimo bitewe n’amashako birashize; urusaku {Ub 188.4} 

rw’abanezerwa rurahoze, umunezero utewe n’inanga urashize.” Yesaya 24:1-8. {Ub 188.5} 

“Tubonye ishyano! Kuko umunsi w’Uwiteka ugeze hafi, uzaza ari uwo kurimbura kuvuye 
ku Ishoborabyose.... Imbuto zumiye mu mayogi, ibigega birimo ubusa, ibigonyi 
byarasenyutse, kuko imyaka yumye. Yemwe nimwumve uko amatungo aboroga! Amashyo 
y’inka yananiwe kuko yabuze ubwatsi; imikumbi y’intama yanyukiwe.” “Uruzabibu 
rwumye kandi umutini warabye; umukomamanga n’imikindo na yo, n’ibiti by’amapera, 
ndetse n’ibiti byose byo mu murima byumye: kandi umunezero ushira mu bantu.” Yoweli 
1:15-18; 1:12. {Ub 188.6} 

“Ye baba we, ye baba we! Mfite umubabaro mu gisenge cy’umutima, umutima wanjye 
uradihagura; naniwe kwiyumanganya kuko wumvise ijwi ry’impanda, n’induru 
z’intambara. Kurimbuka guhamagara ukundi kuko igihugu cyose kinyazwe.” {Ub 188.7} 

“Nitegereje isi, mbona idafite ishusho, kandi irimo ubusa; n’ijuru na ryo nta mucyo rifite. 
Nitegereje imisozi miremire, mbona itigita, ndetse n’iyindi yose na yo inyeganyega. 
Nitegereje mbona nta muntu uhari, n’ibisiga byose byo mu kirere byahunze. Nitegereje 
mbona ahantu hari uburumbuke harabaye ubutayu, n’imidugudu yabo yose yarasenyukiye 
imbere y’Uwiteka kubw’uburakari bwe bukaze.” Yeremiya 4:19-20, 23-26. {Ub 189.1} 

“Ayii! Uwo munsi urakomeye, nta wundi umeze nka wo! Ni igihe cy’umubabaro wa 
Yakobo; ariko azakirokokamo” Yeremiya 30:7. {Ub 189.2} 

“Wa bwoko bwanjye we, ngwino winjire mu nzu yawe, wikingirane, ube wihishe akanya 
gato, kugeza aho uburakari buzashirira.” Yesaya 26:20. {Ub 189.3} 

[Nyamara hari n’amasezerano y’agahozo Imana itanga] {Ub 189.4} 

“Kuko ari wowe buhunguro bwanjye, Uwiteka; 

Wagize Isumbabyose ubuturo; 

Nuko nta kibi kizakuzaho, 

Kandi nta cyago kizegera ihema ryawe” {Ub 189.5} 

Zaburi 91:9-10. 

“Imana y’imbaraga nyinshi, Imana Rurema, 

Uwiteka iravuze; 

Ihamagaye isi; uhereye aho izuba rirasira, ukageza aho rirengera. 

Kuri Siyoni aho ubwiza butagira inenge, 

Ni ho Imana irabagiraniye. 

Imana yacu izaza ye guceceka: 

Imbere yayo umuriro uzakongora. 

Umuyaga w’ishuheri uzayigota. 

“Izahamagara ijuru ryo hejuru, 

N’isi na yo kugira ngo icire ubwoko bwayo urubanza... 

Ijuru rizavuga gukiranuka kwayo ; 

Kuko Imana ubwayo ari yo mucamanza.” {Ub 189.6} 

Zaburi 50:1-3; 50:4-6. 

“Mukobwa w’i Siyoni we... Uwiteka azagukiza, akuvane mu maboko y’ababisha bawe. Ubu 
amahanga menshi ateraniye kugutera, aravuga ati “I Siyoni nihangizwe, amaso yacu arebe 
ibibi tubifiiriza.” Ariko ntibazi ibyo Uwiteka atekereza, kandi ntibumva n’imigambi ye; 
yuko azabateraniriza hamwe nk’imiba irunze ku mbuga.” “Nzakugarurira amagara yawe, 
kandi nzagukiza inguma zawe.... kuko bari bakwise igicibwa, bati ‘Hano ni ho Siyoni 

hatagira uhitaho.’ “Dore ngiye kukugarurira abo mu mahema ya Yakobo, mbakure mu 
buretwa; kandi nzagirira imbabazi ubuturo bwe.” Mika 4: 10-12.Yeremiya 30:17-18. {Ub 
190.1} 

“Nuko uwo munsi bazavuga ngo ‘Iyi ni yo Mana yacu twategerezaga, ni yo izadukiza. Uyu 
ni we Uwiteka twategerezaga, tuzanezerwa, twishimire agakiza ke.’” “Kandi urupfu 

azarumira bunguri kugeza iteka ryose.n’igitutsi batuka ubwoko bwayo azagikura ku isi 

hose. Ni ko Uwiteka avuga.” Yesaya 25 :9, 8. {Ub 190.2} 

«Reba i Siyoni, ururembo twakoreragamo iminsi mikuru; amaso yawe azareba i 
Yerusalemu, usange ari ubuturo bw’amahoro, n’ihema ritazabamburwa... Kuko Uwiteka ari 
we Mucamanza wacu; Uwiteka ni we utanga amategeko; Uwiteka ni we Mwami wacu, 
azadukiza.» Yesaya 33:20-22 {Ub 190.3} 

“Ahubwo azacira abakene imanza zitabera, n’abagwaneza bo mu isi azabategekesha ukuri.” 
Yesaya 11:4. {Ub 190.4} 

Icyo gihe ni bwo umugambi w’Imana uzasohora; amahame y’ingoma ya Yo akazubahirizwa 
n’abatuye munsi y’izuba bose. {Ub 190.5} 

“Urugomo ntiruzongera kumvikana mu gihugu cyawe, 

Ntihazabaho gusenya no kurimbura, 

Aho ingabano zawe zigera hose; 

Ahubwo inkike zawe uzazita Agakiza, N’amarembo yawe uzayita Ishimwe.” 
“Uzakomezwa no gukiranuka; 

Agahato kazakuba kure, 

Kuko utazatinya; uzaba kure y’ibiteye ubwoba, 

Kuko bitazakwegera.” {Ub 190.6} 

Yesaya 60:18; 54:14. 

Abahanuzi beretswe iby’ayo masezerano byatumye bagira amatsiko yo kumenya 
ubusobanuro bwayo nyakuri. [Dore uko intumwa Petero abivuga]: “Abahanuzi bahanuye 
iby’ako gakiza barondora n’iby’ubuntu mwari mugiye kuzahabwa babishimikiriye; 
barondora igihe icyo ari cyo n’ibimenyetso byacyo, byerekanwaga n’Umwuka wa Kristo... 
Kandi bahishurirwa yuko batabyiyerekewe, ahubwo ko ari mwe babyerekewe... Kandi ibyo 
abamarayika babigiriraga amatsiko, bashaka kubirunguruka.” 1 Petero 1:10-12. {Ub 191.1} 

Kuri twe abegereye isohozwa ryabyo, mbega ubwuzu twari dukwiriye kugirira ibyo 
byavuzwe ko bigiye kuba. Ni ibyiza abana b’Imana bagiye bahanga amaso, bakabitegereza, 
bakabyifuza kandi bagasenga babisaba uhereye igihe ababyeyi bacu ba mbere bavaga muri 

Edeni. Abahanuzi na bo bakomeje ‘gutegereza bifuzako ubwo buhanuzi bwasohora’ ndetse 
bahoraga babisengera ngo asohozwe bwangu. {Ub 191.2} 

Muri iki gihe, mbere y’uko isi igera mu kaga gashishana gaheruka, kimwe n’uko byari 
bimeze mbere yo kurimbuka kw’isi kwa mbere, abantu batwawe ingamira n’ibibanezeza 
bijyanye n’irari ryabo. Ibitekerezo byabo bihugiye mu bintu bigaragarira amaso kandi 
bimara igihe gito, bityo ntibacyita ku bitagaragara kandi bizahoraho iteka. Kugira ngo 
bironkere ubutunzi bwangirika, bahitamo kuzibukira ubutunzi butangirika. Ubwenge bwabo 
bukeneye kuzahurwa, kandi uko bafata ubuzima bikaguka. Bakeneye gukangurwa 
bagakurwa mu bute bw’inzozi z’iby’isi. {Ub 191.3} 

Bakeneye kwigira ku mateka yerekeye ingoma zabayeho, uko zimikwaga n’uko 
zahangukaga nk’uko tubisoma mu Byanditswe Byera, maze bakamenya ko kugaragara 
inyuma n’ikuzo ry’isi ari ubusa. Mbega uburyo Babuloni, n’ububasha bwayo bwose 
n’ubwiza bwayo buhebuje butigeze buboneka mu isi yahangutse kandi abantu b’icyo gihe 
barafataga ko ububasha n’ubwiza bwa Babuloni buzahoraho iteka! Babuloni yakendeye 
nk’uko “uburabyo bwo mu gasozi” bwuma. Uko ni nako ibintu byose bidafite Imana ho 
urufatiro na byo birimbuka. Ikintu gikozwe mu buryo buhuje n’umugambi wayo kandi 
kikagaragaza imico yayo gusa ni cyo gishobora kuramba. Amahame yayo ni yo kintu 
cyonyine gihamye kiboneka ku isi. {Ub 191.4} 

Uku kuri gukomeye ni ko abakuru n’abato bakeneye kwiga. Dukeneye kwiga ukuntu 
imigambi y’Imana isohozwa mu mateka y’ibihugu no mu ihishurwa ry’ibizaba, kugira ngo 
tubashe kugereranya agaciro k’ibintu biboneka n’ibitaboneka; tubashe kumenya umugambi 
nyakuri w’ubuzima; bityo nitureba ibyagiye bibaho mu gihe runaka tubirebera mu mucyo 
w’ubuzima buzahoraho iteka, tubashe kubikoresha neza uko bikwiriye. Muri ubwo buryo, 
nitumenyera hano ku isi amahame y’ubwami bw’Imana kandi tugahinduka abagaragu bayo 
n’ubwoko bwayo, tuzaba twiteguye kuzinjirana na Kristo muri ubwo bwami ubwo azaba 
agarutse. {Ub 192.1} 

Igihe kirasohoye. Igihe dusigaranye ni gito cyane ngo twige ibyo tugomba kwiga, ngo 
dukore ibigomba gukorwa no kugira ngo guhinduka kw’imico kubeho. {Ub 192.2} 

“Dore ab’inzu ya Isirayeli baravuga bati: “Iyerekwa yabonye rizasohora bishyize kera, kandi 
ahanura ibihe bikiri kure cyane. Nuko rero ubabwire uti ‘Uku ni ko Umwami Uwiteka avuga 
ngo: Amagambo yanjye yose nta na rimwe rizongera kurazikwa, ahubwo ijambo nzavuga, 
rizasohora. Ni ko Umwami Uwiteka avuga.” Ezekiyeli 12:27,28. {Ub 192.3} 

20. KWIGA NO KWIGISHA BIBILIYA 


“Utege ugutwi inyigisho z’ubwenge;” 

“Ubucukure nk’ucukura amabuye y’agaciro.” Imigani 2:2,4.2 

Guhera mu bwana bwa Yesu, mu bugimbi bwe n’igihe yari amaze gukura, yigaga 
Ibyanditswe Byera. Akiri umwana muto, buri munsi yabaga akikiwe na nyina amwigishiriza 
mu mizingo y’ibitabo by’abahanuzi. Amaze kuba ingimbi, ibihe byinshi wamusangaga ari 
wenyine mu gitondo cya kare na nimugoroba, ari mu ibanga ry’umusozi cyangwa mu 
gashyamba, akahamara igihe gituje asenga kandi yiga ijambo ry’Imana. Ubumenyi 
bwimbitse mu Byanditswe Byera Yesu yagaragaje igihe yakoraga umurimo we, bwerekana 
ko yigaga Ijambo ry’Imana abishyizeho umwete. Kandi bitewe n’uko yungutse ubwenge 
nk’uko natwe dushobora kubwunguka, ubushobozi butangaje yari afite mu by’ubwenge 
n’iby’umwuka ni igihamya cyerekena agaciro Bibiliya ifite nk’uburyo bwifashishwa mu 
kurera. {Ub 193.1} 

Igihe Data wa twese wo mu Ijuru yatangaga Ijambo rye, ntabwo yirengagije abana. Mbese 
mu bitabo byose abantu banditse, hari aho wasanga inyigisho zinyura umutima kandi 
zikawubaka, hari aho wasanga inyigisho igenewe gukangura amatsiko y’abato nk’uko biri 
ku bitekerezo dusanga muri Bibiliya? {Ub 193.2} 

Muri ibyo bitekerezo byoroshye, usanga amahame akomeye yerekeye amatageko y’Imana 
yarasobanuwe mu buryo bwumvikana. Bityo rero, kubwo gukoresha ingero zijyanye rwose 
n’imyumvire y’umwana, ababyeyi n’abigisha bashobora gutangira hakiri kare bagasohoza 
itegeko Uwiteka yatanze ku byerekeye amategeko ye. Iryo tegeko riravuga riti: “Aya 
mategeko . . . ujye ugira umwete wo kuyigisha abana bawe, ujye uyavuga wicaye mu nzu 
yawe, n’uko ugenda mu nzira, n’uko uryamye, n’uko ubyutse.” Gutegeka kwa Kabiri 6:6,7. 
{Ub 193.3} 

Gukoresha imfashanyigisho, ikibaho, amakarita n’amashusho bizafasha mu gusobanura 
bene ibyo byigisho no kubifata mu mutwe. Ababyeyi n’abarezi bakwiriye guhora bashaka 
uburyo bwo kwigisha burushijeho kuba bwiza. Kwigisha Bibiliya bikwiriye guhora mu 
ntekerezo zacu, tugakoresha uburyo bwiza kuruta ubundi kandi tukabishyiraho umwete 
wacu uko dushoboye kose. {Ub 194.1} 

Mu rwego rwo gukangura no gukomeza umwuka wo gukunda kwiga Bibiliya, usanga ibintu 
byinshi bishingira ku mikoreshereze y’isaha yo gusenga. Amasaha yo gusenga mu gitondo 
n’aya nimugoroba ni yo masaha y’umunsi aryohera abantu kandi akabafasha. Byumvikane 
ko muri ayo masaha nta kirogoya cyangwa ibitekerezo bibi bikwiriye guhabwa akito; kugira 
ngo ababyeyi n’abana bateranire kuganira na Yesu, kandi batumire abamarayika bera kuza 

mu muryango wabo. Nimutyo iyo gahunda ibe ngufi kandi ibe ishyushye, ihuze n’ibihe 
barimo, kandi uko iminsi ihita bajye bayihindura. Nimutyo ab’umuryango bose bagire 
uruhare mu gusoma Bibiliya no kuyiga, kandi akenshi Amategeko y’Imana bajye bayavuga 
bayasubiremo. Abana bazarushaho gukunda iyi gahunda nibajya rimwe na rimwe bahabwa 
uburenganzira bwo guhitamo umurongo urasomwa. Nyuma yo gusoma, baza abana ibibazo 
ku murongo wasomwe kandi nabo ubareke babaze ibibazo. Ntukabure kuvuga ikintu cyose 
cyafasha mu gusobanura uwo murongo neza. Igihe gahunda itarambiranye, abana bakwiriye 
guhabwa umwanya wo gusenga no kuririmba, byashoboka bakaririmba igice kimwe. {Ub 
194.2} 

Kugira ngo iyo gahunda yo gusenga igere ku mugambi wayo, ni ngombwa kubanza 
kuyitegura. Buri munsi ababyeyi bakwiriye gufata igihe cyo kwiga Bibiliya bafatanyije 
n’abana babo. Nta gushidikanya ibyo bizasaba ko babishyiraho umwete no kubitegura kandi 
bakabyitangira. Ariko uwo mwete ukoreshwa uzahesha ingororano nyinshi. {Ub 194.3} 

Imana itegeka ko amategeko yayo acengera mu mitima y’ababyeyi kugira ngo bibategurire 
kuyigisha abana babo. Imana iravuga iti: “Aya mategeko ngutegeka uyu munsi, ahore ku 

mutima wawe, ujye ugira umwete wo kuyigisha abana bawe.” Gutegeka kwa Kabiri 6:6. 

Kugira ngo tuzabashe gukundisha abana bacu gusoma Bibiliya, ni ngombwa ko natwe 
ubwacu tuyikunda tukayisoma. Tugomba kuyikunda kugira ngo dukangure muri bo 
urukundo rwo kuyiga. Amabwiriza tubaha azagira akamaro bitewe n’urugero dutanga 
n’umwuka uturanga. {Ub 195.1} 

Imana yahamagariye Aburahamu kwigisha Ijambo ryayo. Yamutoranyirije kuba sekuruza 
w’ishyanga rikomeye bitewe n’uko Imana yabonye ko Aburahamu azigisha abana be 
n’ababa mu rugo rwe kumvira amahame ari mu mategeko yayo. Icyahaga ubushobozi 
inyigisho za Aburahamu ni imbaraga ihindura yavaga ku mibereho ye ubwe. Mu rugo rwe 
habaga abantu basaga igihumbi, kandi benshi muri bo bari abayobozi b’imiryango, ndetse 
abandi benshi bari bamaze igihe gito bahindutse bavuye mu myizerere ya gipagani. 
Umuryango umeze utyo wasabaga umutware w’urugo utajenjetse. Gukoresha uburyo 
bworoheje kandi butarangwamo imyanzuro ihamye ntibyari kugira icyo bigeraho. Dore uko 
Imana ivuga ibya Aburahamu: “Kuko icyatumye mumenya, ari ukugira ngo ategeke abana 
be n’abo mu rugo rwe bazakurikiraho.” Itangiriro 18:19. Nyamara ubutware bwe 
yabukoresheje mu bwenge no kwiyoroshya ku buryo imitima ya benshi yagaruriwe Imana. 
Umurinzi wo mu ijuru yarahamije ati: ” ...Bazakomeza inzira y’Uwiteka, bakore ibyo 
gukiranuka, baca imanza zitabera.” Itangiriro 18:19. {Ub 195.2} 

Imbaraga ihindura yavaga kuri Aburahamu yageze no ku bandi batari abo mu rugo rwe. Aho 
yabambaga ihema hose, iruhande rwaryo yahubakaga igicaniro cyo gutambiraho Imana 

ibitambo kandi akahasengera. Iyo yahimukaga, icyo gicaniro cyarahasigaraga; kandi abantu 
benshi b’Abanyakanani bahoraga mu ngendo bari baramenye Imana babikesheje 
imyitwarire ya Aburahamu umugaragu wa Yo, iyo bageraga kuri icyo gicaniro Aburahamu 
yasize aho, batindaga kuri cyo maze bagatambira Yehova ibitambo. {Ub 195.3} 

Kwigisha Ijambo ry’lmana muri iki gihe nabyo ntibizabura kugera ku ntego igihe iryo jambo 
rizaba rigaragarira uko bikwiriye mu mibereho y’umwigisha. {Ub 196.1} 

Kumenya ibyo abandi bagiye batekereza cyangwa bamenye kuri Bibiliya ntibihagije. Mu 
rubanza, umuntu wese abazwa ibye imbere y’Imana, kandi ubu ni igihe buri muntu akwiriye 
kumenya ukuri uko ari ko. Ariko kugira ngo inyigisho zizagere ku ntego, ni ngombwa ko 
umwigisha yita ku bishishikaza uwiga. By’umwihariko ku muntu ugomba kwigisha abana 
n’ingimbi n’abangavu usanga batandukanye cyane mu mico n’imyitwarire, ibyo batojwe 
n’ibyo bamenyereye mu ntekerezo zabo, iyi ni ingingo itagomba kwirengagizwa. Mu 
kwigisha abana Bibiliya, dushobora kunguka byinshi kubwo kwitegereza ibyo ubwenge 
bwabo bukunda kwerekezaho n’ibyo bakunda kandi tukabakangurira kureba icyo Bibiliya 
ivuga kuri ibyo bintu bibashimisha. Imana yaturemye, ikaduha ubushobozi bunyuranye 
dufite, ni yo yatanze icyafasha buri wese igishyira mu Ijambo ryayo. Igihe abigishwa 
babonye ko ibyo Bibiliya yigisha birebana n’ubuzima bwabo, mubigishe gufata Bibiliya 
nk’umujyanama wabo. {Ub 196.2} 

Nimufashe abana n’urubyiruko kandi kunyurwa no kwishimira ubwiza buhebuje bw’Ijambo 
ry’Imana. Hari ibitabo byinshi bitagira agaciro, ibitabo bisamaje kandi bitungura ubuzima 
abantu basabwa gusoma, cyangwa bikemerwa ngo bikoreshwe, bitewe n’agaciro babiha mu 
by’ubuvanganzo. Kuki twatuma abana bacu bajya kunywa kuri ayo masoko yanduye kandi 
bagombye kwivomera ku isoko nziza y’Ijambo ry’Imana nta kiguzi batanze? Bibiliya 
iruzuye, ifite imbaraga n’ubusobanuro bwimbitse utarondora ngo ubive imuzi. Nimutere 
umwete abana n’urubyiruko gucukumbura ubutunzi ihatse bwaba ubw’ibitekerezo 
n’imvugo inoze. {Ub 196.3} 

Uko bazajya bakururwa n’ubwiza bw’ibyo bintu by’agaciro biri muri Bibiliya, ni ko 
imbaraga idasanzwe mvajuru yoroshya kandi igategeka izakora ku mitima yabo. 
Bazareshwa maze bomatane n’Imana yabihishuriye binyuze mu Ijambo ryayo, kandi 
hazaboneka bake cyane batazifuza byinshi biruseho byerekeye imirimo yayo n’inzira zayo. 
{Ub 197.1} 

Uwiga Bibiliya akwiriye kwigishwa kuyirambura afite umwuka wo gushaka kumenya. 
Ntitugomba kuyisoma dushaka ibihamya byo gushyigikira ibitekerezo byacu, ahubwo 
tuyisome dushaka kumenya icyo Imana ivuga. {Ub 197.2} 

Ubumenyi nyakuri bukomoka muri Bibiliya bushobora kugerwaho kubwo gufashwa na wa 
Mwuka wayandikishije. Kandi kugira ngo twunguke ubu bwenge tugomba kubeshwaho 
n’uwo Mwuka. Tugomba kumvira ibyo ijambo ry’Imana ridutegeka byose. Dukwiriye 
gusaba gusohorezwa amasezerano yanditswe muri iryo Jambo. Ubuzima idutegeka ni bwo 
dukwiriye kubaho, tubikesheje imbaraga tuvana muri iryo Jambo. Kwiga Bibiliya 
bizatugirira umumaro gusa nituyifata nk’uko iri. {Ub 197.3} 

Kwiga Bibiliya bidusaba umwete ukomeye n’ibitekerezo bidacika intege. Nk’uko 
umucukuzi w’amabuye y’agaciro acukura izahabu ikuzimu, ni ko tugomba gushaka 
ubutunzi bw’Ijambo ry’Imana tumaramaje kandi tudatezuka. {Ub 197.4} 

Muri gahunda yo kwiga Bibiliya buri munsi, gusoma umurongo ku murongo ni bwo buryo 
akenshi bufasha. Mureke uwiga afate umurongo umwe, kandi intekerezo ze azerekeze mu 
gutahura igitekerezo Imana yamushyiriye muri uwo murongo, bityo akomeze gutekereza 
kuri cyo kugeza ubwo akigira icye bwite. Umurongo umwe wizwe muri ubwo buryo kugeza 
ubwo ubusobanuro bwawo bwumvikanye, ugira akamaro kenshi kuruta gusoma ibice 
byinshi nta mugambi uhamye ufite mu bitekerezo kandi n’inyigisho nziza wunguka. {Ub 
197.5} 

Impamvu imwe mu mpamvu zikomeye zitera intege nke mu by’ubwenge n’ubushobozi bwo 
gushyira mu gaciro, ni ukubura gushyira ibitekerezo hamwe ubyerekeje ku kintu runaka 
kubw’umugambi mwiza. Usanga twirata ubwinshi bw’ibitabo bitangwa; ariko uko ibitabo 
birushaho kwiyongera, ibyo ubwabyo bishobora kuba ikintu kibi nubwo ibyo bitabo 
ubwabyo nta kintu cyangiza cyaba cyanditswemo. Kuba hari ibitabo byinshi bicapwa 
bigahora bisohoka mu macapiro, usanga abakuru n’abato bakuza akamenyero ko gusoma 
bihuta kandi by’amajyejuru, bityo ubwenge bugatakaza imbaraga zabwo zo kugira 
ibitekerezo byuzuzanya kandi bifite imbaraga. Byongeye kandi, umugabane munini 
w’ibitabo n’ibinyamakuru bisohoka ku bwinshi bigakwizwa mu bihugu, nka bya bikeri 
byakwiriye mu gihugu cya Egiputa, usanga atari inyandiko z’abandi zagiye zikopororwa, 
ndetse bidafite ishingiro kandi binaniza ubwenge gusa, ahubwo unasanga byuzuye umwanda 
kandi bigwabiza ubwenge. Ingaruka yabyo ntiba iyo guhumanya no kurimbura intekerezo 
gusa, ahubwo byangiza ubugingo kandi bikabutsemba. Ubwenge cyangwa umutima 
widamararira mu bunebwe, ntugire umugambi uhamye, wigarurirwa n’ikibi mu buryo 
bworoshye. Akenshi urubobi n’ibishihe bishora imizi ku bintu byumye cyangwa byaboze 
bitakigira ubuzima. Ubwenge budakora buhinduka urubuga Satani akoreraho umurimo we. 
Nimureke intekerezo zacu zerekezwe ku mahame yera, nimureke ubuzima bugire intego 
ihanitse n’umugambi uhebuje, kandi ikibi kibure aho gishinga ibirindiro. {Ub 197.6} 

Kubw’ibyo rero, nimureke urubyiruko rwacu rwigishwe kwiga Ijambo ry’Imana 
rubishimikiriye. Iryo jambo niryakirwa mu bugingo, rizahinduka urukuta rudahangarwa 
rukumira ibishuko. Umunyezaburi yaravuze ati: “Nabikiye Ijambo ryawe mu mutima 
wanjye, kugira ngo ntagucumuraho.” “Ku by’imirimo y’abantu, kwitondera ijambo 
ry’iminwa yawe, ni ko kumpa kwirinda inzira z’abanyarugomo.” Zaburi 119:11; 17:4. {Ub 
198.1} 

Uwiga Bibiliya akwiriye kuyibona nk’igitabo cyuzuye kandi akamenya ko ibice biyigize 
bifitanye isano. Akwiriye kumenya insanganyamatsiko remezo ya Bibiliya, akamenya 
umugambi Imana yari ifitiye abantu kuva katanga ka mbere, akamenya uko intambara 
ikomeye hagati y’icyiza n’ikibi yadutse kandi akamenya n’iby’umurimo wo gucungura 
umuntu. Akwiriye gusobanukirwa n’imiterere y’amahame abiri arwanira kugenga abantu, 
kandi akamenya gutahura imikorere y’ayo mahame mu byanditswe byerekana amateka 
n’ubuhanuzi, kugeza ku kurimbuka gukomeye guheruka. Akwiriye kubona uko iyi ntambara 
ikomeye yinjira mu ntambwe yose y’ubuzima bwa muntu; akabona uburyo mu kintu cyose 
gikorwa mu buzima asanga we ubwe akigaragarizamo imigambi y’umwe mu bahanganye 
muri iyi ntambara cyangwa undi. Abona kandi uko, yaba abishaka cyangwa atabishaka, ibyo 
akora bihamya uruhande ahereramo muri iyo ntambara. {Ub 198.2} 

Buri gice cyo muri Bibiliya cyahumetswe n’Imana kandi gifite akamaro. Uko twita ku 
Isezerano rya Kera ni ko dukwiye kwita ku Isezerano Rishya. Igihe tuzaba twiga Isezerano 
rya Kera tuzavumbura amasoko ahora adudubiza amazi ahantu umusomyi utagira icyo 
yitaho we abona ubutayu butagira amazi. {Ub 199.1} 

Igitabo cy’Ibyahishuwe kigomba kwigwa by’umwihariko kijyanirana n’igitabo cya 
Daniyeli. Nimutyo umwigisha wese wubaha Imana azirikane uburyo yarushaho 
gusobanukirwa neza no kwigisha ubutumwa bwiza Umukiza wacu ubwe yiyiziye 
akabumenyesha umugaragu we Yohana. Dore uko Yohana yabyanditse: “Ibyahishuwe na 
Yesu Kristo, ibyo Imana yamuhereye kugira ngo yereke imbata ze ibikwiriye kuzabaho 
vuba, agatuma marayika we, na we akabimenyesha imbata ye Yohana.” Ibyahishuwe 1:1. 
Mu kwiga Ibyahishuwe, nta muntu ukwiriye gucika intege bitewe n’ibimenyetso birimo 
usanga ari nk’ubwiru. [Yakobo atugira inama ati:] “Ariko niba hariho umuntu muri mwe 
ubuze ubwenge, abusabe Imana, iha abantu bose itimana, itishama, kandi azabuhabwa.” 
Yakobo 1:5. {Ub 199.2} 

“Hahirwa usoma amagambo y’ubu buhanuzi, hahirwa n’abayumva, bakitondera 
ibyanditswe muri bwo, kuko igihe kiri bugufi.” Ibyahishuwe 1:3. {Ub 200.1} 

Iyo urukundo nyakuri rwo gukunda Bibiliya rukanguwe mu muntu, maze uwiga agatangira 
gusobanukirwa n’ukuntu Bibiliya ari nk’umurima mugari, n’uburyo irimo ubutunzi 

bw’agaciro kenshi, azifuza gukoresha amahirwe yose afite ngo abonanire n’Imana mu 
ijambo ryayo. Ntabwo aziga yibanda ku gihe kimwe cyangwa ahantu runaka. Kandi uko 
kwiga ahozaho ni bumwe mu buryo buruta ubundi bwo gukuza urukundo umuntu akunda 
Ibyanditswe. Nimutyo umwigishwa wese ahorane Bibiliya buri gihe. Igihe ubonye akanya, 
gira umurongo usoma kandi uwutekerezeho. Waba ugenda mu nzira, waba utegereje 
imodoka, waba utegereje uwo mwahanye gahunda, koresha neza amahirwe ufite kugira ngo 
ugire ibitekerezo bimwe by’agaciro kenshi ukura mu nzu y’ububiko bw’ukuri kw’Ijambo 
ry’Imana. {Ub 200.2} 

Hari imbaraga eshatu zikomeye ubugingo bw’umuntu bwubakiweho ari zo: ukwizera, 
ibyiringiro n’urukundo; kandi nta handi handi zibonerwa uretse mu kwiga Bibiliya mu buryo 
butunganye. Ubwiza bwa Bibiliya bugaragara inyuma, ubwiza bw’ishushanyamvuko 
ikoresha ndetse n’imvugo inoze, ibyo byose ni urufatiro rw’ubutunzi bwayo nyakuri ari 
bwo: Ubwiza bwo kwera. Amateka Bibiliya ivuga yerekeye abantu bagendanye n’Imana, 
dushobora kuyasoma maze tukarabukwa ikuzo ry’Imana. Muri wa wundi “Umwe mwiza” 
ni ho tubonera Uwo kurabagirana kose k’ubwiza bwo ku isi no mu ijuru gukomokaho. 
Yaravuze ati: “Nanjye nimanikwa hejuru y’isi, nzireherezaho abantu bose.” Yohana 12:32. 
Iyo umwigishwa wa Bibiliya yitegereje Umucunguzi, mu bugingo bwe habamo gukanguka 
kw’imbaraga idasanzwe yo kwizera, kuramya n’urukundo. Amaso ye akomeza gutumbira 
mu maso ha Kristo, maze uwo witegereza Kristo akagenda arushaho gusa n’uwo aramya. 
Amagambo yavuzwe n’Intumwa Pawulo ahinduka imvugo y’ubugingo bwe ati: “Ndetse 
n’ibintu byose mbitekereza ko ari igihombo kubw’ubutunzi butagira akagero, ni bwo 
kumenya Yesu Kristo... kugira ngo mumenye, menye n’imbaraga zo kuzuka kwe, no 
gufatanya imibabaro ye.” Abafilipi 3:8-10. {Ub 200.3} 

Amasoko atemba amahoro n’ibyishimo byo mu ijuru nafungurirwa mu bugingo bw’umuntu 
binyujijwe mu magambo y’Ibyanditswe Byera, azahinduka umugezi munini ufite imbaraga 
zo guhesha umugisha abantu bose bawugeraho. Nimutyo urubyiruko rwo muri iki gihe, 
urubyiruko ruri gukura rufite Bibiliya mu ntoki zarwo, ruhinduke ububiko n’imiyoboro 
by’imbaraga itanga ubugingo iri muri Bibiliya. Mbega amasoko y’umugisha yadudubiza ku 
batuye isi! Ayo masoko yazana impinduka zifite imbaraga zo gukiza no guhumuriza tutajya 
twiyumvisha ari yo migezi y’amazi abeshaho, amasoko y’amazi “adudubiza kugeza mu 
bugingo buhoraho.” {Ub 201.1} 

VI. KUBAKA UBUSHOBOZI BW’UMUBIRI 


“Ukundwa, ndagusabira, kugira ngo ugubwe neza muri byose, ube mutaraga, nk’uko 
umutima wawe uguwe neza.” 

3 Yohana 2 


21. KWIGAIMIKORERE Y’UMUBIRI 

“Ndagushimira yuko naremwe mu buryo buteye ubwoba, butangaza” Zaburi 139:14 

Kubera ko ubwenge n’ubugingo bikorera mu mubiri, ku rwego rukomeye imbaraga 
z’intekerezo n’iz’umwuka zishingira ku mbaraga z’umubiri no kuwukoresha. Ikintu cyose 
giteza imbere ubuzima bw’umubiri, kinateza imbere ubwenge bufite imbaraga ndetse 
n’imico mbonera. Umuntu aramutse adafite ubuzima bwiza, ntiyabasha gusobanukirwa 
cyangwa ngo abe yasohoza inshingano ze kuri we ubwe, kuri bagenzi be, cyangwa ku 
Muremyi we. Kubw’ibyo rero, ubuzima bw’umubiri bukwiriye kurindwa uko bikwiriye 
kimwe n’uko imico irindwa. Kumenya iby’isuku n’ibyerekeye imikorere y’umubiri 
bikwiriye kuba ishingiro ry’ibikorwa mu burezi byose. {Ub 203.1} 

Nubwo muri iyi minsi ibyerekeye imikorere y’umubiri bizwi muri rusange, hari 
ukwirengagiza guteye ubwoba mu byerekeye amahame y’ubuzima. Ndetse no mu bazi ayo 
mahame, bake cyane ni bo bayakurikiza. Imbaraga ikoresha umuntu adatekereje ni yo 
ikurikizwa mu buhumyi nk’aho ubuzima bugengwa no kubaho mu buryo bw’amahirwe aho 
kugengwa n’amategeko asobanutse kandi adahinduka. {Ub 203.2} 

Urubyiruko rufite amaraso y’ubuto kandi rukagira imbaraga, ariko ntirusobanukirwa neza 
n’agaciro k’imbaraga nyinshi rufite. Mbega uburyo ruha agaciro gake ubutunzi burusha 
agaciro izahabu, ubutunzi bw’ingenzi kugira ngo rutere imbere, ubutunzi buruta kwiga 
amashuri cyangwa umwanya ukomeye ndetse n’ubutunzi bw’isi! Ni kangahe umuntu 
wagiye ashyira ubuzima bwe mu kaga aharanira ubutunzi cyangwa gukomera yagiye agera 
hafi y’icyo yifuzaga, amaherezo akagwa mu kubura epfo na ruguru, maze undi umurusha 
gukomera k’umubiri akaba ari we witwarira igihembo wa wundi yifuje igihe kirekire! 
Kubw’imibereho yo kuba mu burwayi buterwa no kwirengagiza amategeko y’ubuzima, 
mbega abantu benshi bashowe mu migirire mibi bakivutsa ibyiringiro by’ubuzima bwo kuri 
iyi si, bataretse n’ubugingo buhoraho bw’ahazaza! {Ub 203.3} 

Igihe abigishwa biga imikorere y’umubiri, bakwiriye gufashwa kugira ngo basobanukirwe 
neza agaciro k’imbaraga z’umubiri wabo, uko zishobora kurindwa no gutezwa imbere 
kugira ngo zigire uruhare rukomeye cyane mu kugera ku ntsinzi mu rugamba rukomeye 
rw’ubuzima. {Ub 204.1} 


143 



Binyuze mu byigisho byoroheje kandi byoroshye, uhereye mu buto bwabo abana bakwiriye 
kwigishwa iby’ibanze byerekeye isuku n’imikorere y’umubiri. Uwo murimo ukwiriye 
gutangirwa n’ababyeyi bari imuhira, hanyuma abarezi bakawukomeza igihe abana bazaba 
bari ku ishuri. Uko abanyeshuri bagenda bakura, ni na ko bakwiriye gukomeza kwigishwa 
isuku n’imikorere y’umubiri kugeza ubwo bazaba bujuje ibyangombwa byo kwita ku nzu 
babamo. Bakwiriye gusobanukirwa akamaro ko kwirinda indwara binyuze mu kurinda no 
kwita ku mbaraga z’urugingo rwose kandi bakwiriye no kwigishwa uko bakwifata mu gihe 
cy’indwara n’impanuka bisanzwe kandi byoroheje. Amashuri yose akwiriye kwinjiza muri 
gahunda y’amasomo isomo ryerekeye isuku n’imikorere y’umubiri, kandi uko bishobotse 
kose akaba afite ibikoresho by’imfashanyigisho mu kwigisha imiterere y’umubiri, uko ukora 
n’uburyo bwo kuwitaho. {Ub 204.2} 

Hari ingingo zimwe akenshi zidashyirwa mu nyigisho y’imikorere y’umubiri kandi 
zagombye gufatwa ko ari ingingo zifite agaciro gakomeye cyane ku mwigishwa kuruta 
byinshi mu by’ubuhanga bikunze kwigishwa muri iri somo. Nk’ihame fatizo 
ry’imyigishirize yose muri izi ngingo, urubyiruko rukwiriye kwigishwa ko amategeko 
agenga ibyaremwe ari amategeko y’Imana, ndetse ko yavuye ku Mana rwose nk’uko 
Amategeko Cumi ari. Amategeko 

agenga imikorere y’umubiri wacu Imana yayanditse ku mwakura wose, ku mukaya wose no 
ku karandaryi k’umubiri kose. Kwica ayo mategeko, waba ubitewe n’uburangazi cyangwa 
ubikoze nkana, ni icyaha ku Muremyi wacu. {Ub 204.3} 

Mbega ukuntu ari ngombwa ko abantu bahabwa ubumenyi burambuye kuri ayo mategeko! 
Amabwiriza y’isuku mu byerekeye imirire, imyitozo ngororamubiri, kwita ku bana, kuvura 
indwara, n’izindi ngingo nk’izo, bikwiriye kwitabwaho cyane kuruta uko bisanzwe 
byitabwaho. {Ub 205.1} 

{Igihe ibyo byigisho bitangwa], ni ngombwa gushimangira impinduka intekerezo zigira ku 
mubiri n’izo umubiri utera mu ntekerezo. Ingufu z’amashanyarazi ziva mu bwonko zitewe 
n’uko intekerezo ziri gukora, ni zo ziha ubuzima umubiri wose, kandi kubw’ibyo zikaba ari 
umufasha w’ingirakamaro cyane mu kurwanya indwara. Ibi bikwiriye gusobanurwa neza. 
Izindi ngingo zikwiriye kugaragazwa ni imbaraga z’ubushake bwo guhitamo ndetse 
n’akamaro ko kwitegeka haba mu gusigasira ubuzima no kubuzahura. Hakwiriye 
kugaragazwa ingaruka zibabaza cyane kandi zirimbura zikomoka ku burakari, kutishima, 
kwikanyiza, cyangwa gusayisha. Ku rundi ruhande hakwiriye kugaragazwa imbaraga 
itangaje itanga ubugingo iboneka mu kurangwa n’umunezero, kutikanyiza no gushima. {Ub 
205.2} 

Hari ukuri kuboneka mu mikorere y’umubiri, ni ukuri dukeneye kuzirikana kandi uko kuri 
kuri mu byanditswe ndetse kuravuga kuti: “Umutima unezerewe ni umuti mwiza; ariko 
umutima ubabaye umutera konda.” Imigani 17:22. {Ub 205.3} 

Imana iratubwira iti: “Mwana wanjye, ntukibagirwe ibyigisho byanjye; ahubwo umutima 
wawe ukomeze amategeko yanjye: kuko bizakungurira imyaka myinshi y’ubugingo bwawe, 
ukazarama, ndetse ukagira n’amahoro.” “Kuko ari byo bugingo bw’ababibonye, bikaba 
umuze muke w’umubiri wabo wose.” Nanone Ibyanditswe biravuga biti: “Amagambo 
anezeza ni nk’ubuki; aryohera ubugingo bw’umuntu, agakomeza ingingo ze.” Imigani 3:1,2; 
4:20, 22; 16:24. {Ub 205.4} 

Urubyiruko rukeneye gusobanukirwa neza n’ukuri kwimbitse kuri inyuma y’icyo Bibiliya 
ivuga ko Imana “ari isoko y’ubugingo.” (Zaburi 36:10). Ntabwo Imana ari yo nkomoko ya 
byose gusa, ahubwo ni na Yo bugingo bw’ikintu cyose kibaho. Ubwo bugingo bwayo ni 
bwo twakira bunyuze mu mucyo w’izuba, mu mwuka mwiza duhumeka, mu byokurya 
byubaka imibiri yacu kandi bikaduha imbaraga. Tubeshwaho n’ubugingo bwayo isaha ku 
isaha, ndetse na buri mwanya. Uretse ko impano Imana yatanze zangijwe n’icyaha, impano 
zayo zose zitanga ubugingo, ubuzima buzira umuze n’ibyishimo. {Ub 206.1} 

“Ikintu cyose yakiremye ari cyiza mu gihe cyacyo,” (Umubwiriza 3:11) kandi ubwiza 
nyakuri buzarindwa bitanyuze mu kwangiza ibyo Imana yaremye, ahubwo bizanyura mu 
gukurikiza amategeko y’Imana yaremye byose kandi ikaba yishimira kureba ubwiza 
bwabyo no kubonera kwabyo. {Ub 206.2} 

Igihe bigisha imikorere y’umubiri, [abarezi] bakwiriye kwita cyane ku buryo butangaje 
ibikorerwa mu mubiri bifite uburyo bikora n’icyo biba bishaka kugeraho, bakita ku 
mikoranire itabusanya kandi yuzuzanya y’ingingo zitandukanye. Igihe rero intekerezo 
z’umwigishwa zizaba zikanguwe zityo, kandi akabasha gusobanukirwa akamaro ko kubaka 
ubushobozi bw’umubiri, icyo gihe hari byinshi umwigisha ashobora gukora kugira ngo 
atume habaho gukura gukwiriye n’imico itunganye. {Ub 206.3} 

Mu bintu bya mbere bigomba kugirwa intego, hakwiriye kubamo inyifato y’impagarike 
y’umubiri, haba mu kwicara no guhagarara. Imana yaremye umuntu wemye, bityo yifuza 
ko umuntu atagira igihagararo gusa, ahubwo yifuza ko agira n’ibyiza bishingiye ku 
ntekerezo n’imico mbonera, ubuntu n’icyubahiro, kwitegeka, ubutwari no kwigirira 
icyizere. Ahanini iyo myitwarire itezwa imbere no kugira impagarike yemye. Nimutyo 
umwigisha atange amabwiriza kuri iyi ngingo aba intangarugero kandi akurikiza 
n’amahame abigenga. Niyerekane uko imyifato itunganye y’impagarike y’umubiri igomba 
kuba imeze, kandi ashimikiriye ko igomba gukurikizwa iteka. {Ub 206.4} 


145 


Ibindi bifite akamaro gakurikira inyifato itunganye y’impagarike y’umubiri ni ibyerekeye 
guhumeka no gutoza ijwi. Umuntu wicara cyangwa agahagarara yemye arusha abandi 
guhumeka neza. Ariko umwigisha akwiriye gusobanurira abo yigisha akamaro ko guhumeka 
bakitsa umwuka neza. Niyerekane uburyo imikorere myiza y’imyanya y’ubuhumekero 
ifasha gutembera kw’amaraso mu mubiri, igaha imbaraga umubiri wose, igatuma umuntu 
agira ubushake bwo kurya kandi igogorwa rigakorwa neza, bigatera umuntu gusinzira neza, 
bityo ntibigarure ubuyanja mu mubiri gusa ahubwo bigatuma n’ubwonko bukora neza 
n’imitekerereze ikaba ituje. Igihe umwigisha agaragaje akamaro ko guhumeka umuntu 
akitsa umwuka neza, akwiriye no gushimangira kubishyira mu bikorwa. Umwigisha 
nakoreshe imyitozo ngororamubiri izatuma ibyo bigerwaho, kandi arebe ko iyo myitwarire 
bayigira akamenyero. {Ub 207.1} 

Kumenyereza ijwi bifite umwanya w’ingenzi mu kubaka ubushobozi bw’umubiri, kuko 
bituma ibihaha birushaho kwaguka no kugira imbaraga, bityo bigakumira indwara. Kugira 
ngo umuntu asome cyangwa avuge neza, reba ko imikaya y’inda igira uruhare ruhagije mu 
guhumeka, kandi ko imyanya y’ubuhumekero yisanzuye. Ni byiza gukoresha imikaya 
y’inda cyane kurusha gukoresha iy’umuhogo. Bigenze bityo, kunanirwa gukomeye 
n’indwara z’ibikatu zibasira umuhogo n’ibihaha zishobora kwirindwa. Hakwiriye 
gushyirwaho ubwitonzi kugira ngo umuntu asohore ijwi avuga neza mu ijwi rituje kandi 
ryoroheje, kandi ye kuvuga ubutitsa. Ibyo ntibizatuma umuntu agira ubuzima bwiza gusa, 
ahubwo bizaba inyongera ikomeye ku gutuma umurimo w’umwigishwa unezeza kandi 
ukorwe neza. {Ub 207.2} 

Mu gihe cyo kwigisha izo ngingo, hatangwa amahirwe akomeye kugira ngo herekanwe 
ubupfapfa n’ibibi byo kwihambira imishumi, imikandara n’imyambaro bibakomeje cyane, 
ndetse n’indi migirire yose ibangamira imikorere myiza y’umubiri. Hari indwara nyinshi 
zitabarika abantu barwara ziterwa n’imyambarire yabo icishije ukubiri n’amabwiriza 
y’ubuzima buzira umuze. Kubw’ibyo rero, amabwiriza yitondewe yerekeye iyi ngingo 
agomba gutangwa. Umvisha abanyeshuri akaga gakomoka ku kwambara imyambaro 
ihambira mu rukenyerero cyangwa se igahambira cyane urugingo rw’umubiri urwo ari rwo 
rwose. Babwire ko bakwiriye kwambara mu buryo butuma bahumeka neza kandi bakaba 
bazamura amaboko akarenga umutwe nta mbogamizi. Kudakora neza kw’ibihaha 
ntikubabuza gukura neza gusa, ahubwo kunabangamira igogorwa ry’ibyokurya ndetse no 
gutembera kw’amaraso, bityo bigatera umubiri wose intege nke. Bene iyo myitwarire yose 
igwabiza imbaraga z’umubiri n’iz’ubwenge, bityo igakoma mu nkokora iterambere 
ry’umunyeshuri ndetse akenshi ikamubuza gutsinda. {Ub 207.3} 

Igihe biga ibyerekeye isuku, umwigisha uzi icyo akora azakoresha umwanya wose abonye 

kugira ngo yerekane ko isuku ari ngombwa haba ku muntu ku giti cye n’ahamukikije hose. 

• • • 

Azashimangira akamaro ko kwiyuhagira buri munsi kugira ngo umuntu agire ubuzima 
buzira umuze no gutuma intekerezo ze zikangukira gukora neza. Azita cyane kandi ku 
kamaro k’umucyo w’izuba, kwinjiza umwuka mwiza mu nzu, isuku y’icyumba cyo 
kuryamamo ndetse n’iy’igikoni. Igisha abanyeshuri ko icyumba cyo kuryamamo kirimo 
ibyangombwa bitera ubuzima buzira umuze, igikoni gisukuye n’ameza yo kuriraho ateguye 
neza kandi ariho ibyokurya bitangiza ubuzima, ari byo bizagira uruhare mu gutuma 
ab’umuryango banezerwa kandi n’abashyitsi bashishoza bakabishima. Ibyo biruta cyane 
uko basanga igikoresho gihenze mu cyumba cy’uruganiriro. Muri iki gihe dukeneye 
biruseho kwiga icyigisho Umwigisha mvajuru yigishije mu myaka isaga 2000 ishize agira 
ati: “Kuko ubugingo buruta ibyokurya, n’umubiri uruta imyambaro.” Luka 12:23. {Ub 
208.1} 

Uwiga ibyerekeye imikorere n’imiterere y’umubiri akwiriye kwigishwa ko umugambi 
w’ibyo yiga atari uwo kugira ngo yunguke ubumenyi bwerekeye ibifatika n’amategeko 
agenga umubiri gusa. Ibyo byonyine byazamugirira umumaro muke cyane. Akwiriye 
gusobanukirwa akamaro ko kuba mu nzu irimo umwuka mwiza, icyumba cye kigomba 
kwinjizwamo umwuka mwiza; ariko kandi natareka ngo uwo mwuka wuzure mu bihaha bye 
uko bikwiriye, azahura n’ingaruka zo guhumeka umwuka mubi. Kubw’ibyo rero, bikwiriye 
kumvikana neza ko isuku ari ngombwa, kandi ibyangombwa bikenewe byose bigatangwa. 
Nyamara ibyo byose nibidakoreshwa bizaba imfabusa. Ikintu cy’ingenzi gisabwa mu 
kwigisha ayo mahame, ni ukumvisha neza umwigishwa akamaro kayo kugira ngo nawe 
azayashyire mu bikorwa abikuye ku mutima. {Ub 209.1} 

Ijambo ry’Imana rikoresheje ishusho nziza cyane kandi ikora ku mutima, ryerekana agaciro 
Imana iha imibiri yacu ndetse n’inshingano dufite yo kuyirinda no kuyitaho ngo ikomeze 
kugubwa neza. Intumwa Pawulo yaravuze ati: “Mbese ntimuzi yuko imibiri yanyu ari 
insengero z’Umwuka Wera, uri muri mwe, uwo mufite wavuye ku Mana? Kandi ntimuri 
abanyu ngo mwigenge.” “Umuntu utsemba urusengero rw’Imana, Imana izamutsemba, 
kuko urusengero rw’Imana ari urwera, kandi urwo rusengero ni mwe.” 1 Abakorinto 6:19; 
1 Abakorinto 3:17. {Ub 209.2} 

Nimutyo abigishwa bacengerwe n’iki gitekerezo kivuga ko umubiri ari urusengero Imana 
ishaka guturamo, kandi ko rukwiriye kurindwa rukaba rwera, rukaba ubuturo bw’ibitekerezo 
bihanitse kandi bizira amakemwa. Igihe biga imikorere n’imiterere y’umubiri maze 
bagasobanukirwa ko “baremwe mu buryo buteye ubwoba butangaza” (Zaburi 139:14), 
bazuzuzwa umwuka wo kubaha Imana cyane. Aho kugira ngo bangize umurimo w’intoki 
z’Imana, bazagambirira gukora ibibashobokera byose kugira ngo basohoze umugambi 
utangaje w’Umuremyi. Bityo bizagera aho bumva ko kumvira amategeko yo kwitungira 

amagara atari ikibazo kibasaba kwihotora cyangwa kwiyanga, ko ahubwo mu by’ukuri ari 
umugisha n’amahirwe bitagerwa babonye. {Ub 209.3} 


• • • 

22. IMIRIRE NO KWIRINDA 


“Umuntu wese urushanwa yirinda muri byose.” 1 Abakorinto 9:25. 

Umwigishwa wese akeneye gusobanukirwa n’isano iri hagati y’imibereho itunganye no 
kugira imitekerereze yo ku rwego rwo hejuru. Buri wese akwiriye kwifatira icyemezo niba 
ubuzima bwe buzayoborwa n’intekerezo cyangwa n’umubiri. Umusore wese agomba 
kwihitiramo icyatunganya ubuzima bwe; kandi imvune n’umubabaro uko byangana kose 
bikwiriye kubaho kugira ngo abasore basobanukirwe n’imbaraga bahanganye na zo, ndetse 
n’imbaraga zituma imico yabo ihinduka myiza cyangwa se mibi ndetse zikanagena uko 
iherezo ryabo rizamera. {Ub 211.1} 

Kutirinda ni umwanzi abantu bose bakwiriye kwirinda. Ukuntu iyi ngeso yiyongera mu 
buryo bukabije bikwiriye gukangura umuntu wese ukunda ubwoko bwe kujya ku rugamba 
akayirwanya. Gahunda yo kwigisha ibyerekeye kwirinda mu mashuri ni gahunda yo 
gushimwa iri mu murongo mwiza. Inyigisho kuri iyi ngingo zikwiriye gutangwa mu ishuri 
ryose no mu muryango wose. Abasore n’inkumi ndetse n’abana bakwiriye gusobanukirwa 
n’ingaruka ziterwa n’ibisindisha, itabi n’ubundi burozi nk’ubwo mu kugwabiza umubiri, 
kwijimisha intekerezo no kwandavuza ubugingo. Bikwiriye gusobanuka neza ko nta muntu 
n’umwe ukoresha ibisindisha, itabi n’ubundi burozi ushobora kurambana imbaraga ze zose 
z’ubushobozi bw’umubiri, ubw’intekerezo n’ubw’imico mbonera. {Ub 211.2} 

Ariko kugira ngo tugere ku muzi wo kutirinda, tugomba kwimbika cyane tukagera no ku 
birenze kwirinda kunywa inzoga n’itabi. Ubunebwe, ubuzima butagira intego, cyangwa 
kwifatanya n’amatsinda agendereye ibibi, bishobora kuba nyirabayazana w’iyo ngeso mbi. 
Akenshi izo ngeso ziboneka mu ngo no mu miryango ivuga ko irangwa no kwirinda 
badakebakeba. Ikintu cyose gituma ibyo umuntu ariye bitagogorwa neza, gitera intekerezo 
gukora mu buryo bw’indengakamere, cyangwa se kigaca intege umubiri mu buryo ubwo ari 
bwo bwose, kigahungabanya ubwuzuzanye hagati y’intekerezo n’imbaraga z’umubiri, 
kigaca intege ubwonko ntibushobore gutegeka umubiri, bityo ibyo bigatera kutirinda. 
Kurimbuka k’urubyiruko rwinshi rwajyaga kuzagira ahazaza heza ahanini gushingiye ku 
ipfa ndengakamere ruterwa n’imirire idatuma rugira amagara mazima. {Ub 211.3} 

Icyayi, ikawa, ibirungo n’ibiribwa bikozwe ahanini mu isukari, bizwi neza ko ari byo bitera 
kugugarirwa. Inyama nazo zangiza ubuzima. Kuba ubusanzwe zikangura umubiri mu buryo 
budasanzwe, iyi ni impamvu ihagije ituma zidakwiriye gukoreshwa; kandi kuba amatungo 
hafi ya yose ku isi asigaye arwara indwara nyinshi, bituma imyama zikwiriye kwangwa 
incuro ebyiri. Inyama zitera imyakura gukanguka mu buryo budasanzwe, zigakangura irari 
no kurarikira, bityo bikagwabiza imbaraga zo gushyira mu gaciro umuntu agira. {Ub 212.1} 

Abantu bimenyereza kurya ibyokurya bikungahaye cyane birimo n’inyama, nyuma y’igihe 
runaka bisanga igifu cyabo kitanyurwa n’ibyokurya byoroheje. Usanga igifu kibasaba 
ibyokurya birimo ibirungo byinshi cyane, bihumura kandi biryoshye cyane ndetse bikangura 
umubiri. Iyo imyakura itagikorera kuri gahunda kandi umubiri wose ugacika intege, 
ubushobozi bwo kwitegeka busa n’ubutakaza imbaraga yo kurwanya kwifuza no kurarikira 
kudasanzwe. Agahu korohereye ko ku gifu gasa n’agafuruta maze kagasuherwa ndetse 
kakaba kokerwa kugeza ubwo ibyokurya bikangura umubiri cyane binanirwa guhosha ubwo 
bubabare. Iyo bigenze bityo, umuntu agira inyota ikabije idashobora kumarwa n’ikindi kintu 
cyose uretse kunywa ibinyobwa bikomeye. {Ub 212.2} 

Ikibi gikwiriye kwirindwa kigitangira. Igihe urubyiruko rwigishwa, ni ngombwa gusobanura 
neza ingaruka ziva ku cyagaragara ko ari ugutandukira guto bava mu nzira itunganye. 
Nimutyo umunyeshuri yigishwe agaciro k’indyo yoroheje kandi itera amagara mazima 
binyuze mu kwirinda kwifuza ibikabuzi. Nimutyo kwimenyereza kwitegeka bishinge imizi 
hakiri kare. Mureke abasore n’inkumi basobanurirwe kandi bacengerwe n’ihame ry’uko 
bakwiriye kuba abatware b’inda aho kuba abagaragu wayo. Imana yabaremanye ubushobozi 
bwo kwitegeka, bityo bagomba gukoresha ubwo butware bahawe n’Ijuru. Igihe bene aya 
mabwiriza atanzwe uko bikwiriye, nta kabuza umusaruro uzavamo uzagera no ku bandi 
benshi batari abasore ubwabo gusa. Imbaraga ihindura ibikomotseho izagera ku bandi maze 
ikize abagabo n’abagore bari ku rwobo rw’irimbukiro. {Ub 212.3} 

Imirire n’iterambere ry’ubwenge 

Isano iri hagati y’imirire n’iterambere ry’ubwenge ikwiriye kwitabwaho cyane birenze uko 
byigeze bibaho. Intekerezo zitabangukira kumenya no gusobanukirwa akenshi ziterwa 
n’amakosa abantu bakora mu mirire. {Ub 213.1} 

Akenshi usanga abantu bavuga ko mu gihe cyo guhitamo ibyokurya, ipfa ari ryo rikwiriye 
kuyobora umuntu. Ibyo bavuga byari kuba bifite ishingiro, iyaba amategeko yo kwitungira 
amagara yarubahirizwaga igihe cyose. Ariko bitewe n’akamenyero kabi kabaye karande mu 
bantu, ipfa ryateshuwe umurongo waryo ku buryo umuntu ahora ararikiye ibihaza ipfa rye 
nyamara bimugiraho ingaruka. Muri iki gihe, ipfa umuntu agira ntirigikwiriye kwiringirwa 
ngo riyobore umuntu [mu guhitamo ibyo arya.} {Ub 213.2} 

Igihe abigisha bariho bigisha abana ibyerekeye kurinda ubuzima, bakwiriye kwigisha ku 
kamaro k’ibiribwa bitandukanye. Ikindi gikwiriye gusobanurwa neza ni ingaruka z’ibiribwa 
bikungahaye cyane ku ntungamubiri nyinshi kandi bikaba ari inkanguramubiri, ndetse 
n’ingaruka z’ibyokurya bitarangwamo intungamubiri. Icyayi, ikawa, umugati w’ifarini 
inoze cyane kandi yera de, imboga zabitswe mu bikombe bifunze igihe kirekire, za bombo, 
ibirungo n’ibyokurya bigizwe ahanini n’isukari, ibyo byose nta ntungamubiri za ngombwa 

bitanga. Abigishwa benshi batakaje ubuzima bwabo bitewe no kuba barariye ibyo biribwa. 
Abana benshi bagwingiye kandi badafite imbaraga z’umubiri n’iz’ubwenge, byakomotse ku 
kugaburirwa indyo nkene. Iyo impeke, imbuto, ibishyimbo n’ibindi byo mu bwoko bumwe 
nabyo ndetse n’imboga bikoresherejwe hamwe mu buryo bukwiriye, usanga ibyo byose 
birimo ibyangombwa byose umubiri ukeneye; kandi iyo byateguwe neza, usanga bigize 
ibyokurya bituma umuntu agira imbaraga z’umubiri n’iz’ubwenge. {Ub 213.3} 

Mu byerekeye ibyokurya, hakenewe ko hatibandwa ku bigize igaburo gusa, ahubwo ni na 
ngombwa kurihuza n’uri burifimgure. Akenshi ibyokurya biribwa n’umuntu ukora imirimo 
y’amakobo isaba ingufu bigomba kwirindwa n’abakora imirimo ahanini ikoreshwa 
ubwonko. Uburyo bwo gukomatanya ibiribwa gukwiriye na ko kugomba kwitonderwa. Ku 
bantu bakoresha ubwonko cyane, no ku bandi bakora imirimo yabo bicaye hamwe, 
ntibakwiriye gufata igaburo rigizwe n’amoko menshi ku ifunguro rimwe. {Ub 214.1} 

Ni ngomba kwirinda kurya ibyokurya birenze urugero n’iyo byaba ari ibyokurya byiza 
cyane bitagira ingaruka ku mubiri. Imiterere y’umubiri w’umuntu ituma udashobora 
gukoresha ibirenze ibisabwa kugira ngo wubake imyanya yawo itari imwe, kandi kurenza 
urugero bigwa umubiri nabi. Usanga abanyeshuri benshi bavuga ko barwaye babitewe no 
kwiga cyane, kandi mu by’ukuri impamvu y’ubwo burwayi ari uko baguye ivutu. Mu gihe 
amategeko y’ubuzima yitonderwa nk’uko bikwiriye, nta ngorane nyinshi zaterwa no 
gukoresha ubwenge cyane. Ariko akenshi aho usanga ubwonko bw’abantu bwananiwe 
gukora neza, biterwa no kuremereza igifu bityo ibyo bikananiza umubiri kandi bigatuma 
ubwonko bugwa agacuho. {Ub 214.2} 

Akenshi, amafunguro abiri ku munsi ni yo meza kurenza atatu. Iyo ifunguro rya nimugoroba 
rifashwe hakiri kare bibangamira igogorwa ry’ibiribwa byariwe saa sita. Kandi iyo ifunguro 
rya nimugoroba rifashwe bitinze, usanga igihe cyo kuryama kigera bitararangira kugogorwa. 
Ibyo rero bituma igifu kitaruhuka uko bikwiriye. Umuntu ntasinzira neza, ubwonko 
n’imyakura bigwa agacuho, kandi umuntu ntabe afite ubushake bwo gufata amafunguro ya 
mugitondo, bityo umubiri wose ntube wagaruye ubuyanja ndetse ukaba utiteguye no 
gusohoza inshingano z’uwo munsi. {Ub 214.3} 

Ntabwo dukwiriye kwirengagiza akamaro ko kutica amasaha yo gufata amafunguro n’igihe 
cyo kuryama. Kubera ko umurimo wo kwiyubaka no kwisana by’umubiri biba igihe umuntu 
aruhuka, ni ngombwa ko abantu baryama ku gihe kandi bagasinzira bihagije, ariko cyane 
cyane urubyiruko. {Ub 215.1} 

Igihe bigushobokeye kose, irinde kurya ucuranwa. Niba ufite igihe gito cyo gufungura, rya 
bike ukurikije igihe ufite. Aho kugira ngo umiragure ibyo utatapfunnye ngo ubone uhage, 
byarutwa n’uko wareka kubirya. {Ub 215.2} 

Igihe cyo kurya gikwiriye kutubera umwanya mwiza w’ibyishimo no kuganira n’abo 
musangira. Ikintu cyose cyatuma baremererwa ku meza cyangwa hakaza umwuka mubi 
gikwiriye gukumirwa. Mureke kwiringira Imana no kuyishima yo Rugaba rw’ibyiza byose 
abe ari byo bihabwa umwanya, bityo ikiganiro kizaba gishimishije, kibe guhererekanya 
ibitekerezo gushimishije kuzahura umuntu nta kumunaniza. {Ub 215.3} 

Gukurikiza amabwiriza yerekeye kwirinda no gukurikiza igihe mu bintu byose bifite 
imbaraga itangaje. Ibyo bifasha umuntu kubungabunga ubuzima bwe kurenza imiterere 
karemano kuko byongera amahirwe yo kubona no kurambana umurage twahawe w’ubuzima 
buzira umuze. Byongeye kandi, uzasanga ubushobozi bwo kwitegeka umuntu agwiza muri 
ubwo buryo ari kimwe mu byangombwa by’agaciro kenshi bimufasha agahatana kandi 
akagera ku ntsinzi mu nshingano zikomeye cyane n’ibibaho bitegereje umuntu wese. {Ub 
215.4} 

Umunyabwenge yavuze ko inzira z’ubwenge ari inzira z’ibinezeza; kandi imigendere yabwo 
yose ni iy’amahoro. (Imigani 3:17). Nimutyo umusore wese n’inkumi yose bo mu gihugu 
cyacu, bagifite imbere yabo amahirwe yo kuzagira amaherezo meza kurenza abami bo ku 
isi batamirijwe amakamba, batekereze byimbitse ku cyigisho cyatanzwe mu magambo 
y’umunyabwenge wagize ati: ‘Wa gihugu we, ube uhiriwe, iyo ufite umwana w’imfura ho 
umwami, kandi ibikomangoma byawe bikarya mu gihe gikwiriye, kugira ngo bigire 
amagara, bitarimo isindwe.” Umubwiriza 10:17. {Ub 216.1} 

23. IKIRUHUKO 


“Ikintu cyose kigenerwa igihe cyacyo.” Umubwiriza 3:1 

Hari itandukaniro hagati y’ikiruhuko no kwidagadura. Ukurikije ubusobanuro nyakuri 
bw’ijambo “ikiruhuko” mu rurimi rw’Icyongereza, usanga rishatse kuvuga “kongera 
kuremwa”, kandi ibyo biha imbaraga umubiri ndetse bikawubaka. Ikiruhuko gituma 
dushyira iruhande ibyo twari duhugiyemo n’ibyari biduhagaritse umutima, maze kigatuma 
intekerezo n’umubiri bigarura ubuyanja, bityo kigatuma tugarukana imbaraga zo gukora 
imirimo yacu isanzwe. Ku rundi ruhande, kwidagadura bikoranwa umugambi wo kwinezeza 
kandi akenshi birakorwa maze abantu bakarenza urugero. Bene ibyo bitwara imbaraga 
z’umubiri zasabwaga ngo babashe gukora umurimo w’ingirakamaro, bityo bikaba 
imbogamizi zituma ubuzima butagera ku ntego yabwo nyakuri. {Ub 217.1} 

Umubiri wacu wose waremewe kugira umurimo ukora; kandi iyo imbaraga z’umubiri 
zitarinzwe ngo zimererwe neza binyuze mu gukora, icyo gihe imbaraga z’ubwenge 
ntizishobora gukoresha ububasha bwabwo buhanitse ngo zikore igihe kirekire. Kudakoresha 
impagarike y’umubiri bitabura kubaho mu gihe abigishwa bari mu cyumba cy’ishuri, 
(kimwe n’ibindi bibazo bibangamira ubuzima byiyongeraho), bituma icyumba cy’ishuri 
kiba ahantu hagora abana, ariko by’umwihariko ku bafite umubiri w’amagara make. Usanga 
akenshi nta mwuka uhagije winjira mu cyumba cy’ishuri. Intebe zikozwe nabi zituma abana 
bicara nabi, bityo bigatuma ibihaha n’umutima bidakora umurimo wabyo neza. Aho hantu 
ni ho usanga abana bato bamara amasaha kuva kuri atatu kugeza kuri atanu ku munsi, 
bahumeka umwuka ushobora kuba wanduye, cyangwa urimo imbuto z’indwara. Ntawe 
byatangaza kubona abana bandurira indwara zidakira vuba mu mashuri nk’ayo. Ubwonko 
ari bwo mwanya w’umubiri woroheje cyane mu myanya yose, kandi akaba ari bwo butanga 
imbaraga zikoreshwa mu myakura y’umubiri wose, usanga buhangirikira bikomeye cyane. 
Iyo bwinjijwe mu murimo by’imburagihe cyangwa bugakoreshwa birengeje urugero, kandi 
ibyo bikabera ahantu hatisagaguye, ibyo bica ubwonko intege, kandi akenshi ingaruka 
zibivamo zihinduka akaramata ku muntu. {Ub 217.2} 

Abana ntibari bakwiriye kwicazwa mu ishuri amasaha menshi kandi ntibikwiriye ko 
bategekwa kwiyigisha bonyine batarashyirirwaho urufatiro rwiza rutuma imibiri yabo ikura 
neza. Mu gihe cy’imyaka umunani cyangwa icumi ibanza y’ubuzima bw’umwana, umurima 
cyangwa ubusitani bw’iwabo ni byo cyumba cy’ishuri gihebuje ibindi, nyina umubyara 
akaba umwigisha uhebuje abandi, kandi ibyaremwe bigahinduka igitabo kitagereranywa 
yigiramo. N’igihe umwana aba maze gukura bihagije, ageze igihe cyo gutangira ishuri, 
ubuzima bwe bukwiriye gufatwa ko ari ubw’agaciro gakomeye kuruta ubumenyi bwo mu 

bitabo. Umwana akwiriye kuba akikijwe n’ibyangombwa bituma umubiri n’ubwenge bikura 
neza. {Ub 218.1} 

Umwana si we wenyine uhura n’ingorane zo kubura umwuka mwiza no kudakora imyitozo 
ngororamubiri. Ibyo bintu bya ngombwa ku buzima usanga akenshi bidahabwa agaciro haba 
mu mashuri yisumbuye ndetse no mashuri abanza. Usanga buri munsi abanyeshuri bicara 
mu ishuri rifunze, bunamye ku bitabo byabo, ibituza byabo bitisagaguye ku buryo 
badashobora guhumeka neza ngo bitse umwuka, ugasanga ibyo bituma umuvuduko 
w’amaraso ugabanuka, ibirenge byabo bigakonja maze umutwe ugashyuhirana. Kubera ko 
umubiri uba utagaburirwa bihagije, imikaya igira intege nke, bigatuma umubiri wose 
uhungabana maze ugafatwa n’indwara. Akenshi abanyeshuri bigira ahantu hameze hatyo, 
bahakura uburwayi bubabaho akarande mu gihe bagombye kurangiza ishuri barongereye 
imbaraga z’umubiri n’iz’intekerezo iyo baza kuba barigiye ahantu hujuje ibyangombwa, 
kandi bagakora imyitozo ngororamubiri ihoraho ndetse bayikorera ahantu hari urumuri 
rw’izuba n’umwuka mwiza. {Ub 218.2} 

Umunyeshuri uri guharanira kwiga kandi afite igihe gito n’amikoro adahagije, yari akwiriye 
gusobanukirwa ko igihe gikoreshwa mu myitozo ngororamubiri kiba kidapfuye ubusa. 
Umunyeshuri umara umwanya munini yunamye mu bitabo, nihashira igihe runaka azasanga 
ubwenge bwe bwaracitse intege, butagifata nk’uko bisanzwe. Abanyeshuri bita ku mikurire 
y’imibiri yabo uko bikwiriye, bazatera imbere cyane mu by’ubuvanganzo kuruta uko bari 
kunguka ubwenge iyo bamara igihe kinini bubitse imitwe mu bitabo. {Ub 219.1} 

Iyo ubwenge bw’umuntu bumenyerejwe umurimo umwe gusa, bituma budakora neza. Ariko 
ubushobozi butandukanye bw’ubwenge bushobora gukoreshwa neza igihe imbaraga 
z’ubwenge n’iz’umubiri bikoreshejwe ku rwego rumwe kandi ibyo ibitekerezo 
byerekezwamo bikaba binyuranye. {Ub 219.2} 

Kudakoresha umubiri ntibigabanya imbaraga z’ubwenge gusa ahubwo bigabanya 
n’imbaraga z’imico mbonera. Imyakura y’ubwonko ibuhuza n’indi myanya yose y’umubiri 
ni imiyoboro Imana yashyizeho kugira ngo ivuganiremo n’umuntu kandi ibone uko igira 
icyo ikora mu bugingo bwe. Ikintu cyose gikoma mu nkokora imikorere myiza y’imyakura, 
bityo kigatuma ingufu z’umubiri zitentebuka, kigabanya imbaraga z’ubwenge, kigatuma 
gukangura kamere y’imico mbonera bikomera. {Ub 219.3} 

Byongeye kandi, kwiga ubutaruhuka bituma amaraso ajya mu bwonko ari menshi cyane, 
ibyo bigakangura ubwonko bityo imbaraga zo kwitegeka zikagabanuka, ndetse akenshi 
bikaba intandaro yo guhubuka n’ibikorwa by’ubugoryi. Ubwo ni bwo ikibi kiba kibonye 
urwaho maze umuntu agasayisha. Akenshi kudakoresha imbaraga z’umubiri cyangwa 
kuzikoresha nabi ni byo ntandaro yo kwangirika kw’imico mbonera kugenda kuba gikwira 

ku isi. “Ubwirasi, umurengwe n’ubunebwe” ni abanzi gishegesha b’iterambere ry’umuntu 
muri iki gihe nk’uko byari biri igihe izi ngeso zateraga Sodomu kurimbuka. {Ub 219.4} 

Abigisha bakwiriye gusobanukirwa n’izo ngorane kandi bakereka abigishwa uko bakwiriye 
kuzitwaramo. Nimwigishe abanyeshuri ko imibereho itunganye ishingira ku mitekerereze 
itunganye, kandi ko gukoresha impagarike y’umubiri ari ingenzi kugira ngo umuntu agire 
ibitekerezo bizira amakemwa. {Ub 220.1} 

Ikibazo cyerekeye ikiruhuko gikwiriye ku banyeshuri ni kimwe mu bibazo akenshi abigisha 
badasobanukirwa neza. Mu mashuri menshi, imyitozo ngororamubiri ifata umwanya 
w’ingenzi, ariko iyo abigisha bayihariye abana ngo bikoreshe batabibafashijemo, usanga 
akenshi abana barenza urugero. Kubera imbaraga rukoresha, usanga urubyiruko rwinshi 
rwaragiye rwitera imvune zizaba akarande mu buzima bwarwo ruzikuye mu nzu 
ikorerwamo imyitozo ngororamubiri. {Ub 220.2} 

Gukorera imyitozo ngororamubiri mu nzu ikorerwamo imikino, nubwo iyo myitozo 
yakorwa neza ite, ntishobora kugera ku bukene bw’ikiruko umuntu amarwa no gukorera ben 
iyo myitozo hanze ku kibuga, kandi kubw’ibyo amashuri yacu akwiriye guteganya aho 
abigishwa bakinira heza. Abigishwa bagomba gukora imyitozo ibasaba gukoresha imbaraga. 
Ubunebwe no kubaho nta mugambi w’ubuzima biteza amakuba menshi cyane 
ubigereranyije n’aterwa n’ibindi. Nyamara icyerekezo cya myinshi mu mikino ikinwa ni 
ingingo ihangayikisha abantu bakunda imibereho myiza y’urubyiruko. Usanga abigisha 
babura amahoro baramutse batekereje ku ngaruka iyo mikino igira haba ku iterambere 
ry’umwana mu ishuri no kuzagera ku byo arangamiye nyuma yo kuva mu ishuri. Imikino 
itwara umwana igihe kinini mu gihe aba afite iteshura intekerezo ze ku kwiga. Bene iyo 
mikino ntiba ifasha urubyiruko kwitegura kuzakora umurimo ufatika kandi ukoranwe 
umwete mu buzima bwarwo. Impinduka iyo mikino iteza usanga ziterekeza abayikina ku 
kurushaho gutungana, kugira ubuntu no kugaragaza ko bavuye mu bwana. {Ub 220.3} 

Imwe mu mikino inezeza kandi ikunzwe cyane n’abantu benshi, nk’umupira w’amaguru no 
guterana amakofi, yahindutse amashuri urubyiruko rwigiramo guhutaza bagenzi babo no 
kubamugaza. Iyo mikino irema mu bantu imico ihwanye n’iyo imikino yabagaho kera mu 
gihe cy’ingoma y’Abaroma yaremaga mu bantu. Inyota yo kugira umwanya uri hejuru 
y’abandi, ubwibone bugaragarizwa mu gukoresha ingufu za kinyamaswa no kwihararukwa, 
ibyo bitera urubyiruko gutakaza imico mbonera mu buryo buteye ishozi. {Ub 221.1} 

Hari indi mikino ariko nubwo muri yo nta guhutaza abandi kubaho, usanga itamaganwa 
cyane bitewe n’uburyo ikinwa hakoreshwa imbaraga z’umurengera. Ikangura umutima wo 
gukunda ibinezeza no gutwarwa, bityo umukinnyi agakuza umwuka wo kwanga umurimo 
w’ingirakamaro, akajya ahunga kandi agatinya inshingano ahawe. Usanga iyo mikino 

irimbura ubushobozi bwo kwifata no kwirinda bisabwa mu buzima ndetse n’amahame 
ashimangira umunezero abantu bagira iyo baba mu mutuzo. Uko ni ko urugi [rw’umutima] 
rukingurirwa gusayisha no kugomera amategeko, ndetse n’ingaruka ziteye ubwoba 
zibikurikira. {Ub 221.2} 

Nk’uko bikorwa akenshi, iminsi mikuru yo kwishimisha na yo ni imbogamizi ku mikurire 
nyayo y’ubwenge cyangwa iy’imico. Kwifatanya n’abantu mu bintu bitarimo ubwenge no 
gushishoza, ingeso yo kwaya ndetse akenshi iyo gusayisha no kwishakira ibinezeza gusa, 
bene izo ngeso zibona akito ku buryo zituma ubuzima bw’umuntu uko bwakabaye 
burundukira mu bibi. Mu cyimbo cya bene iyo mikino, ababyeyi n’abarezi bakwiriye gukora 
uko bashoboye bakazanira abana ibindi bibarangaza ariko byubaka imico mbonera kandi 
bigatanga ubugingo. {Ub 221.3} 

Haba muri ibi ndetse no mu bindi bintu byose byerekeye imibereho yacu myiza, Ijambo 
ryahumetswe n’Imana ryerekanye inzira [dukwiriye gucamo]. Mu bihe bya kera cyane, 
abantu bagikurikiza amabwiriza y’Imana, ubuzima bwari bworoshye. Babaga hafi cyane 
y’ibyaremwe. Abana bafashaga ababyeyi babo imirimo kandi bigaga ibyerekeye ubwiza 
bw’ibyaremwe n’ubwiru bw’ubutunzi bubirimo. Bajyaga mu mirima no mu mashyamba, 
ahantu hitaruye kandi hatuje, maze bagatekereza byimbitse kuri uko kuri gukomeye 
kwajyaga guhererekanywa nk’umurage wera wavaga ku gisekuru kimwe nacyo kikazawuha 
ikigikurikiye bityo bityo. Kwigishwa muri ubwo buryo byatumaga haboneka abantu 
bakomeye kandi b’intwari. {Ub 221.4} 

Muri iki gihe, ubuzima bw’abantu bwataye umwimerere, bityo abantu barasigingiye. Nubwo 
tudashobora gusubira inyuma ngo dutore imico yoroheje yarangaga abantu bo mu bihe bya 
kera, dushobora kubakuraho ibyigisho bizatuma ibihe by’ikiruhuko tugira bitubera icyo 
bisobanuye koko: ari byo bihe byo kubaka imibiri yacu, ubwenge n’ubugingo bwacu. {Ub 
222 . 1 } 

Ahakikije urugo ndetse n’ishuri hafite icyo hakora gikomeye ku byerekeye kuruhuka no 
guhembura umubiri. Igihe duhitamo aho gutura n’aho kubaka amashuri dukwiriye kujya 
tuzirikana icyo kintu. Ku bantu babona ko imibereho myiza y’umubiri n’iy’urugingo 
rugenga imitekerereze ari iby’agaciro kanini kuruta ifaranga cyangwa imigenzo irangwa mu 
muryango mugari w’abantu, bagombye gushakira abana babo ibyiza biva ku nyigisho 
ziboneka mu byaremwe, no kuruhukira hagati yabyo. Iyaba ishuri ryose ryabaga ahantu 
usanga abanyeshuri babona umurima wo guhinga, kandi bakabasha kugera mu masambu no 
mu dushyamba, ibyo byaba ubufasha bukomeye cyane mu murimo w’uburezi. {Ub 222.2} 

Ku byerekeye ikiruhuko cy’abanyeshuri, umusaruro mwiza biruseho uzagerwaho binyuze 
mu bufatanye bw’abigishwa n’umwarimu wabo. Nta mpano nziza umwigisha nyawe yaha 

abigishwa be irenze gufatanya na bo. Ni ukuri ku bagabo n’abagore, ndetse ku bana 
n’urubyiruko bo birakomeye cyane, ko igihe tubanye na bo mu bibanezeza n’ibibashimisha 
ari ho dushobora gusa kubasobanukirwa, kandi dukeneye gusobanukirwa kugira ngo 
twunguke biruseho. Kugira ngo ubumwe hagati y’umwarimu n’abanyeshuri bukomere hari 
inzira nke cyane zabigiramo umumaro uzigereranyije n’umwanya mwiza wo gushyikiranira 
hanze y’icyumba cy’ishuri. Mu mashuri amwe n’amwe, usanga abigisha bari kumwe 
n’abana igihe cy’umwanya wo kuruhuka. Yifatanya na bo mu byo bakina, aho bagiye hose 
bakajyana kandi akicisha bugufi agasa n’ujya ku rwego rwabo. Iyaba iyi migirire 
yakurikizwaga muri rusange byabera byiza amashuri yacu. Kwitanga umwigisha yasabwa 
kwaba gukomeye cyane, ariko na we byazamuhesha ingororano nyinshi. {Ub 222.3} 

Nta kiruhuko cyaba ingirakamaro n’imigisha ku bana no ku rubyiruko kitari ikiruhuko 
bigiramo kugirira akamaro abandi bantu. Kubera ko ubusanzwe urubyiruko rugira ubwuzu, 
ruhora rwiteguye kugira icyo rukora ku gitekerezo gitanzwe. Igihe hategura gahunda yo 
kugira ibimera biterwa, umwarimu nashake uburyo yakangura ibitekerezo by’abigishwa ngo 
baharanire kurimbisha ahazengurutse ishuri ndetse no mu ishuri bigiramo ubwaryo. Ubwo 
butumwa buzagira akamaro k’uburyo bubiri: Abigishwa bazajya birinda kwanduza no 
kwangiriza ibyo bashaka kurimbisha. Ikindi cya kabiri ni uko bizabatoza ishyaka ryo 
guharanira ibyiza, gukunda gahunda, no kwita ku bintu no kubibungabunga. Ndetse 
umwuka w’ubumwe n’ubufatanye wagwiriye muri bo uzababera umugisha mu mibereho 
yabo yose. {Ub 223.1} 

Ikindi kandi, habaho ubundi buryo bushya bukangurira abana kwita ku mirimo yo mu 
murima cyangwa kugendagenda mu turima no mu dushyamba, igihe abanyeshuri 
bashishikarijwe kwibuka abandi bana batagize amahirwe nk’ayo bafite yo kubona agahe ko 
kuruhuka no kwishimana na bagenzi babo, bishimira kureba ubutunzi dukesha ibyaremwe. 
{Ub 223.2} 

Umwarimu uhugutse azajya abona ibihe bitari bike byo kujyana abanyeshuri be gukora 
imirimo y’ubugiraneza. Abana bakiri bato bo bagirira icyizere umwigisha wabo mu buryo 
budasanzwe kandi bakamwubaha cyane. Ikintu cyose yabagiramo inama cyerekeye uko 
baba ingirakamaro iwabo imuhira, bakaba abiringirwa mu nshingano bakora buri munsi, 
bakita ku barwayi n’abakene, nticyazabura kwera imbuto. Na none kandi ibyo bizabungura 
kabiri. Inama nziza zatanzwe zizagirira umumaro n’uwazitanze. Icya kabiri ni uko 
kumushima kw’ababyeyi ndetse n’imikoranire bizoroshya umutwaro w’umwigisha kandi 
bimurikire inzira anyuramo. {Ub 223.3} 

Nta washidikanya ko rimwe ikiruhuko n’igihe cyo kwigisha umwana gukoresha umubiri we 
akina kandi akora bizarogoya gahunda ihoraho y’amasomo; ariko ibyo ntibizaba 

imbogamizi ifatika. Igihe n’umwete bikoreshwa mu kongera imbaraga z’ubwenge 
n’iz’umubiri, mu gushimangira umwuka wo kutikanyiza, ndetse no gukomeza ubumwe 
hagati y’umwigisha n’abo yigisha hakoreshejwe imirunga yo guhuza inyungu no 
gufatanyiriza hamwe mu buryo burangwa n’umutima mwiza, ibyo bizazana inyungu 
yikubye incuro ijana. Ibyo bizatuma ingufu nyinshi zikunze kuba isoko y’akaga ku 
rubyiruko ziruhindukiramo isoko y’imigisha. Umukoro w’ibintu byiza uhawe umwana ngo 
intekerezo ze zibe zihugiyemo umurinda ibibi kurusha inkuta z’amategeko atabarika umuha 
n’ikinyabupfura kindi umutoza. {Ub 224.1} 

24. GUTOZA ABANA GUKORESHA AMABOKO 


“Kandi mugire umwete wo gutuza, •• •. mukoreshe amaboko yanyu.” 1 Abatesalonike 
4:11 

Igihe cy’irema, Imana yahaye umuntu gukoresha amaboko ngo bimubere umugisha. Ibyo 
byari bivuze ko umurimo w’amaboko wagombaga kuba isoko y’iterambere, imbaraga 
n’umunezero. Imihindukire y’ibintu yazanywe ku isi n’umuvumo w’icyaha, yanazanye 
impinduka bituma umurimo utagikorwa nk’uko byari biteganijwe katanga ka mbere. 
Nyamara nubwo muri iki gihe gukora umurimo birushya, bikananiza umubiri kandi 
bikazana umubabaro, umurimo uracyari isoko y’umunezero n’amajyambere, kandi ni 
urukuta rukingira umuntu ibishuko. Gukoresha amaboko bicogoza umwuka wo gusayisha 
mu binezeza kamere, bityo bigatera abantu kurangwa n’umurava, ubutungane no 
gushikama. Uko ni ko umurimo ugira umwanya mu mugambi ukomeye w’Imana wo 
kuducungura mu buhanya bw’icyaha. {Ub 225.1} 

Urubyiruko rukwiriye kwigishwa rugasobanukirwa agaciro nyako k’umurimo. Mubereke ko 
Imana ari umukozi utagoheka. Ibyaremwe byose na byo bisohoza umurimo wose bisabwa 
gukora. Gukora biganje mu byaremwe byose, kandi kugira ngo tubashe gusohoza 
inshingano twahawe, natwe tugomba gukora. {Ub 225.2} 

Mu murimo dukora, tugomba kuba abakozi bafatanya n’Imana. Imana iduha isi n’ubutunzi 
buyiriho; ariko tugomba kubutunganya kugira ngo tubukoreshe kandi butume tugubwa neza. 
Imana ni yo ituma ibiti bimera, ariko twe duconga ibiti tukabaza imbaho bityo tukubaka 
inzu. Imana yahishe mu butaka izahabu, ifeza, umuringa, ubutare na nyiramugengeri; ariko 
ibyo dushobora kubibona ari uko dukoze tukiyuha akuya. {Ub 225.3} 

Nimwerekane ko nubwo Imana yaremye ibintu byose kandi ikaba ari yo mugenga wabyo 
udahwema, natwe yaduhaye ubushobozi nubwo budahwanye rwose n’ubwayo. Hari 
ububasha runaka twahawe bwo gutegeka imbaraga zikorera mu byaremwe. Nk’uko Imana 
yaremye isi n’ibyiza biyitatse iyivanye mu busa, ni na ko natwe dushobora gushyira gahunda 
n’ubwiza ahantu tubona hari urujijo. Kandi nubwo muri iki gihe ibintu byose byangijwe 
n’ikibi, igihe dukoze umurimo tukawurangiza twumva tugize ibyishimo nk’ibyo Imana 
yagize ubwo yitegerezaga isi itunganye maze ikavuga ko “ari byiza cyane.” {Ub 226.1} 

Ni itegeko ko, umwitozo ushobora kuzanira inyungu urubyiruko kurenza indi myitozo, ni 
ugukora umurimo w’ingirakamaro. Mu mukino umwana muto akuramo ibimuhuza 
n’ibituma akura. Kandi iyo mikino igomba kuba iteye ku buryo idateza imbere gukura 
k’umubiri gusa, ahubwo no gukura mu mitekerereze, no mu by’umwuka. Uko arushaho 
kungwiza imbaraga n’ubwenge, ikiruhuko kiruta ibindi azagisanga mu gukora imirimo 

imwe y’ingirakamaro. Ikintu gitoza ukuboko kuba igikoresho cy’ingirakamaro kandi 
kikigisha urubyiruko kwihanganira gusohoza uruhare rwabo mu kwikorera imitwaro yo mu 
buzima, bene icyo kintu ni cyo kigera ku ntego kurusha ibindi mu guteza imbere imikurire 
y’ubwenge n’imico. {Ub 226.2} 

Abasore n’inkumi bakeneye kwigishwa ko ubuzima bugirwa no gukora umuntu ashishikaye, 
gusohoza inshingano, kwita ku bandi no ku bintu. Bakeneye kwigishwa mu buryo buzatuma 
baba abagabo n’abagore b’ingirakamaro kandi bashobora guhangana n’ibibazo bitungurana. 
Bakwiriye kwigishwa ko kwimenyereza gukora mu buryo bukurikiza gahunda kandi bwiza 
ari ingenzi, ko bitabarinda kuba ba nyamujya irya n’ino mu buzima gusa, ko ahubwo 
binafasha mu iterambere muri byose. {Ub 226.3} 

Nubwo havuzwe kandi hakandikwa byinshi byerekeye agaciro k’umurimo w’amaboko, hari 
imyumvire iganje ivuga ko gukoresha amaboko bitesha umuntu agaciro. Abasore bafite 
inyota yo kuba abigisha, abanyamabanga, abacuruzi, abaganga, abacamanza cyangwa 
gukora indi mirimo itabasaba gukoresha amaboko n’ingufu. Abakobwa bahunga imirimo yo 
mu rugo maze bakiga amashuri abajyana mu yindi mirimo. Abo bose bakeneye kumenya ko 
nta mugabo cyangwa umugore uteshwa agaciro no gukora umurimo w’amaboko awukorana 
ubudahemuka. Igitesha agaciro ni ubunebwe no kuba icyigenge. Ubunebwe butera nyirabwo 
kudamarara no gusayisha bityo ingaruka ikaba ubuzima budafite icyerekezo kandi 
bwubatswe ku busabusa, bwiteguye gukuriramo ibibi by’uburyo bwose. [Pawulo yandikiye 
Abaheburayo agira ati:] “Kuko dore iyo ubutaka bwanyoye imvura yabuguyeho kenshi, 
bukameramo imyaka igirira akamaro ababuhingirwa, buhabwa n’Imana umugisha. Ariko 
niba bumeramo amahwa n’ibitovu, buba buhinyutse, bugeze hafi yo kuvumwa, kandi 
amaherezo yabwo ni ugutwikwa.” Abaheburayo 6:7,8. {Ub 226.4} 

Byinshi mu byigishwa mu mashuri harimo amasomo menshi atwara igihe cy’abigishwa 
kandi atari ingenzi mu kubagirira umumaro cyangwa kubazanira umunezero. Nyamara ni 
ingenzi ko umusore n’inkumi wese amenya gukora inshingano zose zo mu buzima bwa buri 
munsi. Bibaye ngombwa, umukobwa yareka kumenya Igifaransa n’ubuhanga mu mibare, 
ndetse ntamenye no gucuranga piyano; ariko ni ngombwa ko amenya guteka umugati 
mwiza, akamenya kwidodera imyenda neza kandi akamenya gutunganya neza imirimo yo 
mu rugo. {Ub 227.1} 

Nta kintu cy’ingirakamaro cyubaka ubuzima bwiza n’umunezero by’abagize umuryango 
kurenza ubuhanga n’ubwenge umutetsi afite. Bitewe n’ibyokurya biteguwe nabi ndetse 
bidatera umubiri kugubwa neza, umutetsi ashobora kwangiza cyangwa kwica ubuzima 
bw’abagize umuryango bakuru ntibabe ingirakamaro naho imikurire y’abana yo 
ikahadindirira. Cyangwa se kubwo kugabura ibyokurya bihuje n’ibyo umubiri ukeneye, 

kandi biteye ipfa ndetse biryoshye, umutetsi ashobora kugera ku bintu byinshi bitunganye 
kimwe n’uko iyo bitagenze bityo abona ibibi byinshi. Burya rero, akenshi kugira umunezero 
mu buzima bifitanye isano no kuba indahemuka no gukorana umurava mu nshingano 
zisanzwe. {Ub 227.2} 

Kubera ko abagabo n’abagore bafite uruhare mu gutunganya ibyo mu rugo, abahungu 
kimwe n’abakobwa bakwiriye kumenya gutunganya imirimo yo mu rugo. Kumenya gusasa 
uburiri, gutegura icyumba, koza ibikoresho byo mu gikoni n’ibyo ku meza, guteka, kumesa 
no kudoda imyenda yabo yacitse, ntabwo ari ubumenyi bwatera umuhungu kutazaba 
umugabo nyamugabo; ahubwo ubwo bumenyi buzatuma arushaho kunezerwa no kuba 
ingirakamaro. Ku rundi ruhande, abakobwa baramutse bamenye imirimo ikoreshwa ingufu, 
bakamenya gukoresha urukerezo n’inyundo n’ibikoresho by’ubuhinzi, baba biteguye neza 
guhangana n’ibibazo usanga byihutirwa mu buzima. {Ub 228.1} 

Mureke abana, urubyiruko n’abasore bigishwe na Bibiliya uko Imana yahaye agaciro 
umurimo ujyana n’imiruho ya buri munsi. Nibasome ibyerekeye “abana b’abahanuzi,” (2 
Abami 6:1-7), nubwo bari abanyeshuri, biyubakiraga inzu yo kubamo; kandi baje gukorerwa 
igitangaza cyo gutarurirwa ishoka yari yaguye mu mazi kandi yari intirano. Nimubasabe 
gusoma ibya Yesu wari umubaji, n’ibya Pawulo wari umuboshyi w’amahema, kandi akaba 
yarakomatanyaga imirimo y’ubukorikori n’umurimo uhebuje yakoraga akorera Imana 
n’abantu. Nibasome ibya wa mwana w’umuhungu wari ufite imigati itanu Yesu yakoresheje 
muri cya gitangaza gikomeye cyo guhaza imbaga y’abantu. Basome ibya Doruka wadodaga 
imyenda, [waje gupfa] maze akazurwa kugira ngo akomeze umurimo we wo kubohera 
abakene imyenda. Nibasome ibyerekeye umugore w’umunyabwenge dusanga mu gitabo 
cy’Imigani, “Ushaka ubwoya bw’intama n’imigwegwe, akanezezwa no gukoresha amaboko 
ye;” “ugaburira abo mu rugo, agategeka abaja be imirimo ibakwiriye;” “witegereza umurima 
akawugura, akawutezamo urutoki...agakomeza amaboko ye;” “uramburira abakene 
ibiganza... kandi “akamenya neza imico yo mu rugo rwe; kandi ntarye ibyokurya by’ubute.” 
Imigani 31:13, 15-17,20, 27. {Ub 228.2} 

Imana ivuga iby’uwo mugore iti: “Umugore wubaha Uwiteka ni we uzashimwa. Mumuhe 
ku mbuto ziva mu maboko ye; kandi imirimo ye nibayimushimire mu marembo.” Imigani 
31:30,31. {Ub 229.1} 

Umuryango ukwiriye kuba ishuri rya mbere ry’imyuga ku mwana wese. Kandi uko 
bishoboka kose, buri shuri ryose rikwiriye kuba rifite ibyangombwa bituma abana bashobora 
kwimenyereza gukora imirimo y’amaboko. Gukora iyo mirimo bishobora gukemura ibyo 
abana bajyaga kungukira mu nzu bakoreramo imikino, ndetse hakiyongeraho ko imirimo 
bayigiramo imyitwarire ifite agaciro. {Ub 229.2} 

Kwigisha gukora imirimo y’amaboko bikeneye kwitabwaho cyane kurenza uko byari 
bisanzwe bikorwa. Amashuri yari akwiriye gushingwa ku buryo, ku nyigisho z’ubuhanga 
buhanitse ndetse n’imico mbonera, yagombye no kugira ibyangombwa bishoboka byose 
byatuma abana bagira imikurire myiza mu by’umubiri kandi bakunguka n’ubumenyi mu 
byerekeye imyuga. Bakwiriye kwigishwa iby’ubuhinzi, imyuga itandukanye 
y’ingirakamaro, ndetse bakigishwa n’iby’ubukungu bw’umuryango, gutegura ibyokurya 
bituma abantu bagira amagara mazima, kudoda, gukora isuku y’imyambaro, kuvura indwara 
[zoroheje], n’ibindi. Muri ayo mashuri hari hakwiriye kuba imirima, ahantu hakorerwa 
ibintu bitandukanye byekeye imyuga, ndetse hakaba n’icyumba bavuriramo abarwayi. kandi 
buri murimo ugashingwa umwigisha ubifitiye ubushobozi. {Ub 229.3} 

Umurimo ukwiriye kugira intego ifatika kandi ugakorwa neza. Nubwo umuntu wese 
akeneye ubumenyi runaka bw’imyuga itandukanye, ni ngombwa ko nibura agira umwuga 
umwe nibura amenya kurenza indi yose. Igihe barangije ishuri, umusore cyangwa 
umukobwa wese yagombye kuba afite ubumenyi yungutse bw’umwuga cyangwa umurimo 
runaka wamuhesha ikimutunga mu buzima bibaye ngombwa. {Ub 229.4} 

Ibitekerezo bikunze akenshi gutangwa harwanywa kwigisha imyuga mu mashuri ni 
umutungo mwinshi ubikoreshwamo, ariko urebye ikiba kizavamo, uwo mutungo uba 
ukwiriye gukoreshwa rwose. Nta wundi murimo twahawe w’ingirakamaro urenze kwigisha 
urubyiruko, kandi umutungo wose usabwa ngo bikorwe uko bikwiriye uba ukoreshejwe mu 
buryo nyabwo. {Ub 230.1} 

Kandi umuntu anarebeye mu ruhande rw’umusaruro uvamo mu by’imari, gutanga umutungo 
usabwa mu kwigisha imyuga ni ukwiteganiriza nyakuri. Habonetse amashuri nk’ayo, abana 
bacu b’abahungu batabarika barindwa kuba inzererezi cyangwa kubatwa n’ibiyobyabwenge. 
Umutungo utangwa ku mirimo y’amashuri y’imyuga, ku byumba n’ibikoresho 
byigishirizwaho imyuga ndetse n’ubwiyuhagiriro bw’abana wagombye kuba ari wo 
mwinshi ugereranyije n’uzigamirwa kubaka ibitaro n’ibigo ngororamuco by’urubyiruko. 
Kandi n’abasore ubwabo bigishijwe kwita ku myuga, ndetse bakaba bafite ubuhanga mu 
mirimo y’amaboko y’ingirakamaro kandi itanga umusaruro, ni nde washobora kurondora 
akamaro bafitiye umuryango mugari w’abantu n’igihugu cyabo? {Ub 230.2} 

Nk’uburyo bwo kuruhuka nyuma y’amasomo, uturimo umuntu akoreye ahantu hanze hari 
umwuka mwiza, kandi utwo turimo tugatuma umubiri we ukora imyitozo ngororamubiri, 
bene utwo turimo ni ingirakamaro bikomeye. Nta nzira yakoreshwa mu gutoza umuntu 
gukoresha amaboko yarusha agaciro ubuhinzi. Hakwiriye gukoreshwa umuhati ukomeye 
cyane kugira ngo abigishwa bakundishwe kandi bashishikarizwe kwita kuby’ubuhinzi. 
Nimutyo umwigisha atere abigishwa kwita ku cyo Bibiliya ivuga ku buhinzi: ko byari 

umugambi w’Imana ko umuntu ahinga ubutaka; kandi ko umuntu wa mbere wari wahawe 
ubutware bwo gutegeka ibiremwa byose, yahawe ubusitani bwo guhingira; ndetse ko benshi 
mu bantu babaye ibirangirire ku isi kandi bubahwaga bari abahinzi. Umwigisha niyerekane 
inyungu n’ibyiza biboneka muri ubwo buzima. Umunyabwenge aravuga ati: “Uburumbuke 
bw’igihugu ni ubwa bose; umwami na we ubwe atungwa no guhingirwa.” Umubwiriza 5:8. 
Bibiliya ivuga iby’umuhinzi iti: “Kuko Imana ye imwerekera, ikamwigisha neza.” (Yesaya 
28:26). “Uhinga umutini ni we uzarya imbuto zawo.” Imigani 28: 18. Umuntu ubeshwaho 
n’uko yahinze ubutaka akira ibishuko byinshi kandi ashimishwa n’ibyiza bitabarika 
n’imigisha bidahabwa abakorera mu mijyi minini. Kandi muri iki gihe cyacu aho hari 
ibyiringirwa byinshi no kurushanwa mu byo gushaka ubutunzi, ugereranyije n’umuntu 
w’umuhinzi hariho abantu bake cyane bumva bafite ubwigenge mu by’ukuri kandi bafite 
icyizere gikomeye cyo kugira icyo bunguka mu murimo bakora. {Ub 230.3} 

Mu kwiga iby’ubuhinzi, nimutyo umwigishwa ye kubwigishwa mu magambo gusa, ahubwo 
habeho gushyira ubumenyi mu bikorwa. Igihe biga iby’ubumenyi buhanitse bushobora 
kubigisha ku byerekeye ibyaremwe n’ukuntu bategura ubutaka, agaciro k’imbuto 
zitandukanye ndetse n’uburyo buruta ubundi mu gutuma haboneka umusaruro, reka bashyire 
ubumenyi bwabo mu bikorwa. Nimutyo abigisha bafatanye n’abigishwa babo umurimo, 
kandi berekane umusaruro ushobora kugerwaho binyuze mu gukorana umwete urimo 
ubuhanga n’ubwenge. Ubwo ni bwo buryo bwiza bwo kubakundisha no kubatera kuzakora 
uwo murimo w’ubuhinzi mu buryo bwiza cyane. Umugambi nk’uwo, wongeweho imbaraga 
zikomotse ku gukora imyitozo, hakiyongeraho uruhare rw’urumuri rw’izuba no guhumeka 
umwuka mwiza, bizatuma abana bakunda gukora umurimo w’ubuhinzi ku buryo benshi mu 
rubyiruko bazawuhitamo nk’umwuga wabo. Uko ni ko hatangizwa impinduka zishobora 
kuzagera kure cyane bigatuma abantu bahindura gahunda yo kwimuka mu cyaro bajya 
kwibera mu mijyi minini. {Ub 231.1} 

Nitugenza dutyo, amashuri yacu azagira akamaro cyane kuko azagoboka abantu imbaga nini 
batagira akazi. Abantu ibihumbi byinshi b’impezamajyo n’abashonji bagenda bongera 
umubare w’abagizi ba nabi buri munsi, bagera aho bashobora kwibeshaho mu buzima 
bunejeje, buzira umuze, kandi burimo ubwigenge igihe bayobowe mu gukora umurimo 
urimo ubuhanga kandi witondewe wo guhinga ubutaka. {Ub 231.2} 

Ibyiza byo kwigishwa umurimo w’amaboko bikenewe no ku bantu bakora indi mirimo 
y’ubuhanga. Umuntu ashobora kuba ari umuhanga by’intangarugero; ashobora kuba afite 
ubushobozi bwo gusesengura no kumva ibitekerezo by’abandi vuba; ubumenyi n’ubwenge 
bye bishobora kumuhesha umwanya mwiza w’akazi; ariko kandi ashobora kuba atujuje 
ibyangombwa bituma asohoza inshingano zijyanye n’uwo mwanya yahawe. Uburezi 

bwibanda cyane ku byanditswe mu bitabo butuma umuntu agira imitekerereze itimbitse. 

• • • 

Umurimo usaba gukoresha amaboko ibintu bifatika, ushishikariza umuntu kwitegereza neza 
no kugira ibitekerezo byisanzuye. Iyo umurimo ukozwe neza, bituma umuntu akuza 
ubwenge mu bifatika ari bwo twita ubukerebutsi. Bakuza ubushobozi bwo gutegura ingamba 
no kuzishyira mu bikorwa, bikomeza ubutwari no kwihangana, bityo bigatera gukoresha 
ubushobozi n’ubuhanga. {Ub 232.1} 

Umuganga ufite ubumenyi shingiro bujyana n’umwuga we abikesheje kwimenyerereza mu 
gukorera mu cyumba cy’abarwayi, bene uwo azagira ibitekerezo bibanguka mu byo akora, 
agire ubumenyi buhagije ndetse n’ubushobozi mu kwita ku ndembe zihutirwa. Azaba afite 
ibyangombwa byose bishobora kubonerwa gusa kwigishwa ariko ari nako ashyira mu 
bikorwa ibyo yiga. {Ub 232.2} 

Umupasitoro, umubwirizabutumwa n’umwarimu bose bazabona ibyo bahindura mu bantu 
byiyongera cyane igihe bizagaragara ko bafite ubwenge n’ubuhanga bisabwa mu nshingano 
z’imirimo ifatika mu buzima bwa buri munsi. Kandi akenshi kugera ku ntsinzi, ndetse ahari 
n’ubuzima bw’umubwirizabutumwa ubwabwo, bishingira ku bumenyi ngiro afite. 
Ubushobozi bwe bwo gutegura ibyokurya, kugira ibakwe mu guhangana n’impanuka 
n’ibintu bitunguranye kandi byihutirwa, kuvura indwara, kubaka inzu cyangwa urusengero 
igihe ari ngombwa, ibyo byose akenshi ni ibipimo byerekana itandukaniro ryose riboneka 
hagati yo kugera ku ntego ze no kutazigeraho mu murimo we. {Ub 232.3} 

Mu kwiga, abanyeshuri benshi bashobora kubona uburezi bw’agaciro gakomeye igihe 
bashoboye kwishakira ibyo bifashisha mu myigire yabo. Aho gufata imyenda, cyangwa 
kwishingikiriza ku kwihotora kw’ababyeyi, nimutyo abasore n’inkumi bamenye 
kwibeshaho. Nibiba bityo bazamenya agaciro k’amafaranga, ak’igihe, ak’imbaraga 
n’ak’amahirwe bafite, bityo bazahura n’ibigeragezo bike cyane byo kugira ingeso mbi 
y’ubunebwe no kwaya umutungo bafite. Ibyigisho byo gucunga umutungo neza, kunoza 
umurimo, kwiyanga, gucunga umutungo winjiza mu buryo bufatika, ndetse no kugira intego 
ihamye, ibyo byose nibabifata neza, bizababera umugabane w’ingenzi mu byo bagomba 
kuzuza kugira ngo bahangane n’urugamba rw’ubuzima. Byongeye kandi isomo ryo 
kumenya kwishakira ibimwunganira umunyeshuri azaba yarize, kizazana ingaruka zagutse 
kugeza ubwo ikigo cy’ishuri yigamo kitikorera umutwaro wo kugira imyenda amashuri 
menshi yagiye idindizwa no kutishyurwa kwayo. {Ub 233.1} 

Nimutyo urubyiruko rwumve neza igitekerezo cy’uko uburezi ruhabwa butagendereye 
kubigisha guhunga inshingano zigaragara ko zidashimisha mu buzima ndetse n’imitwaro 
iremereye. Ahubwo bamenye ko uburezi bahabwa bugamije koroshya umurimo binyuze mu 
kwigishwa uburyo bwiza bw’imikorere no gufata intego zihanitse. Nimubigishe ko intego 
nyakuri y’ubuzima atari iyo kwigwizaho inyungu nyinshi, ko ahubwo ari ukubaha 

Umuremyi wabo bakora uruhare rwabo mu murimo ugomba gukorerwa isi, kandi 
baramburira ikiganza gufasha abanyantege nke n’abaswa. {Ub 233.2} 

Imwe mu mpamvu zikomeye zituma umurimo w’amaboko usuzugurwa muri rusange, ni 
ukuntu utitabwaho n’uburyo n’abawukora bawukora nta kubitekerezaho. Abantu bemera 
kuwukora kubera itegeko cyangwa igitsure, si uko baba babihisemo. Umukozi nawe ubwe 
ntawushyiraho umutima we, bityo muri wo ntiyiyubahe cyangwa ngo atere abandi 
kumwubaha. Inyigisho yerekeye gukoresha amaboko zikwiriye gukosora iri kosa. Ikwiriye 
gukuza mu wiga akamenyero ko gukora ibintu bizira amakemwa kandi bitunganye. Ni byiza 
kwigisha abanyeshuri gukorana ubuhanga no gukurikiza gahunda. Bakwiriye kumenya 
gukoresha igihe neza no guha agaciro ikintu cyose. Ntibakeneye kwigishwa uburyo bwiza 
bwo gukora gusa, ahubwo banakeneye gucengezwamo umwuka wo guhora bashaka 
kurushaho kunoza ibyo bakora. Reka intego yabo ibe iyo gutuma umurimo bakora uba 
umurimo unoze ku rwego ruhanitse ubwenge n’amaboko bye bishobora gukora. {Ub 233.3} 

Uburezi nk’ubwo buzatuma abasore n’inkumi bataba imbata z’umurimo, ahubwo 
bazahinduka abagenga bawo. Ubwo burezi buzoroshya umurimo wari ukomeye cyane, 
kandi buzahesha agaciro n’umurimo wari uciye bugufi hanyuma y’indi yose. Umuntu ureba 
umurimo w’amaboko akawukerensa, akawukora awudebekeye kandi awusuzuguye, 
ntashyireho umwete ngo awukore neza, azabona ko umubereye umutwaro umuremereye. 
Ariko ababona ubuhanga mu murimo uciye bugufi hanyuma y’indi yose, bazawubonamo 
agaciro n’ubwiza, kandi bazashimishwa no kuwukorana gukiranuka n’ubuhanga. {Ub 
234.1} 

Abasore n’inkumi bigishijwe muri ubwo buryo, igihe cyose bazaba ari abiringirwa, ibyo 
bazahamagarirwa gukora byose mu buzima, bazatuma umwanya bahawe uba 
uw’ingirakamaro kandi wubahwe. {Ub 234.2} 

VII. KUBAKA IMICO 


“Uzashinge ubwo buturo buhwanye n’icyitegererezo cyabwo werekewe kuri uyu musozi.” 
(Kuva 26:30) 

25. UBUREZI N’IMICO 

“Mu bihe byawe hazabaho gukomera.n’ubwenge no kujijuka.” Yesaya 33:6 

Uburezi nyakuri ntibuhinyura agaciro k’ubuhanga buhanitse bwigirwa mu mashuri cyangwa 
se ubuvanganzo. Ariko, hejuru yo gutanga amakuru kuri ubwo buhanga, uburezi 
bwongeraho gutanga ubushobozi; hejuru y’ubushobozi hakiyongeraho ubugwaneza; kandi 
hejuru yo kunguka ubwenge n’ubuhanga, hakiyongeraho imico mbonera. Isi ikeneye abantu 
bafite imico mbonera, barangwa n’ubupfura kuruta uko ikeneye abantu b’intiti. Ikeneye 
abantu bafite ubushobozi butegekwa n’ihame ryo kudakebakeba. {Ub 236.1} 

“Ubwenge muri byose ni bwo ngenzi, nuko rero shaka ubwenge.” “Ururimi 
rw’abanyabwenge rugaragaza ubuhanga uko bikwiriye.” Imigani 4:7; 15:2. Uburezi nyakuri 
ni bwo butanga bene ubu bwenge. Ntibwigisha imikoreshereze myiza y’ubushobozi bumwe 
mu bushobozi dufite, ahubwo butwigisha gukoresha ubushobozi bwose twahawe. Uko ni ko 
uburezi bureba ibijyanye n’inshingano zose dufite haba kuri twe ubwacu, ku isi n’abayituye 
ndetse no ku Mana. {Ub 236.2} 

Kubaka imico ni wo murimo w’ingirakamaro cyane mu mirimo yose abantu bahawe; kandi 
nta kindi gihe cyigeze kibaho aho kwiga iby’imico byitaweho cyane nk’iki turimo. Mu bantu 
batubanjirije, nta bantu bigeze bahamagarirwa guhangana n’ibibazo biremereye kandi 
by’ingenzi nkatwe. Ntabwo abasore n’inkumi bigeze basakirana n’amakuba ateye ubwoba 
nk’uko bimeze muri iki gihe. {Ub 236.3} 

Muri iki gihe giteye gitya, uburezi butangwa bufite ikihe cyerekezo? Ni mpamvu ki bakunda 
gushyira imbere mu kwiga? Ubwikanyize ni bwo bwavugwa. Umugabane munini w’uburezi 
wateshutse izina ryabwo nyakuri. Mu burezi nyakuri, habonekamo imbaraga irwanya ibi 
bikurikira ari nabyo muvumo wuzuye isi: imigambi yo kwikanyiza, kurarikira ubutegetsi, 
kwirengagiza uburenganzira bw’abantu n’ibyo bakeneye. Umuntu wese afite umwanya we 
mu mugambi w’ubuzima Imana yashyizeho. Umuntu wese akwiriye guteza imbere impano 
yahawe akazigeza ku rwego ruhanitse; kandi yagira impano nke cyangwa se nyinshi, kuba 
umwirigirwa mu gukoresha izo mpano bimuhesha icyubahiro. Kwikanyiza cyangwa se 
kwikubira nta mwanya bifite mu mugambi w’Imana. Abantu bifatiraho icyitegererezo cyo 
kwigenzura, kandi bakigereranya na bagenzi babo, bene abo si abanyabwenge. “Kuko 
tudatinyuka kwibarana cyangwa kwigereranya na bamwe biyogeza....” 2Abakorinto 10:12. 

Icyo dukora cyose kigomba gukoranwa “imbaraga Imana itanga.” lPetero 4:11. “Ibyo 
mukora byose, mubikore mubikuye ku mutima, nk’abakorera Shobuja mukuru, mudakorera 
abantu, muzi yuko muzagororerwa na we, muhawe wa murage, kuko mukorera Shobuja 
mukuru, ari we Kristo.” Abakolosayi 3:23,24. Uko umurimo ukozwe uba ari uw’agaciro 
kenshi ni ko biba biri no ku burere [n’ubwenge] byungukwa mu gushyira ayo mahame mu 
bikorwa. Nyamara, mbega uburyo uburezi butangwa muri iki gihe buhabanye cyane n’ibyo! 
Uhereye mu myaka ya mbere yo mu bwana, abana bigishwa kwiganana no kurushanwa; 
ibyo bigashimangira kwikanyiza n’ubugugu kandi ari wo muzi w’ibibi byose. {Ub 236.4} 

Uko ni ko ubushyamirane bwo kurwanira gutegeka abandi buremwa; umururumba 
ugahabwa akito kandi ari wo akenshi urimbura ubuzima bw’abantu ndetse ugatuma bataba 
ingirakamaro. Ku bandi benshi, gushaka kwigana no kurushanwa n’abandi bituma abantu 
bahinduka abahemu; kandi kubwo gushimangira umwuka wo kurarikira no kutanyurwa, 
ibyo bigatuma ubuzima busharira kandi bikuzuza isi umwuka w’umuvurungano ukomeza 
kuba akaga gahoraho ku muryango mugari w’abantu. {Ub 237.1} 

Ntabwo akaga gaterwa n’uburyo bw’imyigishirize gusa. Ahubwo kanaboneka mu ngingo 
zigize icyigwa ubwazo. {Ub 237.2} 

Ni ibihe bitabo intekerezo z’urubyiruko zishishikarizwa gutekerezaho mu gihe ziba 
zitarakomera ngo zibashe gushishoza? Mu gihe biga indimi n’ubuvanganzo, ni ayahe 
masoko urubyiruko rwigishwa kuvomamo? Ruvoma ku mariba y’ubupagani; ku masoko 
ahabwa amazi yahumanijwe n’inyigisho z’ubupagani bwa kera. Nta muntu wabigira impaka 
ko bategekwa kwiga ibitabo by’abanditsi bizwi ko badaha agaciro amahame agendana 
n’imico mbonera. {Ub 238.1} 

Ni abanditsi bangahe bo muri iki gihe kigezweho batavugwaho bene ibyo! None se ni 
abanditsi bangahe bafite imvugo nziza, ariko ari ukwiyoberanya, bafite amahame bakingiye 
ikibaba nyamara aramutse agarajwe uko ari yatuma umusomyi abizinukwa! {Ub 238.2} 

Byongeye kandi, muri iki gihe hariho abanditsi basohora inkuru z’impimbano, zishora 
abantu kugira inzozi zo kwibera ahantu heza cyane badamaraye. Abo banditsi ntibafatwa 
ngo baryozwe kwigisha imyitwarire yo kwiyandarika, nyamara mu by’ukuri umurimo 
bakora wuzuyemo ibibi. Uwo murimo unyaga abantu ibihumbi bitabarika igihe, imbaraga 
no kwitegeka bisabwa n’ibibazo by’ingutu bibangamiye ubuzima bw’umuntu. {Ub 238.3} 

Mu kwiga ubumenyi buhanitse, nk’uko muri rusange bwitabirirwa, naho uhasanga akaga 
katagira ingano. Inyigisho zihakana iremwa ry’isi n’ubuyobe bunyuranye buzirimo, usanga 
zigishwa mu mashuri yose, uhereye mu mashuri y’incuke ukageza muri za kaminuza. Bityo, 
kwiga iby’ubuhanga buhanitse byagombaga kuba amendeze yo kumenya Imana, usanga 


167 


bivangwa n’inyigisho ziyobya n’amahame yahimbwe n’abantu bigatera abantu kutaba 
abiringirwa. {Ub 238.4} 

Ndetse no kwiga Bibiliya nk’uko akenshi bikorwa mu mashuri, bigenda bivutsa isi ubutunzi 
buraterwa bw’Ijambo ry’Imana. Umurimo wo kujora ko ku rwego rwo hejuru, basesengura 
no kubaka ibitekerezo bidashingiye ku makuru yuzuye, ibyo biragenda bisenya ukwizera 
Bibiliya abantu bari bafite bizera ko yahumetswe n’Imana. Ibyo bigenda byambura Ijambo 
ry’Imana imbaraga rifite zo gutegeka, kuzahura no guha icyerekezo ubuzima bw’abantu. 
{Ub 238.5} 

Iyo urubyiruko rugiye mu buzima bwo hanze rusakirana n’ibirukururira mu cyaha ari byo: 
Inyota y’amafaranga, kwishimisha no kuvuyarara, kwiyerekana, gusesagura, gutwarwa 
n’ibigezweho kandi bihenze, umururumba wo gutunga ibintu byinshi, uburiganya, amahugu 
n’ubwangizi. Mbese hanze aho ni izihe nyigisho bahakura? {Ub 239.1} 

Inyigisho zishingiye ku mahame y’idini yizera iby’imyuka zemeza ko abantu ari utumana 
tutacumuye. Zivuga ko «umuntu wese azicira urubanza», ko «ubumenyi nyakuri butuma 
umuntu ajya hejuru y’amategeko yose» ko «abakoze ibyaha bose ari inzirakarengane nta 
wabarenganya,” ko «ikintu cyose, uko kiri kose kiba ari ukuri,» ndetse ko «Imana idacira 
abantu urubanza». Izo nyigisho zigaragaza ko abanyabyaha ruharwa bari mu ijuru, kandi ko 
muri ryo bahabwa ikuzo. Uko ni ko izo nyigisho zibwira abantu bose ziti: «Ibyo wakora 
byose ntacyo bitwaye; ibereho uko wishakiye, ijuru ni iryawe nta kabuza.» Uko ni ko imbaga 
y’abantu batabarika bashorwa mu kwizera ko icyifuzo cy’umuntu ari cyo tegeko riruta 
ayandi, ko umuntu afite uburenganzira bumugira icyigenge, kandi ko iby’umuntu ari we 
bireba wenyine ntacyo azabazwa. {Ub 239.2} 

Iyo inyigisho nk’izo zihawe abana bakiri bato bataragira ibitekerezo bihamye, igihe baba 
bataragira ubushobozi bwo guhangana n’ikibatsi cy’amarangamutima, kandi kwiga 
kwitegeka no kurangwa n’ubutungane bikaba byihutirwa cyane kuri bo, mbese ibyabafasha 
kurinda amahame y’ubutungane byava he? Ni iki cyabuza isi guhinduka Sodomo ya kabiri? 
{Ub 239.3} 

Byongeye kandi, akaduruvayo karagenda gashaka kuvanaho amategeko yose, atari 
amategeko y’Imana gusa ahubwo n’amategeko yashyizweho n’abantu. Politiki y’uko Leta 
ari yo icunga umutungo w’abantu ndetse n’ububasha bukaba bufitwe na yo; uburyo butuma 
abantu bake cyane bakungahara bikomotse ku gukenesha abandi benshi cyane; ugushyira 
hamwe kw’amatsinda y’abakene bagamije kurengera inyungu zabo n’ibyo bashaka; 
umwuka wo kudashyira umutima hamwe, kutitegeka no kumena amaraso ; gukwirakwira 
ku isi yose kw’inyigisho zimeze nk’izateje impinduramatwara yo mu Bufaransa, - ibyo 
byose bishora isi yose mu makimbirane asa n’ayashegeshe Ubufaransa. {Ub 239.4} 

Ibyo ni byo bibazo urubyiruko rw’iki gihe rugomba guhura nabyo. Kugira ngo rushobore 
guhagarara rushikamye hagati muri iyo mivurungano, rugomba gushinga imfatiro zikomeye 
z’imico. {Ub 240.1} 

Mu bisekuru byose byabayeho ndetse no mu bihugu byose, urufatiro nyakuri n’icyitegerezo 
byo kubaka imico mbonera [mu bantu] rwagiye ruba rumwe. Itegeko ry’Imana rivuga riti: 
«Ukundishe Uwiteka Imana yawe umutima wawe wose... kandi ukunde mugenzi wawe 
nk’uko wikunda» (Luka 10 :27), ni ryo hame rikomeye cyane ryagaragariye mu mico 
n’ubuzima by’Umukiza, ni ryo rufatiro rukumbi ndahangarwa kandi ni na ryo muyobozi 
utayobya. {Ub 240.2} 

Umuhanuzi Yesaya aravuga ati: «Mu bihe byawe hazabaho gukomera, n’agakiza gasaze 
n’ubwenge no kujijuka; kubaha Uwiteka ni ko butunzi bwe» (Yesaya 33:6). Ubwo ni bwo 
bwenge no kumenya bishobora gutangwa n’ijambo ry’Imana ryonyine. {Ub 240.3} 

Na n’ubu ijambo ry’Imana riracyari ukuri nk’igihe amagambo yabwirwaga Abisirayeli 
ubwo bategekwaga kumvira amategeko y’Imana ngo: «... Mujye muyitondera, muyumvira, 
kuko ari ko ubwenge bwanyu n’ubuhanga bwanyu mu maso y’amahanga.» Gutegeka kwa 
Kabiri 4:6. {Ub 240.4} 

Iyo ni yo ntwaro idahangarwa yo kurinda imico mbonera y’umuntu, ubutungane 
bw’umuryango, imibereho myiza y’umuryango mugari w’abantu n’umutekano w’igihugu. 
Mu gihe umuntu ari hagati y’ibihagarika umutima biba mu buzima n’amakuba n’ibitekerezo 
bishyamiranye, itegeko rimwe rukumbi kandi rihamye ni ugukora icyo Imana ivuga. 
«Amategeko y’Uwiteka atungana rwose, asubiza intege mu bugingo,» kandi «ugenza atyo 
ntabwo azanyeganyezwa.» Zaburi 19 :8 ; 15 :5. {Ub 240.5} 

26. UBURYO BWO KWIGISHA 


«Ni yo iha umuswa kujijuka, n’umusore ikamuha kumenya no kugira amakenga.» 
Imigani 1:4. 

Mu myaka myinshi yashize inyigisho z’uburezi zagiye zibanda cyane ku gufata mu mutwe. 
Ubu bushobozi bwo gufata mu mutwe bwakoreshejwe ku rwego ruhanitse, ariko izindi 
mbaraga z’ubwenge zo ntizatejwe imbere kuri urwo rwego. Abanyeshuri bakoreshaga igihe 
cyabo bigana umwete ngo buzuze ubumenyi mu mitwe yabo kandi ugasanga buke cyane 
muri bwo ari bwo bashobora gukoresha gusa. Uko ni ko urugingo rw’umubiri rugenga 
ubwenge n’imitekerereze rwaremerezwaga no kurupakiramo ibintu byinshi rudashoboye 
kwakira no gufata; bityo ntirube rugishoboye kugira imbaraga n’umwete wo kwikoresha 
maze rukanyurwa no kwishingikiriza ku mitekerereze n’imyumvire by’abandi. {Ub 241.1} 

Abantu bamwe bamaze gusobanukirwa n’ibibi by’ubwo buryo bw’imyigishirize, 
barabwanze bajya ku ruhande ruhabanye nabwo. Mu mitekerereze yabo, icyo umuntu 
akeneye gusa ni uguteza imbere ibimurimo. Uburezi nk’ubwo bujyana umwigishwa ku 
kumva ko yihagije, bityo ibyo bikamutandukanya n’isoko y’ubumenyi n’imbaraga nyakuri. 
{Ub 241.2} 

Uburezi bwibanda ku kumenyereza ubushobozi bwo gufata mu mutwe, ndetse bukaganisha 
mu gucogoza imitekerereze yihariye y’umuntu ntagire icyo yitekerereza ubwe, bene iyo 
myigishirize si iyo guhabwa agaciro. Iyo umwigishwa adakoresheje ubushobozi bwe bwo 
kwitekerereza, ngo abashe kwifatira icyemezo, ntashobora gutandukanya ukuri n’ibinyoma; 
bityo azajya atsindwa n’ibigeragezo mu buryo bworoshye. Usanga gukurikira imihango 
n’imigenzo bimworohera. {Ub 241.3} 

Hari ukuri kwirengagizwa muri rusange, nubwo kutabura kuzana akaga. Uko kuri ni uko ari 
gake cyane ikinyoma kigaragara nk’uko kiri. Ikinyoma cyemerwa binyuze mu kwivanga 
n’ukuri cyangwa kwiyomeka ku kuri. Kurya ku giti kimenyekanisha icyiza n’ikibi 
byazaniye ababyeyi bacu ba mbere akaga gakomeye, kandi no muri iki gihe, kwemera 
uruvange rw’icyiza n’ikibi ni byo ntandaro yo kurimbuka kw’abagabo n’abagore benshi. 
Ubwenge bw’umuntu wishingikiriza ku mitekerereze y’abandi, byanze bikunze, bitinde 
bitebuke buzayobywa. {Ub 241.4} 

Dushobora kugira ubushobozi bwo gutandukanya icyiza n’ikibi binyuze gusa mu 
kwishingikiza ku Mana kwa buri wese. Buri muntu ku giti cye akwiriye kwigira ku Mana 
binyuze mu Ijambo ryayo. Twahawe ubushobozi bwo gutekereza kugira ngo tubwifashishe 
kandi Imana ishaka ko tubukoresha. Iraturarika igira iti: “Nimuze tujye inama.” Yesaya 

1:18. Iyo twishingikirije ku Mana, ni bwo dushobora kugira ubwenge bwo “kwanga ibibi no 
gukunda ibyiza.” Yesaya 7:15; Yakobo 1:5. {Ub 242.1} 

Mu myigishirize nyakuri yose, kwita ku muntu ku giti cye ni ingenzi. Mu myigishirize ye, 
Kristo yigishaga abantu muri rusange ariko akagira umwihariko wa buri muntu ku igiti cye. 
Kubwo kumenyana no kubana na buri mwigishwa, Yesu yashoboye gutoza abigishwa cumi 
na babiri. Akenshi iyo yabaga yihereranye n’umuntu umwe, ni ho yatangaga amabwiriza ye 
afite agaciro gakomeye cyane. Mu iteraniro rya nijoro ryabereye ku musozi wa Elayono 
yagejeje ubutunzi bwe buhebuje ku mwigishamategeko wubahwaga, kandi ku iriba ry’i 
Sukara, Yesu yahaye umugore wari insuzugurwa ku butunzi bwe buhebuje; kuko muri abo 
babaga bamuteze amatwi yababonagamo umutima ufite ubwuzu, intekerezo zifungutse 
ndetse n’umwuka witeguye kwakira. Ndetse n’imbaga y’abantu akenshi yamukurikiraga, 
Kristo yashoboraga kuzirikana buri muntu wese uyirimo ku giti cye. Yavuganaga na buri 
wese ataziguye kandi yakoraga ku mutima wa buri wese. Yitegerezaga mu maso h’ababaga 
bamuteze amatwi, akabona kurabagirana ko mu maso habo bityo ibyo bikaba ikimenyetso 
cyihuse cyerekana ko ukuri kwageze mu bugingo bwabo, maze mu mutima we naho 
hakumvikana gusabwa n’ubwuzu n’umunezero. {Ub 242.2} 

Kristo yashoboraga kubona ubushobozi buri mu muntu wese. Ntawe yirengagizaga bitewe 
n’uko agaragara inyuma kudatanga icyizere cyangwa ibyaba bimukikije bigaragara ko ari 
imbogamizi. Yahamagaye Matayo amusanze aho yasoresherezaga, naho Petero 
n’abavandimwe be yabahamagaye bari mu bwato bariho baroba amafi, nuko abasaba 
kumwigiraho. {Ub 243.1} 

Muri iki gihe, kwita ku gutera imbere kw’abantu ku giti cyabo no kubashyiraho umutima 
byihariye biracyakenewe mu murimo w’uburezi. Hari abasore n’inkumi basa n’aho nta 
cyizere batanga nyamara bakaba bafite impano, ikibazo kikaba gusa ari uko zidakoreshwa. 
Ubushobozi bwabo bwihishe ahantu bitewe n’uko abigisha bananiwe kubutahura. Mu 
bahungu n’abakobwa benshi bagaragara inyuma ko badasamaje bameze nk’amabuye 
atabajwe neza, ushobora kubasangamo igikoresho cy’agaciro kenshi kitazabasha 
guhangarwa n’ubushyuhe cyangwa umuraba cyangwa kotswa igitutu. Umwigisha nyakuri 
nazirikana icyo abo yigisha bashobora kuzahinduka, mu myigishirize ye azajya yita ku 
gaciro kabo. Azajya yita kuri buri munyeshuri, kandi ashake uko ateza imbere impano zose 
z’uwo munyeshuri. Nubwo umunyeshuri yaba adatunganye, umuhati wose akoreshwa 
kugira ngo akurikize amahame y’ukuri uzaterwa umwete. {Ub 243.2} 

Urubyiruko rwose rukwiriye kwigishwa ko kwimenyereza gushyira mu bikorwa ibyo biga 
ari ngombwa ndetse bifite imbaraga. Uku kwimenyereza gushyira mu bikorwa ni ko shingiro 
ryo gushobora gutunganya inshingano nk’uko bikwiriye kuruta kwishingikiriza ku buhanga 

kavukire cyangwa impano bafite. Iyo hatabayeho gushyira mu bikorwa, impano 
z’agatangaza umuntu afite ntacyo zimara, ariko iyo abantu bafite impano zisanzwe maze 
zikayoborwa kandi zigakoreshwa neza bituma bakora ibitangaza. Ubwenge dushima 
umusaruro bugeraho, bugira akamaro cyane iyo bufatanije n’umwete umuntu agira 
ubutadohoka. {Ub 243.3} 

Urubyiruko rukwiriye kwigishwa kugira intego yo guteza imbere ubushobozi bwabo bwose, 
bwaba ubugaragara ko bufite intege nke ndetse n’ubukomeye. Usanga umubare munini 
w’urubyiruko uhitamo amasomo amwe bumva muri kamere yabo bakunda. Iri ni ikosa 
abantu bakwiriye kwirinda. Ubushobozi kamerano [bw’umuntu] bwerekana icyerekezo 
cy’ibyo uwo muntu yakora mu buzima bwe, kandi igihe bufite icyerekezo cyiza, buba 
bukwiriye gutezwa imbere. Na none kandi, abantu bakwiriye kuzirikana ko imico mbonera 
n’umurimo utanga umusaruro mu cyerekezo icyo ari cyo cyose, ushingira ahanini ku kuntu 
uburezi bubiteje imbere byombi, kandi ibyo biva ku kwitoza guhozaho nta gukebakeba. {Ub 
244.1} 

Umwigisha akwiriye iteka kwigisha mu buryo bworoshya inyigisho kandi butanga 
umusaruro witezwe. Akwiriye kwigisha akoresha imfashanyigisho cyane, ndetse n’igihe 
yigisha abanyeshuri bakuru, akwiriye kwigengesera kugira ngo ubusobanuro bwose atanze 
bube bworoshye kandi bwumvikana. Abanyeshuri benshi nubwo baba bafite imyaka 
myinshi y’ubukure, mu bwenge no gusobanukirwa baba bakiri bato. {Ub 244.2} 

Ubwuzu ni ikintu cy’ingenzi mu burezi. Kuri iyi ngingo, hari igitekerezo cy’ingirakamaro 
kiri mu ijambo ryigeze kuvugwa n’umukinnyi w’icyamamare. Musenyeri w’i Kantibari 
yamubajije impamvu mu mukino abakinnyi bakurura intekerezo z’ababateze amatwi ku 
rugero rukomeye binyuze mu kuvuga ibintu by’ibihimbano, mu gihe akenshi 
ababwirizabutumwa bwiza bo bakora ku ntekerezo zabo ku rugero rworoshye kandi bo baba 
bavuga ibintu bifatika bitari ibihimbano. Uwo mukinnyi yarasubije ati: «Nyakubahwa, 
nyemerera kuvuga ko impamvu yumvikana: Bishingiye mu mbaraga z’ubwuzu. Iyo turi 
imbere y’abantu tuvuga ibintu by’ibihimbano nk’aho ari ukuri, naho mwe iyo muri ku 
ruhimbi muvuga ibintu by’ukuri nk’aho ari ibihimbano.» {Ub 244.3} 

Igihe umwigisha ariho yigisha, aba akora kandi avuga ibintu by’ukuri bigaragara, kandi 
akwiriye kubivugana imbaraga zose n’ubwuzu biva ku kumenya ukuri n’agaciro kabyo. {Ub 
245.1} 

Buri mwigisha yari akwiriye kureba ko umurimo akora uganisha ku musaruro runaka uzwi 
neza. Mbere yuko agerageza kwigisha icyigwa runaka, yari akwiriye kuba afite umugambi 
usobanutse kandi wumvikana mu ntekerezo ze, kandi akwiriye kumenya icyo yifuza 
kugeraho. Ntiyari akwiriye kwicara ngo anyurwe n’uko yigishije isomo runaka igihe cyose 

umunyeshuri atari yasobanukirwa n’ihame riri muri iryo somo, ngo yumve neza ukuri 
kwaryo, kandi ngo abe ashobora gusobanura neza icyo yize. {Ub 245.2} 

Igihe cyose hazabaho kuzirikana umugambi ukomeye w’uburezi nyakuri, urubyiruko 
rukwiriye gushishikarizwa gutera intambwe rujya mbere kugeza aho ubushobozi bwarwo 
bushobora kubemerera kugera hose. Ariko mbere yo gutangira kwiga amasomo yo hejuru, 
nimutyo rubanze rumenye neza amasomo y’ibanze. Ibi akenshi abantu ntibabyitaho. Ndetse 
no mu banyeshuri bo mu mashuri yisumbuye n’amakuru, usanga abasore n’inkumi batazi 
neza amasomo y’uburezi ari rusange. Abanyeshuri benshi bakoresha igihe cyabo biga 
imibare yo ku rwego rwo hejuru nyamara badashobora kubara no gucunga ibintu byoroheje. 
Benshi biga iyigamvugo bagamije kumenya gufata ijambo no kuvugira mu ruhame nyamara 
batazi gusoma mu buryo burimo ubuhanga kandi bunyuze. Abantu benshi barangije kwiga 
ibyo kuvugira mu ruhame usanga badashobora kwandika inyandiko ku ngingo runaka ndetse 
n’inyuguti isanzwe ntibayandike uko bikwiriye. {Ub 245.3} 

Kumenya neza iby’ingenzi kandi by’ibanze mu burezi ntibikwiriye kuba icyangombwa 
umwigishwa agomba kuba yujuje ngo yemererwe kwinjira mu masomo y’icyiciro 
cyisumbuye gusa, ahubwo bikwiriye no kuba igipimo gihoraho cyifashishwa mu kwemeza 
niba akomeza amasomo akimuka. {Ub 245.4} 

Muri buri shami ryo mu mashuri, habamo amasomo agomba 

guhabwa agaciro kandi y’ingenzi kurenza ayateganyirijwe ubumenyi bwa tekiniki. Reka 
dufate urugero ku iyigandimi. Ni ngombwa kandi ni ingenzi ko umuntu amenya ururimi rwe 
rwa kavukire, akamenya kurwandika no kuruvuga neza atajijinganya, kuruta kumenya 
indimi z’amahanga zaba izigikoreshwa n’izitagikoreshwa. Nyamara nta bumenyi umuntu 
yakura mu kwiga amategeko y’ikibonezamvugo bunganya akamaro no kwiga ururimi 
rumwe ukarusobanukirwa ku rwego ruhanitse. Kwiga uru rurimi bishobora kuzanira 
imibereho y’umuntu kugubwa neza cyangwa umuvumo. {Ub 246.5} 

Ikintu cy’ibanze kigaragaza imvugo nziza ni uko iba itarimo ibinyoma cyangwa amahomvu, 
irimo amagambo yuzuye ubugwaneza n’ukuri ari byo- “imvugo yumvikana igaragaza ineza 
yuzuye umutima.” Imana iravuga iti: “Ibisigaye bene Data, iby’ukuri byose, ibyo kubahwa 
byose, ibyo gukiranuka byose, ibiboneye byose, iby’igikundiro byose, n’ibishimwa byose, 
ni haba hari ingeso nziza kandi hakabaho ishimwe, abe ari byo mwibwira.” Abafilipi 4:8. 
Ibyo nibiba ari byo biri mu ntekerezo, ni byo bizaba n’imvugo. {Ub 246.1} 

Ishuri rihebuje andi umuntu yigiramo uru rurimi ni umuryango; ariko bitewe n’uko akenshi 
umurimo ukorerwa mu muryango wirengagizwa, iyo nshingano iharirwa umwarimu kugira 
ngo afashe abanyeshuri be kubaka imico ikwiriye mu mivugire. {Ub 246.2} 

Umwarimu ashobora gukora uko ashoboye kugira ngo ace burundu ingeso mbi umwana 
yaba afite ikomoka ku muvumo akura aho arererwa, mu baturanyi ndetse no mu muryango. 
Usanga izo ngeso zirimo kuzimura, gusebanya no kujorana. Mu kurwanya ibi, bizamusaba 
gukoresha imbaraga n’umuhati wose. Umvisha abigishwa ko bene iyi myifatire igaragaza 
kutagira umuco n’uburere n’umutima w’impuhwe. [Iyo myifatire] ituma umuntu ataba 
umuntu ukwiriye mu muryango mugari w’abantu barangwa n’umuco ndetse n’abize muri 
iyi si, ndetse ntabe yashobora no kubana n’abera bo mu ijuru. {Ub 246.3} 

Iyo dutekereje umuntu ufite ubugome budasanzwe wica umuntu akamurya, tugira ubwoba 
bwinshi! Ariko se, ingaruka z’iyo migirire iteye ishozi zaba ari mbi cyane kurenza ishavu 
n’amakuba bizanwa no gutera umuntu urubwa, kumusebya no kumusesereza? Nimutyo 
abana, ingimbi n’abangavu, abasore n’inkumi bige icyo Imana ivuga kuri ibi bintu: {Ub 
247.1} 

“Ururimi ni rwo rwica, kandi ni rwo rukiza.” (Imigani 18:21). {Ub 247.2} 

Mu Byanditswe Byera, abasebanya bashyirwa mu mugabane umwe n’“abanga Imana 
n’abahimba ibibi, abadakunda ababo, abicanyi n’intababarira ”, “abuzuye kurarikira, 
indakurwa ku izima, abava mu masezerano n’indyarya.” “Iteka ry’Imana ni uko abakora 
ibisa bityo bakwiriye gupfa.» Abaroma 1:29,20,32. Umuntu Imana ibara ko azatura i Siyoni, 
ni “uvuga iby’ukuri nk’uko biri mu mutima we,” ” Utabeshyeresha abandi ururimi rwe, 
ntashyushye inkuru y’umuturanyi.” Zaburi 15:2,3. {Ub 247.3} 

Ijambo ry’Imana kandi riciraho iteka no gukoresha amagambo atagira ubusobanuro, afitanye 
isano no gutukana. Riciraho iteka gushimana uburyarya, gukikira ukuri, amakabyankuru 
n’uburiganya mu bucuruzi byabaye gikwira mu bantu no mu by’ubucuruzi. “Ahubwo 
ijambo ryanyu ribe ‘Yee, Yee,’ ‘Oya, Oya’; ibirenze ibyo bituruka ku mubi.” Matayo 5:37. 
{Ub 247.4} 

“Nk’uko umusazi arasa imyambi iriho amafumba bikazana urupfu, ni ko umuntu ameze 
ushukisha umuturanyi we amashyengo, ati “Nagukinishaga.” Imigani 26:18,19. {Ub 247.5} 

Amagambo agaragaza gusesereza abandi no kuzimura, ni byo byitwa kuneguriza izuru 
abanduye mu mutima bakoresha bashaka kwerekeza ku kibi batahangara kuvuga beruye. 
Urubyiruko rukwiriye kwigishwa kwirinda igitekerezo n’intambwe yose iganisha kuri bene 
iyo migirire nk’uko rwirinda ibibembe. {Ub 247.6} 

Bishoboka ko mu gukoresha ururimi nta kosa abato n’abakuru batiteguye kwitaho 
nk’imvugo irangwa no guhubuka no kutihangana. Batekereza ko bihagije kuba basaba 
imbabazi bavuga ngo: “Byari byandenze, kandi ibyo navuze si byo nashakaga kuvuga mu 

by’ukuri.” Nyamara Ijambo ry’Imana ryo ntiribifata mu buryo bworoheje butyo. 
Ibyanditswe biravuga biti: {Ub 247.7} 

“Mbese wabonye umuntu uhuta amagambo? Bakwemera umupfapfa kumurutisha uwo.” 
Imigani 29:20. {Ub 248.1} 

“Umuntu utitangira ku mutima, ameze nk’umudugudu usenyutse, utagira inkike.” Imigani 
25.28. {Ub 248.2} 

Mu kanya nk’ako guhumbya, ururimi rutihangana, ruhubuka kandi rushyanuka rushobora 
guteza ibyago umuntu adashobora kuzasibanganya mu buzima bwe bwose. Yo! Ni imitima 
ingahe yashenguwe, incuti zatandukanye, ubuzima bungana bwangiritse biturutse ku 
magambo ashaririye kandi arangwamo guhubuka yavuzwe n’abantu bagombaga kuba 
barazaniye abandi ubufasha, kubakiza n’ihumure! {Ub 248.3} 

“Habaho uwihutira kuvuga amagambo yicana nk’inkota, ariko ururimi rw’umunyabwenge 
rurakiza.” Imigani 12:18. {Ub 248.4} 

Umwe mu mico iranga abantu umwana akwiriye by’umwihariko kwigishwa gukunda no 
gukuza muri we, ni kwa kwiyibagirwa guha ubugingo bw’umuntu kurangwa n’ineza 
n’ubuntu bitamusabye kubitekerezaho. Mu byiza byose bihebuje birangwa mu mico, uyu 
muco wo kwiyibagirwa ni wo uhebuje indi, kandi mu bisabwa ngo umuntu akore umurimo 
nyakuri wose mu buzima bwe, kwiyibagirwa ni kimwe mu by’ingenzi. {Ub 248.5} 

Abana bakeneye gushimirwa ibyo bakoze, bakagaragarizwa impuhwe kandi bagaterwa 
umwete, ariko kubitaho bikwiriye gufatwa mu buryo budatuma bakunda gusingizwa no 
gushimagizwa. Si byiza kubabwira amagambo adasanzwe, cyangwa gusubiriramo imbere 
yabo amagambo yabo y’uburyarya n’ubucakura. Umubyeyi cyangwa umurezi uzirikana 
icyitegererezo nyakuri cy’imico n’ibintu bishoboka byagombye kugerwaho, ntabwo azigera 
abura kurwanya kwikanyiza. Ntibazashyigikira icyifuzo n’umuhati byo kwerekana 
ubushobozi n’ubuhanga bwabo. Umuntu ureba kure ahamusumbya uburebure azicisha 
bugufi; nyamara azagira ishema bityo ntaterwe isoni cyangwa ngo akangaranywe n’uko 
abantu bagaragara inyuma cyangwa se gukomera kwabo. {Ub 248.6} 

Ntabwo imico ikura bitewe n’amategeko adakebakeba. Ahubwo ikuzwa no kugendera mu 
kwera, gukiranuka ndetse n’ukuri. Kandi ahantu hose hari ugutungana k’umutima no 
kubonera kw’imico, bizagaragarira mu butungane no kubonera kw’ibikorwa no mu 
magambo atunganye. «Ukunda kugira umutima uboneye, akagira imbabazi mu byo avuga, 
umwami azaba incuti ye.» Imigani 22:11. {Ub 249.1} 

Nk’uko biri ku kwiga indimi, ni nako biri ku kwiga irindi somo ryose; bikwiriye gukorwa 
mu buryo buzongera imbaraga z’imico kandi bukayubaka. Nta rindi somo usanga ibi ari 
ukuri gukomeye cyane nk’isomo ry’amateka. Nimutyo ibi tubyemere nk’uko ijuru ribibona. 
Nk’uko akenshi byigishwa, usanga amateka arenze kuba inyandiko zivuga ibyo kwima no 
kwimurwa kw’abami, ubugambanyi bwaberaga ibwami, gutsinda no gutsindwa kw’ingabo 
- inkuru ivuga iby’umururumba no kurarikira ubutegetsi, uburiganya, ubwicanyi bukomeye 
no kumena amaraso. Iyo amateka yigishijwe muri ubu buryo, umusaruro nta kindi waba cyo 
uretse kubyara amahano. Gusubiramo amagambo ashengura umutima yerekeye ubugome, 
ubwicanyi bukabije, amahano n’ibikorwa by’ihohotera, ibyo bibiba mu mibereho y’abantu 
akabuto kazera imbuto nyinshi mu musaruro w’ibibi bizaba mu bantu. {Ub 249.2} 

Mu mucyo w’Ijambo ry’Imana, ibyiza kurutaho ni ukwiga tukareba impamvu zatumye 
ingoma zihangwa n’intandaro yo guhanguka kwazo. Nimutyo urubyiruko rwige ayo mateka 
yanditswe maze rurebe uburyo kugubwa neza kw’amahanga kwagiye gushingira ku 
kwemera amahame ijuru ryatanze. Mureke bige amateka y’ibihe bikomeye by’ubugorozi 
byagiye bibaho, maze barebe uburyo ariya mahame mvajuru, nubwo yajyaga yirengagizwa 
kandi akangwa, abayashyigikiraga bagiye banesha binyuze mu bitambo bitanzeho ubwabo 
bashyirwa mu nzu z’imbohe no ku mambo bicirwagaho. {Ub 249.3} 

Kwiga muri ubwo buryo bizabaha imyumvire yagutse kandi yumvikana y’icyo ubuzima ari 
cyo. Bizafasha abasore n’inkumi kugira icyo basobanukirwa cyerekeye isano bafitanye 
n’uburyo ari magirirane, uburyo bomatanyirijwe hamwe mu buvandimwe bukomeye 
bw’umuryango mugari n’ibihugu, ndetse n’uburyo gukandamizwa cyangwa guteshwa 
agaciro k’umwe bisobanuye igihombo gikomeye cyane kuri bose. {Ub 250.1} 

Igihe bigishwa imibare, uwo murimo ukwiriye kuba umurimo bagiramo uruhare bagakora. 
Nimutyo umwana wese ndetse n’urubyiruko be kwigishwa gukora amahurizo ashingiye ku 
bitekerezwa mu bwenge gusa bidafatika, ahubwo bamenye no gukora ibaruramari nyaryo 
ku gaciro k’ibyo binjiza n’ibyo basohora. Nimutyo bamenye gukoresha amafaranga uko 
bikwiriye bakoresheje iyo mibare biga. Baba babona amafaranga bayahawe n’ababyeyi babo 
cyangwa ari ayo bo ubwabo bironkeye, nimutyo abahungu n’abakobwa bige kwihitiramo no 
kwigurira imyambaro yabo, ibitabo byabo n’ibindi bya ngombwa bakenera. Uko bazajya 
bandika amafaranga bakoresheje ni ko bazajya barushaho kumenya agaciro 
n’imikoreshereze by’ifaranga birenze uko bajyaga kubyiga mu bundi buryo. Iyi myigishirize 
izabafasha gutandukanya uburyo nyakuri bwo gucunga umutungo, batandukanye ubugugu 
ku ruhande rumwe no gusesagura ku rundi ruhande. Iki cyigisho kiramutse cyigishijwe neza, 
cyazabashishikariza kugira umuco wo kugira ubuntu. Bizafasha urubyiruko kwiga gutanga, 
batabitewe n’amarangamutima y’ako kanya igihe akanguwe, ahubwo bazajya batanga igihe 
cyose no kuri gahunda. {Ub 250.2} 

Bigenze bityo, isomo ryose rishobora guhinduka ubufasha mu gukemura ikibazo cy’ingutu 
mu bibazo bibaho byose, ari cyo cyo gutoza abagabo n’abagore gusohoza neza inshingano 
bafite mu buzima. {Ub 250.3} 

27. IMYITWARIRE 


“Urukundo....ntirukora ibiteye isoni.” 1 Abakorinto 13:5. 

Agaciro k’ikinyabupfura gafatwa ko nta buremere kagifite. Abantu benshi bafite umutima 
mwiza ntibawugaragariza mu migirire yabo. Abantu benshi bubahwa bitewe n’uko ari 
abanyakuri kandi badakebakeba usanga batarangwa n’umutima w’impuhwe. Uko kubura 
uwo mutima byangiza umunezero wabo kandi bikagabanya ibyo bagombye gukorera 
abandi. Akenshi kubwo kubura ibitekerezo [bihamye], usanga ubuhamya bunejeje bw’ibiba 
mu buzima kandi bwubaka abantu buhindurwa ubusa no kutarangwa n’ikinyabupfura. {Ub 
251.1} 

Ababyeyi n’abigisha bakwiriye gutoza abana guhorana umunezero, ikinyabupfura 
n’imyitwarire myiza. Bose bashobora kuba bagira umunezero ugaragara no mu maso, 
bakagira ijwi ryiza ryoroheje n’uburyo bwiza bwo kwakira ababagana; dore ko ibyo ari byo 
ndangagaciro z’umuyobozi. Abana bakururwa no kubona umuntu agaragaraho ibyishimo 
n’umunezero. Bereke ineza n’ikinyabupfura, na bo bazakugaragariza bene uwo mutima 
ndetse bawugaragarize na bagenzi babo. {Ub 251.2} 

Ikinyabupfura nyakuri umuntu ntacyigira mu gukurikiza amabwiriza yashyizweho ngo 
akunde agaragare neza. Ahubwo imyitwarire ikwiriye igomba kugaragara igihe cyose; kandi 
igihe cyose hatabayeho guteshuka ku mahame, kuzirikana abandi bizatera kutabusanya 
n’imigenzo yemewe. Nyamara ikinyabupfura nyakuri ntigisaba umuntu gutatira amahame 
ngo akurikize ibyo abantu bishyiriyeho babyumvikanyeho. Ikinyabupfura nyakuri nticyita 
ku moko n’inzego abantu bashyirwamo. Cyigisha kwiyubaha, kubaha agaciro k’umuntu 
nk’umuntu, no kwita ku muntu wese wo mu muryango mugari w’abantu. {Ub 251.3} 

Ubu hariho akaga gaterwa no guha agaciro gakabije imyifatire n’uburyo umuntu agaragara 
inyuma, ndetse no gukoresha igihe kinini cyane abantu biga ibyerekeye iyo myitwarire. 
Ubuzima burangwa no gukorana umwete mwinshi busabwa umusore wese n’inkumi, 
umurimo ukomeye cyane kandi akenshi utanejeje usabwa gukorwa mu nshingano zisanzwe 
mu buzima, ndetse ugakorerwa koroshya umutwaro w’ubujiji n’umubabaro uremereye isi - 
ibyo biha umwanya muto ibyo abantu bumvikanaho mu muryango mugari w’abantu. {Ub 
251.4} 

Abantu bita cyane ku myitwarire igaragara inyuma, basuzugura ikintu cyose kitujuje 
urugero ngenderwaho baba barishyiriyeho, nubwo cyaba ari icy’agaciro gahebuje. Ibi ni 
uburere bupfuye. Bushimangira ubwibone bwo kujora abandi no kubaheza bishingiye ku 
bitekerezo bigufi. {Ub 252.1} 

Ishingiro ry’ikinyabupfura nyakuri ni ukubaha abandi. Uburezi bwa ngombwa kandi 
buramba ni ubusakaza mu bantu bose imico wo kugira impuhwe n’ubuntu kandi bugateza 
imbere ubugwaneza ku bantu bose. Iyo ngirwamuco y’uburezi idatoza umusore kubaha 
ababyeyi be, ngo ashime ibyiza byabo, ngo yihanganire inenge zabo, kandi ngo abafashe mu 
byo bakeneye; uwo muco ntutume azirikana ubukene bw’abandi ngo abagirire neza, 
abagirire ubuntu kandi ngo afashe urubyiruko, abageze mu zabukuru n’abari mu makuba, 
ndetse ngo yubahe abantu bose, bene ubwo burezi ntacyo buba bwaragezeho. {Ub 252.2} 

Kugira ibitekerezo binoze n’imyitwarire itunganye byigirwa neza mu ishuri ry’Umwigisha 
wavuye mu ijuru kuruta uko wabyigira mu gukurikiza urutonde rw’amategeko. Urukundo 
rw’uwo Mwigisha rwasabye umutima w’umuntu, ruramunagura, agahinduka, maze imico 
ye igahinduka nk’iya Kristo. Ubu burezi butuma umuntu agira icyubahiro mvajuru kandi 
akumva akwiriye. Butuma umuntu agwa neza kandi akagira ubuntu ku rwego 
rutagereranywa no guhabwa ishusho nziza y’inyuma y’ibigezweho muri iki gihe. {Ub 
252.3} 

Bibiliya itugira inama yo kurangwa n’ikinyabupfura, iduha ingero nyinshi z’abantu 
babayeho baranzwe n’imyitwarire izira ubwikanyize, baranzwe n’ubugiraneza no kwicisha 
bugufi, ari byo biranga umuntu ufite ikinyabupfura nyakuri. Ibyo ni ishusho itwereka imico 
ya Kristo. Ubugwaneza bwose nyakuri ndetse n’ikinyabupfura birangwa mu isi, ndetse 
n’ibyaba biboneka mu batazi izina rya Kristo, byose bikomoka kuri we. Kandi Kristo 
arashaka ko iyo mico igaragarira rwose mu bana be. Umugambi adufitiye ni uko abantu 
bazabonera ubwiza bwe muri twe. {Ub 252.4} 

Igitabo cyiza gifite agaciro gakomeye mu byigeze byandikwa, ni amabwiriza y’agaciro 
kenshi yatanzwe n’Umukiza, ndetse n’ibyo Mwuka Wera yavugiye mu kanwa k’intumwa 
Pawulo. Ni amagambo akwiriye kwandikwa mu bwenge bw’umuntu wese mu buryo 
butazahanagaruka na gato, yaba umukuru n’umuto: {Ub 253.1} 

“Ndabaha itegeko rishya ngo mukundane; nk’uko nabakunze, mube ari ko namwe 
mukundana.” Yohana 13:34. {Ub 253.2} 

“Urukundo rurihangana, rukagira neza; urukundo ntirugira ishyari. {Ub 253.3} 

Urukundo ntirwirarira, ntirwihimbaza, ntirukora ibiteye isoni {Ub 253.4} 

Ntirushaka ibyarwo, ntiruhutiraho; ntirutekereza ikibi ku bantu: {Ub 253.5} 

Ntirwishimira gukiranirwa kw’abandi, ahubwo rwishimira ukuri; {Ub 253.6} 

Rubabarira byose; rwizera byose, rwiringira byose; rwihanganira byose. {Ub 253.7} 

Urukundo ntabwo ruzashira.” 1 Abakorinto 13:4-8. {Ub 253.8} 

• • • 

Kubaha na byo ni umwe mu mico y’agaciro kenshi ukwiriye guhabwa agaciro gakomeye 
cyane. Kubaha Imana by’ukiri biterwa no gusobanukirwa gukomera kwayo kutagerwa 
ndetse no kumenya ko ibana nawe. Umwana wese akwiriye gukorwa ku mutima no kumva 
no gusobanukirwa n’Imana itaboneshwa amaso. Isaha yo gusenga, aho basengera n’aho 
abantu benshi baramiriza Imana bakanahigira ijambo ryayo, umwana akwiriye kwigishwa 
ko bene aho hantu ari ahera kuko Imana iba ihari. Kandi uko kubaha kuzagenda kugaragarira 
mu nyifato n’imyitwarire yabo, imbaraga ibatera ibyo izarushaho gushinga imizi. {Ub 
253.9} 

Byaba byiza abantu b’ingeri zose; abasore, inkumi n’abasaza n’abakecuru, bize, 
bagatekereza kandi bagasubiramo kenshi Ibyanditswe Byera bigaragaza uko ahantu Imana 
ubwayo yigaragarije mu buryo budasanzwe hari hakwiriye gufatwa. {Ub 254.1} 

Igihe Imana yari mu gihuru cyakaga umuriro ariko ntigikongoke, yategetse Mose iti: 
“Kwetura inkweto zawe kuko aho uhagaze ari ahera.” Kuva 3:5. {Ub 254.2} 

Yakobo amaze kwerekwa abamarayika mu nzozi, yaratatse ati: “Ni ukuri Uwiteka ari aha 
hantu; nanjye nari ntabizi.... Erega aha hantu hateye ubwoba! Aha hantu nta kindi ni inzu 
y’Imana, aha ni ho rembo ry’ijuru.” Itangiriro 28:16, 17. “Ariko Uwiteka ari mu rusengero 
rwe rwera, isi yose iturize imbere ye.” Habakuki 2:20. “ {Ub 254.3} 

Kuko Uwiteka ari Imana ikomeye, 

Ni Umwami ukomeye, usumba ibigirwamana byose. 

Ikuzimu hari mu kuboko kwe, 

Kandi impinga z’imisozi na zo ni ize. 

Inyanja ni iye, ni we wayiremye: 

Intoki ze ni zo zabumbye ubutaka. 

Nimuze tumuramye twunamye, 

Dupfukamire Uwiteka Umuremyi wacu.” 

“Mumenye yuko Uwiteka ari we Mana: 

Ni we waturemye, natwe turi abe; 

Turi ubwoko bwe, turi intama zo mu cyanya cye. 

Mwinjire mu marembo ye mushima, 

No mu bikari bye muhimbaza; 

Mumushime, musingize izina rye.” {Ub 254.4} 

Zaburi 95:4-6, 100:3,4. 

Izina ry’Imana naryo rikwiriye guhabwa icyubahiro. Ntabwo iri zina rikwiriye kuvugirwa 
ubusa cyangwa umuntu atabitekerejeho. Ndetse n’igihe dusenga, kurivuga kenshi cyangwa 

kurisubiramo bitari ngombwa bikwiriye kwirindwa. “Izina rye ni iryera, n’iryo kubahwa.” 
Zaburi 111:9. Iyo abamarayika bavuga izina ryayo, bipfuka mu maso. None se, nka twe 
ibiremwa byacumuye, tukaba turi abanyabyaha, twagombye kuvugisha iminwa yacu iryo 
zina dufite kubaha kumeze gute! {Ub 254.5} 

Dukwiriye kubaha Ijambo ry’Imana. Dukwiriye kubaha kiriya gitabo, ntitwigere turikoresha 
uko twishakiye, cyangwa ngo tugifate nk’abatagihaye agaciro. Nta nubwo dukwiriye kujya 
dukoresha amagambo yo muri Bibiliya mu rwenya twikinira, cyangwa ngo tuyakoreshe 
nk’umukino. “Amagambo y’Uwiteka ni amagambo atanduye. Ahwanye n’ifeza igeragejwe 
mu ruganda rwo mu isi ivugutiwe karindwi.” Imigani 30:5; Zaburi 12:7. {Ub 255.1} 

Ikirenze ibyo, nimutyo abana bigishwe ko icyubahiro nyakuri kigaragarizwa mu kubaha. 
Nta kintu Imana yategetse kitari ingirakamaro, kandi nta bundi buryo bwo kugaragaza 
kubaha Imana buyinezeza cyane nko kumvira ibyo yavuze. {Ub 255.2} 

Ikindi kandi ni ngombwa kubaha abahagarariye Imana. Abo ni abapasitoro, abarimu 
n’ababyeyi bahamagariwe kuyivugira no gukora mu cyimbo cyayo. Iyo intumwa z’Imana 
zihawe icyubahiro, na yo iba yubashywe. {Ub 255.3} 

Na none kandi Imana yatanze itegeko ry’umwihariko ryo kubaha abakuze. Iravuga iti: 
“Uruyenzi rw’imvi ni ikamba ry’icyubahiro; bibonekeshwa no kujya mu nzira yo 
gukiranuka.” Imigani 16:31. Uruyenzi rw’imvi rugaragaza urugamba abasaza barwanye, 
intsinzi bagezeho; imitwaro bikoreye n’ibishuko batsinze. Imvi z’uruyenzi zivuga 
ibyerekeye ibirenge binaniwe, biri hafi yo kuruhuka, ndetse zikavuga n’imyanya igiye 
gusigara idafite abayirimo. Mufashe abana gutekereza kuri ibi, bityo kubw’ikinyabupfura 
no kubaha kwabo, bazatunganya inzira abakuze bagomba gucamo, kandi bazihesha imigisha 
n’ubwiza mu buto bwabo ubwo bazaba bumvira itegeko ribabwira ngo: “Ujye uhagurukira 
umeze imvi, wubahe umusaza, utinye Imana yawe, ndi Uwiteka.” Abalewi 19:32. {Ub 
255.4} 

Ababyeyi bombi n’abigisha bakeneye kwishimira rwose inshingano n’icyubahiro Imana 
yabahaye ibagira abayihagariye mu bana bayo. Mu buryo bwiza cyangwa se bubi, imico 
igaragarizwa mu buryo ababyeyi babana nabo mu buzima bwa buri munsi, izabasobanurira 
aya magambo y’Imana agira ati: “Nk’uko se w’abana abagirira ibambe, ni ko Uwiteka 
arigirira abamwubaha.” Zaburi 103:13. “Nk’uko nyina w’umwana ahumuriza umwana we, 
ni ko nzabahumuriza.” Yesaya 66:13. {Ub 256.1} 

Hahirwa umwana bene aya magambo yaba akangura urukundo, gushima n’icyizere muri 
we; umwana ubugwaneza, ubutabera no kwihangana bya se na nyina n’umwigisha we 
bigaragariza urukundo, ubutabera no kwihangana by’Imana. Hahirwa umwana wiga 

kwiringira, kumvira no kubaha Imana ye bikomotse ku kwiringira, kumvira no kubaha 
abarinzi be ba hano ku isi. Umubyeyi uha umwana we cyangwa umurezi uha uwo yigisha 
bene iyo mpano, aba amuhaye ubutunzi bw’agahebuzo burusha agaciro ubukungu bwose 
bwabayeho mu bihe byose. Bene uwo aba amuhaye ubutunzi buzahoraho iteka ryose. {Ub 
256.2} 

28. IMYAMBARIRE N’UBUREZI 


“Umukobwa w’umwami uri mu kirambi, afite ubwiza bwinshi.” Zaburi 45:14. 

Nta burezi buba bwuzuye igihe butigisha amahame atunganye ajyanye n’imyambarire. 
Hatabayeho bene izo nyigisho, akenshi usanga umurimo w’uburezi ugenda biguru ntege 
kandi ukagorekwa. Gukunda kwambara imyambaro idasanzwe, no gutwarwa n’imideri 
igezweho, ni bimwe mu byo umwarimu ahora arwana na byo kandi bimubera imbogamizi. 
{Ub 257.1} 

Imideri igezweho ni umwamikazi utegekesha inkoni y’icyuma. Mu ngo nyinshi usanga 
imbaraga, igihe n’ibitekerezo by’ababyeyi n’abana byararunduriwe mu guhaza ibyifuzo 
by’uyu mwamikazi. Usanga abakire barangamiye kurushanwa mu kujyanirana n’imideri 
igenda ihindagurika; naho abo mu cyiciro giciriritse ndetse n’abakene nabo ugasanga 
baharanira kugera ku rugero rwashyizweho n’abari mu rwego rubarusha ubushobozi. Aho 
usanga hari imbaraga n’ubushobozi bike, kandi hakaba umwuka ukomeye wo kurarikira 
kugaragara nk’abo mu rwego rwo hejuru; usanga uwo mutwaro ugera aho udashobora 
kwikorerwa. {Ub 257.2} 

Ku bantu benshi, usanga umwenda uko waba umeze kose n’uko waba ari mwiza kose ntacyo 
bibabwiye, ahubwo iyo imideri ihindutse, ya mwenda nayo bayisubiramo bundi bushya 
cyangwa bakayireka. Usanga abagize umuryango bahorana imirimo ibavuna idashira. 
Usanga nta mwanya ukiboneka wo kwigisha abana, nta mwanya wo gusenga cyangwa uwo 
kwiga Bibiliya ukiboneka, nta gihe kikiboneka cyo gufasha bariya bana bakiri bato ngo 
bashobore kumenyera Imana mu byo ikora. {Ub 257.3} 

Nta gihe kandi nta n’amafaranga abantu bagenera ibikorwa by’ubugiraneza. Akenshi usanga 
ku meza hariho indyo nkene. Gutoranya ibiribwa ntibikorwa neza kandi bigategurwa huti 
huti, bityo ibyo basabwa muri rusange bakabitanga mu buryo butuzuye. Ingaruka zivamo ni 
ingeso mbi mu mirire, ari nayo itera abantu uburwayi cyangwa kutirinda mu mirire 
n’iminywere. {Ub 257.4} 

Gukunda kwigaragaza bibyara gusesagura, kandi ku basore n’inkumi benshi bibavutsa 
kurangamira imibereho itunganye. Aho kugira ngo bashake uko biga ngo barangize 
amashuri, bajya gushaka imirimo bakiri bato cyane kugira ngo babone amafaranga yo 
guhaza kurarikira imyambaro kwabo. Kandi binyuze muri uku kurarikira, abangavu 
n’inkumi nyinshi bakururirwa mu irimbukiro. {Ub 258.1} 

Usanga mu miryango myinshi umutungo w’umuryango ukoreshwa ugashira. Iyo umugabo 
ananiwe gutanga ibyo umugore n’abana bakeneye, usanga agwa mu gishuko cyo kuba 

umuhemu, bityo ingaruka zikaba gusuzugurika no kuzarimbuka. {Ub 258.2} 

Ndetse n’umunsi wo gusenga n’imihango iwukorerwamo ntibibura kugerwaho n’ingaruka 
zo gutegekwa n’imyambarire igezweho. Ahubwo usanga kuri uwo munsi no muri iyo 
mihango habonetse amahirwe yo kwiyerekana gukomeye kw’imbaraga z’imyambarire 
igezweho. Usanga urusengero rwagizwe ikibuga cyo kwiyerekaniramo, bityo abantu bakiga 
imideri igezweho aho gutega amatwi ikibwirizwa. Ingaruka zabyo ni uko abakene 
badashoboye kwambara batyo batongera kugaruka mu rusengero. Umunsi w’ikiruhuko 
bawumara ntacyo bakora, kandi ku rubyiruko rwo rukawukoresha mu kwifatanya mu 
birimbura imico mbonera. {Ub 258.3} 

Kubwo kwambara imyenda itabakwije, usanga ku ishuri abakobwa badakurikira amasomo 
neza cyangwa ngo bakine nta nkomyi. Intekerezo zabo ziba zihugiranye, bityo umwarimu 
akagira inshingano imukomereye yo kubakangurira gukurikira. {Ub 258.4} 

Kureba ibyaremwe, ugasabana na byo, ni wo muti mwiza umurezi nyawe yajya avugutira 
urubyiruko kugira ngo acubye inyota y’ibigezweho. Barezi, nimureke abanyeshuri 
basogongere ku munezero wo kwirirwa ku nkombe z’uruzi, cyangwa ikiyaga, cyangwa se 
iruhande rw’inyanja. Nimubafashe baterere imisozi maze bitegereze ubwiza bw’izuba 
rirenga, barebe ubutunzi bw’amashyamba n’imirima. Nimubareke bamenye ibyishimo biva 
mu guhinga imyaka cyangwa uburabyo, bityo agaciro bahaga imitako yo myambaro yabo 
kazasigara kabaye ubusa. {Ub 258.5} 

Nimwigishe urubyiruko gusobanukirwa ko mu myambarire kimwe n’imirire, kurangwa 
n’imibereho yoroheje ari ingenzi kugira ngo bagire imitekerereze yo hejuru. Nimutume 
basobanukirwa ko hari byinshi bagomba kwiga no gukora; bamenye ko iminsi y’ubuto 
bwabo ari iy’agaciro kenshi kuko ari yo biteguriramo icyo bazakora mu buzima bwabo 
bwose. Nimubafashe gusobanukirwa n’ubutunzi buri mu ijambo ry’Imana, mu gitabo 
cy’ibyaremwe no mu mateka avuga iby’abantu b’intangarugero babayeho. {Ub 259.1} 

Nimutume intekerezo zabo zerekezwa ku mibabaro y’abandi bagomba koroshya. 
Nimubafashe gusobanukirwa ko ifaranga ryose ryapfushijwe ubusa mu gushaka 
kwigaragaza, uwarikoresheje atyo aba yiyambuye ubushobozi yari afite bwo kugaburira 
abashonji, kwambika abambaye ubusa no guhumuriza abashavuye. {Ub 259.2} 

Ntibakwiriye gupfusha ubusa amahirwe akomeye baba bafite mu buzima, ntibakwiriye 
kugwabiza intekerezo zabo, kurimbura ubuzima bwabo, no kwangiza umunezero wabo 
kubwo kumvira amategeko adashingiye ku mitekerereze itunganye, cyangwa ku kugubwa 
neza no kugaragaza isura nziza. {Ub 259.3} 

Na none kandi, urubyiruko rukwiriye kwigishwa rugasobanukirwa neza n’inyigisho ziri mu 
byaremwe. [Umunyabwenge yaranditse ati]: “Ikintu cyose yakiremye ari cyiza mu gihe 

cyacyo.” Umubwiriza 3:11. Haba mu myambarire cyangwa mu bindi bintu byose, dufite 
inshingano yo guha Umuremyi wacu icyubahiro. Ntashaka ko imyambaro yacu iba iboneye 
kandi ituma tugira amagara mazima gusa, ahubwo anashaka ko iba idukwiriye, idozwe neza 
kandi atari urukozasoni. {Ub 259.4} 

Imico y’umuntu igaragazwa n’imyambarire ye. Kugira ibyo umuntu akunda biboneye 
n’intekerezo zijijutse bizagaragarira mu guhitamo imyambaro iciriritse kandi ikwiriye. Iyo 
ubutungane no kwiyoroshya mu myambarire bifatanyije no kugira imico myiza, bizasakara 
bikikize umukobwa umwuka w’uko yatoranyirijwe kuba uwera ari byo bizamubera ingabo 
imukingira ibyago byinshi. {Ub 259.5} 

Nimutyo abakobwa bigishwe ko ubuhanga bwo kwambara neza bukubiyemo n’ubushobozi 
bagira bwo kwidodera imyenda yabo bwite. Iyi ni intego umukobwa wese akwiriye kugirira 
ishyaka. Bizamubera uburyo adakwiriye kwivutsa butuma aba ingirakamaro kandi ntahore 
ategeye abandi amashyi. {Ub 260.1} 

Gukunda ibyiza no kubyifuza ni byiza rwose; ariko Imana ishaka ko mbere na mbere 
dushaka ubwiza buruta ubundi -ari bwo butangirika. Ibyiza by’agahebuzo umuntu yakora 
bivuye mu buhanga bwe ntibyagereranywa n’ubwiza bw’imico ifite “agaciro gakomeye” 
mu maso y’Imana. {Ub 260.2} 

Nimutyo abasore n’inkumi ndetse n’abana bato bigishwe kwihitiramo iriya kanzu ya cyami 
yadodewe mu ruganda rwo mu ijuru ari yo mwenda “w’igitare mwiza, urabagirana, 
utanduye,” (Ibyahishuwe 19:8), ari wo abera bose bo ku isi bazambara. Iyi kanzu ari yo mico 
ya Kristo izira ikizinga, ihabwa umuntu wese ku buntu. Ariko abayihabwa bose, 
bazayihererwa hano ku isi kandi abe ari ho bayambarira. {Ub 260.3} 

Nimutyo abana bigishwe ko iyo bakinguriye ubwenge bwabo kwinjirwamo n’ibitekerezo 
bitunganye kandi byuje urukundo, ndetse bagakora by’urukundo no gufasha abandi, baba 
bari kwambara umwambaro mwiza cyane w’imico ya Kristo. Iyo myambarire izabarimbisha 
kandi itume bakundwa kuri iyi si, ndetse no mu isi izaza izababera ikirango kibahesha 
uburenganzira bwo kwinjira mu ngoro y’Umwami Imana. Isezerano yatanze ni iri ngo: 
“Bazagendana nanjye bambaye imyenda yera, kuko babikwiriye.” (Ibyahishuwe 3:4). {Ub 
260.4} 

29. ISABATO 


“Kandi mujye mweza amasabato yanjye; ngo abe ikimenyetso hagati yanjye namwe.” 
Ezekiyeli 20:20. 

Agaciro k’Isabato nk’uburyo bumwe bw’ingenzi mu burezi karenze uko umuntu yakavuga. 
Ikintu cyose Imana idusaba, ikitugarurira yabanje kugikungahaza no kugiha ishusho nziza 
irabagirana ikuzo ryayo. Icyacumi Imana yasabaga Abisirayeli gutanga cyari kigenewe 
gukoreshwa mu gutuma mu bantu hakomeza kubamo urusengero rw’agahozo 
rwashushanyaga urusengero rwayo rwo mu ijuru, kandi urwo rusengero rwo ku isi rwari 
ikimenyetso cy’uko Imana iri ku isi hamwe n’abantu bayo. Bityo rero, umugabane umwe 
w’igihe dufite Imana idusaba, twongera kugihabwa bushya cyanditsweho izina ryayo kandi 
kiriho n’ikimenyetso cyayo. Imana iravuga iti: “Ntimukabure kuziririza amasabato yanjye: 
kuko ari yo kimenyetso hagati yanjye namwe . . . kugira ngo mumenye yuko ndi Uwiteka 
ubeza.” kuko “iminsi itandatu ari yo Uwiteka yaremeyemo ijuru n’isi n’inyanja n’ibirimo 
byose, akaruhuka ku wa karindwi: ni cyo cyatumye Uwiteka aha umugisha umunsi 
w’Isabato akaweza.” Kuva 31:13; 20:11. Isabato ni ikimenyetso cyerekana ububasha 
bw’Imana yaremye ndetse n’ubw’uko yaducunguye. Isabato yerekana ko Imana ari yo soko 
y’ubugingo n’ubwenge. Isabato yibutsa ikuzo umuntu yahoranye kera, bityo igahamya 
umugambi w’Imana wo kuturema bundi bushya mu ishusho yayo. {Ub 261.1} 

Isabato n’umuryango byombi byashyiriweho muri Edeni, kandi ukurikije umugambi 
w’Imana, byombi biromatanye ntibishobora gutandukana. Kuri uyu munsi, bitandukanye 
n’undi munsi uwo ari wo wose, bishoboka ko tubaho ubuzima bwo muri Edeni. Byari 
umugambi w’Imana ko abagize umuryango bafatanya mu murimo, kwiga, gusenga no 
kuruhukira hamwe; umugabo akaba umutambyi w’umuryango, kandi umugabo n’umugore 
bakaba abigisha b’abana ndetse bakanababera incuti magara. Nyamara kubera ko ingaruka 
z’icyaha zahinduye uko ubuzima bwagombaga kugenda, zakomye mu nkokora iyo gahunda 
ku rwego rukomeye cyane. Muri iki gihe, usanga se w’abana abona gake cyane mu maso 
h’abana be. Usanga asa n’udafite rwose igihe cyo kubigisha cyangwa kubaba hafi. Ariko 
kubw’urukundo rwayo, Imana yashyizeho urubibi umuntu adakwiriye kurenga mu byo 
asabwa gukora. Isabato Imana yayishyizeho ikiganza cyayo cyuje ubuntu. Mu munsi wayo 
wera, Imana iha abagize umuryango akanya ko gusabana na yo, gushyikirana n’ibyaremwe 
ndetse no hagati yabo ubwabo. {Ub 261.2} 

Kubera ko Isabato ari urwibutso rwashyiriweho kutwibutsa imbaraga z’Imana zo kurema, 
utubera umunsi uruta indi yose kuko ari igihe twagombye gusabanira n’Imana mu mirimo 
yakoze. Ni byiza ko mu bwenge bw’abana bumva ko Isabato idakwiriye gutandukanywa 
n’ubwiza bw’ibyaremwe. Hahirwa umuryango ushobora kujyana n’abawugize bose ku 

munsi w’Isabato, bakajyana aho basengera nk’uko Yesu n’abigishwa be bajyaga mu 
isinagogi, bakanyura mu mirima, cyangwa bakambuka inkombe y’ibiyaga cyangwa 
bakanyura mu dushyamba. Hahirwa umubyeyi w’umugabo n’umubyeyi w’umugore 
bashobora kwigisha abana babo igitabo cy’ijambo ry’Imana bakanifashisha 
imfashanyigisho bakuye mu gitabo kibumburiwe abantu bose cy’ibyaremwe. Hahirwa 
ababyeyi nk’abo bashobora guteranira n’abana babo munsi y’ibiti, ahantu hari umwuka 
mwiza kugira ngo bige ijambo ry’Imana kandi bahanike indirimbo basingiza Data wo mu 
ijuru {Ub 262.1} 

Ubwo busabane bushobora kuba umurunga womatanya imitima yabo n’abana babo, bityo 
bukabomatanya n’Imana kubw’imirunga idashobora gucibwa. {Ub 262.2} 

Isabato itanga ibihe byiza kandi bifite agaciro katagerwa byo kwiga ibyubaka ubwenge. 
Nimwige icyigisho cy’ishuri ryo ku Isabato, atari ukureba (mu buryo bwo guhushura) ku 
isomo icyigisho gishingiyeho ku Isabato mu gitondo, ahubwo ku Isabato nyuma ya saa sita, 
habeho kwiga icyigisho cy’icyumweru gikurikiyeho, ariko buri munsi muri icyo cyumweru 
hajye habaho kwiyibutsa ingingo ya buri munsi cyangwa kuyumvikanisha kurutaho. Ibyo 
bizatuma icyigisho gicengera mu bwenge, kibe ubutunzi butazigera buzimira. {Ub 262.3} 

Igihe ababyeyi n’abana bariho bumva ikibwirizwa, bakwiriye kwandika imirongo yo muri 
Bibiliya n’izindi nyandiko umubwiriza asomye ndetse n’ibitekerezo yatanze ayasobanura, 
kugira ngo nibagera imuhira baze kuyibukiranya. Ubwo buryo buzanakuraho umunaniro 
abana bakunze kugira akenshi igihe bateze amatwi ikibwirizwa, kandi bizatuma bose bakuza 
akamenyero ko gutega amatwi no guhuza ibitekerezo. {Ub 263.1} 

Gutekereza ku nsanganyamatsiko bigishijeho muri ubwo buryo bizakingurira umwigishwa 
ibigega by’ubutunzi atigeze atekerezaho. Mu buzima bwe azabona ko ibivugwa mu 
Byanditswe byera ari ukuri ngo: {Ub 263.2} 

“Amagambo yawe amaze kuboneka, ndayarya, maze ambera umunezero n’ibyishimo byo 
mu mutima wanjye.” Yeremiya 15:16. {Ub 263.3} 

“Kandi nzamanikira amaboko ibyo wategetse, ndabikunda; kandi nzibwira amategeko 
wandikishije.” “Bikwiriye kwifuzwa kuruta izahabu, naho yaba izahabu nziza nyinshi,... 
Kandi ni byo bihana umugaragu wawe; kubyitondera harimo ingororano ikomeye.” Zaburi 
119:48; 19:11, 12. {Ub 263.4} 

30. UKWIZERA N’ISENGESHO 


“Kwizera ni ukumenya rwose ibyiringirwa udashidikanya ...” 

Abaheburayo 11:1 

“Kandi ibyo muzasaba mwizeye, muzabihabwa byose.” 

Matayo 21:22 

Ukwizera ni ukwiringira Imana: ni ukwizera ko Imana idukunda kandi ko izi neza 
ibyatugirira neza. Iyo bimeze bityo, aho kugira ngo dukurikire inzira yacu, ukwizera 
kutuyobora ku guhitamo inzira y’Imana. Mu mwanya w’ubujiji bwacu, ukwizera kudutera 
kwemera ubwenge bw’Imana; intege nke zacu zisimburwa n’imbaraga z’Imana; kuba turi 
abanyabyaha bisimburwa no gukiranuka kwayo. Ubuzima bwacu natwe ubwacu, ni 
iby’Imana. Ukwizera gutuma tumenya kandi twemera yuko ari yo nyiri byose kandi 
kugatuma twemera imigisha iduha. Ukuri, ubunyangamugayo n’ubutungane byahamijwe ko 
ari byo mabanga atuma umuntu agera ku migambi ye mu buzima. Ukwizera ni ko gutuma 
twakira ayo mahame akaba ayacu. {Ub 264.1} 

Imbaraga nziza yose itera umuntu kugira icyo akora cyangwa icyifuzo cyiza cyose ni impano 
y’Imana. Ukwizera kwakira ubugingo buva ku Mana, kandi ubwo bugingo ni bwo bwonyine 
bushobora kuzana gukura nyakuri no kuba ingirakamaro. {Ub 264.2} 

Gukorana ukwizera byagombye gusonurwa neza mu buryo bwumvikana. Ku isezerano 
ryose Imana yatanze, hari ibyangombwa bigomba kuzuzwa. Niba dushaka gukora 
iby’ubushake bwayo, imbaraga zayo zose zihinduka izacu. Impano yose Imana 
idusezeranira, iba iri muri iryo sezerano ubwaryo. “Imbuto ni Ijambo ry’Imana.” Luka 8:11. 
Nk’uko umutobe ubwawo uba uri imbere mu rubuto, ni na ko impano y’Imana iba iri mu 
isezerano ryayo. Iyo twakiriye isezerano ryayo, tuba dufite impano yayo. {Ub 264.3} 

Ukwizera kutubashisha kwakira impano z’Imana, ubwako aba ari impano yagenewe buri 
muntu wese ku rugero runaka. Iyo mpano igenda ikura iyo ikoreshwa igihe umuntu afata 
ijambo ry’Imana akarigira irye. Kugira ngo ukwizera kwacu gukomere, akenshi tuba 
tugomba kuguhuza n’Ijambo ry’Imana. {Ub 265.1} 

Mu gihe cyo kwiga Bibiliya, umunyeshuri akwiriye kuyoborwa kugira ngo asobanukirwe 
n’imbaraga y’ijambo ry’Imana. Mu gihe cy’irema, Imana yaravuze biraba, itegetse 
birakomera. “Ikita ibitariho nk’aho ari ibiriho” Zaburi 33:9 ; Abaroma 4:17. {Ub 265.2} 

Ibihe byinshi abantu biringiraga Ijambo ry’Imana, nubwo muri bo bari ari abanyantege nke 
bikomeye, bashoboye gutsinda imbaraga z’isi yose. Enoki yari afite umutima utunganye, 
afite imibereho yera; yashikamishije ukwizera kwe mu ntsinzi yo gukiranuka yari ahanganye 

n’abo mu gihe cye bari barahenebereye kandi ari n’abakobanyi. Nowa n’umuryango we bari 

bahanganye n’abantu bo mu gihe cye bari ibihanda kandi bafite n’ubwenge bwinshi nyamara 
barakabije gusayisha mu bibi. Ku Nyanja itukura, Abisirayeli nubwo bari abanyantege nke, 
ari imbaga y’abacakara bahindishwaga umushyitsi n’ubwoba, bahanganye n’ingabo 
z’ishyanga ryari rikomeye kurenza andi mahanga yo ku isi baranesha. Reba Dawidi umwana 
w’umuhungu wari umushumba, Imana yari yaramusezeraniye kuzima ingoma, yari 
ahanganye na Sawuli wari ku ntebe y’ubwami kandi yariyemeje gukomera ku butegetsi bwe. 
Dutekereze ibya Shadaraki na bagenzi be bajyanye mu itanura rigurumana umuriro, na 
Nebukadinezari wari ku ngoma. Nimurebe Daniyeli mu rwobo rw’intare, murebe n’abanzi 
be bari mu myanya y’ubutegetsi ikomeye. Nimwitegereze Yesu ari ku musaraba naho 
abatambyi b’Abayuda n’abakuru bariho bahatira umutware w’Umuroma gushyira mu 
bikorwa ibyo bashakaga. Nimurebe intumwa Pawulo aboheshejwe iminyururu, ashorewe 
ajyanwe aho biciraga abagome bitegetswe na Nero wategekeshaga igitugu ubwami 
bwategekaga isi yose. {Ub 265.3} 

Ingero nk’izo ntiziboneka muri Bibiliya gusa. Ziboneka ari nyinshi mu mateka yose yaranze 
kubaho kwa muntu. Abavoduwa, Abahugenoti, Wikilifu na Huse, Yoramu na Luteri, 
Tendari na Nokisi, Zinzendorufe na Wesileyi n’abandi benshi, bagaragaje ubushobozi 
n’imbaraga by’Ijambo ry’Imana ritsinda imbaraga n’amategeko abantu bakoresha 
bashyigikira ikibi. [Aba tuvuze] ni bo bantu b’impfura nyakuri babaye ku isi. Aba ni bo 
bagize uruhererekane rw’impfura zabaye ku isi. Muri uru ruhererekane ni ho abasore 
n’inkumi bo muri iki gihe bahamagarirwa kubarizwa bakagiramo imyanya yabo. {Ub 266.1} 

Ukwizera gukenewe mu tuntu duto cyane two muri ubu buzima nk’uko gukenewe no mu 
bintu binini cyane. Binyuze mu kwiringira Imana kudacogora, imbaraga z’Imana 
zidukomeza zitugaragarira mu bidushishikaza byose n’ibyo dukora buri munsi. {Ub 266.2} 

Turamutse turebeye ubuzima mu ruhande rwa kimuntu, dusanga ubuzima ku bantu bose ari 
inzira itamenyerewe. Ku byerekeye ibyo tunyuramo bikomeye, ubuzima ni inzira buri wese 
muri twe anyuramo wenyine. Nta wundi muntu ushobora gucengera ngo amenye imibereho 
yacu y’imbere muri twe. Iyo umwana muto atangiye urwo rugendo aho byatinda cyangwa 
byatebuka aba agomba guhitamo inzira azanyuramo, maze we ubwe agafata umwanzuro ku 
ngingo zikomeye z’ubuzima zifite ingaruka z’iteka ryose, mbega uburyo hagombye 
gukoreshwa umuhati ukomeye kugira ngo kwiringira kwe kwerekezwe ku Muyobozi akaba 
n’Umufasha nyakuri! {Ub 266.3} 

Nta yindi mbaraga yagereranywa no kumva ko uri kumwe n’Imana kuko ibi ari ingabo 
ikingira ibishuko kandi ikaba n’imbaraga iganisha umuntu ku butungane n’ukuri. “Nta 
cyaremwe kitagaragara imbere yayo, ahubwo byose bitwikuruwe nk’ibyambaye ubusa mu 
maso y’Izatubaza ibyo twakoze.” Imana ifite “amaso atunganye, adakunda kureba ikibi, 

haba no kwitegereza ubugoryi.” Abaheburayo 4:13; Habakuki 1:13. Gutekereza ibi 
byabereye Yosefu ingabo imukingira ubwo yari hagati mu bibi no kwangirika byarangwaga 
muri Egiputa. Ku byamukururiraga kugwa mu gishuko, igisubizo cye nticyakukaga agira 
ati: “Nabasha nte gukora icyaha gikomeye gityo, ngacumura ku Mana?” Itangiriro 39:9. 
Umuntu wese anambye ku kwizera nk’uko, kwamubera ingabo imukingira. {Ub 266.4} 

Kumva ko Imana iri kumwe na we ni byo bishobora gutsinda ubwoba bw’umwana utinya, 
mu gihe ubwo bwoba bwajyaga gutuma ubuzima bumubera umutwaro umuremereye. 
Nimutyo bene uwo mwana afate iri sezerano mu bwenge bwe: “Marayika w’Uwiteka 
abambisha amahema yo kugota abamwubaha, akabakiza.” Zaburi 43:8. Nimureke uwo 
mwana asome igitekerezo cyiza bitangaje cya Elisa ubwo yari mu mudugudu wubatswe mu 
mpinga y’umusozi, igihe ingabo z’abanzi be zamuteraga, maze akabona akikijwe n’ingabo 
z’abamarayika bo mu ijuru bari bamugose bari hagati ye n’abanzi be. Nimureke uwo mwana 
asome uburyo igihe Petero yari mu nzu y’imbohe kandi yakatiwe urwo gupfa, yaje 
kubonekerwa na marayika w’Imana; asome uko Petero yanyuze ku ngabo zari zimurinze, 
akanyura ku nzugi nini z’ibyuma n’amapata yazo n’ibihindizo byazo maze marayika 
akayobora umugaragu w’Imana akamusohora amahoro. Mureke uwo mwana asome 
ibyabereye ku nyanja, igihe abasirikare n’abasare bari bananijwe no guteraganwa 
n’umuraba, bakoze cyane kandi bamaze igihe batarya, maze Pawulo wari imbohe ajyanwe 
gucirwa urubanza no kwicwa akavuga amagambo akomeza kandi atera ibyiringiro ati: 
“Nimuhumure, kuko muri mwe hatazapfa n’umwe... kuko iri joro iruhande rwanjye 
hahagaze marayika w’Imana, ndi uwayo, nyikorera; akambwira ati: ‘Pawulo witinya, 
ukwiriye guhagarara imbere ya Kayisari; kandi dore Imana iguhaye n’abo mugendana 
bose.” Kubwo kwizera iri sezerano, Pawulo yahumurije abo bari bari kumwe agira ati: 
“Kandi kuko hatazagira agasatsi kamwe gapfuka ku mitwe yanyu.” Ibyo ni ko byagenze. 
Bitewe n’uko muri ubwo bwato harimo umuntu Imana yashoboraga gukorana na we, ubwo 
bwato bwari bwuzuye abasirikare b’abapagani n’abarobyi ntacyo bwabaye. “Nuko muri 
ubwo buryo, bagera ku nkombe, bose barakira.” Ibyakozwe n’Intumwa 27:22-24, 34, 44. 
{Ub 267.1} 

Ntabwo ibyo bintu byandikiwe ngo tubisome kandi ngo bidutangaze gusa, ahubwo kwari 
ukugira ngo ukwizera kwakoreraga mu bagaragu b’Imana ba kera gushobore gukorera no 
muri twe. Ahantu hose hazagaragara imitima ifite kwizera kugira ngo ibe imiyoboro 
y’imbaraga zayo, muri iki gihe Imana yiteguye gukora nk’uko yakoze muri icyo gihe cya 
kera. {Ub 268.1} 

Numutyo abatigirira icyizere, ba bandi kutumva ko hari icyo bashoboye bitera kwanga kwita 
ku bandi no guhunga inshingano, bigishwe kwishingikiriza ku Mana. Muri ubwo buryo, 

abantu benshi bajyaga kuba imburamumaro mu isi, ahari bakayibera umutwaro, bazabasha 

• • • 

kuvugira hamwe n’intumwa Pawulo ngo: “Nshobozwa byose na Kristo umpa imbaraga.” 
Abafilipi 4:13. {Ub 268.2} 

No ku mwana wihutira kurakara no kumva ko yahemukiwe, ukwizera kumufitiye amasomo 
y’agahozo kumwigisha. Ubushobozi umuntu agira bwo kurwanya ikibi cyangwa kwihorera 
buterwa akenshi no gusobanukirwa ubutabera neza ndetse n’umwuka wo gushaka kugira 
icyo ukora no kugaragaza imbaraga. Nimutyo umwana umeze atyo yigishwe ko Imana ari 
yo murinzi w’ibitunganye uhoraho iteka ryose. Imana yita ku biremwa yakunze bigatuma 
itanga Umwana wayo ikunda kugira ngo adukize. Imana ubwayo ni yo izahana inkozi z’ibibi 
zose. {Ub 268.3} 

“Kuko ubakoraho, aba akoze ku mboni y’ijisho rye.” Zekariya 2:8. {Ub 268.4} 

“Ikoreze Uwiteka urugendo rwawe rwose, abe ari we wiringira, na we azabisohoza ... 
Azerekana gukiranuka kwawe nk’umucyo, n’ukuri k’urubanza rwawe nk’amanywa 
y’ihangu.” Zaburi 37:5,6. {Ub 268.5} 

“Kandi Uwiteka azabera abahatwa igihome kirekire kibakingira, igihome kirekire 
kibakingira mu bihe by’amakuba. Abazi izina ryawe bazakwiringira; kuko wowe, Uwiteka, 
utareka abagushaka.” Zaburi 9:9,10. {Ub 268.6} 

Impuhwe Imana itugaragariza natwe iturarikira kuzigaragariza abandi. Nimutyo abahubuka, 
abumva ko bihagije, abihorera bahange amaso Umukiza w’umugwaneza kandi woroheje mu 
mutima, wajyanywe nk’intama bajyana kubaga, ntiyiganzure ngo atere amahane nk’uko 
intama icecekera y’umukemuzi! Icyampa ngo bitegereze Umukiza wacu wacumitiwe ibyaha 
byacu kandi imibabaro yacu akaba ari yo yashenjaguriwe, bityo bazamenya kwihangana, 
gutuza no kubabarira. {Ub 269.1} 

Binyuze mu kwizera Kristo, inenge yose iboneka mu mico yacu ishobobora gukosorwa, 
tukezwaho guhumana kose, ikosa ryose ryakosorwa kandi impano yose yakura ikagera ku 
rugero ruhanitse. “Kandi mwuzuriye muri we.” Abakolosayi 2:10. {Ub 269.2} 

Isengesho no kwizera ni nk’isanga n’ingoyi, kandi bikwiriye kwigirwa hamwe. Mu 
isengesho risenganywe kwizera harimo ubumenyi mvajuru; kandi ubwo bumenyi bugomba 
gusobanukira umuntu wese ushaka ko ibyo akora mu buzima bwe bigera ku ntego. Kristo 
aravuga ati: “Ibyo musaba byose mubishyizeho umutima, mwizere yuko mubihawe, kandi 
muzabibona.” Mariko 11:24. Kristo asobanura neza ko ibyo dusaba byose bikwiriye kuba 
bihuje n’ubushake bw’Imana. Tugomba gusenga dusaba Imana ibyo yasezeranye, kandi 
ibyo duhawe byose tugomba kubikoresha mu gusohoza ubushake bwayo. Iyo dusohoje ibyo, 
isezerano ryayo risohora nta mbebya. {Ub 269.3} 

Dushobora gusaba imbabazi z’ibyaha, tugasaba Mwuka Wera, tugasaba kurangwa n’imico 
isa n’iya Kristo, tugasaba ubwenge n’imbaraga byo gukora umurimo wayo, kandi tugasaba 
guhabwa impano iyo ari yo yose Imana yasezeranye. Tumaze gusaba ibyo, tugomba kwizera 
ko tubihawe, bityo tugashimira Imana ko twabihawe. {Ub 269.4} 

Ntabwo dukeneye gushaka igihamya kigaragara inyuma cy’uko twahawe umugisha. Impano 
iri mu isezerano, kandi dukwiriye kujya mu murimo wacu twizeye ko ibyo Imana ishoboye 
kubikora, kandi ko impano twamaze guhabwa tukaba tuyifite izagaragara igihe izaba 
ikenewe cyane. {Ub 269.5} 

Kubaho muri ubwo buryo ubeshejweho n’Ijambo ry’Imana bisobanuye kuyegurira ubugingo 
bwacu bwose. Umuntu azakomeza kumva akeneye Imana no kuyishingikirizaho, yumve 
umutima we ureherezwa kuba bugufi bw’Imana. Isengesho ni ngombwa kuko ari ryo 
rigaragaza ko ubugingo bw’umuntu ari butaraga. Isengesho ryo mu muryango, n’isengesho 
ryo mu ruhame afite umwanya wayo. Ariko gusabana n’Imana wiherereye ni byo bibeshaho 
ubugingo. {Ub 270.1} 

Ubwo Mose yari mu mpinga y’umusozi yihereranye n’Imana ni bwo yeretswe igishushanyo 
mbonera cya ya nyubako itangaje yagombaga kuba ubuturo bw’Ikuzo ry’Imana. Iyo turi 
kumwe n’Imana ahihereye ku musozi, ni bwo twitegereza umugambi w’agahebuzo ifitiye 
ikiremwamuntu. Ubwo ni bwo tuzashobozwa gufata icyitegererezo cy’inyubako y’imico 
yacu kugira ngo dusohorezwe iri sezerano ry’Imana rigira riti: “Nzatura muri bo, ngendere 
muri bo; nzaba Imana yabo na bo bazaba ubwoko bwanjye.” 2 Abakorinto 6:16. {Ub 270.2} 

Mu masaha yabaga yiherereye ari wenyine asenga ni ho Yesu yahabwaga ubwenge 
n’imbaraga mu buzima bwe bwa hano ku isi. Nimutyo urubyiruko rwacu rujye rukurikiza 
urugero Yesu yaduhaye, maze rufate umwanya utuje wo gusabana na Se wo mu ijuru mu 
ruturuturu no mu kabwibwi. Kandi no mu masaha ya kumanywa, nimutyo urubyiruko rujye 
rwerekeza imitima yarwo ku Mana. Kuri buri ntambwe duteye mu nzira tunyuramo, Imana 
iratubwira iti: “Kuko jyewe, Uwiteka Imana yawe nzagufata ukuboko kw’iburyo, nkubwire 
nti: ‘Witinya, ndagutabaye.” Yesaya 41:13. Mbega imbaraga n’ibitekerezo bibangutse, 
mbega ibyishimo n’umunezero byaba mu buzima bw’abana bacu baramutse bize izi 
nyigisho mu myaka y’ubuto bwabo! {Ub 270.3} 

Izi ni zo nyigisho zishobora kwigishwa gusa n’umuntu wagize amahirwe yo kuziga ubwe. 
Bitewe n’uko usanga ababyeyi n’abigisha benshi bavuga ko bizera Ijambo ry’Imana 
nyamara imibereho yabo igahakana imbaraga zaryo, bituma inyigisho z’Ibyanditswe Byera 
zitagira impinduka nyinshi ziteza mu rubyiruko. Incuro nyinshi urubyiruko rushobora 
kumva imbaraga y’ijambo ry’Imana. Bitegereza uburyo urukundo rwa Kristo ruhebuje. 
Babona ubwiza bw’imico ye, kandi babona ibyo ubugingo bwitangiye gukora umurimo we 

bushobora kugeraho. Ariko ku rundi ruhande, babona imibereho y’abavuga ko bubaha 
amategeko y’Imana. Bareba umubare w’abantu aya magambo yavuzwe n’umuhanuzi 
Ezekiyeli yaba ari ukuri kuri bo ngo: {Ub 270.4} 

“Ab’ubwoko bwawe bavugira ibyawe ku nkike no mu miryango y’amazu, umwe avugana 
n’undi, umuntu wese na mugenzi we, bati: ‘Nimuze tujye kumva ijambo rivuzwe n’Uwiteka 
iryo ari ryo.’ Maze bakagusanga nk’uko rubanda ruza, bakicara imbere yawe nk’ubwoko 
bwanjye, kandi bakumva amagambo yawe, ariko ntabwo bayakurikiza, kuko berekanisha 
ururimi rwabo urukundo, nyamara umutima wabo ukurikirana inyungu yabo bombi. Kandi 
dore ubamereye nk’indirimbo nziza cyane y’ufite ijwi ryiza akamenya no gucuranga neza, 
kuko bumva amagambo yawe, kandi ntibayakurikize.” Ezekiyeli 33:30-32. {Ub 271.1} 

Gufata Bibiliya nk’igitabo cyiza cyigisha amabwiriza meza yerekeye imico mbonera, kandi 
kuba igomba kumvirwa bitewe n’uko usanga ivuga ibihuje n’ibibaho mu bihe bitandukanye 
ndetse n’umwanya abantu duhagazemo mu isi ni ikintu kimwe. Ariko kandi kuyifata nk’uko 
iri koko, akaba ari ijambo ry’Imana ihoraho, ijambo rigize ubugingo bwacu, ijambo rigomba 
gutunganya ibikorwa byacu, amagambo yacu n’ibitekerezo byacu, ibyo na byo ni ikindi 
kintu. Gufata Ijambo ry’Imana mu buryo buciye bugufi y’ubu buvuzwe nta ho bitaniye no 
kurihakana. Kandi uku kurihakana gukozwe n’abavuga ko baryizera, ni imwe mu mpamvu 
z’ingenzi zitera ubuhakanyi no gushidikanya n’ubuhemu mu rubyiruko. {Ub 271.2} 

Isi irakoreshwa n’imbaraga zihungabanya kandi zikomeye mu buryo butigeze bubaho. Haba 
mu myidagaduro, mu gushaka ifaranga, mu kurwanira ubutegetsi no mu ntambara yo 
kurwanira kubaho, usangamo imbaraga iteye ubwoba yatwaye ubushobozi bwose, bwaba 
ubw’umubiri, ubw’ubwenge n’umutima. Imana iravugira hagati muri ubwo buzima bwo 
gutanguranwa wagira ngo ni ibisazi. Imana itubwira kujya ahiherereye maze tugasabana na 
Yo. Iravuga iti: “Nimworoshye mumenye ko ari jye Mana.” Zaburi 46:11. {Ub 271.3} 

Hari abantu benshi n’iyo baba bari mu bihe byo kuramya Imana batabona imigisha iva mu 
gusabana n’Imana gushyitse. Ibyo biterwa n’uko usanga ibyo bakora byose ari jugujugu 
ntibashyire umutima hamwe. Kubera kugenda bihuta, banyura aho Kristo yari ari, maze 
bakamara akanya gato aho hera, ariko ntibategereze ngo bumve inama bahabwa. Usanga nta 
gihe bafite cyo kugumana n’Umwigisha mvajuru. [Baza aho ari ariko ubwira bugatuma] 
basubira mu mirimo yabo bacyikoreye imitwaro yabo. {Ub 272.1} 

Bene abo bakozi ntibashobora kugera ku ntsinzi ihanitse igihe cyose batari bamenya aho 
ibanga ry’imbaraga riri. Bagomba kwiha igihe cyo gutuza bagatekereza, bagasenga kandi 
bagategereza Imana kugira ngo imbaraga zabo z’umubiri, iz’ubwenge n’iz’umwuka izigire 
nshya. Bakeneye imbaraga izahura y’Umwuka w’Imana. Nibakira iyi mbaraga, 
bazahemburwa kandi bakangurwe n’ubugingo bushya bazahabwa. Umubiri uzaba unaniwe 

n’ubwonko buzaba buguye agacuho bizahembuka, kandi umutima uremerewe uzaruhuka 
utuze. {Ub 272.2} 

Icyo dukeneye si akanya gato twafata turi imbere ye, ahubwo buri wese ku giti cye akeneye 
kwibonanira na Kristo, akicara hasi agashyikirana na we. Abana bo mu miryango yacu 
n’abanyeshuri bo mu mashuri yacu barahirwa igihe mu buzima bwabo ababyeyi n’abigisha 
bazamenya ibyiza by’agaciro kenshi bivugwa muri aya magambo yo mu Ndirimbo ya 
Salomo ngo: {Ub 272.3} 

“Nk’umutapuwa mu biti byo mu ishyamba 
Ni ko umukunzi wanjye ameze mu bahungu. 

Nicaye mu gicucu cye nezerewe cyane Amatunda ye yarandyoheye. 

Yanjyanye mu nzu y’ibirori, 

N’ibendera rye ryari hejuru yanjye 
Ni ryo rukundo” {Ub 273.1} 

Indirimbo ya Salomo 2:3,4. 

31. UMURIMO UMUNTU AKORA MU BUZIMA BWE 


«Kuko Imana ari yo ibatera gukunda no gukora ibyo yishimira.» Abafilipi 2:13 

Kugera ku cyo ushaka mu bintu ibyo ari byose bisaba kugira intego ihamye. Umuntu ushaka 
kugera ku ntsinzi nyakuri mu buzima agomba kugira intego ihamye imbere ye bigatuma 
ayishyiraho umuhati we wose. Muri iki gihe bene iyo ntego yashyizwe imbere y’urubyiruko 
rwacu narwo. Umugambi washyizweho n’ijuru wo kugeza ubutumwa bwiza ku batuye isi 
muri iki gisekuru ni wo mugambi uhebuje indi umuntu uwo ari we wese ashobora gusabwa 
kusohoza. Uwo mugambi ugaragaza ahantu umuntu wese ufite umutima wagenderewe na 
Kristo agomba gushyira umuhati we. {Ub 274.1} 

Umugambi Imana ifitiye abana bakurira mu ngo zacu ni mugari cyane, urimbitse kandi ni 
muremure cyane kurenza uko imirebere yacu igira aho igarukira ishobora gusobanukirwa. 
Mu bihe bya kera, abantu Imana yabonaga ko ari indahemuka mu mirimo icishije bugufi, 
yagiye ibahamagarira kuyihamya ahantu hakomeye cyane ho ku rwego rwo hejuru ku isi. 
Kandi abana b’abahungu benshi muri iki gihe, bakura nk’uko Daniyeli yakuriye iwabo mu 
Buyuda, bakiga ijambo ry’Imana n’imirimo yakoze, kandi bakiga amasomo yo gukora 
umurimo urangwa n’ubunyangamugayo, bazahagarara mu nteko zishinga amategeko, mu 
mazu y’ubutabera, cyangwa mu ngoro z’ibwami, bahamye Umwami w’abami. Abenshi 
batabarika bazahamagarirwa gukora imirimo ikomeye kandi migari. Isi yose yiteguye 
kwakira ubutumwa bwiza. Abanyetiyopiya bategeye Imana ibiganza. Ubuyapani, 
Ubushinwa n’Ubuhinde, mu turere dutuje kandi tucuze umwijima two muri Amerika, mu 
mpande zose z’iyi si yacu, haturuka amajwi yo gutaka cyane kw’imitima irembejwe 
n’icyaha ikeneye kumenya Imana yuje urukundo. Abantu za miliyoni zitabarika ntibigeze 
bumva iby’Imana cyangwa iby’urukundo rwayo rwahishuriwe muri Yesu Kristo. Na bo 
bafite uburenganzira bwo kumenya ibyo. Nabo bafite uburenganzira bungana n’ubwacu bwo 
gusaba kugirirwa imbabazi n’Umukiza. Twe twamenye uko kuri ndetse n’abana bacu 
dushobora kukubamenyesha. Dufite inshingano yo gusubiza ayo majwi yo gutaka kw’abo 
bantu. Muri iki gihe cy’akaga, buri muryango wose, buri shuri ryose, ababyeyi bose, abarezi 
ndetse n’abana bose barasiwe n’umucyo w’ubutumwa bwiza, barabazwa ikibazo 
nk’icyabajijwe umugabekazi Esiteri muri cya gihe cy’amakuba akomeye yabaye mu mateka 
y’ubwoko bw’Abisirayeli ngo: {Ub 274.2} 

“Ahari aho icyakwimitse ngo ube umwamikazi ni ukugira ngo ugire akamaro mu gihe gisa 
n’iki?” Esiteri 4:14. {Ub 275.1} 

Abantu batekereza ku kwihutisha kwamamaza ubutumwa bwiza cyangwa ku kukubera 
imbogamizi, babitekereza barebye ku isano ubwabo bafitanye n’uwo murimo ndetse n’isi. 

Abantu bake cyane ni bo batekereza ku isano uwo murimo ufitanye n’Imana. Bake cyane ni 
bo bazirikana umubabaro icyaha cyateye Umuremyi wacu. Igihe Kristo yashengurwaga 
n’agahinda gasaze, ijuru ryose ryababaranye na we ; ariko uwo mubabaro ntiwatangiye 
cyangwa ngo urangirane n’igihe Kristo yamaze yambaye ubumuntu. Ibyumviro 
n’intekerezo byacu byaguye ikinya umusaraba ubihishurira umubabaro icyaha cyazaniye 
umutima w’Imana kuva cyakwaduka. Intambwe yose iterwa umuntu atandukira inzira 
itunganye, igikorwa cyose cy’ubugome, gutsindwa kose kwa muntu ananirwa kugera ku 
rugero rukwiriye Imana yashyizeho, ibyo byose biyitera agahinda. Igihe Abisirayeli 
bagerwagaho n’amakuba yazaga ari ingaruka zo gutandukana n’Imana kwabo, (harimo 
gutwazwa igitugu n’abanzi babo, ubugome n’ubwicanyi), Ibyanditswe bivuga ko Uwiteka 
na we yagize ishavu ry’imibabaro y’Abisirayeli. (Abacamanza 10:16). “Yababaranye na bo 
mu mibabaro yabo yose,... urukundo rwe n’imbabazi ze ni byo byamuteye kubacungura; 
yarabateruraga, akabaheka iminsi yose ya kera.” Yesaya 63:9 {Ub 275.2} 

Umwuka We ni wo udutakambira, «aniha iminiho itavugwa.» Kubera ko n’“ibyaremwe 
byose binihira hamwe, bikaramukirwa hamwe” (Abaroma 8:26, 22), umutima wa Data wa 
twese uhoraho na wo ubabarana nabyo. Isi yacu ni nk’ibitaro binini cyane, ni urubuga 
rw’ibyago n’amakuba tutajya twemerera intekerezo zacu gutindaho. Turamutse 
tubisobanukiwe nk’uko biri, byarushaho kutubera umutwaro uteye ubwoba cyane. Nyamara, 
ibyo byose bishengura Imana. Kugira ngo Imana irimbure icyaha n’ingaruka zacyo, yatanze 
Umwana wayo ikunda, kandi binyuze mu gukorana na Yo, yaduhaye ubushobozi bwo 
gushyira iherezo kuri ibi byago n’amakuba. “Kandi ubu butumwa bwiza bw’ubwami 
buzigishwa mu isi yose, ngo bube ubuhamya bwo guhamiriza amahanga yose: nibwo 
imperuka izaherako ize.” Matayo 24:14. {Ub 276.1} 

Kristo yategetse abayoboke be ati: “Mujye mu bihugu byose, mwigishe abaremwe bose 
ubutumwa bwiza.” Mariko 16:15. Ibyo ntibishatse kuvuga ko abantu bose bahamagarirwa 
kuba abapasitoro cyangwa ababwirizabutumwa mu mahanga, ahubwo bisobanura ko buri 
muntu ashobora kuba umukozi ukorana n’Imana mu kugeza “inkuru nziza” kuri bagenzi be. 
Iryo tegeko ryahawe abantu bose, baba abakomeye n’aboroheje, abize n’abatarize, abakuru 
n’abato. {Ub 276.2} 

Mu gihe tuzirikana iri tegeko, mbese dushobora kurera no kwigisha abakobwa n’abahungu 
bacu tubatoza kubaho ubuzima bwo gukurukiza ibyo abantu bubaha kandi bumvikanaho ko 
bibabareye, bakabaho ubuzima bwo kwiyitirira Kristo ariko babura kwitanga nk’ukwe, 
bakabaho ubuzimabuzatuma Kristo we Kuri azabaciraho iteka ngo: “Simbazi”? {Ub 276.3} 

Hari ababyeyi benshi barera batyo. Batekereza ko baha abana babo ibyiza biva ku butumwa 
bwiza nyamara bahakana umwuka wabwo. Nyamara ibi byiza ntibishobora kubaho. Abantu 

banga amahirwe bahabwa yo gukorana na Kristo mu murimo, baba banze kwigira mu ishuri 
rimwe rukumbi ritunganya umuntu rikamuha ibyangombwa byuzuye byo kuzasangira na 
Kristo mu ikuzo rye. Banga uburezi butanga imbaraga n’imico y’ubupfura muri ubu buzima. 
Ababyeyi benshi b’abagabo n’abagore bagiye banga kwegereza abana babo umusaraba wa 
Kristo, bamenye bakerewe ko mu kugenza batyo beguriraga abana babo umwanzi w’Imana 
n’abantu. Abo babyeyi ni bo bashyize umukono ku cyemezo cyo kurimbuka kw’abana babo, 
atari ukurimbuka ko muri iki gihe gusa, ahubwo n’uko mu gihe kizaza. Ikigeragezo 
cyarabatsinze. Abo bana bakuze ari umuvumo ku isi, baba intimba n’ikimwaro ku babyeyi 
bababyaye. {Ub 276.4} 

No mu gihe abantu bitegura gukora umurimo w’Imana, abenshi muri bo bateshurwa inzira 
n’imyigishirize idahwitse. Muri rusange ubuzima bufatwa nk’aho bugizwe n’ibihe 
bitandukanye: igihe cyo kwiga n’igihe cyo gukora; ari byo bivuze igihe cyo gutegurirwa 
icyo uzakora n’igihe cyo gushyira mu bikorwa ibyo wize. Mu rwego rwo gutegurira 
urubyiruko ubuzima bwo gukora, urubyiruko rwoherezwa ku ishuri kugira ngo ruharonkere 
ubumenyi binyuze mu kwiga ibitabo. Kubera ko baba batandukanyijwe n’inshingano zo mu 
buzima bwa buri munsi, bahugira mu kwiga, kandi akenshi bagahusha umugambi wo kwiga 
kwabo. Umwete bari bafite wo kwitanga bakiri bato ugenda ukagabanuka, maze abenshi 
cyane muri bo bagatangira kurangamira iby’inyungu zabo bwite zirimo kwikunda. Iyo 
bamaze guhabwa impamyabumenyi, usanga ibihumbi byinshi ubuzima bubananira. Basanga 
baramaze igihe kinini biga ubumenyi bwo mugambo gusa ku buryo iyo bigeze igihe 
ubuzima bwabo bwose buba bugomba guhangana n’intambara zikaze zo mu buzima, usanga 
ibyo batarabyiteguye. Aho kugira ngo bakore umurimo w’icyubahiro bari baragambiriye, 
usanga imbaraga zabo zishirira mu kurwana n’ibintu byoroheje. Nyuma yo kubura ibyo bari 
biteze incuro nyinshi, bihebeshejwe no kunanirwa kubona ibibatunga binyuze mu nzira 
nziza, abenshi bishora mu bikorwa by’ubwangizi n’ubugomo. Nuko isi ikabura umurimo 
yagombye gukorerwa n’abo bantu; n’Imana ikabura ubugingo bw’abantu yashakaga 
kuzahura, gukuza no kubahisha nk’abayihagarariye. {Ub 277.1} 

Ababyeyi benshi bakora ikosa ryo kuvangura abana babo mu byerekeye uburezi. Usanga 
batanga icyo bashoboye cyose kugira ngo babonere ibyiza bihebuje umwana ugaragaza 
ubuhanga no gufata vuba. Ariko ntibatekereza ko guhabwa bene ayo mahirwe ari ngombwa 
no ku mwana ugaragaza ubushobozi buke. Bavuga ko guhabwa uburezi bwo ku rwego 
ruciriritse ari byo ngombwa kugira ngo [umwana] azashobore gusohoza inshingano zoroheje 
mu buzima. {Ub 278.1} 

Ariko se ni nde ushobora kureba mu bana bose bagize umuryango, maze agatoranyamo 
abazahabwa inshingano zikomeye? Ni kenshi byagiye bigaragara ko imitekerereze ya muntu 

yabayemo kwibeshya muri ibi! Mwibuke igitekerezo cya Samweli igihe Imana 

yamwoherezaga kujya gusiga amavuta umwe muri bene Yesayi kugira ngo azabe umwami 
wa Isirayeli. Abasore barindwi b’igikundiro bamunyuze imbere. Arabutswe umwana 
w’imfura, wari mwiza afite igikundiro n’ikirere cyiza kandi agaragara nk’igikomangoma, 
Samweli yitereye hejuru aravuga ati: “Ni ukuri, uwo Uwiteka yimikisha amavuta nguyu ari 
imbere ye.” Ariko Uwiteka aramubwira iti: “Nturebe mu maso he cyangwa ikirere cye ko 
ari kirekire; namugaye, kuko Uwiteka atareba nk’uko abantu bareba; abantu bareba ubwiza 
bugaragara, ariko Uwiteka we areba mu mutima.” Bityo kuri abo bana barindwi bose, 
ubuhamya Samweli yatanze ni ubu ngo: “Aba si bo Uwiteka yatoranije” 1 Samweli 16:6, 
7,10. Dawidi atarahamagarwa ngo ave mu mukumbi yari aragiye, umuhanuzi Samweli 
ntiyemerewe gusohoza inshingano yari yatumwe gukora. {Ub 278.2} 

Umwana w’imfura uwo Samweli aba yarahisemo, ntabwo yari yujuje ibyangombwa Imana 
yabonaga ko bikenewe ku wagombaga kuyobora ubwoko bwayo. Abarangwaga 
n’ubwibone, ubugugu no kwiyemera bashyizwe iruhande maze babererekera uwo 
basuzuguraga, uwari warakomeye ku mwuka wo kwiyoroshya no kuba umunyakuri mu 
busore bwe. Uwo kandi nubwo umuhanuzi yabonaga akiri muto, yashoboraga gutozwa 
n’Imana kuzasohoza inshingano zo kuba umwami. Uko ni ko biri no muri iki gihe. Abana 
benshi ababyeyi babo bashobora gukerensa, Imana ibabonamo ubushobozi buhanitse 
burenze ubwagaragajwe n’abandi bana abantu bajya batekereza ko bafite amahirwe menshi 
yo kuzagira ubuzima bwiza. {Ub 278.3} 

Kandi iyo turebye ukuntu ubuzima bugenda, ni nde ufite ubushobozi bwo gufata icyemezo 
ngo iki kirakomeye naho iki kiroroheje? Ni abakozi bangahe babarizwa mu rwego rwo hasi 
mu buzima bageze ku byo abami bifuza ko ari bo bagombye kuba barabikoze bitewe n’uko 
abo bakozi batangije ibigo bigamije kubera abatuye isi umugisha! {Ub 279.1} 

Bityo rero nimureke umwana wese ahabwe uburezi bumutegurira kuzakora umurimo 
uhanitse. “Mu gitondo jya ubiba imbuto zawe, kandi nimugoroba ntukaruhure ukuboko 
kwawe; kuko utazi ikizera, ari iki cyangwa kiriya, cyangwa yuko byombi bizahwanya kuba 
byiza.” Umubwiriza 11:6. {Ub 279.2} 

Umwanya wihariye duhabwa mu buzima ugenwa n’ubushobozi dufite. Ntabwo abantu bose 
batera imbere kimwe cyangwa ngo umurimo umwe bawukorane ubushobozi bumwe. 
Ntabwo Imana yiteze ko akatsi ka ezobu gakura ngo kareshye n’isederi cyangwa ngo igiti 
cy’icunga kireshye n’igiti cya avoka kinini kandi kirekire. Ariko umuntu wese akwiriye 
kugira intego yo kugera ku rwego rwo hejuru cyane bishoboka bitewe n’uko gufatana 
n’imbaraga y’lmana k’uwo muntu kuzatuma bimushobokera ko agera kuri urwo rwego. {Ub 
279.3} 

Ntabwo abantu benshi bagera ku rugero bagombye kuba bariho bitewe n’uko badakoresha 
imbaraga bafite. Ntibakora nk’uko bagombye gukora ngo bishingikirize ku mbaraga 
mvajuru. Abenshi bateshurwa mu cyerekezo bagombye gukurikira maze muri cyo bakagera 
ku ntego nyayo ishimishije. Kubera gushaka icyuhabiro kirenze cyangwa umurimo 
urushijeho kunezeza, bagerageza gukora imirimo badafitiye ubushobozi. Abantu benshi 
bafite impano zijyanye no gukora iby’umuhamagaro runaka, usanga bafite inyota yo 
kwinjira mu mwuga runaka; bityo umuntu wagombye kuba yarabaye umuhinzi-mworozi 
uhirwa mu byo akora, umunyabugeni cyangwa se umufasha wa muganga, usanga adakora 
neza mu mwanya w’umupasitoro, cyangwa umucamanza cyangwa se umuganga. Nanone 
kandi hariho abandi bagombye kuba mu myanya y’umuhamagaro w’inshingano zikomeye, 
ariko kubwo kutagira imbaraga, gushishikara n’akamenyero ugasanga bishimira gukora mu 
myanya y’imirimo yoroheje. {Ub 279.4} 

Dukeneye gukurikirira hafi cyane umugambi Imana ifitiye ubuzima bwacu. Gukoresha 
imbaraga zacu zose mu murimo utwegereye, kwegurira Imana inzira zacu no gutegereza 
amabwiriza ava ku buntu bwayo. Aya ni yo mategeko dukurikiza maze akatwizeza ko 
tuzayoborwa rwose mu guhitamo umurimo dukora. {Ub 280.1} 

Uwaturutse mu ijuru kugira ngo atubere icyitegererezo yamaze imyaka igera kuri mirongo 
itatu y’ubuzima bwe akora imirimo y’amaboko isanzwe; ariko muri icyo gihe yigaga ijambo 
ry’Imana n’ibyerekeye imirimo yayo. Yafashaga kandi akigisha abantu bose yashoboraga 
kugeraho. Igihe umurimo we wo kwigishiriza mu ruhame watangiraga, yagiye akiza 
abarwayi, agahumuriza abababaye, kandi akabwiriza abakene ubutumwa bwiza. Uyu ni wo 
murimo abayoboke be bose bagomba gukora. {Ub 280.2} 

Yesu yaravuze ati: “Ariko mwebweho ntimukabe mutyo, ahubwo ukomeye muri mwe abe 
nk’uworoheje, n’utwara abe nk’uhereza... Ariko jyewe ndi hagati yanyu, meze nk’uhereza.” 
Luka 22:26, 27. {Ub 280.3} 

Gukunda no kugandukira Kristo ni yo soko y’umurimo nyakuri. Mu mutima wanyuzwe 
n’urukundo rwa Kristo havuka icyifuzo cyo kumukorera. Nimutyo iki cyifuzo gishyigikirwe 
kandi gihabwe icyerekezo. Haba imuhira, haba mu baturanyi cyangwa ku ishuri, kuba hari 
abakene n’indushyi, abacogojwe n’intimba, abaswa cyangwa abafite ibyago runaka, 
ntibyagombye gufatwa nk’amakuba, ahubwo bikwiriye gufatwa nk’ibitanga amahirwe 
y’agaciro kenshi yo kugira umurimo ukorwa. {Ub 280.4} 

Muri uyu murimo, kimwe no wundi murimo wose, ubuhanga mu murimo bwungukirwa mu 
gukora uwo murimo ubwawo. Kwitoza gukora inshingano zisanzwe zo mu buzima ndetse 
no mu kwita ku bakene n’abababazwa, ni byo byizeza umuntu kugira ubushobozi. Ibyo 

bitabayeho, akenshi umuhati ukomeye wakoreshwa waba impfabusa ndetse ukagira n’ibyo 
wangiza. Umuntu yigira koga mu mazi, ntabyigira imusozi. {Ub 281.1} 

Hari indi nshingano idakunze guhabwa agaciro, (ni inshingano urubyiruko rwakangukiye 
kumva ibyo Kristo arusaba rukeneye gusobanurirwa), kandi iyo nshingano ni iy’isano 
itorero rifitanye na Kristo. {Ub 281.2} 

Hagati ya Kristo n’itorero rye hariho isano ya bugufi kandi yera. Kristo ni umukwe, naho 
itorero ni umugeni. Kristo ni we mutwe naho itorero rikaba umubiri. Ubwo rero kugirana 
umubano na Kristo bisaba no kugirana umubano n’itorero rye. {Ub 281.3} 

Itorero ryashyiriweho gukora umurimo; kandi mu buzima bwo gukorera Kristo, kugirana 
ubumwe na Kristo ni imwe mu ntambwe za mbere. Kugandukira Kristo bisaba gukora 
inshingano z’itorero ukiranutse. Uyu ni umugabane w’ingenzi mu kwigishwa k’umuntu; 
kandi mu itorero ryasabwe n’ubugingo bw’Umukiza, uko kugandukira Kristo kuzahita 
kujyana ku kugira umwete wo gusanga abatari mu itorero. {Ub 281.4} 

Hari ahantu henshi urubyiruko rushobora kubonera uburyo bwo gukoresha imbaraga zarwo 
rufasha. Nimutyo urubyiruko rukore amatsinda yo gukora umurimo wa Gikristo, kandi uko 
gukorana bizatuma rufashanya kandi ruterane umwete. Kubwo kwita ku murimo urubyiruko 
rukora, ababyeyi n’abarezi bazashobora guha urubyiruko ibyiza biva mu bunararibonye 
bwagutse bafite, kandi bashobora gufasha urubyiruko gutuma umuhati waryo urushaho 
gutanga umusaruro w’icyiza. {Ub 281.5} 

Ubumenyi ni bwo bukangura impuhwe, kandi impuhwe ni zo soko yo gukora umurimo 
utanga umusaruro. Kugira ngo mu bana n’abasore hakangurwemo impuhwe n’umwuka wo 
kwitangira abantu za miliyoni zitabarika bababazwa bari mu bihugu bya kure, nimutyo 
abana n’abasore bamenye ibyo bihugu n’abaturage babyo. Kuri iyi ngingo hari byinshi 
bigomba kugerwaho mu mashuri yacu. Aho kubatesha igihe biga ibigwi bya Alekizanderi 
na Napolewo bavugwa mu mateka, nimutyo abanyeshuri bige iby’imibereho nk’iy’intumwa 
Pawulo, Maritini Luteri, Mofati, Livingisitoni na Keri, kandi bige n’amateka yumvikana yo 
muri iki gihe yerekeye umurimo w’ivugabutumwa. Aho kunaniza ubwonko bwabo 
babwuzuzamo amazina n’inyigisho z’amagambo bitagira icyo bimariye ubuzima bwabo, 
kandi bazatekerezaho gake cyane igihe bazaba bari hanze y’ishuri, nimutyo bige amazina 
y’ibihugu byose mu cyerekezo cy’umurimo w’ivugabutumwa bityo bamenye abaturage 
babyo n’ubukene bwabo. {Ub 282.1} 

Muri uyu murimo usoza wo kwamamaza ubutumwa bwiza, haracyari ahantu hagari 
hagomba kugerwa; kandi umurimo ugomba kwinjirwamo n’abantu boroheje basanzwe 
kurenza uko byigeze bibabo. Baba abasore, inkumi n’abantu bakuze bazahamagarwa bave 

mu mirima yabo, bave mu ruzabibu rwabo, n’aho bakorera maze Umukiza abohereze kujya 
kwamamaza ubutumwa bwe. Abenshi muri bo bagize amahirwe make yo kwiga; ariko 
Kristo ababonamo ubushobozi buzababashisha gusohoza umugambi we. Nibarundurira 
imitima yabo mu murimo kandi bagakomeza kwiga, azabaha ibyangombwa bibashoboza 
kumukorera. {Ub 282.2} 

Imana yo izi uburemere bw’amakuba no kwiheba isi irimo, izi neza uburyo bwakoreshwa 
kugira ngo habeho ihumure. Ireba impande zose ikahabona abantu bari mu mwijima, 
bunamishijwe n’uburemere bw’imitwaro y’ibyaha, agahinda gasaze n’umubabaro. Ariko na 
none ibona ubushobozi abo bantu bafite; kuko ibona urwego ruhanitse bashobora kugeraho. 
Nubwo abantu bakoresheje nabi imbabazi bagiriwe, bagapfusha ubusa impano zabo, kandi 
bagatakaza icyubahiro bari bafite cyo gusa n’Imana, uko byagenda kose Umuremyi agomba 
guhererwa ikuzo mu kubacungura. {Ub 282.3} 

Umutwaro wo gukorera abantu bakeneye ubufasha bari ahantu habi n’ibihanamanga ku isi, 
Kristo awushinga abantu bashobora kugirira impuhwe abatagira icyo bazi n’impabe. Kristo 
azaba hafi kugira ngo afashe abafite imitima yiteguye kugirira abandi impuhwe kabone 
n’ubwo ibiganza byabo byaba bikanyaraye kandi nta buhanga bubirangwaho. Azakorera mu 
bantu bashobora kubona impuhwe mu makuba kandi bakanabona inyungu mu gihombo. Iyo 
Mucyo w’isi anyuze ahantu, mu miruho n’ingorane hazabonekamo amahirwe, gahunda 
iboneke ahari umuvurungano, kandi mu bigaragara nko gutsindwa havemo intsinzi. 
Amakuba azagaragara nk’imigisha yiyoberanyije, kandi ibyago bigaragare nk’ubuntu 
{Imana igiriye abugarijwe]. Kubwo kwizera, abakozi baturutse muri rubanda rwa giseseka, 
bafatanya imibabaro na bagenzi babo nk’uko Umukiza wabo yasangiye imibabaro 
n’inyokomuntu yose, bazabona Umukiza akorana nabo. {Ub 283.1} 

“Umunsi ukomeye w’Uwiteka uri bugufi; ndetse umuhindo wawo ugeze hafi; kandi 
urihuta.” Zefaniya 1:14. Kubw’ibyo, isi igomba kuburirwa. {Ub 283.2} 

Kubw’iyo myiteguro bashobora kugira, abasore n’inkumi ibihumbi byinshi ndetse 
n’abakuze bakwiriye kuba bitangira gukora uyu murimo. Abantu benshi baragenda bitaba 
irarika ry’Umukoresha Mukuru, kandi umubare wabo uzakomeza kwiyongera. Nimutyo 
buri murezi wese w’Umukristo yifatanye nabo kandi akorane na bene abo bakozi. Nimutyo 
atere umwete kandi afashe abangavu n’ingimbi ashinzwe kwitaho kugira ngo bategurirwe 
kujya gufatanya n’abandi mu murimo. {Ub 283.3} 

Nta cyerekezo cy’umurimo runaka urubyiruko rwashobora kuboneramo ibyiza biruseho. 
Abantu bose bafata icyemezo cyo kwinjira mu murimo w’ibwirizabutumwa, baba amaboko 
yunganira Imana. Ni abakozi bakorana n’abamarayika; nubwo ari abantu abamarayika 
bakoreramo kugira ngo basohoze inshingano yabo. Abamarayika bavugira mu majwi yabo, 

kandi bakorera mu maboko yabo. Bityo, abakozi b’abantu bakorana n’intumwa zivuye mu 
ijuru, babona umusaruro uva ku burezi n’ubunararibonye bwabo. None se nk’uburyo 
bwigisha, ni irihe somo ryo muri kaminuza ryahwana n’iri? {Ub 283.4} 

Turamutse dufite ingabo z’abakozi b’urubyiruko rwacu, rwatojwe neza kandi rufite 
imbaraga, mbega uburyo ubutumwa bw’Umukiza wabambwe, akazuka kandi akaba agiye 
kugaruka bwagezwa ku batuye isi bose vuba! Mbega ukuntu iherezo ryaba bugufi; ari ryo 
herezo rw’umubabaro n’agahinda n’icyaha! Mbega ukuntu mu gihe gito, mu mwanya w’uko 
abana bacu baragwa umurage w’aha ku isi urimburwa n’icyaha n’umubabaro, bahabwa 
umurage wabo aho “abakiranutsi bazaragwa igihugu, bakakibamo iteka;” aho “nta muturage 
waho uzataka indwara,” kandi “ijwi ryo kurira n’imiborogo [ntirizahumvikane] ukundi.” 
Zaburi 37:29; Yesaya 33:24; 65:19. {Ub 284.1} 

VIII. UMWIGISHA W’UMWUNGANIZI 


“Uko Data yantumye ni ko nanjye mbatumye.” 
Yohana 20:21 


32. UMWITEGURO 

“Ujye ugira umwete wo kwishyira Imana nk’ushimwa.” 

2 Timoteyo 2:15. 

Umwigisha wa mbere w’umwana ni nyina. Igihe umwana akiri mu kigero cyo kumva ibintu 
akabyakira vuba cyangwa ibimubaho bikamuhindura mu buryo bworoshye, ndetse agatera 
imbere vuba vuba, umugabane munini w’uburezi n’uburere bwe uba uri mu maboko ya 
nyina. Nyina ni we wa mbere uhawe amahirwe yo kurema imico y’umwana ikazaba myiza 
cyangwa mibi. Kubera iyo mpamvu, akwiriye gusobanukirwa n’agaciro k’amahirwe 
yahawe, kandi akwiriye kuba yujuje ibyangombwa bimubashisha kuyakoresha neza kurusha 
undi mwarimu uwo ari we wese. Nyamara ikibabaje ni uko nta wundi muntu ibyerekeye 
gutozwa uyu murimo usanga bititabwaho cyane nka we. Umuntu ufite ubushobozi 
bukomeye mu byo yahindura mu burezi kandi impinduka ateza zikaba zagutse cyane usanga 
ari we gufashwa no kunganirwa kwe bidashyirwaho umwete. {Ub 286.1} 

Abantu bahawe inshingano yo kwita ku mwana ukiri muto, usanga akenshi baba batazi ibyo 
umubiri w’umwana ukenera. Baba bazi bike cyane ku mategeko y’ubuzima cyangwa 
amahame ajyanye n’imikurire y’umubiri. Byongeye kandi ntabwo usanga bujuje 
ibyangombwa byo kwita ku mikurire y’umwana mu by’umwuka n’iby’ubwenge. 
Birashoboka ko baba bafite ubushobozi bwo gukora indi mirimo runaka cyangwa ari 
intangarugero mu muryango mugari w’abantu; bashobora kuba barageze ku bintu bishimwa 
cyane mu by’iyigandimi n’ubumenyi, ariko bakaba bafite ubumenyi buke mu byerekeye 
kwigisha no kurera abana. Muri rusange kutagira ubu bumenyi, ariko by’umwihariko bitewe 
no gukerensa imikurire y’umubiri kubaho igihe umwana akiri muto cyane, ni byo bituma 
umugabane munini w’inyokomuntu bapfa bakiri impinja, kandi no mu bagera mu kigero 
cy’ubukuru hakabamo benshi cyane usanga kuri bo ubuzima ari umutwaro. {Ub 286.2} 

Ababyeyi b’abagabo n’ab’abagore bafite inshingano yo kurera no kwigisha umwana akiri 
muto cyane n’igihe amaze gukura. Ikindi kandi ni ikintu cyihutirwa cyane ko abo babyeyi 
bombi bitegura iyo nshingano mu bwitonzi n’ubushishozi. Mbere y’uko bishyiraho 
inshingano yo kuba ababyeyi, abagabo n’abagore bakwiriye kumenya amategeko yerekeye 
imikurire y’umwana, - bakamenya imiterere y’umubiri, ibyerekeye isuku n’isukura, 
ibyerekeye ibiba ku mwana bikomotse ku byabaye kuri nyina akimutwite, ibyerekeye 
uruhererekane rw’imico rushingiye ku maraso abana bakomora ku babyeyi, ibyerekeye 

imyambarire, imyitozo ngororamubiri no mu byerekeye kuvura indwara zoroheje. 
Bakwiriye kandi gusobanukirwa n’amategeko agenga imikurire mu bwenge n’ibijyanye no 
gutoza imico mbonera. {Ub 287.1} 

Imana ihoraho yazirikanye uburyo uyu murimo wo kurera ari ingenzi ku buryo byatumye 
yohereza intumwa zivuye ku ntebe yayo y’ubwami maze zisanga umugore wari ugiye 
kubyara zije kumusubiza ikibazo yibazaga ati: “Mbese azaba ari muntu ki, cyangwa azakora 
iki?” (Abacamanza 13:12), no kwigisha se w’uwo mwana uko azarera uwo mwana bari 
barasezeraniwe. {Ub 287.2} 

Uburezi ntibuzigera busohoza ibyo bugomba kandi bukwiriye gusohoza byose igihe cyose 
akamaro k’umurimo w’ababyeyi katarasobanuka mu buryo bwuzuye kandi ngo abo babyeyi 
bahabwe amahugurwa ahagije ajyana n’iyo nshingano yera bahawe. {Ub 287.3} 

Birazwi ku isi yose ko ari ngombwa kubanza kwigisha neza abantu batezweho kuzaba 
abigisha. Ariko abantu bake cyane ni bo bazirikana iby’uwo mwiteguro w’ingenzi. Umuntu 
uzirikana inshingano ijyana no kwigisha urubyiruko ni we uzabona neza ko amasomo 
yerekeye ubumenyi n’iyigandimi yonyine adahagije. Umwigisha akwiriye kugira ubundi 
bumenyi burenze ubushobora kwigirwa mu bitabo. Ntakwiriye kugira intekerezo zifite 
imbaraga gusa ahubwo zigomba no kuba zagutse. Ntakwiriye kugira umutima mwiza gusa 
ahubwo akwiriye no kurangwa n’umutima w’impuhwe n’urukundo. {Ub 287.4} 

Imana yaremye intekerezo za muntu kandi ikaziha amategeko azigenga ni yo yonyine 
ishobora gusobanukirwa neza n’ibyo zikeneye kandi ikayobora imikurire yazo. Amahame 
y’uburezi Imana yatanze ni yo muyobozi utayobya wenyine. Ibisabwa by’ingenzi 
umwigisha wese akwiriye kugira ni ukumenya ayo mahame no kuyemera akamubera 
imbaraga imuyobora mu buzima bwe. {Ub 288.1} 

Kuba umuntu hari ubunararibonye afite mu bintu bifatika biba mu buzima busanzwe, nta ko 
bisa. Gukorera kuri gahunda, kugira ubushishozi, kutica igihe, kwitegeka, guhorana 
ibinezaneza, kuba utuje, kwitanga, kuba inyangamugayo no kubaha abandi ni indangagaciro 
za ngombwa. {Ub 288.2} 

Bitewe n’uko muri iki gihe usanga hariho imico idafite ireme, impande zose urubyiruko 
rukaba rukikijwe n’imico idatunganye, birakenewe cyane ko amagambo y’umwigisha, 
imyifatire ye n’imyitwarire ye bigaragaza ikintu cyose cy’agaciro kandi cy’ukuri. Abana 
batahura vuba ibyo umwigisha akora ngo bakunde bamwemere ndetse n’izindi ntege nke 
zose cyangwa inenge. Nta bundi buryo umwigisha ashobora guhabwa icyubahiro 
n’abigishwa be uretse kugaragariza mu mico ye amahame we ubwe ashaka kubatoza. Igihe 

akora atya mu mikoranire ye nabo ya buri munsi, ni ho gusa ashobora guteza mu mico yabo 
impinduka ibaganisha mu cyiza kandi izahoraho. {Ub 288.3} 

Ku byerekeye ibindi byose bimuranga bigira uruhare mu gutuma agera ku ntego ze, 
umwarimu agomba kuba afite imbaraga z’umubiri. Uko ubuzima bwe burushijeho kuba 
buzira umuze, ni ko umurimo akora uzarushaho kuba indashyikirwa. {Ub 288.4} 

Inshingano z’umwigisha ziravunanye cyane ku buryo ku ruhande rwe bimusaba umwete 
mwinshi kandi akarinda imbaraga z’umubiri n’ubwenge bwe bugahora bukangutse. Incuro 
nyinshi usanga umwigisha aremerewe mu mutima ndetse n’ubwonko bukananirwa, ibyo 
bikazana ibibazo bitabura birimo gutentebuka, kwishisha abandi no kurakazwa n’ubusa. 
Inshingano ye si ukurwanya ayo marangamutima gusa, ahubwo agomba no kwirinda 
impamvu ziyatera. Akwiriye kugira umutima uboneye, urangwa n’ubugwaneza n’impuhwe. 
Kugira ngo ashobore guhora atuje kandi anezerewe, agomba kurinda imbaraga ze 
z’ubwonko n’imyakura. {Ub 288.5} 

Kubera ko umurimo unoze ari wo w’ingenzi kuruta ubwinshi by’ibyo yakora, umwigisha 
akwiriye kwirinda gukora birenze urugero - akirinda kugerageza gukora byinshi cyane 
birenze urugero byo mu nshingano ze; kandi akirinda kwemera izindi nshingano zatuma 
adashobora gukora umurimo we. Yirinda kujya mu myidagaduro cyangwa ibindi byo 
kwishimisha bimunaniza cyane aho kumugaruramo ubuyanja. {Ub 289.1} 

Gukorera umwitozo ngororamubiri ahantu hanze {hari umwuka uhagije], ariko 
by’umwihariko akaba ari umurimo w’amaboko, ni bwo buryo bwiza bwo guhembura 
umubiri n’intekerezo; kandi umwarimu naba intangarugero, bizatuma abo yigishwa bakunda 
umurimo w’amaboko kandi bawubahe. {Ub 289.2} 

Umwigisha akwiriye kwigengesera uko ashoboye kose yubahiriza amahame agenga 
kubungabunga ubuzima. Ntabwo ibyo akwiriye kubikora bitewe gusa n’uko bimufitiye 
akamaro we ubwe, ahubwo anabikora bitewe n’impinduka bishobora guteza mu bo yigisha. 
Akwiriye kwirinda muri byose; akaba intangarugero mu byerekeye imirire, imyambarire, 
umurimo n’ibiruhuko. {Ub 289.3} 

Ubuzima bw’umubiri n’ubudakemwa mu mico bikwiriye kujyanirana n’ubumenyi 
buhanitse mu by’ubwenge. Uko umwigishwa afite ubumenyi nyakuri bwinshi, ni ko 
n’umurimo we urushaho kugenda neza cyane. Ishuri ntirikwiriye kuba ahantu ho gukorerwa 
ibintu bidafite ireme. Nta mwigisha unyurwa n’ubumenyi bw’amajyejuru uzigera atanga 
umusaruro wo ku rwego rwo hejuru. {Ub 289.4} 

Ariko rero kuba ingirakamaro by’umwigisha ntibishingira cyane ku bwinshi bw’ubumenyi 
afite ahubwo biterwa n’urugero aba arangamiye kugeraho. Umurezi nyakuri ntashimishwa 

n’ibitekerezo bidasobanutse, cyangwa ubunebwe mu mitekerereze cyangwa ubwenge 
budahamye. Ahora ashaka kugera ku rwego rwo hejuru no gukoresha uburyo 
bw’imyigishirize buhebuje ubundi. Ubuzima bw’umwigisha mwiza burangwa no guhora 
bukura. Bityo mu murimo w’umwigisha uteye utyo, hazagaragaramo guhorana imbaraga 
n’ibakwe bikangura abo yigisha kandi bikabatera kugira ibitekerezo byagutse. {Ub 290.1} 

Umwigisha agomba kuba ajijutse kandi ashoboye gukora umurimo we neza. Agomba kugira 
ubwenge n’uburyo yitwara mu gukorana n’abo yigisha kuko bafite ubwenge. Uko ubwenge 
mu by’ubumenyi yaba afite bwaba bungana kose, uko ubushobozi afite mu bindi bintu 
bwaba buhanitse kose, aramutse adakoze ku buryo abo yigisha bamwubaha kandi ngo 
bamugirire icyizere, umuhati we uzaba imfabusa. {Ub 290.2} 

Hakenewe abigisha bashobora kwihutira gutahura no kunoza amahirwe yose ashobora 
kuboneka mu gukora ibyiza. Ni abigisha barangwa n’ubwuzu bujyana no kwiyubaha 
nyakuri, bashobora gukurikirana [abanyeshuri], kandi “bashoboye kwigisha neza”, 
bashobora kungura abanyeshuri ibitekerezo, bagakangura imbaraga zabo, ndetse bagatuma 
bagira umwete n’ubuzima bugira ibakwe. {Ub 290.3} 

Umwigisha ashobora kuba ataragize amahirwe ahagije ku buryo bituma atagira ubuhanga 
buhanitse cyane nk’uko byifuzwaga; nyamara aramutse afite ubumenyi nyakuri ku 
byerekeye kamere ya muntu; agakubitiraho no gukunda umurimo we by’ukuri, agaha 
agaciro uburemere bwawo, kandi akiyemeza kurushaho kuwunoza; niba afite ubushake bwo 
gukorana ishyaka kandi yihangana, azasobanukirwa neza n’ibyo abo yigisha bakeneye, 
kandi ubwuzu azaba abafitiye n’umwuka w’uko batera imbere bizabatera kumukurikira 
ubwo azaba ashaka kubateza imbere no kubageza ku rwego rwo hejuru. {Ub 290.4} 

Abana n’urubyiruko bahawe umwigisha, baba batandukanye cyane mu bushobozi, ingeso 
n’ibyo batojwe. Usanga bamwe nta mugambi uhamye bafite cyangwa amahame adahinduka 
bakurikiza. Abo bana baba bakeneye guhwiturwa kugira ngo bite ku nshingano zabo 
n’amahirwe abari imbere. Usanga abana bake cyane ari bo bagize amahirwe yo guhabwa 
uburere bwiza mu miryango yabo. Usanga bamwe baba bararezwe bajeyi. Uburere bwose 
bahawe ntibwimbitse. Kubera ko baba baremerewe kujya bakurikiza ibyo kamere yabo 
yishakira byose, bagahunga inshingano kandi ntibashake ibibaremerera bibananiza, usanga 
batagira ibitekerezo biri hamwe, ntibashobore kwihangana, kwiyanga no kwigomwa. 
Usanga akenshi bene abo bafata ibyo basabwa kwitwararikamo ko bari kubibuzwa nyamara 
bitari ngombwa. Abandi bagiye bagawa kandi bagacibwa intege. Kugira ibyo babuzwa 
hakoreshejwe igitugu no kubasharirira cyane byagiye bituma bahinduka intumva 
n’abanyagasuzuguro. Niba rero iyo mico yangiritse igomba kugororwa, akenshi uwo 
murimo ugomba gukorwa na mwarimu. Kugira ngo umwarimu abashe gukora uwo murimo 

ugere ku ntego zawo, agomba kugira umutima w’impuhwe no gusobanukirwa 
uzamubashisha gutahura inkomoko y’amafuti n’amakosa agaragara ku bo yigisha. Ikindi 
kandi, aba akwiriye kugira ubuhanga, kwihangana no kudakebakeba bizamufasha guha buri 
wese ubufasha akeneye. Abadashobora gufata icyemezo kandi bakunda ubuzima bworoheje 
azabatera umwete bityo bibabere intandaro yo gukorana umwete. Kwifatanya n’abacitse 
intege no kubaha agaciro bizatuma bagira icyizere bityo kibatere kugira umwete. {Ub 
291.1} 

Akenshi usanga abigisha badasabana n’abo bigisha mu buryo buhagije mu byerekeye 
imibanire y’abantu n’abandi. Usanga batarangwa no kubagaragariza ineza cyangwa 
kwifatanya na bo, bakagaragaza icyubahiro cyinshi nk’icy’umucamanza w’intavumera. 
Nubwo umwigisha akwiriye kuba adakebakeba kandi afata imyanzuro, ntabwo nanone 
akwiriye kuba uvunisha abana cyangwa utwaza igitugu. Kuba umunyarukoni n’unenga 
cyane, kudashaka kwegerana n’abanyeshuri cyangwa kubafata nk’utabitayeho, ibyo 
bimufungira imiryango yagombye kunyuramo kugira ngo abahindurire gukora ibyiza no 
kubigenderamo. {Ub 291.2} 

Uko byamera kose, umwigisha ntakwiriye kugaragaza kubogama. Gutonesha umunyeshuri 
w’umuhanga kurusha abandi cyangwa ufite igikundiro, maze umwigisha akajya anenga, 
kandi ntiyihanganire ndetse ntagaragarize impuhwe abakeneye ubufasha no guterwa 
umwete kurusha abandi, ibyo bigaragaza ko umwarimu adasobanukiwe rwose n’umurimo 
we. Imico y’umwarimu ipimirwa ku kuntu yitwara ku munyeshuri w’umunyamafuti kandi 
utakoze neza, kandi ibyo bigaragaza rwose ko umwarimu yujuje ibyangombwa bituma aba 
muri uwo mwanya. {Ub 292.1} 

Inshingano y’abantu biyemeza kuyobora ubugingo bw’umuntu irakomeye cyane! Ababyeyi 
nyakuri bafata ko abana bafite ari indagizo badashobora kwigera batandukana na zo 
burundu. Ubuzima bw’umwana uhereye mu buto bwe ukageza mu myaka ye iheruka usanga 
bugaragaramo imbaraga ya wa murunga umuhuza n’umutima w’ababyeyi be. Byaba 
ibikorwa, amagambo ndetse n’indoro y’umubyeyi ubwayo usanga bikomeza kurema 
umwana akaba umwana mwiza cyangwa icyohe. Umwigisha afatanya n’ababyeyi iyo 
nshingano kandi akwiriye guhora azirikana ko ari iyera, ndetse ntakure ijisho rye ku ntego 
y’umurimo we. Ntakwiriye gusohoza inshingano ze za buri munsi gusa, ngo ashimishe 
abakoresha be cyangwa ngo atume ishuri rikomeza kugira isura nziza rifite gusa; ahubwo 
agomba no kuzirikana ibyiza bihebuje by’abigishwa be nk’abantu bihariye, akazirikana 
inshingano bazaba basabwa gusohoza mu buzima, umurimo ubuzima busaba gukora ndetse 
n’imyiteguro isabwa. Umurimo akora buri munsi uzatera impinduka mu bo yigisha kandi na 
none binyuze muri bo, uteze impinduka no mu bandi, kandi izo mpinduka ntizizigera 

zihagarika gukwira hose no gukomera kugeza ku iherezo ry’ibihe. Umusaruro w’uyu 

murimo azawubona kuri wa munsi ukomeye ubwo ijambo ryose n’igikorwa cyose 
bizagaragarizwa imbere y’Imana. {Ub 292.2} 

Umwarimu usobanukiwe n’ibi ntazigera yumva ko umurimo usoje igihe azaba arangije ibyo 
akora buri munsi byo gusubirishamo ibyo yigisha, n’igihe aba atakiri kumwe na bo. Ahubwo 
abo bana ndetse n’urubyiruko azabahoza ku mutima aho ari hose. Azahora yiga kandi 
ashyire umwete ku gushakisha uburyo yazabageza ku rwego ruhanitse rw’uburere 
buboneye. {Ub 293.1} 

Umwigisha usobanukiwe ibyiza n’amahirwe bijyana n’umurimo we ntazagira ikintu na 
kimwe yemerera kumubera inkomyi imubuza gukoresha umuhati we wose ngo yiyungure 
ubwenge. Kugira ngo agere ku rugero ruhanitse, ntabwo azigera yizigama. We ubwe 
azahatanira guhinduka ibyo yifuza byose ko abigishwa be bazahinduka byo. {Ub 293.2} 

Uko umwarimu azarushaho kumva ko afite inshingano, kandi akarushaho gukoresha 
umuhati we wose kugira ngo akuze amajyambere ku rwe ruhande, ni na ko azarushaho 
gusobanukirwa n’inenge afite ziba imbogamizi mu kuba ingirakamaro kwe kandi ni ko 
azanarushaho kubabazwa na zo. Akenshi ubwo azaba yitegereza ubugari bw’umurimo we, 
ingorane n’amahirwe biwurimo, umutima we uzataka ugira uti: “Ni nde washobora gukora 
ibintu bingana bitya?” {Ub 293.3} 

Mwigisha nkunda, igihe cyose uzirikanye ko ukeneye imbaraga no kuyoborwa, (kandi ubwo 
bukaba ari ubukene butamarwa n’umuntu uwo ari we wese), ndakwinginze ujye uzirikana 
amasezerano [Kristo yaduhaye], we Mujyanama w’igitangaza! {Ub 293.4} 

Aravuga ati: “Dore nshyize imbere yawe urugi rukinguye, kandi nta we ubasha kurukinga.” 
Ibyahishuwe 3:8. {Ub 293.5} 

“Ntabaza, ndagutabara, nkwereke ibikomeye biruhije, utamenya.” “Nzakwigisha nkwereke 
inzira unyura, nzakugira inama, ijisho ryanjye rizakugumaho” Yeremiya 33:3; Zaburi 32:8. 
{Ub 293.6} 

“Dore ndikumwe namwe iminsiyose, kugezakumperukay’isi.” Matayo 28:20. {Ub 294.1} 

Umwiteguro uhebuje wakora kubw’umurimo wawe, ndakugira inama yo kureba ku 
magambo y’Umwigisha mukuru, ubuzima bwe n’uburyo yakoreshaga yigisha. 
Ndakurarikira kumuhanga amaso. Ni we cyitegererezo cyawe nyakuri. Mutumbire, 
ukomeze umuhange amaso kugeza ubwo umutima wawe n’ubugingo bwabe bizigarurirwa 
n’Umwuka w’Umwigisha wavuye mu ijuru. {Ub 294.2} 

“Tureba ubwiza bw’Umwami, tubureba nko mu ndorerwamo. . . . duhindurirwa gusa na 
we.” 2 Abakorinto 3:18. {Ub 294.3} 

Iri ni ryo banga ry’imbaraga zizahindura abigishwa banyu. Nimugaragaze ishusho ya Yesu 
Kristo. {Ub 294.4} 


33. GUFATANYIRIZA HAMWE 


“Kuko turi ingingo za bagenzi bacu.” Abefeso 4:25. 

Mu kurema imico, nta zindi mbaraga zibifiteho ubushobozi zaruta iz’umuryango. Umurimo 
w’umwarimu ukwiriye kuzuza uwatangiwe n’ababyeyi, ariko ntugomba kuwusimbura. Mu 
bintu byose byerekeye imibereho myiza y’umwana, umuhati w’ababyeyi ukwiriye 
gufatanya n’uw’abarimu. {Ub 295.1} 

Uyu murimo wo gufatanyiriza hamwe ukwiriye gutangirwa n’ababyeyi bombi ubwabo, mu 
muryango wabo. Mu kurera abana babo, ababyeyi baba bafite inshingano bafatanyije, kandi 
umuhati wabo udacogora ukwiriye kuba uwo gukorera hamwe. Bakwiriye kwiyegurira 
Imana, bakayishakaho ubufasha kugira ngo babashe kunganirana. Nimutyo ababyeyi bigishe 
abana babo kuba indahemuka ku Mana, kudateshuka ku ihame bagenderaho, bityo na bo 
babe n’indahemuka kuri bo ubwabo no ku bantu bose. Nibahabwa uburere nk’ubu, igihe 
bene aba bana bazaba boherejwe ku ishuri, ntibazaba intandaro y’akaduruvayo cyangwa 
guhagarika umutima. Ahubwo bazabera abigisha babo inyunganizi, kandi babere 
intangarugero bagenzi babo ndetse babatere umwete. {Ub 295.2} 

Ababyeyi barera abana babo muri ubu buryo si bo uzasanga banenga umwarimu. 
Basobanukirwa ko uko byagenda kose inyungu z’abana babo n’ibyo ishuri rishaka bibasaba 
gushyigikira no kubaha umurezi basangiye inshingano. {Ub 295.3} 

Aha hatsinda ababyeyi benshi. Kubwo kujora no kunenga kwabo babihubukiye kandi 
bitanafite ishingiro, usanga akenshi imbaraga ihindura y’umwarimu w’indahemuka kandi 
witanga ihindurwa ubusa igatsembwa. Ababyeyi benshi bafite abana bareze bajeyi nta 
n’igitsure, basunikira umwigisha inshingano idashimishije yo gukosora ibyo bo ubwabo 
birengagije; maze kubera ibyo bakoze bigatuma umurimo w’umwarimu ntacyo ugeraho. 
Kunegura no kunenga imiyoborere y’ishuri bitera abana gusuzugura no kugomera 
ababigisha, ndetse bikabakomereza mu ngeso mbi. {Ub 295.4} 

Niba umubyeyi abonye ko ari ngombwa kugira icyo agaya mwarimu cyangwa yamuhaho 
igitekerezo, yagombye kubimubwira bombi biherereye. Igihe ubwo buryo nta musaruro 
mwiza butanze, nimutyo ibyo bimenyeshwe abashinzwe ubuyobozi bw’ishuri. Umubyeyi 
nta kintu na kimwe akwiriye kuvuga cyangwa gukora cyatuma umwana abona urwaho rwo 
gusuzugura umwarimu we kandi ari we imibereho ye myiza ishingiyeho ku rwego rukomeye 
cyane. {Ub 296.1} 

Ababyeyi baramutse bamenyesheje umwarimu ibyo bazi ku mico y’abana babo, 
bakababwira ibibazo bidasanzwe byerekeye ubuzima bwabo, cyangwa ubumuga 

bw’umubiri, bene ibyo biramufasha cyane. Birababaje cyane kubona uko ababyeyi benshi 

batita kuri ibyo. Umubare munini w’ababyeyi ntibabona ko ari ngombwa kubaza ibyerekeye 
ubushobozi bw’umwarimu, cyangwa se ngo bafatanye na we mu murimo akora. {Ub 296.2} 

Kubera ko atari kenshi ababyeyi bigora ngo bamenyane n’umwigisha w’umwana wabo, ni 
ingenzi cyane ko umwigisha ashaka uko amenyana n’ababyeyi. Akwiriye gusura imiryango 
y’abana yigisha kugira ngo agire icyo amenya cyerekeye imbaraga zihindura ndetse 
n’ibikikije aho baba. Kubwo kumenyana n’imiryango yabo kandi akamenya n’uko ibaho, 
umwarimu ashobora kurushaho gukomeza imirunga imwomatanya n’abanyeshuri be kandi 
ashobora kumenya uburyo bwiza bwo kubigisha no kubitaho akurikije imyitwarire yabo 
n’imico yabo itandukanye. {Ub 296.3} 

Igihe umwarimu yita ku burere bw’umwana bwo mu muryango we, uwo mwarimu azatanga 
inyungu mu buryo bubiri. Ababyeyi benshi bahugiranye mu mirimo myinshi bafite n’ibindi 
bibahangayikishije, usanga batita ku mahirwe bafite yo gutoza abana babo ibyiza mu buzima 
bwabo. Umwarimu ashobora gukora ibintu byinshi kugira ngo akangurire abo babyeyi kwita 
ku buryo n’amahirwe bafite. Ku rundi ruhande azabona abandi babyeyi bumva ko 
inshingano bafite [yo kurera] ari umutwaro uremereye, bakaba bahangayikishijwe cyane 
n’uko abana babo bazaba abagabo n’abagore beza kandi b’ingirakamaro. Akenshi 
umwarimu ashobora gufasha bene abo babyeyi kwikorera uwo mutwaro, kandi kubwo kujya 
inama, umwarimu n’ababyeyi bazaterana umwete kandi bakomezanye. {Ub 296.4} 

Mu burere urubyiruko ruhererwa mu muryango, ihame ryo gufatanyiriza hamwe ntirigira 
icyo waringanya. Uhereye mu myaka y’ubuto bwabo, abana bakwiriye gufashwa bakumva 
neza ko bafite umwanya n’uruhare mu bikorerwa mu muryango. N’abana bakiri bato 
bakwiriye gutozwa gufatanya n’abandi mu mirimo ya buri munsi ikorwa mu rugo kandi 
bakwiriye kumvishwa ko ubufasha bwabo bukenewe ndetse ko bwishimiwe cyane. Abana 
bakuru bakwiriye guhinduka abafasha b’ababyeyi babo, bakagira uruhare mu migambi yabo 
kandi bagafatanya na bo inshingano bafite n’ibibaremereye. Nimutyo ababyeyi bafate igihe 
cyo kwigisha abana babo, nimutyo babereke ko baha agaciro ubufasha bwabo, ko bashaka 
kubagirira icyizere, kandi bashimishwa no gukorana na bo bityo abana na bo ntibazajya 
bagenda biguru ntege. Nibiba bityo, ntabwo umutwaro w’ababyeyi uzoroha kandi ngo abana 
babone uburezi mu ngiro bw’agaciro katagerwa gusa, ahubwo hazabaho no gukomera 
k’umurunga womatanya abagize umuryango kandi n’imfatiro z’imico mbonera zirusheho 
kwimbika. {Ub 297.1} 

Gufatanyiriza hamwe ni wo mwuka ukwiriye kuranga ibibera mu cyumba cy’ishuri, ukaba 
itegeko ry’ubuzima bw’iryo shuri. Iyo umwarimu ashoboye gufatanyiriza hamwe n’abo 
yigisha aba abonye ubufasha ntagereranywa mu gutuma mu ishuri haba gahunda. Mu 
bikorerwa mu ishuri aho usanga gukubagana kw’abana b’abahungu benshi guteza akajagari 

n’agasuzuguro mu ishuri, gufatanyiriza hamwe bizatuma bagira icyo bahigira, maze ingufu 
basesaguraga mu bukubaganyi bazikoreshe igikorwa cy’ingirakamaro. Mureke abana 
bisumbuye bunganire abakiri bato, abafite ingufu bunganire abanyantegenke; kandi uko 
bishobotse kose, mureke buri wese ahamagarirwe kugira icyo akora mu byo afitemo 
ubushobozi bwinshi. Ibi bizatera umwana umwete wo kwiyubaha no guharanira kuba 
ingirakamaro. {Ub 297.2} 

Kwiga isomo ryo gufatanyiriza hamwe nk’uko ryigishwa mu Byanditswe Byera byarushaho 
gufasha urubyiruko, ababyeyi ndetse n’abigisha. Mu ngero nyinshi zifatika zivugwa mu 
Byanditswe Byera muzirikane iyubakwa ry’ihema ry’ibonaniro - (ari ryo somo 
ry’icyitegererezo mu kubaka imico), aho Abisirayeli bose bafatanyirije hamwe, “umuntu 
wese, utewe umwete n’umutima we, uwemejwe na we wese.” Kuva 35:21. Nimusome 
igitekerezo cyerekeye ukuntu inkike za Yerusalemu zasanwe n’abari bagarutse bavuye mu 
bunyage, ari igihe cy’ubukene, ingorane n’amakuba. Umurimo wari ukomeye cyane 
warakozwe kandi usoza neza bitewe n’uko “abantu bari bagize umwete wo gukora.” 
Nehemiya 3:38b. Nimuzirikane uruhare w’abigishwa ba Yesu mu gitangaza yakoze cyo 
kugaburira imbaga y’abantu. Ibyokurya byatuburiwe mu biganza bya Kristo, ariko 
abigishwa ni bo bafashe imigati maze bayisaranganya imbaga y’abantu yari itegereje. {Ub 
298.1} 

“Turi ingingo za bagenzi bacu.” Nk’uko rero buri “muntu yahawe impano, abe ari ko 
muzigaburirana, nk’uko bikwiriye ibisonga byiza by’ubuntu bw’Imana bw’uburyo 
bwinshi.” Abefeso 4:25; 1 Petero 4:6. {Ub 298.2} 

Uko ni ko, kubw’intego ihebuje izindi, abubatsi b’imico muri iki gihe bakwiriye gufata 
intero y’amagambo yavuzwe ku babaji n’abacuzi b’ibigirwamana mu bihe bya kera maze 
bakayigira iyabo ngo: {Ub 298.3} 

“Umuntu weseyatabayeumuturanyi we, akabwiramugenzi we ati: ‘Komera.’” Yesaya41:6. 
{Ub 298.4} 

34. IKINYABUPFURA 


“Uhane, uteshe, uhugure, ufite ukwihangana kose no kwigisha.” 

2 Timoteyo 4:2. 

Rimwe mu masomo umwana akeneye kwiga ni isomo ryo kubaha. Mbere y’uko aba mukuru 
bihagije ku buryo ashobora kwitekerereza, agomba kwigishwa kubaha. Kubw’umuhati 
urimo ubwitonzi no kudacogora, [umuco wo kubaha] ukwiriye gushimangirwa mu mwana. 
Ubwo ni bwo buryo bwo gukumira amakimbirane hagati y’ubushake n’ubutegetsi dore ko 
ari byo bigira uruhare runini mu gukurura urwango no kurakarira ababyeyi n’abarimu 
kw’abana, ndetse akenshi hakabaho kwigomeka ku buyobozi bwose, ari ubw’abantu 
n’ubw’Imana. [Ub 299.1} 

Umugambi wo gutoza umwana kubaha n’ikinyabupfura ni ukumwigisha ngo amenyere 
kwiyobora. Akwiriye kwigishwa kwishakamo ibisubizo by’ibyo akeneye no kwitegeka. Ni 
cyo gituma igihe azaba ageze mu kigero cyo gusobanukirwa, uzasanga intekerezo ze ziri mu 
ruhande rwo kumvira. Nimutyo ibyo mugirira umwana byose bibe ibyo kwerekana kubaha, 
kuba umunyakuri no gutekereza. Nimufashe umwana gusobanukirwa ko ibintu byose bifite 
amategeko abigenga, kandi ko amaherezo kutumvira amategeko biteza ibyago 
n’umubabaro. Mu rukundo rwayo, igihe Imana ivuze iti: “Ntuzagire utya,” iba ituburira 
iby’ingaruka zatugeraho kubwo kutumvira kugira ngo idukize ibyago cyangwa igihombo. 
{Ub 299.2} 

Nyamuneka nimufashe abana basobanukirwe ko ababyeyi n’abarimu babo bahagarariye 
Imana, kandi ko mu gihe bakora nk’uko ubushake bwayo buri, amategeko yabo mu rugo 
ndetse no ku ishuri ni nayo mategeko y’Imana. Nk’uko umwana agomba kubaha ababyeyi 
n’abarimu, ni ko na bo bagomba kubaha Imana. {Ub 299.3} 

Ababyeyi n’abarezi bakwiriye kwiga uburyo bwo gukuza amajyambere y’umwana 
hatabayeho kuyabera imbogamizi bakoresha igitsure no kubakumira bikabije cyangwa 
bidakwiriye. Gukabya mu gukurikirana abana ni bibi kimwe no kubigendamo biguruntege. 
Gukoresha umuhati mu gucecekesha ubushake bw’umwana ni ikosa rikomeye cyane. 
Abantu bateye mu buryo butandukanye; nubwo gukoresha imbaraga byatera umwana 
kumvira cyangwa kuganduka kugaragara inyuma, ariko ingaruka zizaba ku bana benshi ni 
ukurushaho kwigomeka mu mitima yabo. Nubwo umubyeyi cyangwa umurezi yagera ku 
mugambi we wo gutegeka umwana nk’uko abishaka, ingaruka ku mwana zizarushaho kuba 
mbi. Amabwiriza ahabwa umuntu ugeze mu kigero cyo kuba yakwitekerereza akwiriye 
gutandukana n’uburyo bukoreshwa batoza inyamaswa zitavuga. Nta kindi itungo ryigishwa 
kitari ukumvira shebuja. Ku itungo, shebuja ni we ufite ubwenge, ibitekerezo n’ubushake. 

Ubu buryo bukoreshwa rimwe na rimwe mu kwigisha abana, bubacisha bugufi cyane 
bakajya munsi y’imashimi yikoresha yakozwe n’umuntu. Usanga ubwenge, ubushake 
n’umutimanama bigengwa n’undi muntu. Si umugambi w’Imana ko ubwenge bw’umuntu 
uwo ari we wese butegekwa bene ako kageni. Abantu bagwabiza cyangwa bagahonyanga 
ubumuntu bw’umuntu, baba bihaye inshingano ikomeye ishobora kuzateza akaga 
gakomeye. Igihe abana bari munsi y’amategeko n’umuntu ubategeka, bashobora kugaragara 
nk’abasirikare bagendera kuri gahunda; ariko igihe gutegekwa bivuyeho, uzasanga imico 
yabo ibuze imbaraga no gushikama. Kubera ko urubyiruko ruba rutarize kwiyobora, 
ntirumenya ibyo rubujij we gukora uretse ibyo ababyeyi n’umwarimu bavuga. Iyo ubuyobozi 
bw’umwigisha cyangwa umubyeyi buvuyeho, usanga umwana atazi uko akoresha 
umudendezo we, maze akenshi akirundurira mu gusayisha kuzamurimbura byanze bikunze. 
{Ub 300.1} 

Kubera ko kureka ubushake bw’umuntu usanga birushaho gukomerera cyane abanyeshuri 
bamwe ugereranyije n’abandi, umwarimu akwiriye gukora uko ashoboye kose kugira ngo 
kumvira ibyo asaba abana byorohe cyane. Ubushake bw’umwana bukwiriye kuyoborwa no 
kugororwa, ariko ntibwirengagizwe cyangwa ngo butsikamirwe. Ni ngombwa kurinda 
ubusugire bw’imbaraga z’ubushake [bw’umwana] kuko izo mbaraga zizakenerwa mu 
rugamba rw’ubuzima. {Ub 300.2} 

Umwana wese akwiriye gusobanukirwa n’imbaraga nyakuri y’ubushake. Akwiriye 
gufashwa kugira ngo asobanukirwe neza ugukomera kw’inshingano afite kubw’iyi mpano 
y’ubushake yahawe. Ubushake ni bwo mbaraga itegeka muri kamere y’umuntu, ni bwo 
mbaraga ikora mu gufata icyemezo, cyangwa guhitamo. Ku bw’ibyo rero, kubera ko umuntu 
wese afite ubwenge, afite n’ubushobozi bwo guhitamo icyiza. Mu bintu byose dukora 
cyangwa duhura na byo muri ubu buzima, Imana iratubwira aya magambo ngo: “Uyu munsi 
nimwitoranyirize uwo muzakorera.” Yosuwa 24:15. Umuntu wese ashobora kwerekeza 
ubushake bwe mu ruhande rw’ubushake bw’Imana, ashobora guhitamo kuyubaha, kandi 
kubwo kwifatanya n’abaturage b’ijuru muri ubwo buryo, ashobora guhagarara aho nta kintu 
na kimwe cyamukura mu byimbo ngo akore icyaha. Kubwo gufashwa n’Imana, buri mwana 
na buri musore n’inkumi bifitemo imbaraga yo kurema imico mbonera kandi bakabaho 
ubuzima bw’ingirakamaro. {Ub 301.1} 

Umubyeyi cyangwa umurezi wita kuri aya mabwiriza maze akigisha umwana kwitegeka, 
azaba ingirakamaro cyane kandi abe ageze ku ntsinzi by’iteka ryose. Umuntu witegereza 
ibintu mu buryo bw’amajyejuru gusa, azabona uwo murimo w’uwo mubyeyi cyangwa 
umurezi usa n’udafite agaciro; ntuhambwe agaciro cyane nk’umurimo ukorwa n’umuntu 
utwaza igitugu ubwenge n’ubushake by’umwana. Nyamara nyuma y’imyaka runaka, 

hazagaragara umusaruro w’uburyo bwiza bwo kwigisha [budatwaza igitugu.] {Ub 301.2} 

• • • 

Mu byo agirira abo yigisha, umurezi w’umunyabwenge azashaka uko abashishikariza 
kwigirira icyizere kandi abakomereze mu kwiyumvamo kubaha no kubahwa. Abana benshi 
n’urubyiruko bakunda cyane ko umuntu abagirira icyizere. Ndetse na benshi mu bana bato 
usanga bakunda icyubahiro; bose bifuza kugirirwa icyizere ndetse bakubahwa kandi ibyo ni 
uburenganzira bwabo. Ntibakwiriye kumvishwa ko batashobora kugira aho bajya ngo baze 
kugaruka batari kumwe n’ubakurikirana. Urwikekwe ruca intege maze rugatuma habaho 
bya bibi rwashakaga gukumlra. Aho kugira ngo bahoze ijisho ku bana nk’aho babakeka 
ikibi, abarimu basabana n’abo bigisha bazasobanukirwa neza n’imikorere y’abo bana bagira 
ibitekerezo bidahama hamwe, bityo bitume bafata ingamba zikumira ikibi. Fasha urubyiruko 
kumva ko rufitiwe icyizere, bityo hazaboneka bake cyane batazaharanira kugaragaza ko 
bakwiriye kugirirwa icyizere koko. {Ub 301.3} 

Ukurikije iryo hame kandi, ni byiza kugeza icyifuzo ku mwana aho kumutegeka; kuko uwo 
muvuganye muri ubu buryo aba ahawe amahirwe yo kugaragaza ko agendera ku mahame 
atunganye. Kumvira kwe ni imbuto iva ku guhitamo aho kuba yabihatiwe. {Ub 302.1} 

Uko byashoboka kose, amabwiriza akurikizwa mu ishuri akwiriye kuba agaragaza icyo 
ishuri rivuga. Ihame ryose riri muri ayo mabwiriza rikwiriye kubwirwa abanyeshuri kugira 
ngo bemere ko ritabogamye. Muri ubwo buryo, abanyeshuri bazumva ko bafite inshingano 
yo kureba niba amategeko bo ubwabo bafashije gutunganya yubahirizwa. {Ub 302.2} 

Amabwiriza akwiriye kuba make ndetse agatunganywa neza, kandi igihe amaze 
gushyirwaho aba akwiriye kubahirizwa. Itegeko ryose rigaragaye ko bidashoboka ko 
ryahindurwa, abigishwa n’abandi bireba basabwa kuryemera no kurikurikiza uko riri; ariko 
kuba habaho kureka abana bagakabya kwishyira no kwizana byatera kugira icyifuzo, 
ibyiringiro no kudatekana bityo ingaruka zabyo zikaba kubura amahwemo, uburakari no 
gusuzugura. {Ub 302.3} 

Bikwiriye gusobanurwa neza ko ubutegetsi bw’Imana butigera bubererekera ikibi. Haba mu 
muryango cyangwa ku ishuri, gusuzugura ntigukwiriye kwihanganirwa. Nta mubyeyi 
cyangwa umurezi uzirikana imibereho myiza y’abo ashinzwe kwitaho uzabererekera kamere 
yo kwinangira isuzugura ubuyobozi cyangwa yifashisha amayeri, cyangwa kwirengagiza 
kugira ngo umuntu adakurikiza amabwiriza yashyizweho. Ntabwo urukundo ari rwo rwatera 
gukingira ikibaba, ngo rushake kubererekera ikibi binyuze mu koshoshya no gutanga ruswa 
ngo amaherezo umuntu yemere ikintu gisimbura icyasabwaga kandi cyari ngombwa. Bene 
ibyo biterwa no gutwarwa n’amarangamutima. {Ub 302.4} 

“Abapfapfa bahinyura igitambo cy’ibyaha.” Imigani 14:9. Dukwiriye kwirinda ntidufate 
icyaha nk’akantu koroshye. Imbaraga zacyo mu kwiganzura ugikora zirakomeye biteye 
ubwoba. “Umunyabyaha azafatwa no gukiranirwa kwe, kandi azakomezwa n’ingoyi 

z’icyaha cye.” Imigani 5:22. Ikibi gikomeye cyane gikorerwa umwana cyangwa urubyiruko 
ni ukumukundira kwibohera mu bubata bw’ingeso mbi. {Ub 303.1} 

Urubyiruko rufite kamere umuntu avukana yo gukunda umudendezo. Bifuza ubwigenge; 
kandi bakeneye gusobanukirwa ko iyo migisha itagira akagero yishimirwa gusa igihe 
umuntu yumvira amategeko y’Imana. Aya mategeko ni yo arinda umudendezo n’ubwigenge 
nyakuri. Amategeko atunga urutoki kandi akabuzanya ibintu bisigingiza umuntu kandi 
bikamugira imbata, bityo kubwo kuyumvira akarinda umuntu imbaraga z’ikibi. {Ub 303.2} 

Umunyezaburi aravuga ati: “Kandi nzagendana umudendezo; kuko njya ndondora 
amategeko wigishije.” “Kandi nishimira ibyo wahamije, ni byo bingira inama.” Zaburi 
119:45,24. {Ub 303.3} 

Mu muhati tugira wo gukosora ikibi, tugomba kwirinda gushaka amakosa ku bandi cyangwa 
kujora abandi. Guhora ujora umuntu umunenga bituma ayoberwa iyo ava n’iyo ajya 
nyamara ntabimugorora. Ku bantu benshi, cyane cyane abarakazwa n’ubusa, umwuka wo 
kubajora utarangwamo kwifatanya nabo no kubabarana nabo utuma bacika intege. 
Muzirikane ko uburabyo budashobora kubumbura mu gihe cy’umuyaga utarimo 
amahumbezi. {Ub 303.4} 

Umwana unengwa kenshi kubw’ikosa rimwe runaka, agera aho abona ko iryo kosa ari 
umwihariko we, akaba ari ikintu rimwe na rimwe kurwanya ari uguta igihe. Uko ni ko gucika 
intege no kwiheba biremwa mu mwana, kandi akenshi bikaba bihishwe mu myitwarire 
igaragarira mu kutagira icyo yitaho cyangwa se akiyemera. {Ub 304.1} 

Umugambi nyakuri wo gucyaha uba wagenzweho igihe gusa uwakoze ikibi ubwe 
abashishijwe kubona ikosa rye kandi umutimanama we ukiyemeza kurikosora. Igihe ibi 
bigezweho, ereka uwo muntu isoko y’imbabazi n’imbaraga. Shaka uko wabungabunga 
ukwiyubaha k’uwo muntu ntiguhungabane kandi umwongeremo ubutwari n’ibyiringiro. 
{Ub 304.2} 

Uyu murimo [w’uburezi] ni wo murimo mwiza uhebuje indi, ni nawo kandi ukomeye cyane 
kurenza indi mirimo yahawe abantu. Uyu murimo usaba gukoranwa ubwitonzi 
n’ubushishozi bukomeye, ugasaba ubwitonzi no kwiyoroshya cyane, kumenya kamere 
muntu, kandi uwukora akarangwa no kwizera no kwihangana bikomoka mu ijuru, afite 
ubushake bwo gukora, kuba maso no gutegereza. Ni umurimo utagira uwurusha kuba 
ingirakamaro. {Ub 304.3} 

Abantu bifuza kuyobora abandi bakwiriye kubanza kwiyobora ubwabo. Kuvugisha umwana 
cyangwa gukorera umwana cyangwa urubyiruko ikintu ufite umujinya nta kindi bizazana 
uretse kubyutsa kamere yabo mbi. Iyo umubyeyi cyangwa umurezi adashoboye kwihangana 

maze bikaba byatuma avuga amagambo mabi, ibyiza ni uko yakwicecekera. Burya, mu 
guceceka harimo imbaraga itangaje. {Ub 304.4} 

Umwigisha agomba kuba yiteze guhangana n’imico mibi n’imitima inangiye birangwa mu 
bana. Ariko igihe akora ibyo, ntabwo akwiriye kwibagirwa na rimwe ko na we ubwe yigeze 
kuba umwana ukeneye kugororwa. Ndetse n’ubu, kubw’amahirwe afite kubera ubukuru 
bwe, amashuri yize n’ubunararibonye afite, usanga akenshi na we akora amakosa kandi 
akaba akenera kugirirwa imbabazi no kwihanganirwa. Igihe yigisha urubyiruko, akwiriye 
kuzirikana ko ari kwigisha abantu bafite kamere ibogamira mu bibi nk’iyo nawe afite. Abo 
bana baba bagomba kwiga ibintu hafi ya byose, kandi usanga kuri bamwe kwiga 
bibakomerera kurusha abandi. Umwana udasobanukirwa kandi ngo afate vuba, umwigisha 
akwiriye kumwihanganira, ntamutonganyirize kutajijuka kwe, ahubwo akwiriye gukoresha 
amahirwe yose afite akamutera umwete. Naho abigishwa barakazwa n’ubusa cyangwa 
bakomeretswa n’akantu gato, akwiriye kujya abagaragariza ineza n’ubwitonzi bwinshi. 
Kumva ko na we ubwe adatunganye bikwiriye kumutera guhora agaragariza impuhwe no 
kwihanganira cyane cyane abana bafite ingorane mu myigire. {Ub 304.5} 

Itegeko ry’Umukiza wacu ngo: “kandi uko mushaka yuko abantu babagirira, abe ari ko 
mubagirira namwe” (Luka 6:31), rikwiriye kuba itegeko rigenga abantu bose bakora 
umurimo wo kwigisha abana n’urubyiruko. Abo bana n’urubyiruko ni bamwe mu bagize 
umuryango w’Uwiteka ariko bakiri bato. Ni abaragwa dusangiye ubuntu dukesha ubugingo. 
Iri tegeko rya Kristo rikwiriye gukurikizwa mu buryo butunganye mu bigirirwa abadafite 
ubwenge bukerebutse, abakiri bato cyane, ndetse n’abakosa n’abigomeka. {Ub 305.1} 

Iri tegeko twahawe n’Umukiza wacu, rizatera umwigisha gukora uko ashoboye kose maze 
yirinde gushyira ku mugaragaro amafuti n’amakosa y’umunyeshuri. Azashaka uko yirinda 
gucyaha cyangwa guhanira umwana mu ruhame imbere y’abandi. Ntabwo azirukana 
umwana atarabanza gushyiraho ake ngo akore uko ashoboye kose amugorore. Ariko igihe 
bigaragaye ko umwana ntacyo ari kwiyungura, igihe gusuzugura ubuyobozi kwe kuganisha 
ku gutesha agaciro ubuyobozi bw’ishuri, kandi imico ye mibi akaba ari kuyanduza abandi, 
icyo gihe niho biba ngombwa ko yirukanwa. Nyamara ku bana benshi ikimwaro kivuye ku 
kuba yirukaniwe mu ruhame gishobora kumugira igicamuke ndetse bikazanamurimbuza. 
Akenshi niba bibaye ngombwa ko umwana yirukanwa, ntibikwiriye gukorerwa mu ruhame. 
Kubwo kujya inama no gukorana n’ababyeyi, umwigisha akwiriye kubikora mu ibanga. {Ub 
305.2} 

Muri ibi bihe birangwa n’amakuba adasanzwe ku basore, ibishuko bibakikije impande zose; 
kandi ubwo byoroshye kuri bo guteraganwa hirya no hino, harasabwa gukoresha umuhati 
ukomeye cyane kugira ngo tubatabare. Ishuri ryose ryagombye kuba “umudugudu 

w’ubuhungiro” ku bana n’urubyiruko bibasiwe n’ibishuko, kandi kubwo kwihangana no 
gukoresha ubwenge, rikaba ahantu havurirwa ibitekerezo byabo byatannye. Abigisha 
basobanukiwe n’inshingano zabo bazihatira gukura mu mitima yabo no mu mibereho yabo 
ikintu cyose gishobora kubabuza kugera ku ntego mu byo bagirira umwana winangira 
n’umunyagasuzuguro. Iteka ryose urukundo n’ubugwaneza, kwihangana no kwitegeka 
bizaba itegeko rigenga amagambo y’abo bigisha. Imbabazi n’impuhwe bizavangwa 
n’ubutabera. Igihe bizaba bibaye ngombwa ko bakebura umwana, ntabwo imvugo yabo 
izarangwa n’umushiha, ahubwo izaba yoroheje. Bafite umwuka wo kwiyoroshya, 
bazagaragariza uwakoze nabi amakosa ye kandi bamufashe kwikosora ubwe. Umwigisha 
nyakuri azajya azirikana ko bishobotse ko yakosa, ibyiza ari ugukosa agira impuhwe aho 
gukosa atanga ibihano bikakaye. {Ub 306.1} 

Urubyiruko rwinshi abantu batekereza ko ari inyangaguhanwa, ntabwo mu by’ukuri imitima 
yabo yinangiye nk’uko abantu babireba. Ibiri amambu, abenshi muri bo bafatwa ko nta 
garuriro bafite bashobora kugororwa bagakosorwa hakoreshejwe uburyo bwiza bwo 
kubatoza ikinyabupfura. Akenshi bene abo ni bo baba biteguye guca bugufi bakumvira 
kubwo kubagaragariza ineza. Nimutyo umwigisha agirirwe icyizere n’umwana wakosheje, 
bityo kubwo kubona icyiza mu mico y’uwo mwana no kugerageza guteza imbere icyo cyiza, 
akenshi uzasanga uwo mwana ashobora gukosora ibibi yakoraga bidasabye kumuhozaho 
ijisho. {Ub 306.2} 

Umwigisha waturutse mu ijuru yihanganira abacumura mu bibi binangiriramo ibyo ari byo 
byose. Urukundo rwe ntirwigera rukonja; kandi umuhati akoresha kugira ngo abagarure 
ntujya ucogora. Ahora ateze amaboko, yiteguye kwakira impabe, abagome ndetse 
n’abahakanyi. Umutima we ushengurwa n’amakuba y’umwana muto ufatwa nabi. Ntiyumva 
gutaka gutewe n’umubabaro ngo yice amatwi. Nubwo abantu bose ari ab’agaciro kenshi mu 
maso ye, amahane y’abantu, intimba ibatera ikiniga ndetse n’imitima yinangiye bitsikamira 
impuhwe ze n’urukundo rwe kuko amenya nyirabayazana w’iyo myitwarire. Umukiza wacu 
ahoranira igishyika umuntu ushukika kandi ushobora guteshuka inzira mu buryo bworoshye. 
{Ub 306.3} 

Umubyeyi wese n’umwigisha wese bari bakwiriye gukunda no gufata imico y’Umwigisha 
Mukuru we wifatanya n’abashavura, abababazwa n’abageragezwa. Bakwiriye kuba abantu 
babasha “kwihanganira abatagira ubwenge n’abayobye, kuko na [bo] bagoswe n’intege 
nke.” Abaheburayo 5:2. Yesu adufata neza birenze uko byari bidukwiriye; bityo natwe 
tugomba gufata abandi nk’uko natwe Yesu atugenzereza. Mu bihe runaka, nta mikorere 
y’umubyeyi cyangwa iy’umwigisha yaba ifite ishingiro igihe cyose idahuje n’icyo Umukiza 
wacu yakora aramutse ari muri bene ibyo bihe. {Ub 307.1} 

Imyitwarire mu buzima 


Uretse ikinyabupfura kigomba kugaragarizwa imuhira no ku ishuri, abana bose bagomba 
kumenyeshwa imyitwarire idakebakeba isabwa mu buzima. Uburyo bwo kwitwara 
burangwa n’ubwenge ni isomo umwana wese n’urubyiruko bagomba gusobanurirwa neza. 
Ni iby’ukuri Imana iradukunda kandi ihora ikora ibintu byose byatuzanira umunezero. Ni 
iby’ukuri kandi ko iyo amategeko yayo aza kuba yarumviwe, ntabwo tuba twaramenye 
umubabaro icyo ari cyo. Na none kandi ni ukuri kumvikana ko, kuri iyi si, umubabaro, 
amakuba no kuremererwa bigera ku muntu wese kuko ibyo ari ingaruka z’icyaha. Dukwiriye 
gukorera abana n’urubyiruko ikintu cyiza kizabafasha mu buzima bwabo bwose tubigisha 
ingamba zo guhangana n’ingorane no kwihanganira imitwaro bakabikorana ubutwari. 
Nubwo dukwiriye kubagaragariza impuhwe, reka twe kubagira ba bajeyi. Icyo abana 
n’urubyiruko bakeneye ni ikibakangura kandi kikabongerera imbaraga aho kubaca intege. 
{Ub 307.2} 

Bakwiriye kwigishwa ko iyi si atari urubuga rw’imyidagaduro ko ahubwo ari isibaniro 
ry’urugamba. Bose bahamagarirwa kwihanganira ibirushya nk’abasirikare beza. Bakwiriye 
kugira imbaraga kandi bakitwara kigabo. Bakwiriye kwigishwa ko isuzumwa nyakuri 
ry’imico riri mu bushake bagira bwo kwikorera imitwaro, kujya mu mwanya uruhije no 
gukora umurimo ugomba gukorwa nubwo ibyo bitabahesha gushimwa cyangwa ingororano 
byo kuisi. {Ub 308.1} 

Uburyo nyakuri bwo guhangana n’ikigeragezo si ugushaka uburyo bwo kucyitaza, ahubwo 
ni ugushaka uburyo bwo kugihindura. Ibi bijyana n’imyitwarire iyo ari yo yose, yaba iyo 
mu myaka y’ubuto cyane cyangwa iyo mu myaka yisumbuye. Gusuzugura gutoza umwana 
akiri muto cyane maze bikaza kumubyarira imico mibi, bene ibyo bituma uburere bwe 
buzakurikiraho burushaho gukomera, kandi akenshi kumutoza ikinyabupfura bikaba inzira 
iruhanije cyane. Ni koko nk’uko bigenda, iyo umuntu asabwa kureka ibyifuzo bya kamere 
n’ibyo kamere ibogamiramo, kamere irababara; ariko umubabaro ushobora kwibagirana 
igihe umuntu ageze ku munezero wo mu rwego rwo hejuru. {Ub 308.2} 

Nimutyo abana n’urubyiruko bigishwe ko ikosa ryose, ifiiti ryose n’ingorane yose batsinze 
bihinduka amabuye yo gukandagiraho banyuraho bagana ku bintu byiza bihebuje kandi 
bihanitse. Inzira nk’izo ni zo abantu bose babaye ingirakamaro mu mibereho yabo bagiye 
banyuramo bakagera ku ntsinzi. {Ub 308.3} 

“Impinga z’ahirengeye abakomeye bagezeho bakahashinga ibirindiro, {Ub 308.4} 

Ntibahageze kubwo kwirasa rimwe nk’umurabyo, 

Ahubwo, igihe bagenzi babo babaga bagona, 

Abandi bo babaga bagenda ijoro ryose bibaruhije” 


Tuzamukira ku byo duhagazeho; 

Kubyo twamenye ku byerekeye icyiza n’inyungu ; 

Ku bwibone twimuye n’amarangamutima mabi twatsinze, 

Ndetse n’ibibi tunesha dusakirana nabyo buri saha. 

“Ibintu byose bisanzwe, n’ibiba buri munsi, 

Bitangirana n’isaha kandi bikayisoza, 

Ibitunezeza n’ibitubabaza byose, 

Ni ibirundo dushobora kuzamukiraho.” {Ub 309.1} 

Natwe “ntitureba ku biboneka, ahubwo tureba ku bitaboneka kuko ibiboneka ari iby’igihe 
gito, naho ibitaboneka bikaba ari iby’iteka ryose.” 2Abakorinto 4:18. Inguranwa dutanga 
twanga ibyifuzo byo kwikunda n’ibyo kamere irarikira, ni inguranwa y’ibitagira agaciro 
n’iby’igihe gito bisimbuzwa iby’agaciro kenshi kandi bizaramba. Ntabwo ibi ari 
ukwigomwa, ahubwo ni uguharanira inyungu itazagira iherezo. {Ub 309.2} 

“Icyiza gihebuje” ni yo ntego n’intero y’uburezi, kandi ni itegeko rigenga imibereho nyakuri 
yose. Ikintu cyose Kristo adusaba kureka, mu mwanya wacyo aduha ikirushijeho kuba cyiza. 
Akenshi urubyiruko rukunda ibintu, imirimo n’ibinezeza bidashobora kugaragara ko ari 
bibi, ariko wabigenzura ugasanga bidashyikira icyiza gihebuje. Bateshura ubuzima ku ntego 
yabwo ikomeye cyane. Ingamba zo kubatwaza igitugu cyangwa kubamagana udaciye 
iruhande bishobora kutagira icyo bigeraho mu gutera urubyiruko kuzibukira icyo 
rwakundaga. Nimwerekeze urubyiruko ku kintu cyiza kiruta kwiyerekana, kurarikira no 
kwishakira ibinezeza. Nimubahuze n’ubwiza nyakuri buzira amakemwa, bahure n’amahame 
ahanitse, kandi bamenye amateka y’abantu baranzwe n’ubupfura mu buzima bwabo. 
Nimubatere gutumbira Umukiza ufite ubwiza butagereranywa. Iyo bamwitegereje, ubuzima 
bwabo buba bubonye ipfundo ryabwo. Aho ni ho ubwuzu, ubwitange burangwa no kugira 
neza ndetse n’umwete wabo bibonera intego yabyo nyakuri. Icyo gihe bishimira gusohoza 
inshingano bahawe kandi kwitanga bikabanezeza. Intego ihebuje izindi mu buzima kandi 
ikaba n’ibyishimo byabwo biruta ibindi, ni ukubaha Kristo, guhinduka nka we no 
kumukorera. {Ub 309.3} 

“Urukundo rwa Kristo ruraduhata.” 2 Abakorinto 5:14. {Ub 310.1} 

IX. INYIGISHO ZIHANITSE 


“Uhereye kera ntabwo abantu bigeze kumenya, cyangwa kumvisha amatwi no kurebesha 
amaso, . . . Ibyo . . . Imana yiteguriye abayikunda.” 
lAbakorinto 2:9; Yesaya 64:4. 

35. ISHURI RYO MUIJURU 

“Zizabona mu maso hayo, izina ryayo ryanditswe mu ruhanga rwazo.” Ibyahishuwe 
22:4. 

Ijuru ni ishuri; ibyigwa ni ibiri mu isanzure, naho Uhoraho akaba ari we mwigisha. Ishami 
ry’iryo shuri ryatangijwe mu murima wa Edeni; kandi inama y’agakiza nimara gusohozwa, 
imirimo y’uburezi izongera gutangizwa mu ishuri ryo muri Edeni. {Ub 312.1} 

“Ibyo ijisho ritigeze kureba, n’ibyo ugutwi kutigeze kumva, ibitigeze kwinjira mu mutima 
w’umuntu, ibyo byose Imana yabyiteguriye abayikunda.”l Abakorinto 1:9. Binyuze mu 
Ijambo gusa, ni ho umuntu ashobora kumenya bene ibyo bintu; kandi naryo riduhishurira 
bike. {Ub 312.2} 

Kubw’ibyo, umuhanuzi wo ku kirwa cya Patimosi asobanura aho ishuri ryo mu ijuru rizaba 
riri muri aya magambo: {Ub 312.3} 

“Mbona ijuru rishya n’isi nshya, kuko ijuru rya mbere n’isi ya mbere byari 
byashize....[Kandi jyewe Yohana] mbona ururembo rwera, Yerusalemu nshya, rumanuka 
ruva mu ijuru ku Mana, rwiteguwe nk’uko umugeni arimbishirizwa umugabo we.” 
Ibyahishuwe 21:1, 2. {Ub 312.4} 

“Kandi urwo rurembo ntirugomba kuvirwa n’izuba cyangwa n’ukwezi; kuko ubwiza 
bw’Imana ari bwo buruvira, kandi Umwana w’Intama ari we tabaza ryarwo” Ibyahishuwe 
21:23. {Ub 312.5} 

Hari amateka avugwa hagati y’ishuri ryatangijwe muri Edeni mu itangira ry’isi n’ishuri 
rizabaho nyuma yo gutsembwa kw’icyaha: Ni amateka y’iyi si; amateka yo gucumura 
k’umuntu n’imibabaro yahuye nayo, amateka y’igitambo Imana yatanze, n’ayerekeye 
kuneshwa k’urupfu n’icyaha. Ibyangombwa byari bigize iryo shuri rya mbere ryo muri 
Edeni ntabwo byose bizarangwa mu ishuri ryo mu buzima buzaza dutegereje. Nta giti 
kimenyekanisha icyiza n’ikibi kizongera kutubera intandaro y’igishuko. Nta mushukanyi 
uzabayo kandi nta n’ikindi kintu kizaba intandaro yo gukora ikibi. Imico y’abazaba bari 
muri ubwo buzima izaba yaratsinze kugeragezwa n’ikibi, kandi nta muntu n’umwe ikibi 
kizaba cyagiraho ubushobozi. {Ub 312.6} 

Yesu aravuga ati: “Unesha, nzamuha kurya ku mbuto z’igiti cy’ubugingo, kiri muri Paradiso 
y’Imana.” Ibyahishuwe 2:7. Uburenganzira bwo kurya ku giti cy’ubugingo cyari muri Edeni 
bwasabaga kugira ibigomba kuzuzwa, kandi amaherezo ubwo burenganzira bwaje 
gukurwaho. Ariko impano zo mu buzima buzaza zo ntizikuka kandi zizahoraho iteka ryose. 
{Ub 313.1} 

Umuhanuzi yeretswe “uruzi rw’amazi y’ubugingo, rubonerana nk’isarabwayi, ruva ku ntebe 
y’Imana n’Umwana w’Intama.” “Hakurya no hakuno y’urwo ruzi, hariho igiti 
cy’ubugingo.” “Kandi urupfu ntiruzabaho ukundi, kandi umuborogo cyangwa gutaka 
cyangwa kuribwa ntibizabaho ukundi, kuko ibya mbere bishize.” Ibyahishuwe 22:1; 22:2; 
21:4. {Ub 313.2} 

“Kandi abantu bawe bose bazaba abakiranutsi; 

Bazaragwa igihugu kugeza iteka ryose; 

Bazaba ishami nitereye, 

Umurimo w’intoki zanjye umpesha icyubahiro.” {Ub 313.3} 

Yesaya 60:21 

Umuntu namara gukomorerwa uburenganzira bwo kubonana n’Imana, akarebana na yo 
amaso ku maso, azongera kwigishwa n’Imana: “Noneho abantu banjye bazamenya izina 
ryanjye kuri wa munsi.... Bazamenya ko ari jye uvuga. Dore ni jye.” Yesaya 52:6. {Ub 
313.4} 

“Dore ihema ry’Imana riri hamwe n’abantu, kandi izaturana na bo, na bo bazaba abantu 
bayo, kandi Imanaubwayo izabana na bo, ibe Imanayabo.” Ibyahishuwe 21:3. {Ub 313.5} 

“Aba ni abavuye muri urwa mubabaro mwinshi, kandi bameshe ibishura byabo, babyejesha 
amaraso y’Umwana w’Intama. Ni cyo gituma baba imbere y’intebe y’Imana, bakayikorera 
mu rusengero rwayo ku manywa na nijoro: . Ntibazicwa n’inzara ukundi, kandi ntibazicwa 
n’inyota ukundi kandi izuba ntirizabica cyangwa icyocyere cyose, kuko Umwana w’Intama 
uri hagati y’intebe y’ubwami azabaragira, akabuhira amasoko y’amazi y’ubugingo.” 
Ibyahishuwe 7:14-17. {Ub 313.6} 

“Icyakora none turebera mu ndorerwamo ibirorirori, ariko icyo gihe tuzarebana duhanganye 
mu maso. None menyaho igice, ariko icyo gihe nzamenya rwose nk’uko namenywe rwose.” 
lAbakorinto 13:12. {Ub 314.1} 

“Zizabona mu maso hayo, izina ryayo ryanditswe mu ruhanga rwazo.” Ibyahishuwe 22:4. 
{Ub 314.2} 

Aho mu ijuru, igihe umwenda utwikiriye mu maso hacu uzaba wakuweho, maze amaso yacu 
akabasha kwitegereza ya si y’ubwiza tureba ubu duhunyeza; igihe tuziteregereza neza ibyiza 
bihebuje byo mu kirere tugerageza kureba twifashishije ibyuma kabuhariwe bireba kure 
cyane; ubwo imbaraga irimbura y’icyaha izaba yakuweho, isi yose izagaragara mu bwiza 
bw’Umwami Uwiteka Imana yacu. Mbega ibintu byo kwigwa bizaba biri imbere yacu! Aho 
ni ho uzaba yiga ubuhanga buhanitse azashobora gusoma amateka y’irema kandi ntazigera 
abona ikintu na kimwe kimwibutsa itegeko ry’icyaha. Azashobora gutega amatwi injyana 
z’amajwi meza y’ibyaremwe, ariko ntabwo azigera yumvamo igisigisigi cy’amaganya 
cyangwa agahinda. Ibyaremwe byose azabibonamo inyandiko imwe rukumbi - mu isanzure 
rigari nimurebe “izina ry’Imana mu nyuguti nini cyane.” Kandi haba ku isi, cyangwa mu 
nyanja, cyangwa mu kirere nta kimenyetso cy’ikintu kibi kizaharangwa. {Ub 314.3} 

Ahongaho hazongera kurangwa ubuzima nk’ubwo muri Edeni, ubuzima bwo kwibera mu 
murima no mu busitani. “Bazubaka amazu bayabemo; kandi bazatera inzabibu barye imbuto 
zazo. Ntibazubaka amazu ngo abandi bayabemo; ntibazatera inzabibu ngo ziribwe n’abandi; 
kuko bazamara imyaka nk’ibiti, kandi abatoni banjye bazashyira kera bishimira imirimo 
y’intoki zabo.” Yesaya 65:21, 22. {Ub 314.4} 

Ntihazigera habaho ikintu kiryana kandi kirimbura nk’uko Uwiteka abivuga ati: “Kandi 
ntibizaryana kandi ntibizarimbura hose ku musozi wanjye wera.” Yesaya 65:25. Icyo gihe 
umuntu azakomorerwa ingoma ye yinyagishije, kandi ibindi byaremwe bizamuyoboka; 
inyamaswa z’inkazi zizagwa neza, kandi abanyabwoba bahinduke abiringirwa. {Ub 315.1} 

Umwigishwa azaba afite imbere ye amateka atagira iherezo kandi y’ubutunzi 
butarondoreka. Hashingiwe ku cyo Ijambo ry’Imana rivuga, umwigishwa azerekwa amateka 
uko yakabaye kandi azabasha kumenya amahame ayobora uruhererekane rw’ibiba mu 
mibereho ya muntu. Ariko muri iki gihe uwo mwigishwa aracyareba ibirorirori, kandi 
ubumenyi bwe ntibushyitse. Azabona ibintu byose bigaragara neza igihe azaba ahagaze mu 
mucyo w’iteka ryose. {Ub 315.2} 

Ubwo ni bwo azabona imbere ye amateka yerekeye intambara ikomeye yatangiye mbere 
y’irema kandi izarangira igihe gusa isi izagera ku iherezo. Amateka y’uko icyaha 
cyatangiye; ay’uburinganya bukomeye n’imikorere yabwo yihishe; ay’ukuri kudakebakeba 
kwatsinze ikibi; ibyo byose bizashyirwa ahagaragara. Umwenda ukinze utandukanya isi 
y’ibigaragara n’ibitagaragara uzakurwaho maze ibintu byose by’agahebuzo bishyirwe 
ahagaragara. {Ub 315.3} 

Igihe tuzabona kugira neza kw’Imana mu mucyo w’ubwiza bw’iteka ryose ni ho 
tuzasobanukirwa n’uburyo abamarayika b’Imana batwitayeho n’uko batugobokaga. 
Abatuye mu ijuru bagiye bagira uruhare mu byo abantu banyuramo. Bazaga ku isi bambaye 

imyenda irabagirana nk’umurabyo; ubundi bagiye baza mu ishusho y’abantu, bambaye 
imyambaro nk’iy’abagenzi bigendera. Bagiye bemera gucumbikirwa n’abantu; bagiye 
bayobora abagenzi bagoswe n’umwijima w’icuraburindi. Bagiye baburizamo imigambi 
y’abangizi kandi bakayobya imyambi y’umurimbuzi. {Ub 315.4} 

Nubwo abategetsi b’iyi si batabizi, nyamara ibihe byinshi abamarayika bafataga ijambo mu 
nama zabo. Abantu bagiye babarebesha amaso yabo. Abantu bagiye bumva ihamagara ryabo 
babararika. Haba mu byumba by’inama no mu nkiko, intumwa mvajuru zaburaniraga abantu 
barenganywagan’abakandamizwaga. Baburijemo imigambi mibisha kandi bahagaritse ibibi 
byashoboraga kuzanira abana b’Imana akaga n’umubabaro. Ibyo bintu byose bizahishurirwa 
abigishwa bazagira amahirwe yo kwiga mu ishuri ryo mu ijuru. {Ub 315.5} 

Umuntu wese uzaba acunguwe azasobanikirwa n’umurimo ukomeye abamarayika bakoze 
mu buzima bwe. Umumarayika wamurinze uhereye akiri muto cyane; umumarayika warinze 
intambwe ze kandi agakingira umutwe we mu munsi w’amakuba; umumarayika wabanye 
na we mu gikombe cy’igicucu cy’urupfu; umurayika washyize ikimenyetso ku gituro 
yaruhukiyemo, kandi akaba ari we wabaye uwa mbere kumuramutsa mu gitondo 
cy’umuzuko - mbega umunezero umuntu azagira wo kuganira n’uwo mumarayika, no 
gusobanukirwa amateka n’uburyo ijuru ryagobokaga mu buzima bwa buri muntu, ndetse 
n’amateka y’ubufatanye bw’abo mu ijuru mu mirimo yose yakorewe inyokomuntu! {Ub 
316.1} 

Icyo gihe ibyajyaga bihagarika abantu umutima byababayeho mu buzima bizasobanurwa. 
Ibyo twarebaga bikatubera urujijo n’urucantege, imigambi yaburijwemo n’imishinga 
yagwabijwe, ibyo byose bizagaragara ko ari umugambi ukomeye cyane, umugambi uhebuje 
kandi utabura kugera ku ntsinzi, ndetse ko byari gahunda itabusanya y’ijuru. {Ub 316.2} 

Ahongaho, abantu bose baranzwe n’umwuka wo kutikanyiza bazabona imbuto z’imihati 
yabo. Umusaruro uturuka ku ihame ryose ritunganye n’igikorwa cyose cy’inyamibwa 
twakoze uzagaragara. Ni umusaruro uva ku byo tubona ubu. Ariko rero, mbega uburyo 
umusaruro uva ku bikorwa by’indashyikirwa bikorerwa muri iyi si bigaragara ko ari 
iby’agaciro gake ku wabikoze muri ubu buzima! Mbega ukuntu hari abantu biyemeza 
gukora imirimo ivunanye, bakayikora batizigamye kandi ntibacogore, bavunikira abantu 
batazi kandi batabonye! Ababyeyi n’abarezi bagera aho bakiryamira, bigasan’aho umurimo 
bakoze mu buzima bwabo wabaye imfabusa. Ntabwo bazi ko gukiranuka bagaragaje 
kwapfunduye amasoko y’imigisha adashobora guhagarara gutemba. Kubwo kwizera gusa, 
babona ko abana bigishije bazabera abandi umugisha, kandi bigatuma bagenzi babo 
babigana, ndetse iyo mbaraga ihindura ikazajya yisubiramo incuro zitabarika. Abakozi 
b’Imana benshi bageza ku batuye isi ubutumwa butera imbaraga, ibyiringiro n’ubutwari. 

Bavuga amagambo ahesha imigisha imitima y’abantu bo mu bihugu byose. Nyamara bake 
gusa ni bo bamenya umusaruro uva mu murimo bakoze bicwa n’irungu kandi bagoswe 
n’mwijimaukaze. Bityo impano ziratangwa, imitwaro iruhije ikihanganirwa, maze umurimo 
uruhije ugakorwa. Abantu babiba imbuto maze nyuma yo gupfa kwabo, abandi 
bakazahunika umusaruro wahawe umugisha. Batera ibiti kugira ngo abandi bazabashe kurya 
imbuto zabyo. Banezezwa no kumenya ko babaye intandaro y’imbaraga zizazana ibyiza. 
Mu gihe cy’ubuzima bushya, ibikorwa byabo n’iby’izo mbaraga batangije bizagaragara. 
{Ub 316.3} 

Ijuru ryandika impano zose Imana yahaye abantu ngo bazikoreshe mu mirimo irangwamo 
kutikanyiza. Rimwe mu masomo ndetse n’ingororano bizatangirwa mu ishuri ryo mu ijuru, 
ni ugusobanura iby’izo mpano mu buryo burambuye, kureba abantu bazahuwe kandi 
bagahabwa agaciro gakomeye biturutse ku mihati yacu no kubona imikorere y’amahame 
nyakuri mu mateka y’ubuzima bwabo. {Ub 317.1} 

Icyo gihe tuzamenya nk’uko natwe twamenywe. Urukundo n’impuhwe Imana yashyize mu 
mitima yacu bizabona aho bikorera mu buryo nyakuri kandi bunejeje. Gusabana n’abera, 
imibanire itagira amakemwa izaba hagati y’abamarayika bera n’abakiranutsi bo mu bihe 
byose, ubucuti bwera buhuriza hamwe umuryango w’abo mu ijuru n’abazaba bavuye ku isi, 
ibyo byose ni bimwe mu bizarangaimibereho yo mu buzimabushya dutegereje. {Ub 317.2} 

Hazaba indirimbo no gucuranga, kandi izo ndirimbo n’incurango nta gutwi k’umuntu upfa 
kwigeze kuzumva cyangwa ngo zinjire mu ntekerezo ze uretse gusa uwazumvishijwe 
n’Imana mu iyerekwa. {Ub 318.1} 

“Abaririmbyi n’ababyinnyi bazavuga bati: ‘Amasoko yanjye yose ari muri wowe.” Zaburi 
87:7. “Aba bazarangurura amajwi, basakuze ku bw’icyubahiro cy’Uwiteka.” Yesaya 24:14. 
“Uwiteka ahumurije i Siyoni, n’imyanya yabo yose yabaye imyirare arayihumurije; ubutayu 
bwaho abuhinduye nka Edeni, n’ikidaturwa cyaho akigize nka ya ngobyi y’Uwiteka; muri 
yo hazaba umunezero n’ibyishimo, n’impundu n’amajwi y’indirimbo.” Yesaya 51:3. {Ub 
318.2} 

Aho hantu, imbaraga zose z’umuntu n’ubushobozi bw’imikorere y’umubiri bizakura bigere 
ku rugero rukwiriye. Ibikorwa bikomeye by’indashyikirwa bizakorwa birangire neza, 
imigambi ihambaye izagerwaho, kandi intego zihanitse nazo zizagerwaho. Ariko kandi 
hazajya havuka ibintu bishya byo ku rwego rwo hejuru tugomba kugeraho, havuke ibintu 
bishya bizajya bidutangaza n’ukuri gushya tugomba gusobanukirwa, ndetse n’ibintu 
bishyashya bizajya birushaho kugenda bikangura imbaraga z’umubiri n’iz’ubwenge. {Ub 
318.3} 

Ubutunzi bwose bwo mu isanzure buzashyirwa ahagaragara kugira ngo abana b’Imana 
babwigireho. Tuzinjira mu byishimo n’ubwenge by’ibiremwa bitigeze gucumura dufite 
umunezero utavugwa. Tuzasangira ubutunzi bw’ubwenge tuzunguka mu bihe bizajya 
bisimburana tuzamara twitegereza imirimo y’intoki z’Imana. Kandi uko iyo myaka y’ibihe 
bidashira izajya ikurikirana, izajya ikomeza kuduhishurira ibindi bintu byinshi kandi byiza. 
Iteka n’iteka “ibiruta ibyo dusaba, ndetse n’ibyo twibwira byose” (Abefeso 3:20) ni byo 
bizaba impano Imana izajya iduha. {Ub 318.4} 

“Imbata zayo zizayikorera.” Ibyahishuwe 22:3. Ubuzima tugira ku isi ni intangiriro y’ubwo 
tuzagira mu ijuru; kandi uburezi bukorerwa hano ku isi ni ukwimenyereza amahame y’ijuru. 
Umurimo dukora mu buzima bwacu kuri iyi si, ni ukwimenyereza uwo tuzakora mu ijuru. 
Abo turi bo muri iki gihe, haba mu mico no ku murimo wera, ni igicucu cy’uko tuzaba muri 
icyo gihe. {Ub 318.5} 

“Nk’uko Umwana w’umuntu ataje gukorerwa, ahubwo yaje gukorera abandi.” Matayo 
20:28. Umurimo Kristo yakoze hano ku isi ni na wo akora mu ijuru, kandi ingororano 
tuzahabwa kubwo gukorana nawe muri iyi si izaba imbaraga zisumbyeho n’amahirwe 
yagutse yo kuzakorana na we mu isi nshya dutegereje. {Ub 319.1} 

“Ni cyo gituma muri abagabo bo kumpamya, ko ari jyewe Mana.” Yesaya 43:12. Mu buzima 
buzira iherezo kandi, tuzahora duhamya ko Imana ari yo Mana y’ukuri. {Ub 319.2} 

Ni kuki {Imana} yemeye ko intambara ikomeye ikomeza kubaho? Kuki Satani atahise 
atsembwaho akimara kwigomeka? Kwari ukugira ngo isanzure ryose rihamirizwe neza 
iby’ubutabera bw’Imana bugaragarira mu kuntu igenza ikibi; ari ukugira ngo icyaha 
gicirweho iteka burundu. Mu mugambi wo gucungura umuntu, harimo [ubwiru] bwimbitse 
kandi bwagutse budashobora gusobanurwa ngo burangire mu bihe bidashira, kandi ubwo 
[bwiru] ni ibintu bitangaje kuko n’abamarayika ubwabo babigiriraga amatsiko, bakifuza 
kubirunguruka. Mu byaremwe byose no mu baremwe bose, nta barwanye intambara 
y’icyaha uretse abacunguwe bonyine. Bafatanyije umurimo na Kristo, ndetse bafatanya na 
we umubabaro no mu buryo n’abamarayika ubwabo batashoboraga kuwufatanya na we. 
Mbese nta buhamya bazatanga ku byerekeye gucungurwa - mbese nta kintu kizaba ari 
icy’agaciro ku biremwa bitigeze gucumura? {Ub 319.3} 

Muri iki gihe “abatware n’abafite ubushobozi bwo mu ijuru mu buryo bw’umwuka” 
bamenyeshwa “n’Itorero ubwenge bw’Imana bw’uburyo bwinshi.” “Nuko ituzurana na we, 

itwicaranya na we mu ijuru.Kugira ngo mu bihe bizaza, izerekane ubutunzi bw’Ubuntu 

bwayo buhebuje byose, itugirira neza muri Kristo Yesu.” Abefeso 3:10; 2:6,7. {Ub 319.4} 

“Kandi mu rusengero rwe byose bikavuga biti: ‘Icyubahiro kibe icyawe” (Zaburi 29:9), 
kandi indirimbo abacunguwe bazaririmba - (indirimbo ivuga ibyo banyuzemo) - izahamya 
icyubahiro cy’Imana bagira bati: “Mwami Imana Ishoborabyose, imirimo yawe irakomeye 
kandi iratangaje. Mugabe w’amahanga, inzira zawe ni izo gukiranuka n’ukuri. Mwami, ni 
nde utazakubaha, cyangwa ngo ye guhimbaza izina ryawe, ko ari wowe wenyine wera?” 
Ibyahishuwe 15:3-4. {Ub 319.5} 

Mu buzima bwacu ku isi, nubwo bwaba ari impezamajyo bingana bite, nta handi dushobora 
kubonera ibyishimo bihebuje n’uburezi bwo mu rwego rwo hejuru uretse mu murimo. No 
mu buzima buzaza dutegereje, aho tutazagira inkomyi ziturutse ku kuzitirwa na kamere 
muntu icumura, mu murimo ni ho tuzabonera ibyishimo byacu bihebuje, ni naho kandi 
tuzabona uburezi buhanitse. Tuzahora twitegereza bundi bushya, “ubutunzi bw’ubwiza 
bw’ubwo bwiru;” “ni bwo Kristo uri muri mwe, ni bwo byiringiro by’ubwiza.” Abakolosayi 
1:27. {Ub 320.1} 

“Bakundwa, ubu turi abana b’Imana, ariko uko tuzamera ntikurerekanwa. Icyakora, icyo 
tuzi ni uko, Yesu niyerekanwa, tuzasa na we, kuko tuzamureba uko ari.” 1 Yohana 3:2. {Ub 
320.2} 

Icyo gihe, Kristo Kristo azabona ingororano z’umusaruro uvuye mu murimo yakoze. Muri 
ba bantu benshi [Yohana yeretswe] umuntu atabasha kubara, bazahagarara ‘imbere 
y’ubwiza bw’Imana badafite inenge’ (Yuda 24), Uwaducunguje amaraso ye kandi 
akatwigishiriza mu mibereho ye, “azabona ibituruka mu bise by’ubugingo bwe, 
bimushimishe” Yesaya 53:11. {Ub 320.3} 

